(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΕ΄

Τρίτη, 25 Οκτωβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Α. Κουτσούμπα, Κ. Κοντογεώργου και Γ. Παπανδρέου, σελ.
3. Ανακοινώνεται ότι τη συνεδρίαση παρακολουθούν μαθητές από το 5ο Γυμνάσιο Αμαρουσίου, το 4ο Γυμνάσιο Ελευσίνας, το 4ο Γυμνάσιο της Λαμίας και από το 3ο Γενικό Λύκειο Καρδίτσας, σελ.
4. Ανακοινώνεται ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με την από την 25η Οκτωβρίου 2022 επιστολή του προς τον Πρόεδρο της Βουλής ενημερώνει το Σώμα ότι ο Βουλευτής Γρεβενών κ. Ανδρέας Πάτσης τίθεται εκτός Κοινοβουλευτικής Ομάδας της Νέας Δημοκρατίας, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Προστασίας του Πολίτη: «Αναμόρφωση και εκσυγχρονισμός Σωφρονιστικού Κώδικα - Τροποποιήσεις στον ν. 2776/1999», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Περιβάλλοντος και Ενέργειας «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες περιβαλλοντικές διατάξεις», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΑΒΔΕΛΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΚΑΚΛΑΜΑΝΗΣ Ν. , σελ.
 ΛΑΠΠΑΣ Σ. , σελ.
 ΜΑΡΚΟΠΟΥΛΟΣ Δ. , σελ.
 ΣΑΚΟΡΑΦΑ Σ. , σελ.

Β. Επί του σχεδίου νόμου του Υπουργείου Προστασίας του Πολίτη:
 ΑΓΑΘΟΠΟΥΛΟΥ Ε. , σελ.
 ΑΔΑΜΟΠΟΥΛΟΥ Α. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΑΠΑΤΖΙΔΗ Μ. , σελ.
 ΑΥΛΩΝΙΤΗΣ Α. , σελ.
 ΒΡΟΥΤΣΗΣ Ι. , σελ.
 ΓΚΙΟΚΑΣ Ι. , σελ.
 ΓΡΗΓΟΡΙΑΔΗΣ Κ. , σελ.
 ΖΕΜΠΙΛΗΣ Α. , σελ.
 ΘΕΟΔΩΡΙΚΑΚΟΣ Π. , σελ.
 ΚΑΙΡΙΔΗΣ Δ. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΜΙΝΗΣ Γ. , σελ.
 ΚΑΝΕΛΛΗ Γ. , σελ.
 ΚΑΡΑΓΚΟΥΝΗΣ Κ. , σελ.
 ΚΟΜΝΗΝΑΚΑ Μ. , σελ.
 ΚΟΤΡΩΝΙΑΣ Γ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΛΑΠΠΑΣ Σ. , σελ.
 ΛΙΑΚΟΥΛΗ Ε. , σελ.
 ΛΙΟΥΠΗΣ Α. , σελ.
 ΛΟΒΕΡΔΟΣ Α. , σελ.
 ΛΟΒΕΡΔΟΣ Ι. , σελ.
 ΜΑΡΚΟΠΟΥΛΟΣ Δ. , σελ.
 ΜΑΡΚΟΥ Κ. , σελ.
 ΜΠΑΡΤΖΩΚΑΣ Α. , σελ.
 ΜΥΛΩΝΑΚΗΣ Α. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Ε. , σελ.
 ΠΑΝΑΓΙΩΤΟΠΟΥΛΟΣ Ν. , σελ.
 ΠΑΠΑΗΛΙΟΥ Γ. , σελ.
 ΣΚΟΝΔΡΑ Α. , σελ.
 ΣΠΑΝΑΚΗΣ Β. , σελ.
 ΧΗΤΑΣ Κ. , σελ.
 ΧΡΗΣΤΙΔΟΥ Ρ. , σελ.

Γ. ΠΑΡΕΜΒΑΣΕΙΣ:
 ΑΘΑΝΑΣΙΟΥ Χ. , σελ.

ΠΡΑΚΤΙΚΑ ΤΗΣ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΕ΄

Τρίτη 25 Οκτωβρίου 2022

Αθήνα, σήμερα στις 25 Οκτωβρίου 2022, ημέρα Τρίτη και ώρα 10.17΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α.ΚΑΤΑΘΕΣΗ ΑΝΑΦΟΡΩΝ

(Να καταχωριστεί το e-mail των αναφορών)

Β.ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Αναμόρφωση και εκσυγχρονισμός Σωφρονιστικού Κώδικα - Τροποποιήσεις στον ν.2776/1999».

Η Διάσκεψη των Προέδρων αποφάσισε στη συνεδρίασή της στις 19 Οκτωβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Κωνσταντίνος Καραγκούνης για δεκαπέντε λεπτά και παρακαλώ να ανοίξει το σύστημα της ηλεκτρονικής εγγραφής των ομιλητών.

Ορίστε, κύριε Καραγκούνη, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νομίζω ότι έγινε μια πολύ ουσιαστική και παραγωγική συζήτηση για το παρόν νομοσχέδιο της τροποποίησης του Σωφρονιστικού Κώδικα που έγινε με τη -θα έλεγα- δημιουργική συμβολή από όλα τα κόμματα.

Οφείλω να υπομνήσω και στους άλλους συναδέλφους που μας ακούν στην Ολομέλεια ότι αυτή η συζήτηση ξεκίνησε από την Ειδική Μόνιμη Επιτροπή Σωφρονιστικού Συστήματος, πράγμα το οποίο έγινε -θα έλεγα- για πρώτη φορά πριν την κατάρτιση ενός νομοσχεδίου στις αρμόδιες επιτροπές. Και εκεί νομίζω ότι όλοι οι συνάδελφοι και μετέπειτα βεβαίως σε αυτή την επιτροπή συμβάλαμε στο να καταλήξουμε σε πολύ σημαντικές τροποποιήσεις του Σωφρονιστικού Κώδικα και τις οποίες βεβαίως σήμερα καλούμαστε να ψηφίσουμε.

Οφείλω να συγχαρώ το Υπουργείο διότι πράγματι μετά από ένα πνεύμα συναίνεσης και συνεννόησης που -θα έλεγα- συνέβαλαν και συνέτειναν όλες οι παρατάξεις, όλα τα κόμματα, έκανε δεκτές σχεδόν το σύνολο των παρατηρήσεων, των τροποποιήσεων, των αλλαγών που έγιναν -όπως είπα και πριν- απ’ όλες τις πτέρυγες της Βουλής και βεβαίως μας πρότειναν οι εισηγητές και οι Βουλευτές, ώστε να έχουμε σήμερα έναν κώδικα σύγχρονο και λειτουργικό.

Πολύ γρήγορα, κυρίες και κύριοι συνάδελφοι -και για να ενημερωθούν οι πολίτες που μας ακούν αλλά βεβαίως και οι υπόλοιποι συνάδελφοι- να θέσω και να μεταφέρω στην Ολομέλεια τους βασικούς στόχους αυτού του νομοσχεδίου. Διότι είναι πολλές οι διατάξεις, είναι πολλές οι αλλαγές που έχουμε κάνει και θα διατρέξω όσο το δυνατόν πιο γρήγορα τις αλλαγές που έγιναν και βεβαίως και όσες παρατηρήσεις και σχόλια μπορούν να κάνουν.

Πρωταρχικός στόχος αυτού του νομοσχεδίου είναι η προστασία της ανθρώπινης αξιοπρέπειας των κρατουμένων στα σωφρονιστικά καταστήματα, η διασφάλιση της ίσης μεταχείρισης στη διαβίωσή τους, η βελτίωση των συνθηκών κράτησης, η εναρμόνιση -πολύ σημαντικό και θα το συζητήσουμε και πιο μετά- με τις επιταγές της ευρωπαϊκής νομοθεσίας και τη νομολογία του Ευρωπαϊκού Δικαστηρίου των Δικαιωμάτων του Ανθρώπου, ο διαχωρισμός των σωφρονιστικών καταστημάτων ανάλογα με τη βαρύτητα των αδικημάτων και ο εξορθολογισμός των διατάξεων που αφορούν στις προϋποθέσεις μεταγωγής σε ειδικά καταστήματα.

Υπάρχουν ακόμη οι προϋποθέσεις -επίσης πολύ σημαντικές διατάξεις- χορήγησης του ευεργετήματος των τακτικών και των εκπαιδευτικών αδειών, οι εναλλακτικοί τρόποι έκτισης της ποινής και, βεβαίως, τέλος -και θα έλεγα το πιο σημαντικό- είναι η κοινωνική αποκατάσταση και η επαγγελματική απορρόφηση των αποφυλακισθέντων. Εκεί είναι μια πολύ μεγάλη συζήτηση. Νομίζω ότι στο ειδικότερο και στο πρακτικότερο πρέπει να γίνουν πολλές και σημαντικές προσπάθειες, να χαραχθεί ένα σχέδιο στρατηγικής για τα επόμενα χρόνια γιατί νομίζω ότι αυτό είναι το πιο σημαντικό κεφάλαιο τελικά της σωφρονιστικής πολιτικής.

Στο άρθρο 5 επιφυλάσσεται ειδική μεταχείριση αγάμων, εγγάμων και εχόντων σύμφωνο συμβίωσης -προσετέθη με τις νομοτεχνικές βελτιώσεις, θα το συζητήσουμε βέβαια, θα μας πει και ο Υπουργός στη συνέχεια- ανήλικων και νέων κρατουμένων και ενήλικων, ανδρών, γυναικών και βεβαίως προσετέθησαν με νομοτεχνική παρέμβαση και οι έχοντες εξατομικευμένες ανάγκες λόγω της ταυτότητας φύλου κρατούμενοι και βεβαίως συμπεριελήφθησαν και τα διεμφυλικά πρόσωπα.

Πριν συνεχίσω, βεβαίως να υπομνήσω -καθώς θα διατρέχουμε τα άρθρα- ότι στο άρθρο 6 διεγράφη η περίπτωση αμετάκλητης επιβολής παρεπόμενης ποινής στέρησης πολιτικών δικαιωμάτων. Και βεβαίως αυτή είναι μια παρατήρηση που έγινε από πολλές πλευρές και από τον κ. Καστανίδη και από τους υπόλοιπους συναδέλφους. Έγινε και αυτό.

Να επαναλάβω, λοιπόν, ότι ο νέος Σωφρονιστικός Κώδικας δεν παραμένει σε διακηρύξεις ισότητας. Η ισότητα και η προστασία της διαφορετικότητας εμπεριέχεται σε πολλά άρθρα του.

Επιτρέψτε μου να κάνω μια αναφορά σε αυτά. Και βεβαίως έγιναν και μετά από παρατηρήσεις των αρμόδιων φορέων που φέραμε στη Βουλή, παρατηρήσεις και των συναδέλφων, παρατηρήσεις και των φορέων που έγιναν αποδεκτές από το Υπουργείο.

Στα άρθρα 14 και 15 του σχεδίου νόμου εισάγεται ρύθμιση για τις διεμφυλικές γυναίκες και τους διεμφυλικούς άνδρες. Προβλέπεται η δυνατότητα των διεμφυλικών ατόμων με αίτημα προς την ΚΕΜ, το οποίο θα εξετάζεται κατά προτεραιότητα, να αιτούνται τη μεταγωγή τους σε σωφρονιστικό κατάστημα που συνάδει με την ταυτότητα και τα χαρακτηριστικά του φύλου τους.

Το άρθρο 25 αφορά τη διαδικασία εισαγωγής νέων κρατουμένων στο σωφρονιστικό κατάστημα. Για πρώτη φορά και εκεί μεριμνά ο νομοθέτης η σωματική έρευνα να διενεργείται στον νεοεισερχομένο κρατούμενο και σε περίπτωση διεμφυλικού ατόμου να ερωτάται το ίδιο από τίνος φύλου υπάλληλο επιθυμεί να ενεργηθεί η σωματική έρευνα.

Με το άρθρο 33 προστίθεται ένα ιδιαιτέρως σημαντικό εδάφιο, σύμφωνα με το οποίο η ενδυμασία του κρατουμένου δεν θα πρέπει να προβάλει ρατσιστικά και μισαλλόδοξα μηνύματα και βεβαίως μη στρέφεται κατά συγκεκριμένων ομάδων - προσώπων, να σέβεται το φύλο και την ταυτότητα φύλου.

Πολύ σημαντικά κεφάλαια έχουν να κάνουν με τη μητρότητα, η οποία ακριβώς επιβάλλει την τήρηση της ίσης μεταχείρισης των κρατουμένων και την κατ’ ουσία προάσπιση των ανθρωπίνων δικαιωμάτων τους. Υπάρχουν ιδιαίτερες ρυθμίσεις των συνθηκών διαβίωσης μητέρων κρατουμένων με τα παιδιά τους μέχρι τριών ετών σε ειδικό χώρο του καταστήματος ή τμήματος αυτού.

Σημειώνω επίσης και το άρθρο 32, όπου ρυθμίζεται η στελέχωση των σωφρονιστικών καταστημάτων με επαρκή αριθμό μαγείρων και καθιερώνεται ειδική διατροφή για γυναίκες κρατούμενες με βρέφη.

Ακούγονται ίσως λίγο περιττά αυτά τα άρθρα, αλλά νομίζω ότι είναι πάρα πάρα πολύ σημαντικά και όποιος γνωρίζει το πώς διαβιούν όλοι οι κρατούμενοι και ειδικά αυτές οι κατηγορίες, όπως οι μητέρες, είναι πολλές διατάξεις.

Άλλη μια κατηγορία κρατουμένων που πρέπει να τύχει ιδιαίτερων ρυθμίσεων είναι αυτή των ανηλίκων και των νέων κρατουμένων. Αναφέρομαι στο άρθρο 13, όπου επαναπροσδιορίζεται το κατώτατο όριο ηλικίας των νεαρών κρατουμένων από το δέκατο τρίτο στο δέκατο πέμπτο έτος της ηλικίας τους και δημιουργούνται σωφρονιστικά καταστήματα νεαρών κρατουμένων ή αυτοτελή τμήματα κράτησης χωρίς επικοινωνία με άλλα συγκροτήματα κράτησης ανηλίκων.

Η στόχευση του νομοσχεδίου προς τη βελτίωση των συνθηκών διαβίωσης αντιμετωπίζεται επίσης σε πάρα πολλά άρθρα και ρυθμίσεις του νομοσχεδίου.

Στο άρθρο 21 θεσμοθετείται η διεύρυνση των κατηγοριών των ειδικών σωφρονιστικών καταστημάτων, στα οποία γίνεται ένας ξεκάθαρος διαχωρισμός σε καταστήματα εργασίας, οικονομικών και φορολογικών εγκλημάτων, γενετήσιας ελευθερίας, καθώς -επίσης σημαντικό- ίδρυση ψυχιατρικού τμήματος γυναικών κρατουμένων.

Να αναφερθώ, όπως διατρέχω τα άρθρα, στη νομοτεχνική βελτίωση που κάνει το Υπουργείο στο άρθρο 21 και ειδικότερα στο πεδίο που αφορά στις απαγορεύσεις μεταγωγής σε αγροτικά καταστήματα. Στις απαγορεύσεις, λοιπόν, περιλαμβάνονται μόνο τα κακουργήματα του 19ου κεφαλαίου, του ειδικού μέρους του Ποινικού Κώδικα, και όχι τα πλημμελήματα. Ήταν μια διάταξη και μια βελτίωση, την οποία ζήτησαν πολλοί συνάδελφοι από την Αντιπολίτευση και βεβαίως το Υπουργείο την έκανε δεκτή.

Στο άρθρο 24 του νομοσχεδίου θεσμοθετείται, κατά την εισαγωγή του κρατουμένου στο σωφρονιστικό κατάστημα, η υποχρεωτική και ενιαία εφαρμογή κατά την εξέταση συγκεκριμένων ιατρικών πρωτοκόλλων, που έχουν εκπονηθεί από ειδική επιτροπή επιστημών υγείας, με σκοπό την ενίσχυση της υγειονομικής εν γένει περίθαλψης των κρατουμένων.

Με το άρθρο 28 θεσμοθετούνται περαιτέρω μέτρα υγειονομικής περίθαλψης και νομίζω ότι πρώτα από όλα το Υπουργείο έδωσε μια ιδιαίτερη έμφαση σε αυτό. Μας το εξήγησε και ο γενικός γραμματέας Αντεγκληματικής Πολιτικής από την πρώτη στιγμή και οι Υπουργοί. Προβλέπεται λειτουργία αυτοτελών οδοντιατρικών τμημάτων. Υπήρχε μεγάλη έλλειψη στα σωφρονιστικά καταστήματα, οπότε ήταν σημαντική η εισαγωγή νέων οδοντιατρικών τμημάτων. Και βεβαίως θα υπάρχει και η μέθοδος της τηλεϊατρικής -επίσης πρωτοβουλία και προτεραιότητα για το Υπουργείο- για όσους εκτίουν ποινές σε απομακρυσμένες και δυσπρόσιτες περιοχές -επίσης, πολύ σημαντικό.

Πάμε στο κεφάλαιο των αλλαγών που γίνονται για την εκπαίδευση των κρατουμένων, που είναι επίσης σημαντικές ρυθμίσεις.

Με το άρθρο 35 θεσμοθετείται η υποχρεωτική λειτουργία σε κάθε σωφρονιστικό κατάστημα σχολικών μονάδων πρωτοβάθμιας και δευτεροβάθμιας εκπαίδευσης. Ενισχύει το νομοσχέδιο και επιβραβεύει την εκπαίδευση των κρατουμένων σε κάθε βαθμίδα και επιφυλάσσει, με ρυθμίσεις που εισάγονται στο άρθρο 42, ευεργετικό υπολογισμό των ημερών φοίτησης καθ’ όλη τη διάρκεια του σχολικού έτους, μη εξαιρουμένων των αργιών και σχολικών ή άλλων διακοπών -επίσης θέμα το οποίο ανέδειξαν οι συνάδελφοι και έγινε σχετική νομοτεχνική βελτίωση.

Στο άρθρο 35 που αναφέρεται στην εκπαίδευση και στην επαγγελματική κατάρτιση επαναφέρουμε τη δυνατότητα, αν επιβληθεί πειθαρχικός περιορισμός κατά τη διάρκεια των σπουδών του κρατουμένου, η έκτιση του μέτρου να μπορεί να γίνει κατά τη διάρκεια των διακοπών ή των αργιών, που είναι επίσης πρόταση των συναδέλφων.

Στο ίδιο άρθρο προβλέπεται η λήψη ευεργετικού υπολογισμού και για τους κατ’ ιδίαν διδαχθέντες μαθητές δευτεροβάθμιας εκπαίδευσης επιτυχούς φοίτησης, επίσης πρόταση η οποία έγινε αποδεκτή.

Στο άρθρο 58 του νομοσχεδίου ρυθμίζεται ευεργετικός υπολογισμός των κρατουμένων σπουδαστών στην τριτοβάθμια εκπαίδευση, είτε σπουδάζουν εξ αποστάσεως είτε διά ζώσης.

Επίσης, ένα άλλο σημαντικό κεφάλαιο του νομοσχεδίου είναι το ζήτημα της διευκόλυνσης της επικοινωνίας των κρατουμένων και εισάγουμε τις νέες τεχνολογίες για την ελεύθερη χρήση αυτών εντός του σωφρονιστικού καταστήματος.

Στα άρθρα 10 και 46 του νόμου εισάγεται η χρήση της τηλεματικής και των ηλεκτρονικών υπολογιστών. Θα έλεγα ότι είναι πολύ σημαντική πρόβλεψη να υπάρχει αυτή η δυνατότητα της επικοινωνίας.

Άρθρο 53: Προβλέπεται η δυνατότητα επέκτασης της διάρκειας της έκτακτης αδείας, διότι υπάρχουν και τα έκτακτα γεγονότα που συμβαίνουν σε κρατουμένους, παραδείγματος χάριν ένας θάνατος ενός συγγενή, να δίνεται η δυνατότητα από εικοσιτέσσερις ώρες να επεκτείνεται η άδεια σε σαράντα οκτώ ώρες, για να μπορέσουν να παρευρίσκονται και σε τέτοιες περιπτώσεις.

Και βεβαίως, να πάμε στο άρθρο 50 που αφορά στις προϋποθέσεις της χορήγησης τακτικών αδειών.

Θα είμαι λίγο αναλυτικός στο ζήτημα αυτό, κύριε Λάππα και κύριοι συνάδελφοι, απλά για να καταγραφεί και στα Πρακτικά η όλη δομή του άρθρου 50, την οποία, βεβαίως, θα εξηγήσει και περαιτέρω ο Υπουργός.

Νομοτεχνικές παρεμβάσεις έγιναν. Εξορθολογίζουμε τις διατάξεις με κύριο γνώμονα τους σκοπούς της ποινής και της σωφρονιστικής νομοθεσίας, τις αρχές της αναλογικότητας και της αναγκαιότητας σε σχέση με τη διαφύλαξη της κοινωνικής ειρήνης και βεβαίως, λαμβάνοντας σοβαρά υπ’ όψιν τη στόχευση του θεσμού των τακτικών αδειών για βαθμιαία κοινωνική επανένταξη των κρατουμένων με ορίζοντα την αποφυλάκισή τους μέσα, βεβαίως, από μια διαδικασία θεμελίωσης του ευεργετήματος της υφ’ όρον απόλυσης.

Νέο εδάφιο ειδικά για τους κρατουμένους σε ειδικά καταστήματα κράτησης νέων: Προσδιορίζουμε στο 1/6 του χρόνου πραγματικής έκτισης τον χρόνο θεμελίωσης του δικαιώματος αδείας.

**ΣΠΥΡΙΔΩΝΑΣ ΛΑΠΠΑΣ:** Είπατε 1/6; Πού είναι;

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Είναι 1/6, με την υπενθύμιση αφ’ ενός πως πρόκειται για ανηλίκους άνω των δεκαπέντε ετών που έχουν τελέσει πράξη με στοιχεία βίας που αν την τελούσε ενήλικος, θα ήταν σοβαρό κακούργημα και αφ’ ετέρου πως στον υφιστάμενο Σωφρονιστικό Κώδικα η πρόβλεψη για ποινές περιορισμού σε ειδικό κατάστημα κράτησης νέων είναι δυσμενέστερη, ήτοι το 1/5 πραγματικής έκτισης.

Σημειωτέον πως παραμένει η προτεινόμενη διάταξη για τη θεμελίωση δικαιώματος λήψης αδείας για κάθε ποινή φυλάκισης στο 1/8 πραγματικής έκτισης, θεωρώντας την επιλογή αυτή σύμφωνη με την αρχή της αναλογικότητας, καθώς ισοσκελίζει και την προβλεπόμενη στην ισχύουσα διάταξη ρύθμιση θεμελίωσης του δικαιώματος αδείας για ποινές φυλάκισης μέχρι πέντε ετών στο 1/10 πραγματικής έκτισης και για ποινές φυλάκισης πλέον των πέντε ετών στο 1/5 πραγματικής έκτισης, λαμβάνοντας υπ’ όψιν τη διαφορετική μεταχείριση που θα επεφύλασσε η διάταξη του νομοσχεδίου για τα αδικήματα που υπάγονται στο 106 β΄ του Ποινικού Κώδικα -δεν χρειάζεται να αναφέρω- σε σχέση με τη θεμελίωση του δικαιώματος σε άδεια λόγω και της αρχής της αναδρομικής εφαρμογής της ευμενέστερης ποινικής διάταξης του άρθρου 2 του Ποινικού Κώδικα.

Προκρίθηκε, λοιπόν, νομοτεχνική παρέμβαση -θα μας τα πει και ο Υπουργός- σύμφωνα με την οποία απαιτείται η πραγματική έκτιση των 5/6 του χρόνου πραγματικής έκτισης που προβλέπονται ανά περίπτωση για την υφ’ όρον απόλυση.

Τώρα, με τη συγκεκριμένη διατύπωση κάθε κατηγορία κρατουμένων με καθείρξεις για τα ειδεχθή αδικήματα της παραγράφου 6 του 105 β΄ -δεν χρειάζεται να ξέρετε, ανθρωποκτονίες, τρομοκρατίες και λοιπά- ανεξαρτήτως αν συμπληρώσει τυπικές προϋποθέσεις για την υφ’ όρον απόλυση το 1/3, 2/3, ή 3/5 του χρόνου πραγματικής έκτισης, σύμφωνα με το διαχρονικό δίκαιο, θα δύναται σε κάθε περίπτωση να λάβει τακτική άδεια, όταν συμπληρώσει τα 5/6 του αντίστοιχου χρόνου της υφ’ όρον απόλυσης. Και βεβαίως, κάθε κρατούμενος για την ειδική αυτή κατηγορία κακουργημάτων θα δοκιμαστεί μέσω του θεσμού των αδειών και ως προς την προσδοκία της ομαλής κοινωνικής επανένταξης σε χρονικό σημείο εγγύτερο του χρόνου της υφ’ όρον απόλυσης. Και θεωρώ ότι αυτό σωστά κρίθηκε δικαιοπολιτικά ορθό.

Σημειωτέον πως για τους κρατουμένους με ποινή κάθειρξης πέντε έως δεκαπέντε έτη των λοιπών κακουργημάτων, τα οποία δεν ενέχουν αντίστοιχη κοινωνική απαξία, κοινωνική επικινδυνότητα, η θεμελίωση του δικαιώματος λήψης τακτικής αδείας προβλέπεται ενιαία στο 1/5 πραγματικής έκτισης, διάταξη, βεβαίως, ευμενέστερη από την αντίστοιχη στον ισχύοντα Σωφρονιστικό Κώδικα που προβλέπει 1/5 πραγματικής έκτισης για ποινές πέντε έως δέκα και 3/10 για ποινές δέκα ως δεκαπέντε ετών, οπότε είναι και πιο ενιαίο και βεβαίως, πολύ πιο ευμενές από τον υπάρχοντα Σωφρονιστικό.

Σε σχέση τώρα με τους πολυισοβίτες -τα είπαμε και χθες, κύριε Λάππα- με νομοτεχνική βελτίωση προβλέπεται η θεμελίωση δικαιώματος άδειας σε κάθε περίπτωση, εφ’ όσον έχουν εκτίσει πραγματικά είκοσι δύο έτη, οπότε με τη συγκεκριμένη διατύπωση τηρείται και εδώ η αρχή της αναλογικότητας, καθώς δίνεται το δικαίωμα λήψης άδειας και στις περιπτώσεις πολυισοβιτών, που αν ακολουθούσαμε τις διαδοχικές προσαυξήσεις, καταλαβαίνετε δεν θα μπορούσαν να είχαν πάρει άδεια. Και είναι λίγο πριν την υφ’ όρον απόλυση στα είκοσι πέντε έτη, αλλά είναι και δικαιοπολιτικά ορθό. Μπορεί να έχουμε ίσως μια διαφορετική εικόνα για το ζήτημα αυτό, αλλά νομίζω ότι είναι προς τη σωστή κατεύθυνση.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τώρα, πολύ γρήγορα -και ολοκληρώνω, κύριε Πρόεδρε, γιατί ξέρω ότι πέρασε ο χρόνος- άρθρα για την κοινωνική επανένταξη: Άρθρο 65, συνεταιριστικές επιχειρήσεις, πρόσληψη δηλαδή των φυλακισθέντων ή σε μονάδες συλλογικής κοινωνικής ωφέλειας.

Πάω πάρα πολύ γρήγορα και τελειώνω με το άρθρο 6 α΄, το άρθρο 8 δηλαδή του νομοσχεδίου, για το οποίο νομίζω ότι έγινε και η πολλή κουβέντα στις επιτροπές. Τι κάνουμε, λοιπόν, με την εισαγωγή απαραίτητα του άρθρου αυτού και ως επιταγή της ΕΣΔΑ; Συμπεριλάβαμε ως κριτήριο μη τήρησης των κανόνων διαβίωσης των κρατουμένων κάθε προσβολή της ανθρώπινης αξιοπρέπειας, αντικαθιστώντας την ήδη υπάρχουσα φράση. Αυτό είναι πολύ πιο γενικό και σωστό είναι και σύμφωνα και με τις επιταγές και του Νομικού Συμβουλίου του Κράτους, αλλά και όλων των παραγόντων. Είναι μια πολύ σωστή αλλαγή την οποία κάναμε για το άρθρο 6 α΄.

Επεκτείναμε την ενεργητική νομιμοποίηση για την άσκηση του ειδικού ενδίκου βοηθήματος και σε πρώην κρατούμενους εντός προθεσμίας τεσσάρων μηνών από την αποφυλάκισή τους.

Προβλέψαμε επέκταση του πεδίου εφαρμογής του ενδίκου μέσου και στις περιπτώσεις μη τήρησης των κανόνων διαβίωσης σε αστυνομικά κρατητήρια. Το κάνει δεκτό ο Υπουργός, το θέσατε επισταμένως και το έκανε δεκτό.

Συντμήσαμε τον χρόνο έκδοσης απόφασης από τις σαράντα μέρες που προβλέπει το νομοσχέδιο στις τριάντα ημέρες από την άσκηση προσφυγής και θεσπίζουμε την περαιτέρω δυνατότητα του δικαστηρίου αν διαπιστώσει παραβίαση κανόνων, να επιδικάσει ευεργετικό υπολογισμό τριών ημερών ανά τριάντα μέρες κράτησης υπό δυσμενείς συνθήκες. Το ανέφερε χθες ο Υπουργός και νομίζω ότι είναι προς τη σωστή κατεύθυνση.

Και προκειμένου να εξαλειφθεί κάθε ερμηνευτική δυσχέρεια, απευθύναμε σε όλες τις παρατάξεις και στους εισηγητές ότι αφαιρείται το εδάφιο περί απαγόρευσης μεταγωγής των κρατουμένων, που σε κάθε περίπτωση αφορούσε μόνο τη μεταγωγή στο δικαστήριο εκτέλεσης ποινών, όπως επίσης και τη δυνατότητα δικαστηρίου να διατάξει μεταφορά στο νοσοκομείο των φυλακών ή σε δημόσιο νοσοκομείο, καθώς ούτως η άλλως γνωρίζετε πολύ καλά ότι η μεταφορά είναι αυτονόητη υποχρέωση των σωφρονιστικών οργάνων και βεβαίως, προβλέπεται ρητά τόσο η υποχρέωση των εμπλεκόμενων αρχών για την ταχεία διαβίβαση της προσφυγής στο δικαστήριο εκτέλεσης εντός προθεσμίας επτά ημερών αντί δεκαπέντε ημερών που προβλεπόταν.

Τελειώνω, κύριε Πρόεδρε, λέγοντας για το άρθρο 75 των μεταβατικών διατάξεων -θα το πει και ο Υπουργός- ότι γίνεται σε περίπτωση επανυποβολής, γιατί έχετε θέσει το ζήτημα ότι μπαίνουν στο αρχείο οι υποθέσεις αυτές που εκκρεμούν στην ΚΕΜ. Θα εξετάζονται κατά απόλυτη προτεραιότητα σε περίπτωση επανυποβολής.

Και κυρίες και κύριοι συνάδελφοι, νομίζω ότι είναι πολλά αυτά τα οποία θα μπορούσαμε να πούμε για το νομοσχέδιο. Εγώ κρατάω τη δημιουργική διάθεση όλων να καταλήξουμε σε αυτές τις διατάξεις με την ελπίδα, όπως είπα και στην αρχή, να τύχουν της όσο δυνατόν μεγαλύτερης δυνατής συναίνεσης, που είναι και το ζητούμενο -νομίζω- σε έναν Σωφρονιστικό Κώδικα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα πέντε μαθήτριες και μαθητές και τέσσερις συνοδοί εκπαιδευτικοί από το 5ο Γυμνάσιο Αμαρουσίου.

Η Βουλή σάς καλωσορίζει, παιδιά!

(Χειροκροτήματα από όλες τις πτέρυγες της Βουλής)

Ο εισηγητής του ΣΥΡΙΖΑ, ο κ. Σπύρος Λάππας, έχει τον λόγο.

Ορίστε, κύριε Λάππα, έχετε τον λόγο.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ πολύ, κύριε Πρόεδρε.

Πρέπει να ομολογήσω ότι το Υπουργείο έκανε μεγάλες προσπάθειες να υιοθετήσει αρκετές από τις προτάσεις και των φορέων και των κομμάτων της Αντιπολίτευσης.

Όμως, επειδή σήμερα είμαστε στην Ολομέλεια, πρέπει να μιλάμε με απόλυτη ειλικρίνεια. Κύριοι Υπουργοί, σας επαινούμε για τις προσπάθειες που κάνετε. Όμως, ξέρετε τι κάνατε; Βελτιώσατε τη στέγη, τα τζάμια, τα κουφώματα και τα έπιπλα του οικοδομήματος της σωφρονιστικής πολιτικής, αλλά για τα δοκάρια και τη θεμελίωση δεν μπορέσατε να κάνετε ούτε μία κίνηση, ώστε να προϊδεάσετε ευμενώς και τα κόμματα της Αντιπολίτευσης. Και όχι αυτά κυρίως, όσο τα ευρωπαϊκά όργανα και τα ευρωπαϊκά δικαστήρια τα οποία έχουν υπό τον έλεγχο και την επιτήρησή τους χρόνια και χρόνια τη χώρα μας για παραβίαση βασικότατων δικαιωμάτων και των κρατουμένων, αλλά και των αρχών του κράτους δικαίου. Αυτή ήταν η εισαγωγή.

Πρέπει να πω στην Ολομέλεια, κύριοι συνάδελφοι, ότι από τον Ιούνιο του 2019 μέχρι σήμερα σε ό,τι αφορά το σύστημα απονομής ποινικής δικαιοσύνης και σωφρονιστικής πολιτικής, έχετε σημάνει και σαλπίσει μια γενική αυστηροποίηση φέρνοντας τη χώρα λίγο πριν από τη δεύτερη δημόσια δήλωση του Ευρωπαϊκού Συμβουλίου, CPT, περί καταφρόνησης, απαξίωσης, εξευτελισμού, κατακρημνισμού του κράτους δικαίου, της υπόληψης και της αξιοπρέπειας του κράτους. Κι εμείς στις επιτροπές με όση καλή διάθεση κι αν είχαμε και μπορούσαμε να επιδείξουμε θέλαμε να βελτιώσουμε το νομοσχέδιο για να αποφύγουμε αυτό το πράγμα, να μη δημοσιευτεί τον Οκτώβριο η δημόσια δήλωση. Θα είναι καταστροφή στην κυριολεξία για το κράτος δικαίου, για τη χώρα μας, για την υπόληψή της, για την αξιοπρέπειά της και για την εικόνα της πανευρωπαϊκά και διεθνώς.

Και δεν κάνατε τολμηρά βήματα στους βασικούς θεσμούς της σωφρονιστικής πολιτικής που, όπως σας είπα, είναι τρεις. Είναι οι άδειες, τακτικές και εκπαιδευτικές, οι οποίες είναι ήδη αυστηροποιημένες με τον ν.4760/2020. Και από εδώ, από αυτό το Βήμα σάς είχα προϊδεάσει και σας είχα πει ότι με τις επιλογές σας θα φέρετε τη χώρα λίγο πριν τον γκρεμό. Ήδη η χώρα μετεωρίζεται με το ένα βήμα στο κενό και με το άλλο πάνω στο έδαφος με τις δικές σας αποφάσεις και με τις δικές σας ευθύνες.

Και τότε σας λέγαμε ότι δεν μπορείτε να κάνετε έτσι τα πράγματα σε ένα ευρωπαϊκό πλαίσιο και σε μια ευρωπαϊκή διανόηση, δικαστηριακή και δικαιική παραβατικότητα. Και εσείς λέγατε «όχι» κοιτώντας το δικό σας ακροατήριο, το οποίο είναι ευτυχισμένο μόνο που ακούει ότι σαλπίζετε τη γενική αυστηροποίηση. Ευτυχισμένο το ακροατήριο, ευτυχισμένοι κι εσείς που ευτυχεί το ακροατήριο όταν ακούει ακραίες απόψεις περί αυστηροποίησης των πάντων. Το αποτέλεσμα είναι ή τραγωδία ή αδιέξοδο. Ας διαλέξουμε την επιεικέστερη έκφραση που είναι το αδιέξοδο.

Είχα πει στις επιτροπές, κύριοι Υπουργοί, πως θεωρώ ότι πάρα πολλά θετικά σημεία τα αντικαταστήσατε, τα αντιμετωπίσατε και κάνατε σχετικές βελτιώσεις περιφερειακού τύπου. Και θα σας πω παρακάτω γιατί. Είχα πει και ξαναλέω -το έχω πει επανειλημμένως και στον Υπουργό κ. Τσιάρα, όταν ψηφίζονταν οι ποινικοί κώδικες, η κ. Αδαμοπούλου ήταν η εισηγήτρια του ΜέΡΑ25, οι συνάδελφοι δικηγόροι θυμούνται πολύ καλά- ότι τόλμησε ο Υπουργός Δικαιοσύνης να πει από αυτό το Βήμα «ας έχουμε και μια αύξηση του πληθυσμού για μια δεκαετία, θα διορθωθούν τα πράγματα μετά από δέκα χρόνια». Έχετε ευθύνες, λοιπόν, κύριοι της Κυβέρνησης πλέον -όχι εσείς στο Υπουργείο- για την κατάσταση αυτή, λίγο πριν τη δεύτερη δημόσια δήλωση, μετά το 2011;

Τι θα πείτε στην ευρωπαϊκή και νομική διανόηση στην Ελλάδα, όπου οι επιστημονικοί φορείς, η Ένωση Ελλήνων Ποινικολόγων, η Ένωση Δικαστών και Εισαγγελέων τότε με τους κώδικες σας προϊδέαζαν και σας προετοίμαζαν να μην το κάνετε, γιατί αυτό δεν είναι κράτος δικαίου; Και το κάνετε γιατί, όπως σας είπα, αυτό το ακροατήριο θέλει να ακούσει για «γκιλοτίνες». Τα είπε χθες η Ελληνική Λύση. Μόνο γκιλοτίνες θέλει να στήσουμε στο Σύνταγμα για μερικά αδικήματα.

Ο τρόπος, λοιπόν, απονομής ποινικής δικαιοσύνης στην Ελλάδα έχει πρόβλημα, διότι για μικρά και μεσαίας βαρύτητας αδικήματα επιβάλλει εξοντωτικές ποινές. Και ήρθε ο Ποινικός Κώδικας με την τελευταία τροποποίηση να αυστηροποιήσει ακόμα και τα αδικήματα πλημμεληματικού χαρακτήρα και να τα κάνει από δύο τρία και από τρία πέντε ή για τα πλημμελήματα εκεί που ήταν μέχρι δύο έτη να τα κάνει τουλάχιστον δύο έτη. Και σας εξήγησα τον λόγο.

Να πού φτάσαμε, λοιπόν, τώρα. Έχουμε φυλακισμένους με ποινές φυλάκισης από δύο έως πέντε έτη που αν υπήρχε ο θεσμός παροχής κοινωφελούς εργασίας, αυτοί θα ήταν εκτός καταστημάτων κράτησης. Διότι η παροχή κοινωφελούς εργασίας ορίστηκε, αποφασίστηκε, ρυθμίστηκε και ψηφίστηκε ως κύρια ποινή που δίνει το δικαίωμα στον ποινικό δικαστή να επιβάλει για μια ποινή φυλάκισης αυτή την ποινή ως κύρια ποινή. Άρα, να μην έχουμε ροές με ποινές φυλάκισης τα καταστήματα κράτησης και να έχουμε νέες ροές και να φεύγουν όλο και λιγότεροι από τα καταστήματα κράτησης. Αδιέξοδο, λοιπόν: συσσώρευση, υπερπληθυσμός, καταδίκες!

Δύο χιλιάδες διακόσιες υποθέσεις, κύριοι συνάδελφοι, εκκρεμούν στο Ευρωπαϊκό Δικαστήριο Ανθρωπίνων Δικαιωμάτων και δεν αναλαμβάνει κανένας την ευθύνη; Είμαστε η μόνη χώρα στην οποία εκκρεμούν δύο χιλιάδες διακόσιες υποθέσεις. Ποιος μας το είπε; Και ο κ. Σισιλιάνος, ο προηγούμενος πρόεδρος του Ευρωπαϊκού Δικαστηρίου -Έλληνας αρχιδικαστής, παρακαλώ!-, αλλά και ο νυν Πρόεδρος του Ευρωπαϊκού Δικαστηρίου Δικαιωμάτων του Ανθρώπου κ. Κτιστάκης -και αυτός Έλληνας- που καλείται να δικάζει τη χώρα του. Τι ντροπή! Πόσο ντροπιαστικό είναι δύο συνεχόμενοι Έλληνες δικαστές του κορυφαίου Ευρωπαϊκού Δικαστηρίου να καταδικάζουν τη χώρα τους, γιατί το πολιτικό σύστημα πάσχει από τύφλωση και κώφωση, κάτι που θα πούμε εκατό φορές! Δεν ακούτε και δεν βλέπετε. Δυστυχώς δεν βλέπετε ούτε τη μύτη σας!

Έλεγα, λοιπόν, ότι ο τρόπος απονομής δικαιοσύνης, κύριοι συνάδελφοι, επηρεάζει άμεσα, αμεσότατα το σε ποια κατάσταση βρίσκεται το σωφρονιστικό σύστημα. Τα απόνερα, τα βρώμικα κυρίως απόνερα του συστήματος απονομής ποινικής δικαιοσύνης κατακλύζουν με βίαιο και μόνιμο τρόπο το σωφρονιστικό σύστημα, με αποτέλεσμα να φτάνουμε σε αδιέξοδο.

Και τώρα θα με ρωτήσετε αν αυτά που λέω ενδιαφέρουν την κοινωνία. Δεν ενδιαφέρουν την κοινωνία, αλλά ενδιαφέρουν τη χώρα, η οποία δυστυχώς κατακρημνίζεται για ακόμη μία φορά, κάτι που κινδυνεύει να υποστεί η χώρα με τη δεύτερη δήλωση, μετά το 2011.

Όσον αφορά τώρα το γιατί δεν το υπέστη στα χρόνια του ΣΥΡΙΖΑ, αυτό έγινε διότι ο νόμος Παρασκευόπουλου, όπως λέει στην έκθεσή της η CPT, ήταν το μόνο νομοθέτημα αποσυμφορητικού τύπου, όπως έκανε, κύριε Αθανασίου, δεκάδες και εκατοντάδες τα τελευταία σαράντα χρόνια. Αυτός ο νόμος που έβγαλε από τη φυλακή ενενηντάρηδες, εγκυμονούσες, ανάπηρους και μικρά παιδιά έσωσε τη χώρα από τη δεύτερη δήλωση την πενταετία 2015 - 2019. Και αυτό το αναφέρει η CPT. Ποιος; Ο συκοφαντημένος, βρισμένος και απαξιωμένος νόμος Παρασκευόπουλου, που από το πρωί μέχρι το βράδυ κι εσείς ως κορυφαίοι Υπουργοί της Νέας Δημοκρατίας, αλλά και τα στελέχη σας περιφερόσασταν στα ραδιόφωνα και τις τηλεοράσεις και υβρίζατε έναν νόμο, για τον οποίο σήμερα η CPT τιμά τη χώρα. «Τα ύστερα…», ας μην το πω.

Άρα, λοιπόν, πρέπει ως χώρα γενικώς να δούμε πάλι από την αρχή και το ποινολόγιο και τις βασικές διατάξεις του νομοσχεδίου. Εγώ θα επιλέξω τρεις, κύριοι Υπουργοί. Θεωρώ ότι διορθώσατε και βελτιώσατε όλες τις περιφερειακού τύπου διατάξεις, κάτι για το οποίο σας αξίζει έπαινος, γιατί ακούσατε τα κόμματα. Όμως, σε κάθε νομοθέτημα, όπως εγώ έχω εμμονή να λέω, με ενδιαφέρει κυρίως η φιλοσοφία, το πνεύμα, η καρδιά, η ψυχή του νομοθετήματος. Ποια είναι η αυστηροποίηση των αδειών; Η εμμονή στην αυστηροποίηση, γιατί η αυστηροποίηση έγινε με τον νόμο σας 4760/2020. Και κραυγάζαμε τότε από το Βήμα της Βουλής να μην το κάνετε, γιατί θα πάμε σε αδιέξοδο. Όμως, δεν μας ακούγατε, γιατί ακούγατε πάλι το ακραίο ακροατήριό σας, από το οποίο κινδυνεύετε, λέει, να μην πάρει η Ακροδεξιά κανένα ψηφαλάκι. Είναι αυτό πολιτική ευθύνης;

Και σας λέγαμε να μην αυστηροποιήσετε την άδεια, διότι η άδεια πηδαλιουχεί τη σκέψη του οποιουδήποτε οργάνου σωφρονιστικού τύπου, αλλά κυρίως πυροδοτεί και τα δύο βασικά δικαιώματα των κρατουμένων, κύριοι συνάδελφοι, τα οποία είναι δύο. Είναι η μεταγωγή στις αγροτικές φυλακές και η υφ’ όρον απόλυση του Ποινικού Δικαίου. Και τι κάνετε; Έρχεστε εδώ και θεωρείτε ότι η παράγραφος 6 του 105β΄, κύριε Οικονόμου, του Ποινικού Κώδικα είναι θέσφατο και για το σωφρονιστικό σύστημα. Αφήστε το θέμα του Ποινικού Δίκαιο, αφορά την ποινή, αφορά τον δικαστή που επιβάλλει την ποινή. Γιατί να επικαλείστε μια ποινική διάταξη η οποία θα είναι βάση για τις δικές σας ρυθμίσεις; Όλα αφορούν τον κατάλογο των κακουργημάτων, όπου η άδεια διπλασιάζεται και από το 1/5 πάει στα 2/5. Γιατί το κάνετε; Εδώ δεν καταρτίζουμε ποινολόγιο Ποινικού Κώδικα. Εδώ καταρτίζουμε δυνατότητες για να αντιμετωπίσουμε αφ’ ενός τον υπερπληθυσμό και δεύτερον, να ικανοποιήσουμε τα δικαιώματα των κρατουμένων, για τα οποία η χώρα είναι το μαύρο πρόβατο επί δεκαετίες στην Ευρώπη, αλλά και διεθνώς.

Και η χώρα έχει χάρτη για ναυτιλομένους. Έχει τους κώδικες του Νέλσον Μαντέλα του 2015 του ΟΗΕ, αλλά και τους σύγχρονους αναθεωρημένους ευρωπαϊκούς κανόνες του 2020 για τις φυλακές, οι οποίοι είναι πρόσφατοι, στεγνοί, τώρα στέγνωσε η μελάνη.

Και ενώ η έκθεση CPT σας επιδόθηκε τον Μάρτιο του 2022, τώρα πρόσφατα δηλαδή, θα έπρεπε όλη η χώρα, όλα τα Υπουργεία να έχουν κινητοποιηθεί για να αποφύγουμε τη δεύτερη δήλωση. Και εξηγώ για τους συναδέλφους που δεν είναι νομικοί, ότι η δεύτερη δήλωση του Συμβουλίου της Ευρώπης σημαίνει καταδίκη της χώρας για παραβίαση δικαιωμάτων των κρατουμένων και για εισαγωγή διατάξεων που αναιρούν και τον σωφρονισμό και την επανένταξη μέσω του σωφρονισμού, που είναι ο σκοπός του σωφρονιστικού συστήματος.

Και είναι έτοιμη η χώρα να καταδικαστεί. Μακάρι να μη γίνει! Δεν ξέρω πώς πρέπει να βοηθήσουμε όλοι να αποφύγει η χώρα μια τέτοια νέα ντροπή! Και λέω και στους κυρίους Υπουργούς, αλλά και στην Κυβέρνηση, το εξής: Είναι κολοσσιαίες οι ευθύνες σας. Δεν το αντιλαμβάνεστε; Και έρχεστε με κάτι μίζερο. Εγώ σε ένα δημοσίευμα χαρακτήρισα το νομοσχέδιο, πριν κάνετε τις αλλαγές, ότι διαπνέεται από συντηρητισμό, μιζέρια, αδικία, ανισότητα, οπισθοδρόμηση, αυστηροποίηση και τιμωρητισμό. Αυτά οικοδομούν τον πυρήνα, την ψυχή και την καρδιά του νομοσχεδίου.

Κάνατε πολλές αλλαγές. Άντε, έφυγε ο συντηρητισμός, η δειλία, η μιζέρια. Έφυγε η αδικία; Όχι. Θα σας πω μετά γιατί. Έφυγαν οι ανισότητες; Όχι. Η οπισθοδρόμηση; Σε καμμία περίπτωση. Η αυστηροποίηση; Αυτό είναι το ευαγγέλιό σας. Δεν θέλγεστε απλώς, αλλά αισθάνεστε μία ηδονή, όταν υιοθετείτε διατάξεις με αυστηροποίηση στο επίπεδο του Ποινικού Δικαίου και του Σωφρονιστικού Δικαίου. Εάν δεν αυστηροποιήσετε κάτι ή αν δεν εμμείνετε σε μια αυστηροποίηση, δεν αισθάνεστε καλά.

Αυτό είναι σφόδρα αντιεπιστημονικό, κύριε Υπουργέ, γιατί όταν η Ένωση Ποινικολόγων, για παράδειγμα ή οι νομικές σχολές ή οι δικηγορικοί σύλλογοι σας τα λένε, βουλώνετε τα αυτιά σας με βουλοκέρι μήπως καμμιά σειρήνα μεταβάλλει καμμιά άποψη κανενός στελέχους ή κανενός Υπουργού, όταν βγαίνουν στη δημοσιότητα. Σε λίγο θα πάμε και στον ευνουχισμό μαζί με τις γκιλοτίνες να ζητήσουμε «συγγνώμη» από την Ελληνική Λύση. Και ας καταδικάζεται η χώρα. Αδιάφορα; Δεν ξέρω. Δικό σας θέμα.

Γιατί λέω, λοιπόν, ότι όλες οι αλλαγές που κάνατε είναι περιφερειακού τύπου, κύριοι Υπουργοί; Σας συγχαίρω για αυτό. Δεν το παραβλέπω. Αλίμονο! Δεν το παραβλέπω. Όμως, ξέρω ότι έχετε μια πολιτική θέση και μια ιδεολογική τοποθέτηση. Αυτή διαπνέει βασικές διατάξεις του νομοσχεδίου. Θα σας πω αμέσως γιατί.

Τι λέει τώρα, κύριε Οικονόμου; Σας το είπα και διά ζώσης. Δύο πράγματα σας λένε όλες οι αποφάσεις. Πρώτον, στις κυριότερες διατάξεις του νομοσχεδίου που αφορούν τις φυλακές υψίστης ασφαλείας, τις άδειες -τακτικές και εκπαιδευτικές- τις μεταγωγές σε σωφρονιστικά καταστήματα, την ελεύθερη διαβίωση, ποιο είναι το κριτήριο που κυριαρχεί για τις ρυθμίσεις σας σχετικά με αυτά τα κεφάλαια; Ένα είναι. Το αδίκημα το οποίο έχει τελέσει ο κρατούμενος και το στοιχείο της επικινδυνότητας. Δεν υπάρχει πιο αόριστο, πιο εύπλαστο και πιο αμφισβητήσιμο κριτήριο στην ποινική και στη σωφρονιστική επιστήμη από το κριτήριο της επικινδυνότητας. Είναι ένα «λάστιχο» το οποίο μπορεί να το ανοίξει κανένας και να φτάσει από τη μία χώρα στην άλλη. Τόσο εύκαμπτο είναι το στοιχείο της επικινδυνότητας. Και τι μας λέει για το στοιχείο της επικινδυνότητας και η Εταιρεία Ελλήνων Ποινικολόγων και η Ελληνική Ένωση για τα Δικαιώματα του Ανθρώπου και η Εθνική Επιτροπή για τα Δικαιώματα που είναι σύμβουλος του κράτους; Τι σας λέει; Ακούστε. Λέει ότι έγκυρες μελέτες διεθνών οργανισμών δείχνουν ότι η εκτίμηση για την επικινδυνότητα γίνεται ατομικά. Γιατί λέει «ατομικά»;

Κύριε Οικονόμου και κύριε Θεοδωρικάκο, το λέει διότι στην ποινική επιστήμη και στη σωφρονιστική επιστήμη ξέρετε ότι κυριαρχεί ένας όρος, η «εξατομίκευση» της ενοχής στο Ποινικό Δίκαιο, της βελτίωσης των συνθηκών και της ευνοϊκής αντιμετώπισης στο Σωφρονιστικό Δίκαιο. Μιλάμε για «εξατομίκευση», ατομικά. Δεν λέει ότι συλλήβδην όσοι τέλεσαν το αδίκημα το «α» ή το «β» θα έχουν την ίδια αντιμετώπιση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα κι εγώ την ίδια ανοχή, κύριε Πρόεδρε, για ένα ή δύο λεπτά.

Στις ΗΠΑ που είναι η μήτρα και η μητρόπολη του δόγματος «νόμος και τάξη και μηδενικής ανοχής», ο κάθε κρατούμενος -όχι, βέβαια, ένας-ένας, αλλά μία ομάδα κρατουμένων- έχει έναν υπεύθυνο μέσα στα καταστήματα κράτησης που δεν είναι φυλακισμένος αλλά επιστήμονας, ο οποίος ελέγχει τον τρόπο με τον οποίο συμπεριφέρεται και τον τρόπο με τον οποίο διαβιώνει και κάθε έξι μήνες κάνει έκθεση αυτός για τα εξής πενήντα άτομα και με βάση αυτά κρίνει ο δικαστής αν τα κάνει υφ’ όρον απόλυση ή όχι. Σας λέω για τις ΗΠΑ. Δεν σας λέω για την ευρωπαϊκή πρακτική όπου τα πράγματα είναι πολύ καλύτερα, όπως στη Νορβηγία ή στη Φινλανδία, Να μην τα ξαναπώ, τα έχω πει πολλές φορές.

Μιλάμε για επικινδυνότητα, λοιπόν, ατομικά, με συγκεκριμένη μέθοδο και με συγκεκριμένα κριτήρια, ενώ απαιτούνται και πολλές άλλες διαδικαστικές εγγυήσεις που λείπουν από το παρόν σχέδιο νόμου. Μιλάμε για την Ελληνική Ένωση για τα Δικαιώματα του Ανθρώπου, την Εθνική Επιτροπή για τα Δικαιώματα του Ανθρώπου, την Ένωση Ποινικολόγων. Υπάρχουν αυτά εδώ; Όχι. Λέτε γενικώς «επικινδυνότητα».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε δύο λεπτά τελειώνω, κύριε Πρόεδρε, όπως και ο προηγούμενος ομιλητής.

Δεν ξέρω αν αυτό αντέχει σε έναν καινούργιο έλεγχο των ευρωπαϊκών δικαστηρίων και των ευρωπαϊκών οργάνων.

Είπα, λοιπόν, ότι το ένα είναι το κριτήριο της επικινδυνότητας. Το δεύτερο είναι ότι δεν έχετε το δικαίωμα ούτε από τον ισχύοντα νόμο στον Σωφρονιστικό Κώδικα ούτε από την ευρωπαϊκή σύμβαση για την ευρωπαϊκή ένωση ούτε από την ΕΣΔΑ να κάνετε ένα δεύτερο πράγμα. Το πρώτο αφορά την επικινδυνότητα και το αδίκημα. Το δεύτερο ποιο είναι; Να προβλέψετε με βάση το αδίκημα δυσμενέστερη μεταχείριση των κρατουμένων στις φυλακές. Αυτό κάνετε και στα τρία πράγματα που σας είπα. Αυτή είναι η διαφωνία μας. Εάν σε αυτά κάνατε μία μικρή μετατόπιση, θα ψηφίζαμε και επί της αρχής και στο σύνολο τις διατάξεις του νομοσχεδίου σας, όλες τις διατάξεις. Θα ήμασταν υπέρ.

Δεν μπορείτε να τα κάνετε αυτά και ξέρω γιατί. Το αντιλαμβάνομαι. Δεν κακίζω. Το κάθε κόμμα έχει μία ιδεολογική προσήλωση, προσέγγιση, ίσως και εμμονές και ιδεοληψίες. Όλοι τις έχουμε, εμείς τις δικές μας, εσείς τις δικές σας.

Όμως, εδώ, κύριοι Υπουργοί, πρόκειται για την αξιοπρέπεια και για την εικόνα της χώρας πανευρωπαϊκά και διεθνώς. Δεν πρόκειται για τις εμμονές μας και τις ιδεοληψίες μας. Και εν πάση περιπτώσει, ας είμαστε ικανοί να πάρουμε μία απόφαση να πληρώσουμε γι’ αυτές, όταν τις κάνουμε και όχι να φταίει όλο το πολιτικό σύστημα όταν καταδικάζεται η χώρα. Διότι για τη χώρα μιλάμε, δεν μιλάμε για την Κυβέρνηση ούτε για το κόμμα σας.

Γι’ αυτά τα δύο πράγματα, λοιπόν, αν δεν μετακινηθείτε σήμερα μέχρι την ώρα της ψηφοφορίας, εμείς θα είμαστε για μία ακόμα φορά κατά επί της αρχής και θα ψηφίσουμε μόνο τα άρθρα στα οποία συμφωνήσαμε στην επιτροπή. Αυτά για μας είναι κολοσσιαίας σημασίας και σε αυτά εμμένουμε.

Τώρα, για να τελειώσω, κύριε Πρόεδρε, θα ήθελα να κάνω μνεία για δύο υπομνήματα που εστάλησαν στην επιτροπή από την Ελληνική Εταιρεία Μελέτης του Εγκλήματος και του Κοινωνικού Ελέγχου που είναι καταπληκτικό κείμενο, επιστημονικό 100% και από την Ένωση Ελλήνων Ποινικολόγων.

Θα τα δώσω στα Πρακτικά και παρακαλώ τη γραμματεία να μου δώσει και ένα αντίγραφο.

Κλείνοντας, θα αναφέρω, κύριε Οικονόμου, ότι από το Κέντρο Υγείας Κρατουμένων Κορυδαλλού, δηλαδή το πρώην νοσοκομείο Κορυδαλλού «Άγιος Παύλος» και το Ψυχιατρείο Κρατουμένων Κορυδαλλού, θέλουν στο άρθρο 46 να κάνουμε μία προσθήκη, προκειμένου να έχουν τον ευεργετικό υπολογισμό και οι κρατούμενοι που εργάζονται εκεί. Δείτε το. Έχουν στείλει και ένα έγγραφο και η εκπρόσωπός της μάλιστα μίλησε και στους φορείς.

Επίσης, σας θυμίζω, κύριοι Υπουργοί, αναφορικά με τις δύο αυτές συλλογικές νομικές κοινότητες σχετικά με το άρθρο 8 -που ρυθμίζει το άρθρο 6 α΄, αλλά το εθνικό έντυπο βοήθημα, το άρθρο 3 και 13 της ΕΣΔΑ- να σκεφτούμε μήπως επί της απόφασης που εκδίδεται επί της προσφυγής των κρατουμένων και αφορά τις συνθήκες διαβίωσης, αν μπορεί να ισχύει ένδικο μέσο. Αυτό είναι το πρώτο.

Κατά δεύτερον, σε όλα τα ευρωπαϊκά κράτη έχω διαπιστώσει εγώ -νομίζω ότι και ο κ. Καμίνης το είπε στην επιτροπή- ότι τα δικαστήρια δεν συνεδριάζουν σε συμβούλιο, κύριε Οικονόμου, αλλά ως δικαστήρια δημόσια με ακροαματική διαδικασία, όπου παρίσταται ο κρατούμενος με τον εκπρόσωπό του, τον συνήγορο ή ο ίδιος αυτοπροσώπως. Να το δούμε. Σας το θέτω απλώς. Θα είναι μια πολύ καλή κίνηση εν όψει της CPT.

Επίσης, μία άλλη ρύθμιση είναι να προβλεφθεί ένδικο βοήθημα, όταν καταργούνται τελείως δύο βασικά δικαιώματα, το δικαίωμα των επισκέψεων και της τηλεφωνικής επικοινωνίας. Για οποιονδήποτε λόγο να μην έχει το δικαίωμα να ασκήσει ένα ένδικο μέσο, μια ένσταση, ο κρατούμενος; Δεν είναι στο δικαιικό σύστημα και στη δικαιική φιλοσοφία μας πάντα, για ένα επαχθές μέτρο εις βάρος του πολίτη, του κρατούμενου, κ.λπ., να έχει το δικαίωμα να ενσταθεί, να κάνει ένσταση ή προσφυγή κατά της απόφασης που είναι επαχθής για τον ίδιο; Το θέτω. Νομίζω ότι το έθεσε και αυτό ο κ. Καμίνης.

Και ένα τελευταίο αφορά στο να μη μετάγονται ποτέ οι νεαροί κρατούμενοι στα αστυνομικά καταστήματα. Είναι κι αυτό βασικό.

Κλείνοντας, κύριε Πρόεδρε, για τις φυλακές υψίστης ασφαλείας δεν προβλέπεται στο νομοσχέδιο κανένα ουσιαστικό κριτήριο, συγκεκριμένο, που να τις δικαιολογεί και καμμία δικαιολογία -όχι αιτιολογία- στην ανάγκη συνεπειών. Τι είναι αυτό που επιβάλλει στο κράτος να πάρει απόφαση για μία τέτοια φυλακή τύπου Γ΄; Είναι κάποια γεγονότα συνταρακτικά που συγκλόνισαν το σύστημα το σωφρονιστικό; Όχι. Είναι κάτι άλλο; Έχουμε έκρηξη εγκληματικότητας; Ούτε αυτό είναι. Μας λέει η CPT ότι το έγκλημα στην Ελλάδα είναι μεσαίο και όχι εκτεταμένο. Μάλιστα, λέει ότι οι ποινές που επιβάλλονται είναι εξοντωτικές σε σχέση με τη βαρύτητα του εγκλήματος. Να το δούμε κι αυτό.

Κλείνοντας, αναφέρω κάτι από τον αείμνηστο δάσκαλό μου και δάσκαλο πολλών εδώ μέσα, του Ιωάννη Μανωλεδάκη, σχετικά με το θέμα της ελευθερίας και της ασφάλειας. Ξέρω ότι επενδύετε πολλά στο θέμα της ασφάλειας. Ασφάλεια, όμως, χωρίς ανθρωπισμό, χωρίς φιλελεύθερο πνεύμα και χωρίς στόχο επανένταξης - σωφρονισμού είναι ένα γράμμα κενό. Είναι μόνο αυστηροποίηση, τιμωρητικότητα και οπισθοδρόμηση.

Έλεγε, λοιπόν: Να μην συναινέσει -οποιοσδήποτε νομικός ή πολιτικός- στην αποδυνάμωση της εγγυητικής λειτουργίας του δικαίου τούτου και στη μετατροπή του σε ένα σύγχρονο όπλο αστυνομικής φύσεως για την καταπολέμηση απλά και αφηρημένα του εγκλήματος. Να μην αφήσει να υψωθούν τα τείχη της καταστολής για χάρη μιας κάλπικης ασφάλειας και να πνίξουν τον αέρα της ελευθερίας. Και να προσέξουμε ιδιαίτερα τούτο: Η διάβρωση του ανθρωπιστικού χαρακτήρα και η εκτροπή στο τιμωρητικό μοντέλο του ποινικού και σωφρονιστικού δικαίου γίνεται σιγά σιγά, σταδιακά, μεθοδευμένα. Δεν θα δικαιολογείται πάντως κανένας πολίτης, κυρίως νομικός, να πει στο τέλος: «Αλλά δεν άκουσα ποτέ κρότον κτιστών ή ήχον. Ανεπαισθήτως μ’ έκλεισαν από τον κόσμον έξω».

Ευχαριστώ πάρα πολύ και από καρδιάς εύχομαι να μην έρθει ποτέ η δεύτερη δημόσια δήλωση, κύριοι Υπουργοί.

(Στο σημείο αυτό ο Βουλευτής κ. Σπυρίδωνας Λάππας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Αν μου επιτρέπετε, θα ήθελα να προσθέσω κάτι, επειδή αναφερθήκατε και σε μένα. Είναι γεγονός ότι η δικαιοσύνη στη χώρα μας υπολειτουργεί, αλλά μόνο από άποψης καθυστερημένης απονομής της και όλες οι κυβερνήσεις διαχρονικά δεν λύσαμε το πρόβλημα. Γι’ αυτό έχω πει σε ένα πρόσφατο συνέδριο ότι χρειάζεται μια τολμηρή διακομματική πρωτοβουλία για να μπορέσει να λυθεί αυτό το θέμα χωρίς να φοβόμαστε τις αντιδράσεις που θα υπάρξουν. Εκεί είναι και οι καταδίκες στο Ευρωπαϊκό Δικαστήριο. Δεν είναι καταδίκες για παραβίαση των ανθρωπίνων δικαιωμάτων, αλλά επειδή στο κεφάλαιο το ίδιο υπάγεται και η καθυστέρηση, εκεί είναι οι καταδίκες, και είναι διαχρονικά, δεν είναι μόνο για την τελευταία περίοδο. Οι χιλιάδες αυτές εκκρεμότητες που αναφέρατε αφορούν μια χρονική περίοδο, που ξεκινάει από πολύ παλιά και αναζωπυρώνεται. Άρα λοιπόν είναι η αλήθεια. Αυτή είναι πραγματικότητα.

Τώρα όσον αφορά για τις συνθήκες, θα ήθελα να σας θυμίσω ότι στην συγκυβέρνηση του 2013 είχα την τιμή να είμαι Υπουργός Δικαιοσύνης και ο κ. Λοβέρδος από το ΠΑΣΟΚ ήταν Υπουργός Παιδείας. Αναμορφώσαμε όλο το εκπαιδευτικό σύστημα των φυλακών και ήταν η πρώτη φορά που συνεχίστηκε μέχρι σήμερα. Και ο ΣΥΡΙΖΑ το διατήρησε μετά και η Κυβέρνηση σήμερα. Ήταν η πρώτη φορά που μπήκαν φυλακισμένα παιδιά στα ανώτατα εκπαιδευτικά ιδρύματα και το ποσοστό αυτό δεν υπολείπονταν του μέσου όρου των φοιτητών, οι οποίοι περνούσαν. Συνεπώς οι προσπάθειες γίνονται διαχρονικά από την πολιτεία, αλλά θέλει ακόμα περισσότερη δουλειά.

Στο σημείο αυτό, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα ένας μαθήτριες και μαθητές και δύο συνοδοί εκπαιδευτικοί του 5ου Γυμνασίου Αμαρουσίου (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ να κλείσει το σύστημα της ηλεκτρονικής εγγραφής. Φυσικά κάθε συνάδελφος που θέλει να μιλήσει σε κάποιες επιτροπές θα μπορεί να πάει και να μιλήσει. Δεν υπάρχει θέμα.

Τον λόγο έχει τώρα ο ειδικός αγορητής του Κινήματος Αλλαγής, κ. Γεώργιος Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Είκοσι πέντε Οκτωβρίου σήμερα. Συμπληρώνεται ακριβώς ένας χρόνος από τον θάνατο της Φώφης Γεννηματά.

Επιτρέψτε μου, κύριε Πρόεδρε, να θυμηθώ από αυτό το Βήμα και να μνημονεύσω τη συνέπεια, το πάθος της Φώφης Γεννηματά για τις κοινοβουλευτικές διαδικασίες τις οποίες υπηρέτησε μέχρι το τέλος της ζωής της με μεγάλη συνέπεια είτε αυτό αφορούσε την καθαρά κοινοβουλευτική διαδικασία είτε τις σχέσεις της με εμάς, τους Βουλευτές, όπου με απόλυτο σεβασμό στις δημοκρατικές διαδικασίες και χωρίς αποκλεισμούς πολιτεύτηκε μέχρι το τέλος της ζωής της.

(Χειροκροτήματα)

Τα προβλήματα, κυρίες και κύριοι συνάδελφοι, που κατατρύχουν το σωφρονιστικό σύστημα παραμένουν ουσιαστικά τα ίδια εδώ και τουλάχιστον δύο δεκαετίες. Θα περίμενε, λοιπόν, κανείς ότι θα έχουμε επιτέλους εντοπίσει τις αστοχίες και το αδιέξοδο του παρελθόντος, ότι θα έχουμε πια αξιολογήσει τη λειτουργία του σωφρονιστικού συστήματος, προκειμένου να χαράξουμε στο μέτρο του δυνατού από κοινού έναν μακροπρόθεσμο και αποτελεσματικό σχεδιασμό. Πυλώνες αυτού του σχεδιασμού, της επανεκκίνησης δηλαδή που χρειάζεται το σωφρονιστικό σύστημα, δεν μπορεί να είναι άλλοι από εκείνους που μας υποδεικνύουν οι ευρωπαϊκές αξίες και οι ευρωπαϊκοί κανόνες, όπως δυστυχώς μας το υπενθυμίζει με ταπεινωτικό για τη χώρα τρόπο η Επιτροπή Πρόληψης Βασανιστηρίων του Συμβουλίου της Ευρώπης, η γνωστή CPT.

Η δημόσια δήλωση στην οποία δυστυχώς κατά πάσα πιθανότητα θα προβεί η CPT δεν σημαίνει απλώς μία επιπλέον ταπεινωτική για τη χώρα δήλωση ενός οργάνου αυτού του κύρους. Η δήλωση θα έχει πολύ σημαντικές συνέπειες γιατί ουσιαστικά εμμέσως, αλλά σαφώς, θα επηρεάσει και το Ευρωπαϊκό Δικαστήριο Δικαιωμάτων του Ανθρώπου. Θα χρησιμεύσει στην κατάστρωση του δικανικού συλλογισμού, ειδικά στην ελάσσονα πρόταση, όπου ακριβώς οι ελλείψεις του σωφρονιστικού συστήματος θα βαρύνουν στις αποφάσεις του δικαστηρίου. Το δικαστήριο προβλέπεται ότι θα αναφέρεται συστηματικά στη δήλωση της CPT. Άρα δεν είναι μόνο ένα θέμα μείωσης του κύρους της χώρας διεθνώς, αλλά θα έχει πολύ συγκεκριμένες έννομες συνέπειες στη νομολογία του δικαστηρίου που αφορά τις υποθέσεις της χώρας μας.

Οι πυλώνες τους οποίους εμείς θεωρούμε απαραίτητους για ένα σωφρονιστικό σύστημα είναι: αξιοπρεπείς συνθήκες διαβίωσης, ασφάλεια φυσικά μέσα στις φυλακές, μείωση του εγκλεισμού, εναλλακτικά της κράτησης μέτρα, με στόχο πάντοτε την ομαλή επανένταξη. Αυτοί είναι οι άξονες μιας σύγχρονης αντεγκληματικής πολιτικής ενός ευρωπαϊκού κράτους δικαίου.

Υπό αυτό το πρίσμα, λοιπόν, εμείς σήμερα αντιμετωπίζουμε το νομοσχέδιο του Υπουργείου Προστασίας του Πολίτη, έχοντας δηλαδή κατά νου ότι η σωφρονιστική πολιτική σήμερα πρώτα απ’ όλα δεν βρίσκεται στον φυσικό της χώρο, στο Υπουργείο Δικαιοσύνης, και γι’ αυτόν τον λόγο οι λύσεις απαιτούν το πολύ δύσκολο εγχείρημα για την ελληνική δημόσια διοίκηση να υπάρχει συχνά σύμπραξη πολλών Υπουργείων.

Υπάρχουν πολλά παράλληλα ερωτήματα που πρέπει να απαντηθούν, όπως ποιο σύστημα ποινών χρειαζόμαστε. Και εδώ έχουμε πάλι το Συμβούλιο της Ευρώπης. Μελέτες του συμβουλίου καταθέτουν ότι στην Ελλάδα υπάρχουν ακόμη σχετικά χαμηλά ποσοστά εγκληματικότητας, όμως πολύ υψηλές ποινές. Για παράδειγμα, τον Ιανουάριο του 2021 το 84% των καταδικασθέντων κρατουμένων στη χώρα μας εξέτιε μακροχρόνιες ποινές κάθειρξης -άνω των πέντε ετών- σε σύγκριση με τον μέσο όρο του Συμβουλίου της Ευρώπης, που είναι 35%. Και όμως διαβάζω σήμερα μία έρευνα στην οποία πάνω από το 90%τ ων ερωτηθέντων ζητά αύξηση των ποινών.

Είναι πάρα πολύ εύκολο να υποκύπτει κανείς στις διαθέσεις της κοινής γνώμης, έτσι όπως διαμορφώνονται μέσα από τα τηλεοπτικά δελτία ειδήσεων, μέσα από τον εντυπωσιασμό των εγκλημάτων που προσλαμβάνουν πολύ συχνά μία υπέρμετρη δημοσιότητα. Δεν υπάρχει τίποτα πιο εύκολο από το να αυξάνεις τις ποινές. Φυσικά το εγκληματικό φαινόμενο και το σωφρονιστικό σύστημα απαιτεί πολύ πιο σύνθετες προσεγγίσεις. Η υπέρμετρη αύξηση των ποινών δεν οδηγεί σε τίποτα άλλο, παρά σε αύξηση του πληθυσμού στις φυλακές το οποίο ως φαινόμενο δεν προκαλεί απλώς έναν συνωστισμό σε έναν κλειστό χώρο, δεν είναι μόνο ένα ζήτημα το ότι πέφτει η ποιότητα της ζωής μέσα στις φυλακές, επιδεινώνει την ποιότητα του σωφρονιστικού συστήματος σε όλα τα επίπεδα είτε σε ό,τι αφορά τις σχέσεις των κρατουμένων μεταξύ τους είτε σε ό,τι αφορά τις σχέσεις των κρατουμένων με το διοικητικό προσωπικό.

Η επικαιροποιημένη μελέτη του Συμβουλίου της Ευρώπης σχετικά με τη μείωση του υπερπληθυσμού των καταστημάτων κράτησης στην Ελλάδα είχε καταλήξει στο συμπέρασμα ότι η αναθεώρηση του Ποινικού Κώδικα το 2019 φαινόταν πράγματι να λαμβάνει υπ’ όψιν τα πρότυπα του Συμβουλίου της Ευρώπης για τον μετριασμό των ποινών για ορισμένα εγκλήματα. Τόνισε, βεβαίως, ότι η επιτυχία των μεταρρυθμίσεων θα εξαρτιόταν από την αποτελεσματική εφαρμογή των ποινών και των μέτρων, που εκτίονται μέσα στην κοινότητα και από μία επαρκώς στελεχωμένη και με επαρκείς πόρους υπηρεσία κοινωφελούς εργασίας.

Τι κάνουμε εμείς με την υπηρεσία κοινωφελούς εργασίας; Καθιερώθηκε ως εναλλακτικό μέτρο της ποινής ή ως ποινή αυτοτελής, λειτούργησε όπως λειτούργησε, αλλά ένα από τα πρώτα -στην κυριολεξία- μέτρα της Κυβέρνησης που ήρθε στην εξουσία το 2019, ήταν να αναστείλει την εφαρμογή του μέτρου. Τώρα περιμένουμε -όπως μάθαμε χθες στην επιτροπή- από το Υπουργείο Εσωτερικών, από τον καθ’ ύλην αρμόδιο Υφυπουργό τον κ. Πέτσα να υπογράψει και αυτός την κοινή υπουργική απόφαση με την οποία τίθεται ένα τέρμα σε αυτή την αναστολή.

Και επειδή είχαμε πληροφορηθεί παλαιότερα από τον κ. Τσιάρα, τον Υπουργό Δικαιοσύνης, ότι στο μέτρο αντιδρούσαν οι δήμαρχοι, αναρωτιέμαι: παραπέμπουμε ουσιαστικά το θέμα στις ελληνικές καλένδες; Θα έρθει ο κ. Πέτσας ή και ο κ. Βορίδης στη Βουλή να μας βεβαιώσουν πότε έχουν την πρόθεση να υπογράψουν την κοινή υπουργική απόφαση η οποία έχει φύγει από το Υπουργείο Προστασίας του Πολίτη ή απλώς μας ρίχνουν «στάχτη στα μάτια» ότι εκκρεμεί η υπογραφή μιας υπουργικής απόφασης την οποία ουσιαστικά θα αφήσουν για μετά τις εκλογές παραπέμποντάς την, δηλαδή, στις ελληνικές καλένδες; Εγώ προτίθεμαι και θα το κάνω να καταθέσω ερώτηση στον κ. Πέτσα να μας δώσει ένα σαφές χρονοδιάγραμμα πότε προτίθεται να υπογράψει την κοινή υπουργική απόφαση.

Δυστυχώς η Κυβέρνηση δεν φαίνεται να διαθέτει μια κουλτούρα ομαλής επανένταξης στην ποινική και σωφρονιστική μεταχείριση, παρά τις περί του αντιθέτου διαβεβαιώσεις. Ο κυβερνητικός σήμερα απολογισμός είναι η εκ νέου αυστηροποίηση των ποινών, η επ’ αόριστον -όπως είπα- αναστολή της κοινωφελούς εργασίας από το 2019, οι μισοάδειες αγροτικές φυλακές, όταν υπάρχει υπερπληθυσμός στις κανονικές κλειστές φυλακές και η εφαρμογή του θεσμού της ηλεκτρονικής επιτήρησης -το γνωστό «βραχιολάκι»- το οποίο αυτή τη στιγμή το φοράνε μόλις πέντε κρατούμενοι σε σύνολο πάνω των δέκα χιλιάδων κρατουμένων στη χώρα. Αυτή είναι η αντίληψη της Κυβέρνησης για τα εναλλακτικά μέτρα της ποινής.

Στην ακρόαση των φορέων ο εκπρόσωπος του συλλόγου κοινωνικών λειτουργών μας μίλησε για τις τραγικές ελλείψεις στις υπηρεσίες επιμελητών κοινωνικής αρωγής. Είναι οι επιμελητές αυτοί οι οποίοι έχουν την αρμοδιότητα να εποπτεύουν την άδεια την οποία λαμβάνει ο κρατούμενος και επίσης να εποπτεύουν τους κρατούμενους όταν αποφυλακίζονται.

Τι μάθαμε; Στη Στερεά Ελλάδα δεν υπάρχει ούτε ένας, στη Φθιώτιδα υπάρχουν δύο, στην Εύβοια δύο και στη Βοιωτία ένας. Αυτή είναι η κοινωνική υπηρεσία.

Αντιλαμβανόμαστε, λοιπόν, ότι το να περιμένουμε από πέντε ανθρώπους να επιτηρούν κρατούμενους, που παίρνουν άδεια ή που έχουν αποφυλακιστεί για να τους συνδράμουν στην ομαλή επανένταξή τους, είναι κάτι το οποίο είναι εκτός πραγματικότητας.

Υπάρχουν εμβληματικές διατάξεις στο σχέδιο νόμου για τις οποίες έχουμε έντονες επιφυλάξεις στο κατά πόσο συνάδουν με τον στόχο της ομαλής επανένταξης και της μείωσης του εγκλεισμού.

Όπως είπαμε, ουσιαστικά, καταργείται η κοινωφελής εργασία, αντί να προσαρμοστεί στα νέα δεδομένα και περιμένουμε να δούμε τι θα γίνει από το Υπουργείο Εσωτερικών.

Με το νομοσχέδιο, επίσης, αυστηροποιούνται εκ νέου οι τυπικές προϋποθέσεις για την χορήγηση των τακτικών αδειών, με κριτήριο την φύση του αδικήματος in abstracto, γενικά,κριτήριο που παραβιάζει την αρχή της ίσης μεταχείρισης των κρατουμένων και της αναλογικότητας, ενώ σε κάποιες περιπτώσεις οι περιορισμοί που έχουν τεθεί είναι εξοντωτικοί.

Επίσης, στις διατάξεις αυτές δεν υπάρχει έστω μία πρόβλεψη, ένα κίνητρο όπου με βάση τη διαγωγή του κρατουμένου να δίνεται η άδεια μετά από σχετική εισήγηση.

Αυστηροποιούνται, επίσης, για πρώτη φορά οι τυπικές προϋποθέσεις για τις φοιτητικές άδειες, αλλά ακόμη και ο θεσμός της ημιελεύθερης διαβίωσης, χωρίς να έχει δοκιμαστεί, έστω πιλοτικά μέχρι σήμερα. Συρρικνώνονται περαιτέρω οι προϋποθέσεις μεταγωγής σε αγροτική φυλακή με κριτήριο τη φύση του αδικήματος.

Φυσικά, μέσα σε αυτή τη λογική, όπου αυτά τα μέτρα λειτουργούν ως μία δεύτερη τιμωρία παρά τη συνταγματική απαγόρευση, δημιουργούνται οι φυλακές αυξημένης ασφαλείας όπου θα κρατούνται κρατούμενοι με βάση και πάλι το αδίκημα που τέλεσαν και για το οποίο τιμωρήθηκαν και όχι την εξατομικευμένη κρίση για την συμπεριφορά τους και την επικινδυνότητα τους.

Όλα αυτά αποκαλύπτουν μία εμμονή και ταυτόχρονα μία τελείως διαφορετική προσέγγιση της αντεγκληματικής πολιτικής από εκείνη που υποδεικνύει ο ευρωπαϊκός νομικός πολιτισμός. Έχουμε σήμερα τις ίδιες έντονες επιφυλάξεις με εκείνες, που μας οδήγησαν στην καταψήφιση του ν.4760 με τον οποίο διατηρήθηκε ο υπερπληθυσμός, περιορίστηκε η επικοινωνία των κρατουμένων με το οικογενειακό περιβάλλον, ερήμωσαν οι αγροτικές φυλακές και εν τέλει υπήρξε μία σταθερή, συστηματική απομάκρυνση από την ομαλή επανένταξη των κρατουμένων.

Υπάρχουν διατάξεις στις οποίες έχουμε προτείνει τροποποιήσεις, προκειμένου να ψηφίσουμε θετικά, όπως για παράδειγμα στο άρθρο 8 για το ένδικο μέσο, στο οποίο -όπως προβλέπεται- δυναμιτίζεται η αποτελεσματικότητά του. Αυτό μετριάστηκε ουσιαστικά από τη στιγμή που προβλέφθηκε ότι μπορεί να υπάρχει η δυνατότητα όταν προσβάλλεται η ανθρώπινη αξιοπρέπεια, γιατί όπως είχε η διάταξη πριν, ουσιαστικά δημιουργούσε ένα βάρος στον κατηγορούμενο να αποδείξει ότι είτε έχει βλαφθεί η υγεία του είτε κινδυνεύει να βλαφθεί.

Αλλά, επίσης, υπάρχει μια υπέρμετρη προθεσμία σαράντα ετών προκειμένου να εκδώσει το δικαστήριο την απόφαση εκτέλεσης των ποινών και επίσης δεν προβλέπεται ένα συγκεκριμένο χρονικό περιθώριο εφαρμογής της δικαστικής απόφασης.

Λείπει, επίσης, η πρόβλεψη του ευεργετικού υπολογισμού της ποινής, όπως συμπεριλαμβανόταν στην πρόταση που εκπόνησε το Νομικό Συμβούλιο του Κράτους αλλά και η επιτροπή της Βουλής, για τη συμμόρφωση με τις αποφάσεις του Ευρωπαϊκού Δικαστηρίου Δικαιωμάτων του Ανθρώπου, που ομόφωνα, σχεδόν, είχε καταλήξει σε αυτή την πρόταση.

Υπάρχουν θετικές διατάξεις που θα τις υπερψηφίσουμε. Κάποιες όμως απ’ αυτές μεταθέτουν την υλοποίησή τους στο μέλλον, όπως η τηλεϊατρική στις απομακρυσμένες φυλακές, η ψυχιατρική φροντίδα των γυναικών, αλλά και τα οδοντιατρεία στις φυλακές. Είναι σημαντικό ότι προβλέπονται αυτές οι διατάξεις, αλλά επειδή ζούμε στην Ελλάδα και ξέρουμε πόσο δύσκολο είναι να περάσουμε από τη θεωρία στην πράξη, από την εφαρμογή τους οι οποίες προϋποθέτουν πολύ συγκεκριμένες υποδομές, επιτρέψτε μου να είμαι σχετικά απαισιόδοξος.

Μόλις πριν μίλησα για τους επιμελητές κοινωνικής αρωγής.

Για τις αλλαγές που προτείνει η Κυβέρνηση στο θέμα των αδειών, στις προϋποθέσεις μεταγωγής στις αγροτικές φυλακές δεν υπάρχει καμμία απολύτως επιστημονική τεκμηρίωση. Δεν υπάρχουν νούμερα, στατιστικά να τα δούμε. Αν υπήρχαν και αν οι αριθμοί αυτοί επιβεβαίωναν την κυβερνητική πολιτική που προβαίνει σε περιορισμούς στα δικαιώματα, να υπερψηφίσουμε τις διατάξεις αυτές.

Τι συμβαίνει με τις άδειες; Έχουμε ένα Υπουργείο που δεν μετρά. Θα μου πείτε, τώρα θα αρχίσουμε να μετράμε; Η απάντηση είναι ναι, τώρα θα αρχίσουμε να μετράμε. Χωρίς στοιχεία πια δεν μπορεί να χαραχθεί πολιτική. Για τις άδειες έχουμε μόνο το στοιχείο του Συνηγόρου του Πολίτη για το 2020-2021. Προκύπτει ότι κατά την περίοδο 2015 έως 2020 τηρήθηκαν σε συντριπτικό ποσοστό 98% οι όροι των αδειών που είχαν χορηγηθεί. Από τις δεκαοκτώ χιλιάδες πεντακόσιες είκοσι πέντε άδειες διαπιστώθηκαν μόνο τριακόσιες δεκαέξι παραβάσεις ή κακή χρήση των όρων της άδειας. Γιατί προβαίνουμε λοιπόν σε αυστηροποίηση; Έχουμε αριθμούς που μας βεβαιώνουν για το αντίθετο; Να τους δούμε, να το συζητήσουμε.

Γιατί θυμίζω ότι η άδεια βρίσκεται στην αρχή μιας αλυσίδας. Είναι προϋπόθεση για τη μεταγωγή στην αγροτική φυλακή. Είναι προϋπόθεση για την υφ’ όρον απόλυση. Είναι ένας συνεκτικός κρίκος στην αλυσίδα της ομαλής επανένταξης.

Δεν φαίνεται επίσης να υπάρχει κάποια μέριμνα για την πρόληψη και την αντιμετώπιση της υποτροπής, βασικό χαρακτηριστικό του πληθυσμού των ελληνικών φυλακών. Δεν μπορούμε, λοιπόν, με αυτά τα δεδομένα, με την έλλειψη στοιχείων να συνηγορήσουμε στον περιορισμό κάποιων επιτυχημένων θεσμών ομαλής επανένταξης. Γιατί με αυτό τον τρόπο οδηγούμαστε μαθηματικά στην αδιέξοδη αύξηση του εγκλεισμού, στο γνωστό φαύλο κύκλο όπου η διαχείριση της σωφρονιστικής πραγματικότητας θα εξαντληθεί στην εκ νέου αναζήτηση βαλβίδων αποσυμπίεσης όπως είναι οι νέες φυλακές, η υπέρμετρη χρήση του ευεργετικού υπολογισμού της ποινής, της υφ’ όρον απόλυσης και της αναστολής της ποινής.

Δεν εισφέρει κάτι πραγματικά καινούργιο το νομοσχέδιο αυτό. Αποτελεί πιστεύω στη βασική του φιλοσοφία οπισθοχώρηση σε σχέση με το παρελθόν και αυτό παρά το γεγονός ότι το Υπουργείο προσπάθησε όσο μπορούσε περισσότερο να βρούμε μία κοινή βάση. Θεωρώ σημαντικό το ότι συζητήσαμε το νομοσχέδιο διεξοδικά και στην επιτροπή για το σωφρονιστικό. Παρ’ όλα αυτά στη βασική του φιλοσοφία δυστυχώς δεν μας πείθει.

Ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ πολύ. Και τώρα τον λόγο έχει η ειδική αγορήτρια του Κομμουνιστικού Κόμματος Ελλάδας κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Η συζήτηση για την αλλαγή του Σωφρονιστικού Κώδικα έρχεται σε μια περίοδο που έχει σημαδευτεί από το φρικιαστικό έγκλημα της πολλαπλής κακοποίησης ενός ανήλικου κοριτσιού, την αποτρόπαια υπόθεση βιασμού μιας νεαρής γυναίκας από αστυνομικούς, που προστίθενται σε μια σειρά αποκρουστικά και άθλια γεγονότα πολλαπλής κακοποίησης και βίας σε βάρος ανηλίκων και γυναικών. Ενδεικτικά της σαπίλας που αναδύεται πλέον από κάθε πόρο αυτής της σε προχωρημένη σήψη εκμεταλλευτικής κοινωνίας.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Κομνηνάκα, με συγχωρείτε, έχει έρθει ένα σχολείο και πρέπει να το αναγγείλω γιατί θα φύγει.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα ένας μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Ελευσίνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κυρία Κομνηνάκα και βάζω τον χρόνο από την αρχή.

**ΜΑΡΙΑ ΚΟΜΝΗΝΑΚΑ:** Ευχαριστώ. Αφορούν εξάλλου κι αυτά τα παιδιά τα συγκεκριμένα ιδιαίτερα εγκλήματα.

Η απαίτηση να υπάρξει πλήρης διαλεύκανση και αυστηρότερη ποινική αντιμετώπιση χωρίς εκπτώσεις και παραθυράκια σε όσους με τον έναν τον άλλο τρόπο εμπλέκονται στις συγκεκριμένες εγκληματικές πράξεις είναι απολύτως δικαιολογημένη και αυτονόητη.

Όμως αρκεί αυτή για να κρύψει τις εγκληματικές ευθύνες ενός εχθρικού αστικού κράτους, που συνειδητά απαξιώνει την ολόπλευρη προστασία και στήριξη των παιδιών, που τα αφήνει ανυπεράσπιστα, ευάλωτα στην πολύμορφη βία; Μπορεί να κρύψει την ευθύνη για τη διαχρονική πολιτική που ακολούθησαν όλες οι κυβερνήσεις που λογαριάζουν ως κόστος τις ανάγκες των θυμάτων, αυτή που οδήγησε στην τραγική υποχρηματοδότηση και υποστελέχωση όλων εκείνων των υποστηρικτικών δομών που είναι απαραίτητες για την προστασία τους, για να προλαμβάνουν αλλά και να στηρίζονται τα θύματα να καταγγείλουν τέτοια αποτρόπαια περιστατικά και να επουλώνουν τα τραύματα τους;

Στο πλαίσιο αυτής της προσπάθειας να συσκοτιστούν στην πραγματικότητα αυτές οι ευθύνες και συνολικά οι κοινωνικοί και οικονομικοί παράγοντες, που γεννούν και δράστες τέρατα και αφήνουν πολλές γυναίκες και παιδιά εκτεθειμένα στην πολύμορφη βία εντάσσονται και αυτές οι απαράδεκτες δηλώσεις του κ. Βορίδη πυροδοτώντας επικίνδυνα αντιδραστικά αντανακλαστικά ενώ ταυτόχρονα και αυτή η ιατρικοποίηση κατά κάποιο τρόπο αυτόν των αποτρόπαιων πράξεων στην ουσία υποβαθμίζει τα αίτια άρα και την αντιμετώπιση των εγκλημάτων.

Σε αυτή τη βάση παντελώς αποπροσανατολιστική και άστοχη είναι και η αντιπαράθεση που εξαντλείται γύρω από την αυστηροποίηση ή μη των επιβαλλόμενων ποινών που από μόνα τους ούτε αντιμετωπίζουν τα μεγάλα προβλήματα της εγκληματικότητας και της υποτροπής ούτε βέβαια η οριζόντια αύξηση ή μείωση μπορεί από μόνη της να αποτελέσει δείγμα προόδου ή συντήρησης του σωφρονιστικού συστήματος. Αντίθετα παραμένει εκτός διαχρονικά από όλες τις κυβερνήσεις ο σχεδιασμός και η υλοποίηση μιας αντεγκληματικής σωφρονιστικής πολιτικής με σημεία αναφοράς στην πρόληψη του εγκλήματος, τον σωφρονισμό κατά την έκτιση της ποινής και την ομαλή επανένταξη στην κοινωνία με αντιμετώπιση της υποτροπής.

Έτσι, λοιπόν, και οι αλλαγές που επιχειρεί η Κυβέρνηση στον Σωφρονιστικό Κώδικα δεν αλλάζουν. Αντίθετα σε ορισμένες περιπτώσεις επιδεινώνουν το συνολικό αντιδραστικό χαρακτήρα της σωφρονιστικής πολιτικής που ισχύει και εφαρμόζεται. Όχι μόνο δεν υπηρετείται ο διακηρυκτικός σκοπός που αποτυπώνεται σε τέσσερις άξονες στο πρώτο άρθρο του νομοσχεδίου για τη βελτίωση των συνθηκών κράτησης, την περαιτέρω θωράκιση των δικαιωμάτων των κρατουμένων, τη διασφάλιση της ισότητας αλλά και την ενίσχυση των φορέων κοινωνικής επανένταξης που παραμένουν στην πράξη διακηρύξεις κενού περιεχομένου, αλλά σε πολλές περιπτώσεις και οι σκοποί αυτοί υπονομεύονται περαιτέρω.

Επί της ουσίας διατηρείται ο βασικός ιδεολογικός πυρήνας που αντιμετωπίζει τις φυλακές ως αποθήκες ανθρώπων. Είναι εξόφθαλμη εξάλλου η απουσία της σχεδιασμένης προσπάθειας κοινωνικής επανένταξης τόσο κατά το στάδιο της προετοιμασίας από το διάστημα κράτησης όσο πολύ περισσότερο από την παντελή έλλειψη στήριξης μετά την αποφυλάκιση, ώστε να αμβλύνονται οι κοινωνικές αιτίες που διαμορφώνουν το έδαφος για την υποτροπή.

Εξάλλου οι αριθμοί των εργαζομένων, που στελεχώνουν αυτές τις απαραίτητες υπηρεσίες είναι αποκαλυπτικές. Οι τοποθετήσεις των φορέων δεν αφήνουν κανένα περιθώριο πέρα από την ίδια την πραγματικότητα που είναι γνωστή.

Η μετονομασία των καταστημάτων κράτησης σε σωφρονιστικά καταστήματα γίνεται στην ουσία για λόγους εντυπώσεων. Δεν αλλάζει ούτε το χαρακτήρα των φυλακών ούτε τις συνθήκες διαβίωσης των κρατουμένων αλλά και των εργαζομένων σε αυτές, ούτε πολύ περισσότερο οδηγεί αυτόματα στην επίτευξη του στόχου του σωφρονισμού, που απαιτεί τη συνδρομή πολύ περισσότερων προϋποθέσεων που ούτε υπάρχουν και προωθούνται από το νομοσχέδιο, όπως είναι οι κατάλληλες κτηριακές υποδομές, η ύπαρξη του επαρκούς και εκπαιδευμένου σωφρονιστικού και επιστημονικού, κυρίως, προσωπικού που λείπει σε υπερβολικό βαθμό, διευρυμένα δικαιώματα και προετοιμασία των κρατουμένων για την κοινωνική τους επανένταξη.

Εξάλλου η επιμονή της Κυβέρνησης στην απόφαση να μεταφέρει συνολικά την αρμοδιότητα της σωφρονιστικής αντεγκληματικής πολιτικής από το Υπουργείο Δικαιοσύνης στο Υπουργείο Προστασίας του Πολίτη που μονιμοποιείται και ολοκληρώνεται και με τη μεταφορά της αρμοδιότητας για την εποπτεία των καταστημάτων κράτησης, ενσαρκώνει ουσιαστικά με συμβολικό αλλά κυρίως και πρακτικό τρόπο την κατασταλτική αντίληψη της Κυβέρνησης όσον αφορά τη μεταχείριση των κρατουμένων. Αυτή είναι που υπαγορεύει και τον συνεχή περιορισμό των δικαιωμάτων των δικαιωμάτων τους αλλά υπονομεύει ταυτόχρονα και την όποια προοπτική επανένταξή τους στην κοινωνία. Μια αντίληψη αντιδραστική και τελικά αδιέξοδη, γιατί ανακυκλώνει το πρόβλημα.

Το μόνο που έμεινε, κύριε Υπουργέ, στο Υπουργείο Δικαιοσύνης είναι ο ακατάλληλος χώρος στον οποίο στεγάζεται η Γενική Γραμματεία Αντεγκληματικής Πολιτικής. Σας το είπαμε και στην επιτροπή και απάντηση δεν πήραμε. Έχουμε καταθέσει και σχετική ερώτηση. Οι εκατόν είκοσι πέντε -αυτοί είναι όλοι και όλοι- υπάλληλοι της γενικής γραμματείας παραμένουν στοιβαγμένοι σε γραφεία των δέκα τετραγωνικών πέντε και έξι άτομα μαζί, ο ένας πάνω στον άλλον. Φαίνεται είναι κοινή αρρώστια ο υπερπληθυσμός σε ό,τι όσον αφορά το σωφρονιστικό σύστημα.

Αυτές οι συνθήκες εργασίας των υπαλλήλων της Γενικής Γραμματείας Αντεγκληματικής Πολιτικής αλλά και η ελλιπής ακόμα στελέχωσή της είναι ακόμα μια γλαφυρή εικόνα της αντίληψής σας για το τι σημαίνει σωφρονιστική αντεγκληματική πολιτική.

Σε αντίθεση, λοιπόν, με τον διακηρυγμένο στόχο του νομοσχεδίου έρχονται μια σειρά αλλαγές, που περιορίζουν στην πράξη και δεν θωρακίζουν τα δικαιώματα των κρατουμένων, συνδέοντάς τα μάλιστα όλο και περισσότερο με το είδος του αδικήματος που έχουν διαπράξει, μια λογική καθαρά τιμωρητική και αντιεπιστημονική αφού η βαρύτητα του αδικήματος έχει ήδη κριθεί και αποτυπώνεται στο ύψος της ποινής, που αντιβαίνει στην αρχή της ισότητας και της εξατομικευμένης μεταχείρισης των κρατουμένων. Αποτελεί στην πράξη και την εκ προοιμίου ομολογία αποτυχίας του σωφρονιστικού συστήματος.

Τέτοιες είναι η αυστηροποίηση των κριτηρίων για τη χορήγηση της τακτικής άδειας, η αύξηση του χρόνου έκτισης για να μπορέσει να υποβληθεί το σχετικό αίτημα τόσο στα πλημμελήματα αλλά και σε μια σειρά κακουργήματα για τα οποία εξαρχής χαρακτηρίζονται ως ιδιαιτέρως επικίνδυνα και απαιτείται μεγαλύτερος χρόνος πραγματικής έκτισης της ποινής.

Μια τέτοια επιλογή -σας το είχαμε ρωτήσει και κατά την αρχική συζήτηση στο νόμο του 2020, που μπήκαν ξανά τέτοια κριτήρια αυστηροποίησης των αδειών-δικαιολογείται από στοιχεία που για παράδειγμα δείχνουν συστηματική παραβίαση αδειών; Όχι. Αντίθετα είναι πανθομολογούμενη η συνεισφορά στην προετοιμασία της κοινωνικής επανένταξης των κρατουμένων που έχει αυτή η κοινωνική συναναστροφή με τους οικείους τους, με το οικογενειακό περιβάλλον. Πόσο μάλλον όταν ακόμα και οι εκπαιδευτικές άδειες φτάνουν να συναρτώνται από την ποινή, από τον ελάχιστο χρόνο έκτισης και τίθενται περαιτέρω περιορισμοί με βάση την επιτυχή ή όχι φοίτηση, το είδος σχολής και λοιπά. Ζητούμενο λοιπόν θα έπρεπε να είναι η ενθάρρυνση της συνέχισης των σπουδών, αφού κανείς δεν μπορεί να αμφισβητήσει την αποδεδειγμένη ευεργετική επίδραση συνολικά της εκπαίδευσης στη σωφρονιστική διαδικασία των κρατουμένων.

Αυτοί οι περιορισμοί ταυτόχρονα συμπαρασύρουν και μια σειρά άλλα δικαιώματα όπως αυτά της υφ’ όρον απόλυσης, της μεταγωγής σε αγροτικά καταστήματα.

Επαναφέρουμε εδώ το αίτημα που έχουμε καταθέσει και στις επιτροπές να αποσυρθεί το άρθρο 75 που θέτει στο αρχείο όλα τα εκκρεμή αιτήματα μεταγωγής που αφορούν προσωπικούς, οικογενειακούς, εκπαιδευτικούς λόγους, λόγους υγείας. Πραγματικά είναι απαράδεκτη και αδικαιολόγητη μια τέτοια τιμωρία στην πραγματικότητα των κρατουμένων για τις καθυστερήσεις που δείχνει η υπηρεσία να απαντήσει στα αιτήματά της.

Αντίστοιχα αυστηροποιούνται μια σειρά εναλλακτικά μέτρα έκτισης τα οποία και στην ουσία έχουν τεθεί σε αχρησία. Είναι χαρακτηριστικός για παράδειγμα ο θεσμός της ημιελεύθερης διαβίωσης που δεν δοκιμάστηκε ποτέ -και με τις συνθήκες που επικρατούν, βέβαια, πολύ αμφιβάλλουμε αν θα μπορέσει να εφαρμοστεί- όπως και αυτό της κοινωφελούς εργασίας ακόμη και η μεταγωγή στα αγροτικά καταστήματα όπου έχουν αυστηροποιηθεί τόσο οι όροι για την μεταγωγή κρατουμένων, όσο και για την παραμονή σε αυτά. Και εδώ υπάρχουν οι ίδιοι απαράδεκτοι αποκλεισμοί με βάση συγκεκριμένες κατηγορίες αδικημάτων.

Στο πλαίσιο αυτό και η πρόβλεψη στο άρθρο 8 του ενδίκου βοηθήματος και της δυνατότητας της προσφυγής των κρατουμένων για τις συνθήκες κράτησής τους, θεωρούμε ότι περισσότερο προσχηματικά τίθεται για να πληρωθούν κάποιες τυπικές προϋποθέσεις και να αποφευχθούν περισσότερο καταδίκες της χώρας. Όμως τόσο οι όροι όσο και οι προϋποθέσεις για την άσκησή τους όσο και τελικά τα μέτρα αποκατάστασής τους στην πραγματικότητα αφήνουν πολλά ερωτήματα για το κατά πόσο αυτό θα μπορεί στην ουσία να εφαρμοστεί, πολύ περισσότερο όταν δεν γίνεται κανένα βήμα για να αλλάξουν πραγματικά αυτές οι συνθήκες που οδηγούν στην εξευτελιστική μεταχείριση των κρατουμένων. Και με δεδομένο τον υπερπληθυσμό και τις τραγικές ελλείψεις δεν αποκλείεται πολλές φορές η λύση της μεταγωγής να μην λειτουργεί ούτε καν προς όφελος του κρατουμένου.

Είναι εξάλλου υπαρκτό ζήτημα ότι ακόμη και αυτός ο όποιος απαραίτητος διαχωρισμός των κρατουμένων με βάση την πραγματική και νομική τους κατάσταση υπονομεύεται από αυτές τις συνθήκες υπερπληθυσμού που επικρατούν στην πλειοψηφία αν όχι σε όλα τα σωφρονιστικά καταστήματα. Πολύ περισσότερο ο διαχωρισμός δεν μπορεί να δικαιολογεί τη δημιουργία φυλακών με κρατούμενους χωρίς κανένα απολύτως δικαίωμα, όπως επιχειρείται με αυτή την επαναφορά στην πραγματικότητα των γνωστών καταστημάτων κράτησης τύπου Γ΄ που είχαν εισαχθεί το 2014 και πάλι από την Κυβέρνηση της Νέας Δημοκρατίας και σύντομα καταργήθηκαν και τώρα επανέρχονται αυτά σε πολύ χειρότερη εκδοχή με τα λεγόμενα καταστήματα αυξημένης ασφαλείας.

Σε αυτά θα εισάγονται εκ των προτέρων κρατούμενοι για μια σειρά βαριά κακουργήματα αποδίδοντάς τους στην πραγματικότητα δεύτερη τιμωρία πέρα από την ήδη επιβληθείσα ποινή, αλλά ακόμα και υπόδικοι ή και καταδικασμένοι για πλημμελήματα που έχουν τελέσει συγκεκριμένα πειθαρχικά παραπτώματα και που συλλήβδην τους αποδίδεται ο χαρακτηρισμός των ιδιαίτερα επικίνδυνων.

Αλήθεια με τι ειδικότερους όρους και προϋποθέσεις θα κρίνονται ως ιδιαίτερα επικίνδυνοι αυτοί οι κρατούμενοι, όταν μάλιστα η μεταγωγή σε αυτά τα καταστήματα μπορεί σε εξαιρετικές περιπτώσεις να γίνεται ακόμα και με κυβερνητική παρέμβαση; Πρόκειται για έναν τύπο φυλακών, που αντιβαίνει στη βασική λογική ενός σωφρονιστικού συστήματος προσανατολισμένου στην κοινωνική επανένταξη, όπου τελικά θα επιβαρύνεται η ήδη δυσμενής μεταχείριση αυτών των κρατουμένων, οι οποίοι ουσιαστικά αποκλείονται και από κάθε άλλο θεσμό που διευκολύνει την επιστροφή του στην εκτός φυλακή κοινωνική ζωή.

Η σχετική πρόβλεψη, που επαναλαμβάνεται στις σχετικές διατάξεις ότι η τήρηση αυστηρότερων όρων διαβίωσης δεν πρέπει να θίγει τα ανθρώπινα δικαιώματα κατά το Εθνικό και Ενωσιακό Δίκαιο δεν είναι παρά το φύλλο συκής για μια τέτοια επιλογή. Η ασφάλεια των κρατουμένων, όπως και των σωφρονιστικών υπαλλήλων, δεν επιτυγχάνεται με μέτρα καταστολής, με φυλακές απομόνωσης, αλλά με τη βελτίωση των υποδομών, με τη βελτίωση των συνθηκών κράτησης με ανθρώπινες συνθήκες όπου οι κρατούμενοι δεν θα υπερβαίνουν την επιτρεπόμενη χωρητικότητα, με προγράμματα εργασίας, με θεραπευτικά προγράμματα, περίθαλψη, υγεία, δομές κοινωνικής επανένταξης.

Αντίθετα και σε αυτό το νομοσχέδιο είναι φανερό ότι η ασφάλεια και ο σωφρονισμός συνεχίζουν να αντιμετωπίζονται ως δύο ανταγωνιστικά αλληλοαναιρούμενα μεγέθη, τη στιγμή που οι προσπάθειες σωφρονισμού και κοινωνικής επανένταξης των κρατουμένων είναι αυτή, αν όχι η μόνη, που συμβάλλει και στην ευρύτερη ασφάλεια μέσα και έξω μέσα από τους τοίχους της φυλακής.

Έτσι λοιπόν οι σκοποί του νομοσχεδίου αλλά και όποιες θετικές προβλέψεις υπάρχουν στο νομοσχέδιο, στην πραγματικότητα δεν μπορεί παρά να μείνουν κενές διακηρύξεις. Αντίθετα με τον πιο καθαρό και εμβληματικό τρόπο εκδηλώνεται η αντιδραστική αντίληψη του κράτους απέναντι στους κρατούμενους και το σωφρονισμό με την προοπτική ουσιαστικής επανένταξης τους στην κοινωνία να γίνεται μια όλο και πιο θολή πιο αόριστη ιδέα που υπάρχει μόνο στα βιβλία της θεωρίας.

Αυτή η αντίληψη, που θέλει τους κρατούμενους σε πλήρη καταστολή, υπονομεύει την ίδια τη σωφρονιστική διαδικασία ως μια διαδικασία, που πραγματικά θα διαπαιδαγωγεί τον αποδεδειγμένα υπαίτιο για την τέλεση μιας αξιόποινης πράξης και θα βοηθάει στην ουσιαστική επανένταξη και στη στήριξή του στην κοινωνία, θα σπάει ουσιαστικά τον φαύλο κύκλο της υποτροπής. Η προσπάθεια αυτή προϋποθέτει όμως μια σχεδιασμένη προσπάθεια της πολιτείας, που να βοηθάει σε αυτή την κατεύθυνση, που δεν μπορεί να γίνει αλλιώς παρά μέσα από τη λειτουργία εκπαιδευτικών προγραμμάτων, πολιτιστικών, αθλητικών δραστηριοτήτων, τη διαρκή και επαρκή λειτουργία προγραμμάτων απεξάρτησης για τους χρήστες, την εξασφάλιση θέσεων εργασίας για όλους τους κρατούμενους, ώστε τελικά να μην εθίζονται στην απραξία και να μην ατονούν ακόμα και οι γνώσεις και ικανότητες που είχαν πριν τη φυλάκισή τους.

Τελικά με όλα σας τα μέτρα, τις προτάσεις και τις θέσεις σας ακόμα και με τις δήθεν προοδευτικές διαφωνίες ορισμένων ουσιαστικά αυτό που προσπαθείτε να κάνετε και που επιδιώκετε είναι να αποτρέψετε το βλέμμα του κόσμου από την ευθύνη του κράτους για τα μεγάλα προβλήματα της εγκληματικότητας. Ένα κράτος που, επειδή ακριβώς αντιμετωπίζει ως κόστος τις λαϊκές ανάγκες, δεν ιεραρχεί τη μέριμνα για τα θύματα, την πρόληψη του εγκλήματος, το σωφρονισμό του δράστη, τη στελέχωση κοινωνικών δομών και μια σειρά αλλά αναγκαία τέτοια μέτρα. Και δεν μπορεί να γίνει αλλιώς γιατί ο σκοπός του κράτους αυτού είναι να θωρακίζει την κερδοφορία των λίγων μπροστά στην οποία συνθλίβονται οι ανάγκες της μεγάλης πλειοψηφίας των εργαζομένων και της νεολαίας.

Στην απουσία λοιπόν όλων αυτών αντιτάσσετε μονότονα την αυστηροποίηση των ποινών, την εξοντωτική λειτουργία του σωφρονιστικού συστήματος, που ούτε μπορούν ούτε αποτρέπουν την εγκληματικότητα και την υποτροπή, αντίθετα καλλιεργούν αντιδραστικά αντανακλαστικά στην κοινωνία, αναχρονιστικές απόψεις. Αυτές είναι οι αξεπέραστες αντιφάσεις σας.

Όμως ακόμα και στο σήμερα θα μπορούσαν με ουσιαστική μέριμνα για πρόληψη, σωφρονισμό και κοινωνική επανένταξη των κρατουμένων να περιορίζονται κάποιες αρνητικές συνέπειες, να μην είναι τόσο μεγάλο το ποσοστό της υποτροπής. Για τον λόγο αυτό το ΚΚΕ διεκδικεί ουσιαστικά μέτρα πρόληψης, σωφρονισμού, κοινωνικής επανένταξης σε ένα αδιάσπαστο τρίπτυχο, έχοντας επίγνωση βέβαια ότι το σημερινό οικονομικό και κοινωνικό σύστημα, η σήψη του και οι αξίες του είναι αυτές που γεννούν και αναπαράγουν το εγκληματικό φαινόμενο. Και κυρίως γνωρίζοντας ότι η κατάργηση της εκμετάλλευσης ανθρώπου από άνθρωπο και η εγκαθίδρυση μιας κοινωνίας, που θα καλύπτει το σύνολο των σύγχρονων αναγκών του ανθρώπου είναι η μόνη που μπορεί ουσιαστικά να συμβάλλει στο κρίσιμο ζήτημα της επανένταξης ανθρώπων με παραβατική συμπεριφορά μέχρι βέβαια την οριστική εξάλειψη των κοινωνικών και οικονομικών εκείνων όρων που γεννούν και αναπαράγουν την εγκληματικότητα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ κυρία Κομνηνάκα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τρόπο οργάνωσης και λειτουργίας της Βουλής, τριάντα μαθητές και μαθήτριες και ένας εκπαιδευτικός συνοδός τους από το 4ο Γυμνάσιο Ελευσίνας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Αντώνης Μυλωνάκης ειδικός αγορητής της Ελληνικής Λύσης έχει το λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, συζητούμε σήμερα ένα πολύ σοβαρό νομοσχέδιο -και καλό είναι που μας παρακολουθούν και τα παιδιά από το γυμνάσιο διότι αύριο θα βγουν στην κοινωνία και θα δουν τι ακριβώς έχουμε κάνει εμείς για αυτούς- για την αναμόρφωση και τον εκσυγχρονισμό του Σωφρονιστικού Κώδικα, ουσιαστικά μια τροποποίηση του ν.2776/1999.

Νομίζω ότι αντικειμενικός σκοπός όλων μας είναι να εκσυγχρονίσουμε, να αναβαθμίσουμε το σωφρονιστικό σύστημα της πατρίδας μας και ως προς την ανθρώπινη διαβίωση των κρατουμένων και ως προς την ανθρώπινη διαβίωση των υπαλλήλων, των δεσμοφυλάκων και των εξωτερικών φρουρών.

Πιστεύω ότι και οι ίδιοι οι Υπουργοί της Νέας Δημοκρατίας, κύριε Υπουργέ, εσείς -διότι γνώριζε τα πάντα- δεν πιστεύετε ότι αυτό το οποίο φέρατε λύνει κανένα πρόβλημα. Εάν κάποιος πιστεύει ότι αλλάζει το σωφρονιστικό σύστημα, δηλαδή από τα εβδομήντα και πλέον άρθρα τα έντεκα να μιλάνε ότι φεύγει από το Υπουργείο Δικαιοσύνης -κακώς κατά την άποψή μας- και πήγε στο Υπουργείο Προστασίας του Πολίτη, άλλα τα οποία μας δίνουν ό,τι μπορούν να δώσουν στους ισοβίτες και στους πολυισοβίτες περισσότερα, πιστεύετε δηλαδή ότι με αυτό τον τρόπο θα μπορέσει το σωφρονιστικό σύστημα να αλλάξει, είσαστε γελασμένοι. Μία τρύπα στο νερό πάλι κάνετε. Για πολλοστή φορά φέρνετε ένα νομοσχέδιο να αλλάξει ένα άλλο νομοσχέδιο και μετά από λίγο καιρό θα θέλετε να φέρετε πάλι άλλο νομοσχέδιο για αλλάξει αυτό που φέρατε. Τα ίδια κάνετε από το 2019.

Ακούστε, για να βάλουμε τα πράγματα στη θέση τους και να μιλήσουμε με την απλή λογική, βεβαίως εδώ υπάρχουν άνθρωποι νομικοί, θα πουν την άποψή τους, την ακούω και την ακούμε σαν Ελληνική Λύση, το ζητούμενο είναι ένα: Αλλάζει το σωφρονιστικό σύστημα ή τα καταστήματα κράτησης, επειδή λέγονται σωφρονιστικά καταστήματα; Ως προς τι;

Ερώτηση: Τι χρειάζεται για να αλλάξει ένα κατάστημα κράτησης, το σωφρονιστικό σύστημα, όπως θέλετε να το λέτε, από τον υπερπληθυσμό κατ’ αρχάς; Να κάνουμε δυο-τρία πραγματάκια. Το πρώτο είναι τα πλημμελήματα ή οι ελαφρές ποινές να βγαίνουν έξω να κάνουν κοινωνική εργασία, το έχουμε πει πολλές φορές. Είναι ένα πράγμα το οποίο λείπει και το οποίο χρειάζεται. Να μεταφέρονται στις αγροτικές φυλακές, που είναι ξεχασμένες και δεν μπορούμε να κάνουμε αυτό για το οποίο τις έχουμε δημιουργήσει. Και το άλλο είναι να φτιάξουμε νέα καταστήματα κράτησης όπου χρειάζονται. Δηλαδή δεν μπορούμε να λέμε ότι υπάρχει υπερπληθυσμός σε ένα κατάστημα κράτησης, σε ένα σωφρονιστικό κατάστημα όπως λέτε τώρα, και να βλέπουμε ότι μέσα σε ένα κελί υπάρχουν είκοσι αντί για δέκα ή αντί για πέντε υπάρχουν δεκαπέντε και την ίδια στιγμή να λέμε ότι πρέπει να αλλάξει αυτό και να μην το κάνουμε.

Από το 2019 -θυμάστε, κύριε Λάππα- νομίζω την πρώτη φορά είχαμε μιλήσει, και θυμούνται όλοι οι συνάδελφοι εδώ, για μία μεταφορά των φυλακών Κορυδαλλού να πάνε στον Ασπρόπυργο. Ήδη είχε πει η κυβέρνηση, ήταν τότε ο κ. Χρυσοχοΐδης, «έχουμε βρει τον τόπο, έχουμε βρει τα λεφτά, τα έχουμε βρει όλα. Ετοιμάζονται τα σχέδια».

Δεν απαντήσατε, κύριε Υπουργέ, τελικά ξεκίνησε αυτό το πράγμα; Πρέπει να φύγουν οι φυλακές Κορυδαλλού, οι οποίες είναι χρόνια εκεί, οι οποίες έχουν τα μύρια όσα προβλήματα και να πάνε σε ένα σοβαρό σωφρονιστικό κατάστημα στον Ασπρόπυργο; Αυτό δεν το απαντάει κανένας. Τι έχει κάνει η Κυβέρνηση; Γιατί καλό είναι να λέτε ότι «εμείς λέμε ότι θα φτιάξουμε» «θα» «θα», αλλά πότε θα τα κάνετε; Τέσσερα χρόνια Κυβέρνηση κοντεύετε. Θα τα κάνετε στην επόμενη τετραετία, στην επόμενη οκταετία; Εδώ τα ακούμε χρόνια.

Πρέπει λοιπόν να γίνουν σωφρονιστικά καταστήματα μοντέρνα, όπως ακριβώς αρμόζει για να υπάρχουν ανθρώπινες συνθήκες και για την πλευρά των κρατουμένων, αλλά βεβαίως και την πλευρά -τους οποίους έχουμε και ξεχασμένους τελείως, κύριε Οικονόμου, και νομίζω ότι εσείς γνωρίζετε πάρα πολύ καλά τα πράγματα αυτά- του προσωπικού, το οποίο διαβιεί μαζί με τους κρατούμενους μέσα στη φυλακή, το οποίο είναι το «α» και το «ω».

Οι εξωτερικοί φρουροί είδατε τι μας είπαν, τι προβλήματα αντιμετωπίζουν οι άνθρωποι. Δεν είδα να λύνεται κανένα πρόβλημα από αυτά. Δεν είδα καν να βάζετε μέσα αυτά τα οποία είπαν οι εκπρόσωποι των εξωτερικών φρουρών. Για τους δεσμοφύλακες καμμία μέριμνα. Διοικητικοί υπάλληλοι, γιατροί, νοσοκομεία που πρέπει να υπάρχουν δέκα κρεβάτια υποχρεωτικά σε κάθε νοσοκομείο για να μπορούμε να μεταφέρονται εκεί κρατούμενοι. Για τη διασπορά, λένε οι εξωτερικοί φρουροί «είμαστε εκατό» –είναι τυχαίος ο αριθμός- «και οι πενήντα είμαστε από δω και από εκεί διασπαρμένοι, για να φυλάμε τον έναν ο όποιος είναι στο ένα νοσοκομείο, δύο οι οποίοι είναι σε άλλο νοσοκομείο, τρεις οι οποίοι κάνουν τη μεταφορά». Δεν γίνονται αυτά τα πράγματα. Δεν έχουμε προσωπικό; Να προσλάβουμε προσωπικό. Να πληρωθούν οι άνθρωποι όπως πρέπει να πληρωθούν, να παίρνουν τις άδειες τους. Είναι και αυτοί άνθρωποι. Ζουν χειρότερα από τους κρατούμενους.

Και πάμε τώρα στα πολύ σοβαρά θέματα. Για τις φυλακές κάνετε ένα διαχωρισμό για υψίστης ασφαλείας φυλακές, τύπου Γ΄ δηλαδή θέλετε να πείτε, αλλά το αλλάζετε το τύπου Γ΄, τα λευκά κελιά, και λέτε υψίστης ασφαλείας. Γιατί δεν τα κάνετε; Τι περιμένετε; Φοβάστε την Αριστερά, η οποία λέει όχι τύπου Γ΄, να μην το λέμε αυτό; Να μην λέμε για τους βιαστές μικρών παιδιών, για τους καταδικασμένους σε ισόβια;

Αλλά ξέρετε, έχουμε συνηθίσει αυτό που λέμε να μη το εννοούμε. Άλλα να λέμε κι άλλα να εννοούμε. Δηλαδή, λέμε ισόβια. Ρωτάω τώρα: Η λέξη ισόβια τι σημαίνει; Έκανα τέτοιο κακούργημα για το οποίο δεν πρέπει να ξαναβγώ από τη φυλακή. Όλος ο βίος μου θα είναι «μέσα». Γελάει ο κ. Λάππας. Άμα ρωτήσω τώρα τους νομικούς, θα πουν δεκαοκτώ χρόνια και πολλά. Πώς δεκαοκτώ χρόνια; Δηλαδή αυτός τον οποίο σκότωσαν, το παιδάκι το οποίο το βίασαν, αυτός του οποίου του πήραν τη ζωή θα μπορέσει να σταθεί ξανά στα πόδια του ή ο νεκρός, ο δολοφονημένος θα μπορέσει να ξαναέρθει στη ζωή; Όχι! Αυτός γιατί να ξαναδεί τον ήλιο; Μια ερώτηση είναι αυτή που κάνει όλος ο κόσμος. Όποιον και να ρωτήσεις έξω, μια βόλτα να κάνουμε να πούμε ρε, παιδί μου αυτός ο βιαστής του μικρού παιδιού, του εντεκάχρονου, τι πρέπει να είναι; Ισόβια, ισόβια, αλλά εννοούμε ισόβια. Το λένε όλοι τώρα πλέον. Όχι ισόβια, αλλά δεκαοκτώ χρόνια και από τα δώδεκα χρόνια, παρακαλώ, να μπορεί να αιτείται και άδεια.

Και πρέπει να ακούμε εμείς εδώ πέρα και να συμφωνήσουμε όλοι γιατί έτσι λέει η πρόοδος, ότι αυτός πραγματικά πρέπει να μπορεί να διευκολύνεται και για την άδεια που παίρνει. Και όχι μόνο αυτό, αλλά πρέπει να διευκολύνουμε αυτούς οι οποίοι είναι ισοβίτες ή πολυισοβίτες για να βλέπουν και τους δικούς τους ανθρώπους όσες φορές το επιθυμούν. Να μπορούν δυο-τρεις φορές την εβδομάδα να τους επισκέπτονται οι δικοί τους, να μπορούν να παίρνουν τις άδειες τους κανονικά, να μπορούν να έχουν καλό φαγητό. Βεβαίως αφού δολοφόνησαν, αφού κατακρεούργησαν τη γιαγιά και τον παππού για να του πάρουν ένα πενηντάρικο, αφού δολοφόνησαν το μικρό παιδί που τον βίαζαν να τους δίνουμε και τα πάντα. Μην αισθανθούν και άσχημα μέσα στη φυλακή.

Αυτό εννοείτε, κύριοι της Αριστεράς; Αυτό εννοείτε και εσείς, κύριοι της Δεξιάς, της κεντροδεξιάς, της κεντροαριστεράς, του κέντρου, δεν ξέρω τι είσαστε τελικά; Πέστε μας.

Αν εννοείτε αυτό, σας λέμε η Ελληνική Λύση, όπως μίλαγε από την πρώτη στιγμή, μιλάει πάντα με τη φωνή της λογικής. Σας λέγαμε για το τείχος στον Έβρο, χαχανίζατε εδώ και μας λέγατε σκληρούς, απάνθρωπους, τους κακόμοιρους τους μετανάστες, τους πρόσφυγες να τους βάλουμε τείχος; Τώρα κάνετε τείχους. Σας λέγαμε στοπ από τη θάλασσα, κάντε push back. Το κάνετε, αλλά «όχι, δεν κάνουμε push back». Όλα τα αναιρείτε, όλα τα ψέματα, όλα τα παραμύθια σας, κοροϊδεύετε τον κόσμο. Για ποιον λόγο; Για να γίνετε αρεστοί πού, σε ποιους; Σε αυτούς οι οποίοι δολοφονούν; Όχι, δεν υπάρχει περίπτωση η Ελληνική Λύση να δεχθεί ποτέ αυτό το σύστημα το οποίο πάτε να κάνετε.

Τι είχαμε πει την προηγούμενη φορά; Έλλειψη μόνιμων ιατρών. Βλέπω πουθενά μέσα να αναφέρεται ότι μπορεί να προσληφθούν γιατροί, κύριε Υφυπουργέ; Πουθενά. Για τον υπερπληθυσμό είπαμε πώς μπορούμε να μειώσουμε τον πληθυσμό, με δύο τρόπους. Ο ένας τρόπος είναι το βραχιολάκι και η κοινωνική εργασία. Ούτε βραχιολάκι έχετε κάνει. Τα τελευταία τρία-τέσσερα χρόνια έχουμε πέντε βραχιολάκια. Τώρα είπατε ότι μέχρι τέλος του χρόνου τελειώνει η διαδικασία, θα πάρουμε και βραχιολάκια πολλά, άρα η ηλεκτρονική παρακολούθηση θα είναι πιο εύκολη και εκτός Αθηνών κ.λπ.. Να το δούμε, γιατί στο τέλος θα πάμε στις εκλογές και θα λέτε πάλι τα ίδια «θα», «θα», «θα».

Και το άλλο είναι να φτιάξουμε φυλακές σύγχρονες, σοβαρές, να πληρούν την ασφάλεια και κρατουμένων, και δεσμοφυλάκων, και εξωτερικών φρουρών, και διοικητικών υπαλλήλων με γιατρούς. Είχαμε πει οπωσδήποτε για την έλλειψη υποδομών για ΑΜΕΑ. Οι άνθρωποι αυτοί πώς θα επιβιώσουν στη φυλακή; Δεν πρέπει να έχουμε μεριμνήσει για αυτούς. Καμμία μέριμνα, διότι οι φυλακές είναι παμπάλαιες, είναι αναχρονιστικές και δεν εκπληρούν τον σκοπό για τον οποίο έχουν φτιαχτεί, τον σημερινό σκοπό.

Ελλιπής φαρμακευτική περίθαλψη, δεν έχουν φάρμακα. Υπάρχει πρόβλημα. Και βέβαια, όπως σας είπα, τα δικαιώματα των σωφρονιστικών υπαλλήλων. Κανένα από αυτά τα προβλήματα που είχαμε τονίσει τόσα χρόνια δεν λύνεται με το παρόν νομοσχέδιο, κανένα μα, κανένα.

Αντίθετα έχουμε και το άλλο το θέμα. Το θέμα όταν φεύγουν αυτοί οι άνθρωποι από τη φυλακή. Είναι ορισμένα αδικήματα στα οποία μπορεί να φύγει ο άλλος σε πέντε χρόνια, σε έξι χρόνια, σε επτά χρόνια. Όχι βέβαια όπως τα εννοείτε εσείς τα χρόνια. Ο άλλος στην Κρήτη εβδομήντα χρόνια φυλακή και βγήκε στα εφτά έξω. Εβδομήντα χρόνια φυλακή, μου έκανε εντύπωση. Λέμε ισόβια, δεκαοκτώ χρόνια. Γιατί δεν λέμε δεκαοκτώ χρόνια κανονικά, ώστε να μείνει και να έχει και την αξία η λέξη; Δεκαοκτώ χρόνια, δηλαδή δεκαοκτώ χρόνια κάθεσαι, κύριε! Έχει αξία η ποινή. Πέντε χρόνια; Πέντε χρόνια κάθεσαι μέσα. Όχι λέμε δέκα χρόνια και κάθεσαι δύο. Γιατί να φοβηθεί ο άλλος;

Ξέρετε, κύριε Υπουργέ, πάρτε το παράδειγμα των Ενόπλων Δυνάμεων και των Σωμάτων Ασφαλείας, το ίδιο ισχύει και στις σχολές από όπου βγαίνουν οι αξιωματικοί της Αστυνομίας. Τι λέμε; Πρόληψη παρά να τρέχουμε πίσω από το έγκλημα, το αδίκημα.

Όταν έχει, κύριε Λάππα, στον κανονισμό, τον 20-1, τον 20-2 -να δείτε πώς γίνεται η πρόληψη- ότι ο αποκεκομβιωμένος κατά ένα κομβίον έχει εικοσιτετράωρη κράτηση ξέρετε τι σημαίνει αυτό; Λέει ο εύελπις ή ο ίκαρος ότι, αν ξεχάσω το κουμπί και δεν το έχω κουμπώσει της τσέπης μου εδώ, δεν θα βγω το Σάββατο και θα περιμένω άλλες δέκα μέρες για να βγω έξω και τρέχει να δει αν κουμπώνεται. Αν δεν κουρευτώ, αν δεν είμαι σοβαρά ενδεδυμένος, δεν θα βγω έξω σαββατοκύριακο.

Γελάτε, κύριε Βιλιάρδο, άλλα έτσι είναι η κατάσταση. Να δεις πώς προλαμβάνεις. Δεν χρειάζεται να σε τιμωρήσει κανένας, μόνος σου αυτοτιμωρείσαι, αυτοελέγχεσαι.

Εμείς τι κάναμε εδώ πέρα; Καμμία μέριμνα για να φοβηθεί ο άλλος και να πει: αν εγώ κάνω το έγκλημα και βιάσω το παιδάκι των έντεκα χρόνων, θα πάω ισόβια και θα πάω σε φυλακή των λευκών κελιών και, εκεί τότε, θα καταλάβω, για όλη μου τη ζωή, τι πάω να κάνω. Άρα δεν θα το κάνω. Μήπως έχει αντίρρηση κανένας; Διότι αν έχει αντίρρηση, να φέρει στο μυαλό του, εάν το παιδάκι αυτό ήταν το δικό του το παιδί, για να μου πει μετά εάν θα είναι ευχαριστημένος με τα ισόβια δεκαοκτώ χρόνια και από τα δώδεκα χρόνια άδειες και να πηγαίνουν και οι συγγενείς να τον βλέπουν, και να θέλει και τη γυναίκα του να κάνει σεξ -δεν ξέρω τι άλλο- μέσα στη φυλακή, και να τρώει και καλό φαγητό όχι ξύγκια, όπως παραπονιούνται, όλα και όλα.

Και από την άλλη μεριά υπάρχει και ο σωφρονισμός για ορισμένους ανθρώπους με λιγότερο σκληρά αδικήματα, όπως οικονομικά αδικήματα κυρίως. Έναν φουκαρά που δεν είχε να πληρώσει τον βάζουμε τρία χρόνια φυλακή. Αυτός για μία μέρα να κάτσει φυλακή, που δεν είναι εγκληματίας, του στοιχίζει όσο το αλλουνού να κάτσει δέκα χρόνια. Άρα αυτός θα σωφρονιστεί. Πρέπει να έχουμε ανθρώπινη διαβίωση μέσα, αλλά για αυτούς οι οποίοι μπορούν να σωφρονιστούν. Για αυτούς οι οποίοι έχουν κάνει τα σκληρά εγκλήματα, σκοτώνουν παππούδες και γιαγιάδες για δέκα ευρώ, θάβουν, τσιμεντώνουν, τεμαχίζουν ανθρώπους, παιδιά πρέπει να τους έχουμε στα όπα-όπα; Έχουν δικαιώματα δηλαδή αυτοί;

Δικαίωμα ανθρώπινο δεν έχει ο άλλος που τον σκότωσαν; Πήγε ο άλλος ο φουκαράς πριν δέκα χρόνια -πού πήγε;- να πάρει τη γυναίκα του να πάει στο μαιευτήριο να γεννήσει και έκανε το λάθος και βαστούσε μια κάμερα και τον μαχαίρωσαν και τον σκότωσαν. Αυτός είχε δικαίωμα στη ζωή; Είχε. Αυτός που τον δολοφόνησε έχει δικαίωμα στη ζωή; Όχι, δεν έχει δικαίωμα στη ζωή. Θα είναι μέσα μέχρι να πεθάνει και σε φυλακές υψίστης ασφαλείας και δεν θα βγει ούτε με άδεια και θα κακοπερνάει κιόλας.

Μόνο έτσι θα καταπολεμήσουμε το έγκλημα και τα υπόλοιπα που ακούω τα ακούω βερεσέ. Στα όπα-όπα πρέπει να τους έχουμε -λέει- τους φυλακισμένους, τους κατάδικους. Μιλάω για τα σκληρά εγκλήματα, μιλάω για τα ειδεχθή εγκλήματα. Μη μου πει κάποιος ότι μιλάω για όλα τα εγκλήματα. Υπάρχουν και εγκλήματα για τα οποία σωφρονίζονται οι άνθρωποι και σε αυτούς πρέπει να ρίξουμε βάρος. Βεβαίως, να τους σωφρονίσουμε. Να δούμε τι δουλειά μπορούν να κάνουν έξω μετά που θα βγουν, γιατί πολλά χρόνια θα είναι στη φυλακή και θα έχουν χάσει την κοινωνική τους ζωή. Σε αυτούς, ναι, βεβαίως και να τους έχουμε με ανθρώπινες συνθήκες εργασίας. Σιγά τώρα ο πολυεγκληματίας, ο πολυισοβίτης με τα έντεκα ισόβια στα είκοσι πέντε χρόνια λέει- να βγαίνει έξω. Γιατί; Δεν κατάλαβα. Έντεκα φορές ισόβια; Τότε γιατί να σκοτώσω εγώ έναν; Θα σκοτώσω έντεκα και θα φάω έντεκα φορές ισόβια. Το ίδιο πράγμα είναι. Τι δεκαοχτώ, τι είκοσι πέντε; Τι να βγω στα δώδεκα με άδεια, τι να βγω στα είκοσι δύο; Και τι έγινε;

Σοβαρά μιλάμε τώρα και θέλετε να κάνετε σωφρονιστικό σύστημα και λέτε ότι μας φέρνετε εδώ πέρα για να αλλάξουμε τον σωφρονιστικό του 1999; Τίποτα δεν κάνετε. Μια τρύπα στο νερό κάνετε, εκτός από πέντε πραγματάκια. Το μόνο που είδα στις νομοτεχνικές βελτιώσεις είναι ότι στις αγροτικές φυλακές δεν θα πηγαίνουν κακουργήματα, τιμωρημένοι με κακουργήματα, ισοβίτες κ.λπ..

Υπάρχουν, όμως, άνθρωποι οι οποίοι μπορούν να πάνε να δουλέψουν εκεί ή να βγουν έξω για κοινωνική εργασία, να καθαρίζουν τους δρόμους, όπως κάνουν σε όλα τα κράτη του κόσμου. Εμείς σκεφτόμαστε μην πάθουν τίποτα οι πολυισοβίτες, μην πάθουν τίποτα οι ισοβίτες. Αυτή είναι η μέριμνά μας.

Δεν είδα τίποτα, λοιπόν. Δεν είδε η Ελληνική Λύση -και το λέει ξανά- για τους ανθρώπους οι οποίοι εργάζονται μέσα στις φυλακές, έχουν τα προβλήματά τους, που είναι τεράστια και μας τα είπαν. Καμμία βελτίωση δεν βλέπουμε. Και πιστεύω ότι όχι αναμόρφωση δεν φέρνει και εκσυγχρονισμό, αλλά έτσι όπως πάτε τα πράγματα θα χειροτερεύουν. Η Ελληνική Λύση καταψηφίζει το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Μυλωνάκη.

Η κ. Μαρία Απατζίδη από το ΜέΡΑ25 ως ειδική αγορήτρια έχει τον λόγο.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, είναι από τα πιο σημαντικά νομοσχέδια που έχει φέρει το Υπουργείο. Ουσιαστικά αυτό το νομοσχέδιο είναι εντελώς παραπλανητικό. Δεν πρόκειται για καμμία αναμόρφωση -που πολύ θα θέλαμε- αλλά πρόκειται για παραμόρφωση του σωφρονιστικού συστήματος.

Δεν πρόκειται, κύριε Υπουργέ, για εκσυγχρονισμό, αλλά για αναχρονισμό, για ένα πισωγύρισμα πολλές δεκαετίες πίσω, σίγουρα πίσω από το 1999. Με το νομοσχέδιο αυτό αναβιώνουν τα πρωτοσέλιδα των εφημερίδων από τα μέσα της δεκαετίας του 1980 μέχρι τα τέλη της δεκαετίας του 1990, όταν μονοπωλούσαν στα μέσα τα αίσχη της Σωφρονιστικής Υπηρεσίας, οι βασανισμοί κρατουμένων, ενώ οι αιματηρές εξεγέρσεις ήταν στην ημερήσια διάταξη.

Κύριε Υπουργέ, πρέπει να λάβετε σοβαρά υπ’ όψιν σας ότι τέτοιες εξεγέρσεις μπορεί να έχουμε και σήμερα μετά το νομοσχέδιό σας. Μια παρόμοια οπισθοδρόμηση προμηνύουν οι αλλαγές του νομοσχεδίου σας. Υπενθυμίζεται ότι ο Σωφρονιστικός Κώδικας του 1999 αποτέλεσε την πρώτη προσπάθεια ελέγχου της σωφρονιστικής ασυδοσίας, όρισε τα πεδία των εξουσιών της, αναγνώρισε δικαιώματα για τους κρατούμενους, εξορθολόγισε την τιμωρία στο πεδίο της διαβίωσης και της πραγματικής εκτέλεσης των ποινών.

Δυστυχώς -δυστυχώς για εσάς περισσότερο- η ακροδεξιά ατζέντα της Κυβέρνησης, της εκτελεστικής εξουσίας Μητσοτάκη, φαίνεται να βρίσκει χρήσιμη μια ανεξέλεγκτη αυστηροποίηση των ποινών, καθώς και των όρων διαβίωσης των κρατουμένων στις ελληνικές φυλακές. Από τις πρώτες ενέργειες της Κυβέρνησης εδώ από τον Ιούλιο του 2019 ήταν η μεταφορά της αρμοδιότητας των φυλακών από το Υπουργείο Δικαιοσύνης στο Υπουργείο Προστασίας του Πολίτη, αντίθετα προς τις αρχές που προωθούν οι διεθνείς και ευρωπαϊκοί ποινικολογικοί οργανισμοί, αρχές που ρητά υποστηρίζουν τον πλήρη διαχωρισμό αρμοδιοτήτων των σωμάτων ασφαλείας από τις υπηρεσίες έκτισης των ποινών. Ακολούθησαν οι αλλαγές προς το χειρότερο με τον ν.4760/2020 επί Κυβέρνησης Μητσοτάκη που περιόρισαν το δικαίωμα χορήγησης της άδειας, καθώς και τη μεταγωγή κρατουμένων στις αγροτικές φυλακές, κάτι πάρα πολύ σημαντικό. Είχαμε και μία αντίστοιχη αλλαγή στους ποινικούς κώδικες πάντα στην κατεύθυνση της αυστηροποίησης των ποινών.

Κυρίες και κύριοι συνάδελφοι, αυτό που πρέπει να προσέξουμε είναι η χρονική συγκυρία της κατάθεσης του συγκεκριμένου νομοσχεδίου στη Βουλή των Ελλήνων. Μόλις πριν ενάμιση μήνα, στις 2 Σεπτεμβρίου του 2022, δημοσιεύθηκε μια έκθεση, μια έκθεση της Ευρωπαϊκής Επιτροπής για την πρόληψη των βασανιστηρίων και της απάνθρωπης ή εξευτελιστικής μεταχείρισης ή τιμωρίας. Η έκθεση αναφέρεται στην επίσκεψη που πραγματοποίησε η επιτροπή τον Νοέμβριο και τον Δεκέμβριο του 2021 στην Ελλάδα. Αναφέρεται σαφώς ότι έχει κινηθεί διαδικασία για την έκδοση δεύτερης δημόσιας δήλωσης κατά της χώρας μας. Η πρώτη υπενθυμίζουμε είχε γίνει στις 15 Μαρτίου του 2021. Οι λόγοι της καταδίκης είναι οι προσβλητικές για την ανθρώπινη αξιοπρέπεια συνθήκες κράτησης στις φυλακές, καθώς και η αδυναμία της Κυβέρνησης να επιλύσει τα χρόνια δομικά θέματα και προβλήματα που επανειλημμένα έχουν επισημανθεί από όλες τις παρατάξεις. Το νομοσχέδιο ουσιαστικά που φέρνετε εφαρμόζει ακριβώς τα αντίθετα από όσα εισηγείται η έκθεση. Περίπου οι μισές τροποποιήσεις του ισχύοντος Σωφρονιστικού Κώδικα αφορούν τη μεταφορά της αρμοδιότητας για τις φυλακές από το Υπουργείο Δικαιοσύνης στο Υπουργείο Προστασίας του Πολίτη, καθώς και τη μετονομασία των καταστημάτων κράτησης σε σωφρονιστικά καταστήματα. Η επαναφορά του χαρακτηρισμού «σωφρονιστικό κατάστημα», που ίσχυε πριν το 1999, φανερώνει μία αντίληψη που θέλει τον κρατούμενο να θεωρείται ως εγκληματίας, που η πολιτεία οφείλει να σωφρονίσει.

Υπογραμμίζουμε τον βαθιά αντιδραστικό χαρακτήρα αυτής της αλλαγής. Κανένα από τα πρόσφατα κείμενα ποινολογικής πολιτικής του ΟΗΕ ή οι κανόνες του Μαντέλα του 2015 του Συμβουλίου της Ευρώπης δεν την προβλέπει. Σε κάθε περίπτωση η αυστηροποίηση των όρων διαβίωσης των κρατουμένων λειτουργεί ως αυτοεκπληρούμενη προφητεία.

Όπως μας δείχνει η εμπειρία των αμερικανικών φυλακών, όσο μεγαλύτερη θα είναι η πίεση του εγκλεισμού και η έλλειψη προοπτικής για τους κρατούμενους τόσο μεγαλύτερη είναι η πιθανότητα για βίαια ξεσπάσματα, καθώς και για προσκόλληση στην παραβατική συμπεριφορά.

Ειδικότερα, όμως, για τα άρθρα, πρώτον, η βελτίωση των συνθηκών κράτησης, δεύτερον, η περαιτέρω θωράκιση των δικαιωμάτων των κρατουμένων, τρίτον, η διασφάλιση ισότητας στον τρόπο διαβίωσης και απαγόρευσης κάθε δυσμενούς μεταχείρισης των κρατουμένων εντός των σωφρονιστικών καταστημάτων, τέταρτον, η ενίσχυση των φορέων κοινωνικής επανένταξης αποφυλακισμένων, οι σκοποί αυτοί είναι μεν θεμιτοί, ωστόσο δεν προσθέτουν τίποτε καινούργιο, τίποτε ουσιαστικό στα ισχύοντα. Μάλιστα, δημιουργούν ερωτηματικά για τους λόγους για τους οποίους διακηρύσσονται.

Ο ισχύων Σωφρονιστικός Κώδικας ήδη προβλέπει ότι κατά την εκτέλεση της ποινής δεν περιορίζεται κανένα άλλο ατομικό δικαίωμα των κρατουμένων πέρα από τη στέρηση της ελευθερίας τους. Οι κρατούμενοι δεν εμποδίζονται λόγω της κράτησής τους από το να αναπτύξουν ελεύθερα την προσωπικότητά τους, να ασκούν τα δικαιώματά τους που τους αναγνωρίζει ο νόμος. Με τον ισχύοντα κώδικα απαγορεύεται κάθε είδους δυσμενής διακριτική μεταχείριση σε βάρος των κρατουμένων. Το κράτος οφείλει να μεριμνά έγκαιρα για την ομαλή επανένταξη του κρατουμένου στην κοινωνία μετά την αποφυλάκισή του.

Η έκθεση του σκεπτικού στο πρώτο κεφάλαιο του νομοσχεδίου αποτελεί στην ουσία μια έμμεση ομολογία του Υπουργείου ότι υπάρχει σοβαρό έλλειμμα σε όλους τους επιμέρους στόχους, καθώς ασκείται έντονη πίεση από τους ευρωπαϊκούς μηχανισμούς ελέγχου των φυλακών, όπως στην Επιτροπή Υπουργών και από το Συμβούλιο της Ευρώπης, καθώς και από τους εγχώριους μηχανισμούς, όπως από τον Συνήγορο του Πολίτη. Το έλλειμμα αυτό δεν καλύπτεται προφανώς με νομοθετικές διακηρύξεις. Από τέτοιες έχουμε μπόλικες. Αυτό που χρειάζεται είναι μια διάθεση πόρων που θα προϋποθέτει σοβαρή πολιτική βούληση και δέσμευση.

Όπως αναφέρει χαρακτηριστικά η έκθεση της επιτροπής για την αποφυγή των βασανιστηρίων, ουσιαστικά η επιτροπή εγκαλεί όλες τις ελληνικές κυβερνήσεις -όλες, είναι πολύ σημαντικό αυτό που λέω- της τελευταίας δεκαετίας -δηλαδή το γνωστό μνημονιακό τόξο Νέα Δημοκρατία, ΠΑΣΟΚ, ΣΥΡΙΖΑ- και τις κατηγορεί ότι επιδεινώνεται συνεχώς η κατάσταση στις ελληνικές φυλακές, οι οποίες χαρακτηρίζονται ως αποθήκες ψυχών.

Ως προς το τέταρτο κεφάλαιο για τη διάκριση κατηγοριών κρατουμένων, για τους κρατούμενους σε φυλακές τύπου Β΄ με αυξημένα μέτρα ασφαλείας εισάγεται τελείως υποκριτικά μία αναφορά, ότι αυτό το αυστηρότερο καθεστώς μεταχείρισης δεν θα θίγει -δήθεν- την τήρηση των ανθρωπίνων δικαιωμάτων κατά το Εθνικό, Ενωσιακό και Διεθνές Δίκαιο. Πρόκειται για μια αναφορά-ευχολόγιο που δεν ορίζει σε τι θα διαφέρουν τα καταστήματα αυτά με τα υπόλοιπα ως προς το καθεστώς της κράτησης.

Τα σωφρονιστικά καταστήματα αυξημένης ασφάλειας είναι -για εμάς- μια μετονομασία «ξέπλυμα» για τις περιβόητες φυλακές τύπου Γ΄. Οι φυλακές αυτές επανέρχονται με το άρθρο 12. Έχουμε ένα τρομερό ποινικό λαϊκισμό, με απίστευτη αυστηροποίηση των ποινών σε πλήθος αδικημάτων. Έχει αυξηθεί κατά πολύ ο αριθμός των δυνητικών κρατουμένων σε αυτά τα καταστήματα.

Ως προς το άρθρο 13 να σημειώσουμε ότι το σωματείο υποστήριξης διεμφυλικών προτείνει -ορθώς- αντί της αναφοράς στην παράγραφο 1 «κρατούμενοι και των δύο φύλων» την έκφραση «κρατούμενα πρόσωπα ανεξαρτήτως φύλου και ταυτότητας ή έκφρασης φύλου».

Συμφωνούμε με αυτή την πρόταση. Θεωρούμε ότι στο παρόν νομοσχέδιο όπου υπάρχει αναφορά στο φύλο, αυτό δεν πρέπει να γίνεται με αναφορές στον δυϊσμό των φύλων.

Επίσης, στην τέταρτη παράγραφο του άρθρου, που αναφέρεται σε θεραπευτικά προγράμματα για νεαρούς κρατούμενους με ειδικές ανάγκες ή προβλήματα ψυχικής υγείας, να προστεθεί ψυχολογική υποστήριξη και ορμονοληψία για λόγους ταυτότητας φύλου.

Στο πέμπτο κεφάλαιο, κυρίως από το άρθρο 20 για τις διακρίσεις και μετά, αποκαλύπτεται το πόσο υποκριτικές πραγματικά και ψευδείς είναι διακηρύξεις σας, που αναφέρονται στα πρώτα άρθρα περί -τάχα μου- βελτίωσης συνθηκών μέριμνας και επανένταξη στον κοινωνικό ιστό κ.ο.κ..

Εδώ έχουμε την εισαγωγή του ακροδεξιού ποινικού λαϊκισμού, γενικότερα ένα αντιδραστικό εντελώς ακροδεξιό ακροατήριο, το οποίο μπορεί να σας ακούει και μπορεί να είναι -αυτό που είπαν και οι προηγούμενοι συνάδελφοι- το εκλογικό κοινό σας, αλλά δεν νομίζω ότι σας προσφέρει κάτι ουσιαστικό πολιτικά.

Όμως, ενδεικτικά, το άρθρο 20 επαναφέρει τις φυλακές τύπου Γ΄ με το όνομα «σωφρονιστικά καταστήματα αυξημένης ασφάλειας», που είδαμε στο άρθρο 12. Προσθέτει στα ειδικά σωφρονιστικά καταστήματα τα σωφρονιστικά καταστήματα για εγκλήματα κατά της γενετήσιας ελευθερίας, τα καταστήματα εργασίας και τα σωφρονιστικά καταστήματα οικονομικών εγκλημάτων.

Η υποκρισία σας βέβαια φαίνεται και στο άρθρο 21. Προβλέπεται απαγόρευση μεταφοράς στις αγροτικές φυλακές και στην κεντρική αποθήκη υλικού φυλακών για συγκεκριμένες κατηγορίες κρατουμένων. Σε συνδυασμό όμως και με άλλες προβλέψεις, φαίνεται εδώ το πόσο ψευδεπίγραφες είναι οι αναφορές στον εκσυγχρονισμό των διατάξεων για τα δικαιώματα των κρατουμένων. Ας το παραδεχτείτε. Πραγματικός στόχος του νομοσχεδίου δεν είναι ο εκσυγχρονισμός, αλλά η τιμωρία.

Το νομοσχέδιο ουσιαστικά περιορίζει δραστικά ακόμη παραπάνω, μετά τις αλλαγές του ν.4670/2020 -που εσείς πάλι φέρατε-, τις συνθήκες, τους όρους και τις προϋποθέσεις της άδειας. Η άδεια όμως είναι η βασικότερη προϋπόθεση για δύο σημαντικά δικαιώματα του κρατουμένων: τη μεταγωγή σε αγροτικές φυλακές και την υπό όρους απόλυση.

Οι προτεινόμενες τροποποιήσεις στο άρθρο 50 περιορίζουν δραστικά τις τακτικές άδειες για το σύνολο των κρατουμένων. Η αύξηση του χρόνου της ποινής που απαιτείται να έχει εκτιθεί, προκειμένου να είναι παραδεκτή η υποβολή σχετικής αίτησης, είναι υπέρογκα μεγάλη. Για τις άδειες πολυισοβιτών προβλέπονται είκοσι δύο έτη πραγματική έκτιση, καθώς όμως η υπό όρους απόλυση για τους πολυισοβίτες είναι τα είκοσι πέντε έτη γίνεται αντιληπτό ότι de facto καταργείται το δικαίωμα στην άδεια.

Στη συγκεκριμένη διάταξη, οι περιορισμοί αδειών που προβλέπονται καταλήγουν στο να αποφυλακίζεται ο κρατούμενος πριν να θεμελιώσει δικαίωμα άδειας ή να μην παίρνει άδεια ποτέ, ανεξάρτητα από τη συμπεριφορά του -που νομίζω ότι παίζει έναν ρόλο- που έχει επιδείξει κατά την παραμονή του στη φυλακή.

Ακόμη και οι εκπαιδευτικές άδειες δεν ξεφεύγουν από τη λαίλαπα, καθώς απαιτούνται επιπλέον προϋποθέσεις. Αυτό όμως σημαίνει ότι πρακτικά καταργούνται. Με τον αποκλεισμό της χορήγησης για σπουδές σε σχολικές μονάδες που δεν ανήκουν στον δημόσιο τομέα, η φοίτηση μπορεί να πραγματοποιηθεί με εξ αποστάσεως παρακολούθηση των μαθημάτων.

Επιπλέον, τίθενται για πρώτη φορά όρια έκτισης ποινής, προκειμένου ο κρατούμενος να θεμελιώσει δικαίωμα έκτισης εκπαιδευτικής άδειας. Πρόκειται για εξελίξεις που μας πάνε πολλές δεκαετίες πίσω. Η μη χορήγηση πλέον άδειας σε κρατούμενους που μέχρι τώρα την λάμβαναν, καθώς και η δημιουργία κατηγοριών μεταξύ των κρατουμένων παραβιάζει ευθέως την αρχή της ομοιόμορφης και χωρίς διακρίσεις μεταχείριση των κρατουμένων, καθώς σε άλλη κατηγορία θα ανήκουν οι καταδικασθέντες για συγκεκριμένα αδικήματα και σε άλλη οι πολυισοβίτες.

Όμως, ο θεσμός των αδειών αποτελεί δικαίωμα των κρατουμένων και όχι προνόμιο. Οι άδειες αυτές καθαυτές αποτελούν το παράθυρο στον κόσμο των κρατουμένων. Είναι ένα καθεστώς ημιελευθερίας που προετοιμάζει όχι μόνο την ατομική και κοινωνική επανένταξη των κρατουμένων, αλλά αποτελεί και καθοριστικό στοιχείο, ώστε να μπορέσει να αντέξει ο κρατούμενος και να διαβιεί ομαλά εντός του καταστήματος κράτησης. Είναι αναγκαίος όρος για τη ζωή του κρατουμένου.

Είναι νομικά απαράδεκτο να χρησιμοποιείται ο θεσμός των αδειών για την ικανοποίηση ενός ακροδεξιού κοινού που μπορεί να ζητάει ισόβια, κρεμάλες, θανατικές ποινές κ.λπ.. Όμως, είναι και ηθικά -και αυτό είναι σημαντικό να τεθεί στο ελληνικό Κοινοβούλιο- αξιοκατάκριτο να χρησιμοποιείται ως μέσο εκδίκησης της οικογένειας Μητσοτάκη κατά ενός συγκεκριμένου κρατουμένου.

Όταν μιλάμε για νομοθετικό λαϊκισμό, εννοούμε το νομοθετικό στραγγαλισμό των αδειών από την Κυβέρνηση, σε πείσμα της τεκμηριωμένης τοποθέτησης του Συνηγόρου του Πολίτη και του υπόλοιπου επιστημονικού κόσμου, ο οποίος επιμένει ότι ο πολυετής αυτός θεσμός είναι επιτυχημένος.

Η πραγματικότητα, όπως αποτυπώνεται στην κριτική των εγκληματολόγων και του Συνηγόρου του Πολίτη, είναι πως το μόνο πρόβλημα με τις άδειες είναι ότι δεν χορηγούνται όσες πρέπει και σε όσους πρέπει, όχι ότι χορηγούνται υπερβολικές άδειες με δήθεν διακινδύνευση για τη δημόσια τάξη.

Καταργείται ένας βασικός θεσμός απάλυνσης των εγγενών δεινών του εγκλεισμού, αποσυμπίεσης της έντασης, που δημιουργούν οι κακές συνθήκες κράτησης και διευκόλυνσης της επανένταξης, αλλά και ο θεσμός της ημιελεύθερης διαβίωσης περιορίζεται σημαντικά με την πρόβλεψη χορήγησης σχετικής άδειας, μόνο σε περιπτώσεις κρατουμένων που εκτίουν ποινή κάθειρξης για οικονομικά αδικήματα που υπάγονται στην παράγραφο 4 του άρθρου 19α΄, ενώ για τις ποινές φυλάκισης περιορισμού σε ειδικό κατάστημα κράτησης νέων προβλέπεται για κρατούμενους που τους έχει ήδη χορηγηθεί τουλάχιστον μία άδεια, τους όρους τής οποίας έχουν τηρήσει.

Συμπερασματικά, αυτό το νομοσχέδιο επιφέρει μεγάλα πλήγματα στην ασφάλεια δικαίου, στην αρχή της νομιμότητας, στη μεταχείριση των κρατουμένων και στα δικαιώματά τους και στην κοινωνική επανένταξη τους. Όλα αυτά δεν μπορούν να εξισορροπούνται με προβλέψεις, όπως η προσφυγή για τις συνθήκες κράτησης, για την ηλεκτρονική επικοινωνία μέσω των εγκατεστημένων στο κατάστημα κράτησης ηλεκτρονικών υπολογιστών, όπως και η μεταγωγή με βάση την ταυτότητα και τα χαρακτηριστικά φύλου.

Οι κρατούμενοι αντιμετωπίζονται, με μία αυταρχική, κατασταλτική, ακόμη και εκδικητική λογική, ως απειλές για την κοινωνία που πρέπει να αποκοπούν, να μείνουν στη φυλακή για όλο και μεγαλύτερα διαστήματα, με όλο και περισσότερους περιορισμούς και λιγότερες ευκαιρίες ανάπτυξης κοινωνικών σχέσεων μέσω θεσμών κοινωνικής επανένταξης.

Είναι ένα νομοσχέδιο που μας πηγαίνει πολλές δεκαετίες πίσω και γι’ αυτό το λόγο το ΜέΡΑ25 θα καταψηφίσει.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κυρία Απατζίδη.

Εισερχόμαστε τώρα στον κατάλογο των ομιλητών, με πρώτη ομιλήτρια την κ. Ασημίνα Σκόνδρα από τη Νέα Δημοκρατία και αμέσως μετά τον λόγο θα πάρει η κ. Ραλλία Χρηστίδου από τον ΣΥΡΙΖΑ. Εν όψει του ότι είναι πολλοί οι ομιλητές που ενεγράφησαν, παρακαλώ να τηρείται το επτάλεπτο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Πρόεδρε, θα ήθελα τον λόγο μετά την κ. Χρηστίδου.

**ΠΡΟΕΔΡΕΥΩΝ (Χαράλαμπος Αθανασίου):**  Βεβαίως, κύριε Υπουργέ.

Κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κατά τον Ντοστογιέφσκι ο πολιτισμός μίας χώρας φαίνεται από τις φυλακές της και έτσι είναι. Γιατί το σωφρονιστικό σύστημα συνολικά, η ποιότητα και οι συνθήκες που επικρατούν στα σωφρονιστικά καταστήματα αντανακλούν το επίπεδο του πολιτισμού μιας κοινωνίας.

Σήμερα συζητάμε το νομοσχέδιο του Υπουργείου Προστασίας του Πολίτη για την αναμόρφωση και τον εκσυγχρονισμό του Σωφρονιστικού Κώδικα, με σκοπό ακριβώς τη συνολική βελτίωση συνθηκών κράτησης στην Ελλάδα, αλλά και την εναρμόνισή του με τις επιταγές της ευρωπαϊκής νομοθεσίας και τη νομολογία του ΕΔΔΑ.

Πέραν του ότι η ψήφιση του παρόντος αποτελεί υποχρέωση της χώρας προς την ευρωπαϊκή νομοθεσία, η Κυβέρνηση της Νέας Δημοκρατίας αναγνωρίζει την ουσιαστική ανάγκη αλλαγών στον τρόπο λειτουργίας των φυλακών και στη διαβίωση των κρατουμένων.

Οι φυλακές, αν και η κοινωνία συνηθίζει να τις θέτει στο περιθώριο και ως κάτι ξένο και μιαρό, αποτελούν ένα σημαντικό κεφάλαιο στην κοινωνική κατασκευή της ελληνικής πραγματικότητας. Οι αναταράξεις στις φυλακές τις περισσότερες φορές -αν όχι όλες- γίνονταν με αφορμή τις συνθήκες κράτησης και διαβίωσης που επικρατούσαν σε αυτές και αποτελούσαν ένα φαινόμενο σχεδόν ενδημικό στην Ελλάδα.

Ωστόσο, τα τελευταία τρία χρόνια οι συνθήκες κράτησης έχουν βελτιωθεί αισθητά με σεβασμό στην αξιοπρέπεια των ανθρωπίνων δικαιωμάτων τόσο των κρατουμένων όσο και των υπαλλήλων.

Όμως, οι εκκρεμότητες που διευθετεί το σημερινό νομοθέτημα αναμένεται όχι απλά να βελτιώσουν περαιτέρω τις συνθήκες, αλλά να θέσουν και τις βάσεις ώστε να μετατραπούν οι μικροκοινωνίες των καταστημάτων κράτησης από τόπους τιμωρίας σε τόπους σωφρονισμού, αποκατάστασης και κοινωνικής επανένταξης. Οι παρανομούντες κρατούμενοι με την είσοδό τους στη φυλακή δεν παύουν να έχουν δικαιώματα στην αξιοπρεπή διαβίωση, στον σεβασμό των ανθρωπίνων δικαιωμάτων τους και της διαφορετικότητάς τους, αλλά και στην ιδιαίτερη προστασία των κρατουμένων με εξατομικευμένες ανάγκες.

Κυρίες και κύριοι συνάδελφοι, με αυτό το νομοσχέδιο σκοπούνται η βελτίωση των συνθηκών κράτησης, η απαγόρευση κάθε δυσμενούς διακριτικής μεταχείρισης των κρατουμένων, που βασίζεται ιδίως στη φυλή, στο χρώμα, στο φύλο, στην εθνική καταγωγή, στη θρησκεία, στην αναπηρία, στις ιδεολογικές πεποιθήσεις και στον γενετήσιο προσανατολισμό, καθώς και η εναρμόνιση με τις προβλέψεις της ευρωπαϊκής και εθνικής νομοθεσίας.

Ταυτόχρονα, προβλέπεται ο διαχωρισμός των σωφρονιστικών καταστημάτων ανάλογα με το είδος και τη βαρύτητα των αδικημάτων, προκειμένου να επιτελούνται οι σκοποί του σωφρονισμού, δίχως να συγχρωτίζονται κρατούμενοι για αδικήματα διαφορετικής φύσης και βαρύτητας.

Περιλαμβάνονται επίσης διατάξεις για καλύτερες συνθήκες υγειονομικής περίθαλψης και διατροφής τους, για τις προϋποθέσεις μεταγωγής, για τον ευεργετικό υπολογισμό της εργασίας και της φοίτησης σε σχολεία κάθε βαθμίδας. Επιβραβεύεται η συμμετοχή σε εκπαιδευτικά ή επαγγελματικά προγράμματα ή σε θεραπευτικά προγράμματα απεξάρτησης. Περιλαμβάνονται οι προϋποθέσεις χορήγησης τακτικών ή εκπαιδευτικών αδειών και των εναλλακτικών τρόπων έκτισης της ποινής.

Ειδικότερα, προβλέπεται μέριμνα για την κοινωνική επανένταξη και επαγγελματική αποκατάσταση των αποφυλακισθέντων με έμφαση στους νεαρούς κρατουμένους, ενώ επανακαθορίζονται τα ηλικιακά όρια.

Αυξάνεται κατά δύο μέλη ο αριθμός των μελών του Κεντρικού Επιστημονικού Συμβουλίου Φυλακών και επανακαθορίζονται οι αρμοδιότητές του.

Ιδρύονται και λειτουργούν σε σωφρονιστικά καταστήματα ή τμήματα, όπου κρατούνται γυναίκες, βρεφονηπιακοί σταθμοί.

Διασφαλίζεται το δικαίωμα επικοινωνίας των κρατουμένων, με το ευρύτερο κοινωνικό περιβάλλον, μέσω διαδικτύου.

Μεταξύ άλλων, στο πλαίσιο της μετασωφρονιστικής μέριμνας ελαχιστοποιούνται οι διακρίσεις στην επανένταξη και προσαρμογή των αποφυλακισθέντων σε κοινωνικό, επαγγελματικό και οικογενειακό περιβάλλον.

Κυρίες και κύριοι συνάδελφοι, αν και έγινε μεγάλη προσπάθεια από το αρμόδιο Υπουργείο το σημερινό νομοθέτημα να γίνει ευρύτερα αποδεκτό από τα κόμματα, δεν κατέστη εφικτό. Η κομματική σύγκλιση σε ένα τόσο καίριο και ευαίσθητο σημείο δεν επετεύχθη. Η Αντιπολίτευση εξακολουθεί να υποστηρίζει προκλητικά τον «νόμο Παρασκευόπουλου», ισχυριζόμενη ότι είναι απλά ένας νόμος για την αποσυμφόρηση των φυλακών.

Όχι, συνάδελφοι του ΣΥΡΙΖΑ, αποδεχθείτε πια, όπως άλλωστε πρόσφατα έκανε και ο ίδιος ο εισηγητής του, ότι η υιοθέτηση του επονείδιστου αυτού νόμου ήταν ένα λάθος με αιματηρές κυριολεκτικά συνέπειες, διότι στο όνομα της δήθεν αποσυμφόρησης των φυλακών αποφυλακίστηκαν και εκατοντάδες επικίνδυνοι κακοποιοί, δολοφόνοι, βιαστές, σκληροί ληστές. Ο προσωρινός νόμος που θα ίσχυε δήθεν για ένα έτος κράτησε περισσότερο από τέσσερα χρόνια και συγκεκριμένα από τον Απρίλιο του 2015 μέχρι τον Αύγουστο του 2019, όπου τον άλλαξε η Νέα Δημοκρατία. Το εγκληματικό λάθος της κυβέρνησης ΣΥΡΙΖΑ ήταν ότι προχώρησε σε χιλιάδες αποφυλακίσεις κρατουμένων χωρίς κανένα κριτήριο, χωρίς να προβλέπει μπλοκάρισμα αιτήσεων σε στυγερούς και επικίνδυνους εγκληματίες, ανθρώπους που είχαν καταδικαστεί για δολοφονίες ή για σεξουαλικά εγκλήματα με θύματα ακόμη και παιδιά.

Καθημερινά γινόμαστε κοινωνοί των αποτελεσμάτων της χαλαρότητας που επιτρέψατε τόσο στις ποινές όσο και στις αποφυλακίσεις με έξαρση της εγκληματικότητας ανθρώπου προς άνθρωπο.

Σταματήστε να προκαλείτε, λοιπόν, τον ελληνικό λαό και κυρίως τις οικογένειες όσων χάθηκαν από εγκληματίες που αποφυλακίστηκαν με τον δικό σας «νόμο Παρασκευόπουλου»!

Η Κυβέρνηση Μητσοτάκη έχει προβεί σε δομικές αλλαγές ώστε να αποκαταστήσει το κοινό αίσθημα δικαίου που αρμόζει σε ένα οργανωμένο κράτος με τέτοιο τρόπο ώστε να τιμωρούνται αυστηρά οι επικίνδυνοι εγκληματίες και με επιείκεια όσοι την αξίζουν πραγματικά.

Ταυτόχρονα, διασφαλίζει για τους καταδικασθέντες σε φυλάκιση ισότητα, ίση μεταχείριση, καλύτερες συνθήκες διαβίωσης και περίθαλψης, δικαιότερο σύστημα αξιολόγησης μεταγωγών και -τελευταίο, αλλά πολύ σημαντικό- την εξομάλυνση της μετάβασης και της κοινωνικής τους επανένταξης με το πέρας εκτίσεως της ποινής τους.

Νοιαζόμαστε και για τους έξω αλλά και για τους μέσα, προνοούμε για την προστασία και τη διαφύλαξη των δικαιωμάτων για όλους χωρίς διακρίσεις. Δεν κλείνουμε τα μάτια στους κινδύνους και δεν ολιγωρούμε στις δυσκολίες ομαλοποίησης του πολύπαθου ελληνικού σωφρονιστικού συστήματος.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Κυρίες και κύριοι συνάδελφοι, σε καμμία περίπτωση και ποτέ δεν ήταν επιλογή μας στη Νέα Δημοκρατία το ξέφραγο αμπέλι. Προτεραιότητα έχει η προστασία και η ασφάλεια του πολίτη και σε αυτό δεν χωρούν εκπτώσεις και μικροπολιτικά κόλπα που αποβλέπουν σε κομματικά οφέλη.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Σκόνδρα.

Τον λόγο έχει τώρα, όπως προανέφερα, η κ. Χρηστίδου Ραλλία και αμέσως μετά τον λόγο θα πάρει ο Υπουργός Προστασίας του Πολίτη, ο κ. Θεοδωρικάκος.

Εννοείται ότι μετά από κάθε δύο ομιλητές μπορούν να παίρνουν τον λόγο και οι Κοινοβουλευτικοί Εκπρόσωποι, αλλά να το δηλώνετε έγκαιρα για να τηρείται η σειρά.

Ορίστε, κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, ερχόμαστε σήμερα στην Ολομέλεια να συζητήσουμε τη νεότερη από τις επανειλημμένες νομοθετικές παρεμβάσεις της Κυβέρνησης της Νέας Δημοκρατίας ως προς το σωφρονιστικό σύστημα. Την ονομάζουμε «νεότερη παρέμβαση», γιατί προηγήθηκαν μία σειρά από άλλες παρεμβάσεις, με πρώτη τη μεταφορά της Γενικής Γραμματείας Αντεγκληματικής Πολιτικής του Υπουργείου Δικαιοσύνης στο Υπουργείο Προστασίας του Πολίτη, μία επιλογή που αποτελεί ευρωπαϊκή πρωτοτυπία, αφού σε όλες τις χώρες οι φυλακές ανήκουν στο Υπουργείο Δικαιοσύνης. Η επιλογή αυτή επικρίθηκε από τους επιστήμονες εγκληματολόγους και από τον Συνήγορο του Πολίτη, ενώ σοβαρές επιφυλάξεις εξέφρασε και η Εθνική Επιτροπή των Δικαιωμάτων του Ανθρώπου.

Ακολούθησαν επί τριάμισι χρόνια τεράστια διοικητικά, οργανωτικά και οικονομικά προβλήματα στις φυλακές και συνεχείς νομοθετικές διορθώσεις για την αντιμετώπιση των αδιεξόδων και των δυσλειτουργιών και κάπως έτσι φτάσαμε, μετά κιόλας από την ψήφιση του επίσης αδιέξοδου νόμου, του ν. 4760/2020, στο σήμερα.

Ποια είναι, λοιπόν, αυτή την στιγμή η κατάσταση στις ελληνικές φυλακές; Η Ευρωπαϊκή Επιτροπή για την Πρόληψη των Βασανιστηρίων και της Απάνθρωπης ή Ταπεινωτικής Μεταχείρισης ή Τιμωρίας, Επιτροπή του Συμβουλίου της Ευρώπης, σε ενενήντα σελίδες έκθεσης για το ελληνικό σωφρονιστικό σύστημα διαπιστώνει μετά την ψήφιση του ν.4760/2020 από τη Νέα Δημοκρατία τα εξής, τα οποία σας διαβάζω: «Υπέρμετρη ποινικοποίηση, απουσία συνεκτικής στρατηγικής για τις φυλακές, υπερπληθυσμό και ανισοκατανομή κρατουμένων, σοβαρή υποστελέχωση των φυλακών, απαξίωση των αγροτικών φυλακών, εξευτελιστικές συνθήκες διαβίωσης των κρατουμένων, ανεπαρκή υγειονομική περίθαλψη, συνεχιζόμενα υψηλά επίπεδα βίας και εκφοβισμού μεταξύ τους».

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Όλα αυτά, ενώ συνεχίζονται οι καταδίκες της χώρας μας από το Ευρωπαϊκό Δικαστήριο Ανθρωπίνων Δικαιωμάτων, όπου εκκρεμούν δύο χιλιάδες διακόσιες υποθέσεις, οι περισσότερες από τις οποίες αφορούν ακριβώς τις συνθήκες κράτησης.

Τι φέρνει, λοιπόν, το νέο νομοσχέδιο απέναντι σε αυτή την πραγματικότητα; Αδιαφορεί για όσα επισημαίνει η Ευρώπη για τις ελληνικές φυλακές, επιλέγει να αγνοήσει και αντίθετα υιοθετεί νέα μέτρα αυστηροποίησης. Με τις νέες διατάξεις η Νέα Δημοκρατία μεταφέρει επιπλέον πτυχές της αντεγκληματικής πολιτικής στο Υπουργείο Προστασίας του Πολίτη και συνεχίζει το χάιδεμα των αυτιών του πιο ακραίου συντηρητικού ακροατηρίου προσπαθώντας να εμφανίσει το προφίλ αυστηρότητας, ένα προσωπείο -γιατί αυτό είναι ψέμα- νόμου και τάξης κρατώντας έξω από το φως της δημοσιότητας, με τη βοήθεια φυσικά των φιλικών Μέσων Μαζικής Ενημέρωσης, τις χαριστικές διατάξεις που παράλληλα νομοθετεί υπέρ των εγκλημάτων του «λευκού κολάρου» με χαρακτηριστικό παράδειγμα την τροποποίηση του άρθρου 390 του Ποινικού Κώδικα που ουσιαστικά προσφέρει ασυλία για τα τραπεζικά στελέχη.

Τα προς ψήφιση άρθρα δυσχεραίνουν εξαιρετικά τις προϋποθέσεις λήψης αδειών, τακτικών και εκπαιδευτικών, των κρατουμένων. Και εδώ θα ήθελα να επισημάνω το εντελώς λανθασμένο μέτρο της εξίσωσης ως προς τις προϋποθέσεις εκπαιδευτικών και τακτικών αδειών. Θεωρούμε ότι πρόκειται για ένα μεγάλο πισωγύρισμα. Επίσης, υπάρχει η ρητή εξαίρεση αδειών για συγκεκριμένες κατηγορίες κρατουμένων για όσο χρόνο κι αν μείνουν στη φυλακή, ενώ δεν λείπει και η φωτογραφική πρόβλεψη για τους πολυισοβίτες, οι οποίοι αποκτούν πλέον δικαίωμα να ζητήσουν άδεια έπειτα από έκτιση είκοσι δύο ετών, δηλαδή λίγο πριν την απόλυση.

Το Υπουργείο με όλες αυτές τις ρυθμίσεις προσποιείται ότι αγνοεί όλη τη φιλοσοφία πάνω στην οποία έχει βασιστεί ο διεθνώς, αλλά και στη χώρα μας, πετυχημένος θεσμός της άδειας, αφού δίνει κίνητρο καλής συμπεριφοράς στον κρατούμενο με την ελπίδα να βρεθεί κοντά στους δικούς του και τον προετοιμάζει για τη ζωή μετά την αποφυλάκιση και την ομαλή κοινωνική επανένταξη. Ξέρετε, η στέρηση της ελπίδας του κρατουμένου να βρεθεί έστω και για λίγες ημέρες εκτός φυλακής θα πυροδοτήσει εντάσεις εντός των φυλακών και αναρωτιόμαστε αν αυτό δεν προβληματίζει τους συντάκτες του νόμου.

Προχωρώντας παρακάτω, η δυσχέρεια με τις άδειες έχει ως συνέπεια τη δυσχέρεια της δυνατότητας μεταγωγής στις αγροτικές φυλακές, ενώ δυσκολεύει επίσης την υπό όρους απόλυση κρατουμένων.

Παρόμοια αυστηροποιούνται οι προϋποθέσεις της ημιελεύθερης διαβίωσης, ενώ βέβαια δεν υπάρχει ούτε μία λέξη για τις εναλλακτικές μορφές έκτισης της ποινής. Και βέβαια, συνεχίζεται η μη πρόβλεψη παροχής κοινωφελούς εργασίας, με αποτέλεσμα η χώρα μας, κυρίες και κύριοι συνάδελφοι, να είναι η μοναδική χώρα στην Ευρώπη που στερείται έναν τέτοιο θεσμό. Έτσι, έχουμε κρατούμενους για ποινές τού ενός ή δύο ετών που θα ήταν εκτός φυλακών εάν ίσχυε η δυνατότητα κοινωφελούς εργασίας που όμως είναι τελικά έγκλειστοι.

Το νομοσχέδιο ασχολείται ελάχιστα και ανεπαρκώς, θεωρούμε, με τα θέματα υγείας και νοσηλείας των κρατουμένων, ενώ η δυνατότητα εργασίας για την πλειονότητα των κρατουμένων καθίσταται αδύνατη. Επιβάλλεται πλήρης αδιαφάνεια στη λειτουργία της Κεντρικής Επιτροπής Μεταγωγών, επιτρέπεται η μακρά παραμονή νέων κρατουμένων στα κρατητήρια και δεν εισάγεται καμμία μέριμνα για τις σχεδόν ανύπαρκτες κοινωνικές υπηρεσίες φροντίδας, ενώ για την επανένταξη επανέρχονται από το παράθυρο οι φυλακές τύπου Γ΄, φυλακές στις οποίες δεν υπάρχει κανένας περιορισμός μέχρι που δεν θα ικανοποιούνται τα δικαιώματα του κρατουμένου με τις συνθήκες που θα επικρατούν εκεί.

Με πολύ λίγα λόγια, αυτό φέρνει το νομοσχέδιο που έχετε καταθέσει εσείς οι δήθεν αντιλαϊκιστές. Υποδαυλίζετε έναν ποινικό λαϊκισμό, μία ποινολαγνεία. Εσείς οι δήθεν ευρωπαϊστές φέρνετε διατάξεις που θα οδηγήσουν τη χώρα σε νέες καταδίκες από τα αρμόδια ευρωπαϊκά όργανα. Η νομική επιστήμη, όπως σας επεσήμανε και ο εισηγητής μας, βεβαιώνει ότι ο σκοπός τής ποινής είναι πρώτον, να περιορίσει τον τιμωρημένο απομακρύνοντάς τον από το κοινωνικό σύνολο για να τον αποτρέψει από το να διαπράξει νέο αδίκημα, αλλά και να τον εκπαιδεύσει και να τον παραδώσει στην κοινωνία ελεύθερο και χρηστό πολίτη. Αυτή τη δεύτερη παράμετρο, όχι απλά του εγκλεισμού αλλά και του σωφρονισμού, της κοινωνικής επανένταξης δηλαδή των κρατουμένων, όπως κάνει και η ακροδεξιά, την ποδοπατάτε, την παραβλέπετε. Οι άνθρωποι που βρίσκονται σε καθεστώς στέρησης ελευθερίας δεν παύουν να έχουν τα δικαιώματα που τους αναλογούν, τα οποία πρέπει να γίνονται σεβαστά, όπως σεβαστά πρέπει να είναι και τα δικαιώματα όλων των πολιτών σε μία δημοκρατική πολιτεία.

Η τυφλή εμμονή του κόμματός σας στην αυστηροποίηση των ποινών ως μέσο επιβολής δήθεν ασφάλειας, η ιδεοληψία του χωροφύλακα, που σας έχει κληρονομήσει το παρελθόν σας, δεν οδηγεί ούτε αποτρεπτικά ούτε κατασταλτικά. Θέλετε λιγότερη εγκληματικότητα; Χρειάζεται περισσότερο κοινωνικό κράτος, περισσότερο κράτος δικαίου, καλύτερη ποιότητα εκπαίδευσης και μείωση των κοινωνικών ανισοτήτων. Όμως, όλα αυτά για την Κυβέρνηση Μητσοτάκη -και κλείνω, κύριε Πρόεδρε- είναι άγνωστες έννοιες, είναι λέξεις κενές περιεχομένου. Δυστυχώς, για την κοινωνία, για την οικονομία, για τη χώρα, αλλά και για το πολιτικό σύστημα είστε απογοητευτικοί και δυστυχώς πολύ κατώτεροι των περιστάσεων και ευτυχώς οι εκλογές που είναι πολύ κοντά θα σας αποδείξουν μαζί με την κοινωνική πλειοψηφία αυτό που μόλις σας είπα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Και τώρα καλείται στο Βήμα ο Υπουργός Προστασίας του Πολίτη κ. Θεοδωρικάκος.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι συνάδελφοι, αναμφίβολα η σωφρονιστική πολιτική αποτελεί αναπόσπαστο τμήμα κάθε σύγχρονου κράτους δικαίου. Βασικός στόχος της νομοθετικής πρωτοβουλίας μας είναι η βελτίωση της αποτελεσματικότητας της σωφρονιστικής πολιτικής σε όφελος των ίδιων των κρατουμένων, των οικογενειών τους, αλλά και του συνόλου της ελληνικής κοινωνίας. Με απόλυτο σεβασμό στις αρχές του κράτους δικαίου και στα ανθρώπινα δικαιώματα κάνουμε τις αναγκαίες προσαρμογές στα ευρωπαϊκά πρότυπα και στις σύγχρονες κοινωνικές ανάγκες.

Πιστεύω ότι όλοι αναγνωρίζουν πως για να έρθουμε εδώ κάναμε μία πάρα πολύ ουσιαστική και παραγωγική συζήτηση με τους φορείς, με τα κόμματα και με πολίτες που ενδιαφέρονται για το θέμα που συζητάμε σήμερα και γι’ αυτό τον λόγο πιστεύω ότι πραγματοποιούνται σημαντικά βήματα εκσυγχρονισμού με ένα πλέγμα ρυθμίσεων το οποίο διασφαλίζει την ισότητα στα δικαιώματα και στον τρόπο διαβίωσης των κρατουμένων, την απαγόρευση κάθε δυσμενούς διακριτικής μεταχείρισης, την προστασία των αδύναμων κρατουμένων, την προστασία της ανηλικότητας και της μητρότητας των κρατουμένων γυναικών, την επικοινωνία των κρατουμένων με το κοινωνικό τους περιβάλλον με χρήση ηλεκτρονικών μέσων, καθώς και την αναβάθμιση των συνθηκών υγειονομικής περίθαλψης και διατροφής.

Επίσης, λύνουνε το βασικότερο το οποίο δικαίως απαιτείτο και έπρεπε η πατρίδα μας να έχει λύσει. Με ξεκάθαρο και σαφή τρόπο, δηλαδή, προχωρούμε στη θέσπιση του ενδίκου βοηθήματος για την προβολή, την εξέταση και την επανόρθωση από την αρμόδια αρχή των παραπόνων, αναφορικά με τις συνθήκες κράτησης των κρατουμένων στα σωφρονιστικά καταστήματα, αλλά και στα αστυνομικά τμήματα της χώρας. Έτσι, ολοκληρώνουμε την εναρμόνιση των διατάξεων του Σωφρονιστικού Κώδικα με τις επιταγές της ευρωπαϊκής νομοθεσίας και τη νομολογία του Ευρωπαϊκού Δικαστηρίου. Δίνεται η δυνατότητα ο κατάδικος να παρίσταται στη δίκη και με απόφαση του ίδιου του δικαστηρίου ενδυναμώνεται πολύ σημαντικά η ρύθμιση, καθώς σε αυτή ενσωματώσαμε μια σειρά από προτάσεις που έγιναν στη διάρκεια των συζητήσεων στην επιτροπή.

Συγκεκριμένα, στο άρθρο 8, με το οποίο θεσμοθετείται αυτό το νέο ειδικό ένδικο βοήθημα για τις συνθήκες κράτησης, συμπεριλάβαμε ως κριτήριο μη τήρησης των κανόνων διαβίωσης των κρατουμένων και κάθε προσβολή της ανθρώπινης αξιοπρέπειας αντικαθιστώντας τη φράση «…κάθε δυσμενής επίδραση στην κατάσταση της σωματικής ή ψυχικής υγείας».

Ακόμα, επεκτείνουμε την ενεργητική νομιμοποίηση για την άσκηση του ένδικου βοηθήματος και σε πρώην κρατούμενους σε προθεσμία τεσσάρων μηνών από την αποφυλάκισή τους, ενώ προβλέψαμε την επέκταση του πεδίου εφαρμογής του ένδικου μέσου και στις περιπτώσεις μη τήρησης των κανόνων διαβίωσης, όπως είπα νωρίτερα στα αστυνομικά κρατητήρια.

Επίσης, συντομεύσαμε τον χρόνο έκδοσης απόφασης από τις σαράντα ημέρες, που προέβλεπε αρχικά το νομοσχέδιο, στις τριάντα ημέρες από την άσκηση της προσφυγής. Θεσπίσαμε την περαιτέρω δυνατότητα του δικαστηρίου αν διαπιστώσει παραβίαση κανόνων, να επιδικάσει ευεργετικό υπολογισμό τριών ημερών ανά τριάντα ημέρες κράτησης υπό δυσμενείς συνθήκες.

Και προκειμένου να εξαλειφθεί κάθε ερμηνευτική δυσχέρεια, αφαιρέσαμε το εδάφιο περί απαγόρευσης μεταγωγής του κρατουμένου που σε κάθε περίπτωση αφορούσε μόνο τη μεταγωγή στο δικαστήριο εκτέλεσης ποινών, όπως επίσης και τη δυνατότητα του δικαστηρίου να διατάξει μεταφορά στο νοσοκομείο των φυλακών ή σε δημόσιο νοσοκομείο, καθώς η μεταφορά προς περίθαλψη και θεραπεία είναι αυτονόητη υποχρέωση των σωφρονιστικών οργάνων, καθώς και του επόπτη δικαστικού λειτουργού.

Τέλος, προβλέψαμε ρητά τόσο την υποχρέωση των εμπλεκόμενων αρχών για την ταχεία διαβίβαση της προσφυγής στο δικαστήριο εκτέλεσης εντός προθεσμίας επτά ημερών αντί δεκαπέντε ημερών, που ανέφερε αρχικά το νομοσχέδιο, όσο και την αμελλητί εκτέλεση του διατακτικού της δικαστικής απόφασης επί του ένδικου μέσου.

Συνεπώς, σε ό,τι αφορά αυτό το οποίο είναι η κρίσιμη μεταβολή που περιλαμβάνει αυτός ο Σωφρονιστικός Κώδικας και με την οποία ανταποκρινόμαστε πλήρως σε όσα έχουν απαιτηθεί από την Ελλάδα -και επαναλαμβάνω ότι τα θεωρώ αυτονόητα, λογικά και εγγυητικά των ανθρωπίνων δικαιωμάτων που πρέπει να απολαμβάνουν οι κρατούμενοι- είμαστε απολύτως εντάξει. Επαναπροσδιορίζουμε το κατώτατο όριο ηλικίας των νεαρών κρατουμένων από το δέκατο τρίτο στο δέκατο πέμπτο έτος και την κράτησή τους χωρίς επικοινωνία με τα συγκροτήματα κράτησης ενηλίκων.

Διασφαλίζουμε τη διαβίωση κρατούμενων μητέρων με παιδιά μέχρι τριών ετών σε χωριστό ειδικό χώρο ή τμήμα του σωφρονιστικού καταστήματος, καθώς προχωρούμε στην ίδρυση και λειτουργία βρεφονηπιακού σταθμού.

Προχωρούμε στη διαμόρφωση του τόπου και του τρόπου επικοινωνίας του κρατουμένου με την επίσκεψη ανηλίκων τέκνων ηλικίας μέχρι έντεκα ετών, με τη συνοδεία της μητέρας ή του πατέρα. Αυτό είναι κάτι που πρέπει να το προβλέψουμε γιατί έχουμε αναφορά «συνοδεία της μητέρας», ενώ μπορεί να είναι «συνοδεία του πατέρα» αν είναι η μητέρα η κρατούμενη.

Προχωρούμε στην ίδρυση ψυχιατρικού και νοσοκομειακού τμήματος για τις γυναίκες κρατούμενες. Παρέχουμε τη δυνατότητα στους κρατούμενους να εξετάζονται ή να παρακολουθούνται από ιατρό της επιλογής τους με δική τους δαπάνη.

Προβλέπουμε τη στελέχωση των καταστημάτων με επαρκή αριθμό μαγείρων. Θεσπίζουμε διαβάθμιση των προϋποθέσεων χορήγησης αδειών ανάλογα με την επικινδυνότητα και τη βαρύτητα των εγκλημάτων και τη θέσπιση σε κάποιες περιπτώσεις ευμενέστερων σε αρκετές περιπτώσεις προϋποθέσεων χορήγησης των τακτικών αδειών.

Κι επειδή σε αυτό ειπώθηκαν ψέματα -επιτρέψτε μου να πω εδώ πέρα- θέλω να διευκρινίσω τις περιπτώσεις. Κρατούμενος, για παράδειγμα, που εκτίει ποινή κάθειρξης δώδεκα ετών για φορολογικό αδίκημα ή εν γένει για κάποιο αδίκημα που δεν συμπεριλαμβάνεται στη λίστα των ειδεχθών της παραγράφου 6 του άρθρου 106 του Ποινικού Κώδικα και έχει κάθειρξη δώδεκα ετών, σήμερα θεμελιώνει δικαίωμα άδειας στα 3/10, δηλαδή στα τριάμισι χρόνια. Με τη διάταξη που φέρνουμε θεμελιώνει δικαίωμα αδείας στο 1/5 της πραγματικής έκτισης, άρα στα 2,4 έτη. Και αυτή είναι η μεγάλη πλειοψηφία των περιπτώσεων σε ό,τι αφορά τη μεταβολή στο καθεστώς αδειών.

Εκεί που αλλάζει, κυρίες και κύριοι συνάδελφοι -και είμαι απόλυτος και πράγματι έχουμε προφανώς διαφορά σε αυτό- είναι ότι αυστηροποιούμε το πλαίσιο για τις άδειες για όσους έχουν τιμωρηθεί με ισόβια φυλάκιση. Γίνεται δώδεκα χρόνια το όριο για την άδεια και κλιμακώνεται μέχρι τα είκοσι δύο έτη για τους πολυισοβίτες. Δηλαδή, για ποιους; Θα σας πω για να συνεννοούμαστε. Μιλάμε για δολοφόνους, για μεγαλοναρκεμπόρους, για βιαστές, για παιδοβιαστές και τρομοκράτες.

Αυτοί, κατά τη γνώμη μας, κύριοι, είναι ένα διαφορετικό καθεστώς και πρέπει να παίρνουν πολύ αργότερα άδεια.

Αυτή είναι η δική μας αντίληψη για τα πράγματα, με τη μόνη διαφορά ότι θέλω να πω στους συναδέλφους του ΣΥΡΙΖΑ ότι αυτή, κυρίες και κύριοι συνάδελφοι, δεν είναι η ιδεοληψία του κράτους του χωροφύλακα. Αυτή είναι η λογική άποψη της μεγάλης πλειοψηφίας στην ελληνική κοινωνία που πορεύεται με βάση το μέτρο και τη λογική. Αυτή είναι η άποψη των πατεράδων και των μανάδων. Αυτή είναι η άποψη της μέσης ελληνικής οικογένειας. Αυτή είναι η άποψη της συντριπτικής πλειοψηφίας.

Προχωρούμε, επίσης, στην αύξηση κατά μία ημέρα των τακτικών αδειών κατά περιπτώσεις από πέντε σε έξι και από έξι σε επτά. Κάνουμε την πρόβλεψη σε εξαιρετικές περιπτώσεις δυνατότητας υπέρβασης της χορηγηθείσας έκτακτης άδειας από είκοσι τέσσερις σε σαράντα οκτώ ώρες. Αυστηροποιούμε τις προϋποθέσεις χορήγησης άδειας ημιελεύθερης διαβίωσης μόνο για κρατούμενους που εκτίουν ποινή κάθειρξης για οικονομικά αδικήματα.

Θέλω να διευκρινίσω κάτι. Εμείς είμαστε αυτοί που επεκτείνουμε τη δυνατότητα να χρησιμοποιηθεί το «βραχιολάκι». Κάνουμε τον διεθνή διαγωνισμό και αναμένουμε προς το τέλος του χρόνου να έχει αναδειχθεί ο ανάδοχος και συνεπώς αυτό το μέτρο να μπορέσει να λειτουργήσει αποτελεσματικά για πολύ περισσότερους κρατούμενους από αυτούς που ισχύει σήμερα.

Προσθέτουμε νέους λόγους μεταγωγής κρατουμένων σχετικών με την ομαλή λειτουργία του σωφρονιστικού καταστήματος, την πειθαρχική τιμωρία των κρατουμένων και τον σεβασμό των δικαιωμάτων τους.

Προχωρούμε στην εξειδίκευση της δυνατότητας χορήγησης εκπαιδευτικής άδειας σε δημόσιες σχολές, στο δημόσιο εκπαιδευτικό σύστημα, με παράλληλη θέσπιση ελάχιστου χρονικού πλαισίου δοκιμασία ως πρόνοια εγγυητικού χαρακτήρα.

Διευκολύνουμε πολύ σημαντικά την ένταξη των αποφυλακισθέντων στην οικονομική και κοινωνική ζωή μέσω της πρόσληψής τους κατά προτεραιότητα στις κοινωνικές συνεταιριστικές επιχειρήσεις ή μονάδες που λειτουργούν υπό την εποπτεία της πολιτείας και που σκοπό έχουν τη συλλογική και κοινωνική ωφέλεια.

Επίσης, θα ήθελα να αναδείξω ότι στην αποστολή αυτή ενισχύουμε τον ρόλο της αυτοδιοίκησης, καθώς στη σχετική επιτροπή προΐσταται ο περιφερειάρχης, ώστε οι τοπικές κοινωνίες να έχουν πρώτο λόγο στην προσπάθεια επανένταξης.

Προωθούμε, επίσης, τον διαχωρισμό των σωφρονιστικών καταστημάτων ανάλογα με το είδος και τη βαρύτητα των αδικημάτων, για να μη συμβιώνουν άνθρωποι που δεν θα πρέπει σε καμμία περίπτωση να βρίσκονται στον ίδιο χώρο, πρώτα από όλα για την προστασία των ίδιων των ανθρώπων. Δεν είναι όλοι οι κρατούμενοι το ίδιο και αυτό είναι προφανές και το διδάσκει η ζωή και η εμπειρία όλων. Στο πλαίσιο αυτό διευρύνουμε τη διάκριση των κατηγοριών κρατουμένων και την πρόβλεψη κράτησης ιδιαίτερα των επικίνδυνων κρατουμένων ή κρατουμένων με σοβαρά απείθαρχη συμπεριφορά σε σωφρονιστικά καταστήματα αυξημένης ασφαλείας. Πρόκειται για μέτρο προστασίας των ίδιων των κρατουμένων, καθώς δεν μπορεί να αντιμετωπίζονται όλοι με ισοπεδωτικό τρόπο. Με αυτή τη λογική προχωρούμε στην ίδρυση νέων κατηγοριών σωφρονιστικών καταστημάτων για κρατούμενους που έχουν τελέσει εγκλήματα κατά της γενετήσιας ελευθερίας, ξεχωριστά τα οικονομικά αδικήματα και ξεχωριστά καταστήματα εργασίας και τα καταστήματα αυξημένης ασφάλειας.

Κυρίες και κύριοι συνάδελφοι, έχουμε όλοι αναφέρει εδώ στο πρόβλημα του υπερπληθυσμού στα σωφρονιστικά καταστήματα. Το Υπουργείο και η Γενική Γραμματεία Αντεγκληματικής Πολιτικής εξετάζουμε και αξιοποιούμε όλα τα διαθέσιμα μέτρα και τις καλές, τις βέλτιστες πρακτικές σε ευρωπαϊκό και διεθνές επίπεδο για την κατά το δυνατόν ορθολογικότερη κατανομή των κρατουμένων. Βασικός στόχος είναι η προστασία της ζωής τους, της υγείας τους και η ομαλή επανένταξή τους ασφαλώς στην κοινωνική ζωή, όταν ολοκληρωθεί η ποινή τους.

Με τη μεταφορά από τα κλειστά καταστήματα κράτησης της χώρας κρατουμένων στα αγροτικά καταστήματα κράτησης ήδη έχουν μεταφερθεί περί τους εξακόσιους με τη ρύθμιση που έχουμε κάνει σε προγενέστερο χρόνο και η οποία αποδίδει και θα συνεχίσει να αποδίδει, αλλά και με την ίδρυση νέων σωφρονιστικών καταστημάτων. Αυτή είναι η δική μας πολιτική για να μειωθεί ο αριθμός και για να μην υπάρχει υπερπληθυσμός στα σωφρονιστικά καταστήματα και όχι να βγαίνουν χωρίς να έχουν εκτίσει τις ποινές όπως πρέπει.

Για τα νέα καταστήματα, καθώς ορισμένοι συνάδελφοι ρώτησαν, ενδεικτικά θέλω να αναφέρω πως σε ό,τι αφορά το θέμα της μεταφοράς της φυλακής του Κορυδαλλού στον Ασπρόπυργο έχουν πραγματοποιηθεί οι πρόδρομες ενέργειες που αφορούν τον χωροταξικό τομέα και τη δυνατότητα κατασκευής της φυλακής στον συγκεκριμένο χώρο στον Ασπρόπυργο. Στις 9 Αυγούστου του 2022 υπεγράφη σύμβαση με το ΤΑΙΠΕΔ για το έργο της μετεγκατάστασης. Το ΤΑΙΠΕΔ δρομολογεί τον διεθνή διαγωνισμό.

Επίσης, το νέο κατάστημα κράτησης της Δράμας χωρητικότητας εξακοσίων θέσεων παραδόθηκε στις 11 Ιουνίου του 2020 και αναμένεται να λειτουργήσει μέσα στο 2022 μέχρι την ολοκλήρωση της πρόσληψης των εργαζομένων. Βρίσκεται σε εξέλιξη και ολοκληρώνεται το πρώτο εξάμηνο του 2023 το νέο κατάστημα κράτησης Κρήτης, το λεγόμενο «Κρήτη 2», στην περιοχή Κουρούνες του Νομού Λασιθίου χωρητικότητας εξακοσίων θέσεων.

Σε ό,τι αφορά το νέο κατάστημα κράτησης Ιωαννίνων, έχει ήδη γίνει αποδεκτή από το Υπουργείο η δωρεά της έκτασης όπου πρόκειται να ανεγερθεί και έχει κινηθεί η διαδικασία για την έκδοση της στρατηγικής μελέτης περιβαλλοντικών επιπτώσεων.

Επιπλέον ενισχύουμε τη στελέχωση των σωφρονιστικών καταστημάτων για την ασφάλεια εργαζομένων, κρατουμένων και επισκεπτών. Επενδύουμε στην εκπαίδευση των σωφρονιστικών υπαλλήλων και των κρατουμένων.

Και επειδή ειπώθηκαν πάλι πολλά και διάφορα, θα ήθελα να σας πω ότι αξίζει πραγματικά να αναδείξουμε το πρόγραμμα με τίτλο: «Εκπαίδευση και πιστοποίηση κρατουμένων», ένα μεγάλο πρόγραμμα το οποίο ξεκινά να υλοποιήσει η Γενική Γραμματεία του Υπουργείου μας, στο πλαίσιο του προγράμματος ΕΣΠΑ, με στόχο να υλοποιηθεί ένα ολοκληρωμένο σχέδιο για την ενίσχυση της μελλοντικής επανένταξης των αποφυλακιζομένων.

Στην πραγματικότητα δίνεται η δυνατότητα με αυτόν τον τρόπο σε πάνω από πέντε χιλιάδες κρατούμενους, αν θυμάμαι, κύριε Γενικέ, δηλαδή στους μισούς κρατούμενους, η δυνατότητα κατάρτισης κατά τον χρόνο φυλάκισής τους και πιστοποίησης της κατάρτισής τους, κάτι που πιστεύω ότι είναι μία μεταρρύθμιση στην πράξη, θα το υλοποιήσουμε με πολύ αποτελεσματικό και δημιουργικό τρόπο και αποτελεί και ένα κίνητρο γι’ αυτούς τους ανθρώπους να δουν διαφορετικά την πορεία της ζωής τους και πολύ σύντομα, με το τέλος της έκτισης της ποινής, να επανενταχθούν στην κοινωνία.

Κυρίες και κύριοι συνάδελφοι, η Ελλάδα ως ένα ισχυρό κράτος δικαίου και φιλελεύθερη δημοκρατία προσεγγίζει το σωφρονιστικό σύστημα με βάση τις αρχές και τις αξίες του ευρωπαϊκού πολιτισμού, με σεβασμό στα ανθρώπινα δικαιώματα, στους κανόνες της αναλογικότητας και της επιείκειας, αλλά και την ανάγκη της ασφάλειας και της προστασίας της κοινωνίας.

Περίμενα ότι θα δείχνατε μια στοιχειώδη τόλμη και να πείτε ότι αυτά που εισηγείται η Κυβέρνηση της Νέας Δημοκρατίας είναι θετικές αλλαγές που εκσυγχρονίζουν το σωφρονιστικό σύστημα στη χώρα και ανταποκρίνονται στις ανάγκες και στα προαπαιτούμενα που μας έθεσε η αντιπροσωπεία του αντίστοιχου Ευρωπαϊκού Συμβουλίου γύρω από αυτά τα θέματα, με την οποία, τόσο ο Υπουργός, όσο και ο Υφυπουργός, είχαμε μια πολύωρη συνάντηση μέσα σε πολύ θετικό πλαίσιο. Εμείς υλοποιούμε με απόλυτη αξιοπιστία αυτά που δεσμευτήκαμε ότι θα κάνουμε χωρίς την παραμικρή έκπτωση. Το αντίθετο, από τη συζήτηση που κάναμε πειστήκαμε για την ανάγκη και ακόμη τολμηρότερων βημάτων και τα κάναμε. Και αυτά δεν είναι λόγια.

Εσείς λυπάμαι που το λέω, αλλά νομίζω ότι το βλέμμα σας είναι στις επόμενες εκλογές. Στην Ελλάδα συμβαίνει κάτι που δεν ήταν και πολύ συνηθισμένο: Στην ευθεία για τις εκλογές ένα ισχυρό πολιτικό προβάδισμα έχει η Κυβέρνηση και όχι Αντιπολίτευση. Η Αντιπολίτευση -και ειδικά η Αξιωματική Αντιπολίτευση- ζει με την αγωνία να συσπειρώσει τον κόσμο της, γιατί είναι προφανές ότι δεν πρόκειται να ξαναπάρει το ίδιο ποσοστό που είχε πάρει την προηγούμενη φορά. Μόνο, που κύριοι συνάδελφοι, το κάνετε με εξαιρετικά παρωχημένο τρόπο, με κλασικές αντιδεξιές αναφορές και κορώνες που αναφέρονται σε άλλες εποχές σε άλλες καταστάσεις. Γι’ αυτό δεν πρόκειται να πετύχετε τίποτα, δεν πρόκειται να τα καταφέρετε.

Η πραγματικότητα είναι ότι ενώ ξορκίζετε την πιθανότητα ποινής της χώρας, κάποιοι στην Κουμουνδούρου είναι προφανές ότι παρακαλούν να συμβεί. Δεν μου κάνει μεγάλη εντύπωση.

Το ίδιο κάνατε την περίοδο της πανδημίας, όταν κάποιοι προτιμούσαν να αναμένουν χιλιάδες θανάτους για να κατηγορήσουν την Κυβέρνηση.

Το ίδιο κάνετε αρνούμενοι την πραγματικότητα και τη μείωση της εγκληματικότητας η οποία έχει αποδειχθεί με συγκεκριμένα στοιχεία της Ελληνικής Αστυνομίας και τα οποία αρνείστε να τα δείτε κατάματα και να τα αντιληφθείτε.

Το ίδιο κάνετε με τη στάση σας στο θέμα διαχείρισης των παράνομων μεταναστών. Από το καλοκαίρι θέλατε και επισήμως η Ελληνική Αστυνομία να κάνει τον «βαρκάρη» στους εγκληματίες Τούρκους και άλλους διακινητές, που παίζουν με τον πόνο δυστυχισμένων ανθρώπων, των παράτυπων μεταναστών.

Και δυστυχώς το ίδιο κάνετε και σε αυτή την περίπτωση, παρά το ότι οι εκπρόσωποι της Αξιωματικής Αντιπολίτευσης στη συζήτηση στην επιτροπή αντιλαμβάνομαι ότι είχαν τη διάθεση να συνεισφέρουν και έκαναν μια σοβαρή συζήτηση. Είστε άλλο εσείς και άλλο μια λαθεμένη στρατηγική της Αξιωματικής Αντιπολίτευσης. Αντί να συνδράμετε υπεύθυνα σε μια μεταρρύθμιση του σωφρονιστικού συστήματος, καταφεύγετε στην καταστροφολογία, με ψέματα και συκοφαντίες. Δεν πρόκειται αυτό να έχει το παραμικρό αποτέλεσμα στην ελληνική κοινωνία.

Προχωρούμε μπροστά. Το επόμενο χρονικό διάστημα μέχρι τις εκλογές θα υλοποιήσουμε με αποφασιστικότητα αυτή τη μεταρρύθμιση προς όφελος των ανθρώπων που βρίσκονται στις φυλακές, των οικογενειών τους, αλλά και ολόκληρης της ελληνικής κοινωνίας η οποία ζητά ασφάλεια παντού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα δύο μαθήτριες και μαθητές και δύο συνοδοί εκπαιδευτικοί από το 4ο Γυμνάσιο της Λαμίας.

Καλώς ήρθατε, παιδιά, στη Βουλή!

(Χειροκροτήματα από όλες τις πτέρυγες της Βουλής)

Συνεχίζουμε τώρα με τη συνάδελφο από το Κομμουνιστικό Κόμμα Ελλάδας, την κ. Λιάνα Κανέλλη.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, όταν σηκώνεσαι να μιλήσεις στο Βήμα αυτό και έχεις πετύχει τη μικροπολιτική μονομαχία στο Ελ Πάσο μεταξύ Πειραιώς και Κουμουνδούρου, πρέπει να αρχίσεις να σκέφτεσαι τα ενδιάμεσα στάδια. Να σκεφτείς, δηλαδή, τι υπάρχει ανάμεσα στην Πειραιώς και στην Κουμουνδούρου.

Υπάρχει ένα αστυνομικό τμήμα στο οποίο βιάστηκε μια κοπέλα, είναι της Ομόνοιας. Οι αστυνομικοί όμως αφέθηκαν ελεύθεροι. Σε άλλες αντίστοιχες περιπτώσεις δεν είχαμε το ίδιο, είχαμε προφυλακίσεις. Θα μου πείτε, τώρα οι φυλακές και τα σωφρονιστικά καταστήματα υπάγονται στο Υπουργείο Προστασίας του Πολίτη, οπότε φαντάζομαι και με βάση το esprit de corps ίσως οι καταδικασθέντες -και δεν είναι και λίγοι- όργανα της τάξης που έχουν προβεί σε παραβάσεις, εγκλήματα και πάει λέγοντας, θα έχουν και μια διαφορετική μεταχείριση. Μην μου μιλήσετε για μη διαφορετική μεταχείριση.

Στην ίδια διαδικασία υπάρχει και ο Κολωνός.

Ενδιάμεσα όμως υπάρχουν: φτηνοί δικηγόροι, ακριβοί δικηγόροι, μεγάλη δημοσιότητα, μικρή δημοσιότητα. Υπάρχει πληρωμένη δημοσιότητα και απλήρωτη δημοσιότητα. Υπάρχει η δημιουργία ενός κλίματος το οποίο επιτρέπει στην κοινωνία να ζητάει τάξη και ασφάλεια και να έρχεται η Κυβέρνηση και να λέει ότι τώρα με τον Σωφρονιστικό Κώδικα αυτό το διασφαλίζει.

Δηλαδή στα σοβαρά ο τρόπος με τον οποίον λειτουργούν ή θα λειτουργήσουν τώρα, έτσι όπως λέτε εσείς, τα σωφρονιστικά καταστήματα έχει καμμία σχέση με την πραγματικότητα; Υπάρχουν προδιαγραφές; Εγώ δεν αμφιβάλλω, κύριε Υπουργέ μου. Ειλικρινά σάς το λέω, ότι δεν αμφιβάλλω. Έχετε πάρει τις οδηγίες από την Ευρωπαϊκή Ένωση μετά τις καταγγελίες και βάλατε πέντε ωραίους τίτλους πάνω και τα λέτε.

Αυτά πώς θα τα εφαρμόσετε; Πείτε μου.

Πρώτον, αναρωτιέμαι: Υπάρχει πρωτόκολλο; Έχετε καθίσει να σκεφτείτε και να μελετήσετε επιστημονικά πόσους κοινωνικούς λειτουργούς θέλει μία φυλακή, πόσους ψυχολόγους χρειάζεται μια φυλακή ανά κρατούμενο. Με βάση τον αριθμό των κρατουμένων είναι ίδιο το προσωπικό το επιστημονικό που θα χρειαστεί σε μια φυλακή των τριακοσίων και σε μια φυλακή των επτακοσίων και πόσω μάλλον σε μία φυλακή που χωράει τριακόσιους και έχετε επτακόσιους σήμερα;

Δεύτερον, μπορείτε να πείσετε ότι εξασφαλίζετε με την αυστηροποίηση ορισμένων ποινών και με την επιμήκυνση του χρόνου άδειας, με το δυσκόλεμα του ποιος θα πάει ή δεν θα πάει στην αγροτική φυλακή και μια σειρά από άλλα πράγματα που συζητήθηκαν από τους συντρόφους μου ενδελεχώς στην επιτροπή και στις προηγούμενες συζητήσεις; Έρχεστε να αποδείξετε ότι δεν ενδιαφέρεστε σωφρονιστικά και για τη ρίζα του κακού που γεννάει κυριολεκτικά το έγκλημα και για τον τρόπο επανένταξης των ανθρώπων μέσα στην κοινωνία οι οποίοι δεν θα έχουν απλώς παραλύσει και διαλυθεί, αλλά δεν θα είναι σε θέση να μπαίνουν στην κοινωνία, εκτός από το κοινωνικό στίγμα, αν και όποτε υπάρχει αυτό, διότι και το στίγμα πάλι συνάρτηση ταξική είναι: αυτοί που έχουν τα πολλά λεφτά δεν βγαίνουν στιγματισμένοι, ενίοτε βρίσκουν και καλύτερη θέση γιατί έχουν εκπαιδευτεί καταλλήλως μέσα στις φυλακές για να είμαστε σοβαροί. Αλί από μερικούς που τους τρώει το μαύρο σκοτάδι και από πλευράς νομικής κάλυψης και από πλευράς αντιμετώπισης των συνθηκών που ζούνε μέσα στη φυλακή.

Τα βασικά αίτια της στέρησης της ελευθερίας, που κάνουν τον άνθρωπο να ξεπερνάει τον εαυτό του και να παρανομεί, τα συζητήσαμε ποτέ στα σοβαρά για να έρχεστε εδώ και να μιλάτε για Αριστερά και Δεξιά ενώ στην πραγματικότητα και μέσα στην Ευρωπαϊκή Ένωση συμφωνείτε στη βασική κατεύθυνση, ότι ξαφνικά υπάρχουν «άγιοι» που είναι άνεργοι, φτωχοί, αμόρφωτοι, κοινωνικά αποκλεισμένοι και είναι και τόσο «άγιοι» που δεν εγκληματούν, διότι αυτές οι συνθήκες δεν παράγουν εγκληματίες! Οπότε αυτοί που θα παραχθούν ως εγκληματίες κάτω από αυτές τις κοινωνικές συνθήκες ζωής, πεινασμένοι, αμόρφωτοι, εγκαταλελειμμένοι στο περιθώριο, χωρίς στον ήλιο μοίρα, που λέμε, και που θα φτάσουν ενδεχομένως για να επιζήσουν να εγκληματήσουν ή να γίνουν θύματα των κυκλωμάτων αυτών που τους εκμεταλλεύονται, σε μια κοινωνία η οποία έχει ένα εικόνισμα μόνο, την εκμετάλλευση ανθρώπου από άνθρωπο, αυτοί που θα μπουν μέσα σε αυτή την εκμετάλλευση και θα βρεθούν μέσα στη φυλακή, θέλετε να μας πείσετε ότι με αυτόν τον Σωφρονιστικό Κώδικα που φέρνετε θα σωφρονιστούν και θα καταλάβουν ότι η κοινωνία είναι πάρα πολύ καλή, δεν έχει τίποτα το εκμεταλλευτικό και μπορούν να βγουν σε αυτή την κοινωνία έχοντας διορθωθεί! Γιατί; Επειδή θα κάνουν τηλεμάθημα; Ποιος άνθρωπος μετά από δεκαπέντε, είκοσι και είκοσι πέντε χρόνια μέσα στη φυλακή είναι σε θέση να κάνει τηλεμάθημα; Τι ψυχολογική προετοιμασία, ενδεχομένως, χρειάζεται για να τον πείσετε γι’ αυτό;

Παραμένει ή δεν παραμένει προνόμιο η εργασία μέσα στη φυλακή και μειώνει την ποινή; Σωστά; Πώς χορηγείται αυτό το προνόμιο και σε ποιους; Δεν υπάρχουν κυκλώματα ούτε μέσα στις φυλακές! Όχι καθόλου! Δεν υπάρχουν! Δεν υπήρχαν ποτέ! Και τώρα θα εξαλειφθούν ξαφνικά.

Να το προχωρήσω λίγο παραπέρα; Γιατί δεν πάμε στην ουσιαστική έννοια του σωφρονισμού; Γιατί τρέμετε να το αντιμετωπίσετε ως εργασία. Στη φυλακή έπρεπε όλοι να μπορούν να εργάζονται, ο καθένας απ’ όπου μπορεί, όπως μπορεί και με βάση τις δυνάμεις του. Και την ίδια ώρα που το λέω αυτό, στην παρούσα κοινωνία που ζούμε, όπου η εκμετάλλευση του ανθρώπου από άνθρωπο και το κέρδος είναι θέσφατα, τρέμω που το λέω, διότι οδηγεί με μαθηματική ακρίβεια στην ιδιωτικοποίηση των φυλακών.

Μήπως, λοιπόν, κατ’ αυτή την έννοια είναι και πιο διευκολυντικό -εδώ που τα λέμε- και πολύ μοντέρνο και πολύ σύγχρονο να καθίσουμε να μιλάμε αν η μεγάλη ποινή, η μικρή ποινή είναι η μία δημοκρατική και αντιδημοκρατική η άλλη, ή είναι αριστερή η μία και δεξιά η άλλη;

Είναι σοβαρή συζήτηση αυτή, σε επίπεδο σωφρονιστικό, να καθόμαστε να συζητάμε τι είναι προοδευτικό και τι είναι δημοκρατικό με βάση το ύψος της ποινής; Και αυτό από μόνο του κάνει τη συζήτηση γι’ αυτό το νομοσχέδιο μία μεγάλη καινοτομία και μία συμμόρφωση με ευρωπαϊκές αξίες; Λες και οι ευρωπαϊκές αξίες είναι διαφορετικές από εδώ. Δεν είναι. Ίδιες, ολόιδιες είναι και είσαστε υπερασπιστές όλοι σας αυτών των ευρωπαϊκών αξιών που θέλουν τους μισούς ανθρώπους στην κοινωνία -για να μην πω τα τρία τέταρτα- αντικείμενα και να έχουν ατομική ευθύνη. Παντού. Σε οτιδήποτε αφορά τα αδικήματα, τις παρεκτροπές από το σύστημα, τις παραβατικές συμπεριφορές.

Ατομική ευθύνη, αλλά καμμία ατομική ευθύνη για να απαιτήσουν δικαιώματα. Όχι αυτό δεν υπάρχει. Γιατί; Γιατί το σώμα τους δεν τους ανήκει. Ξέρετε κάτι; Πριν φτάσετε στο εμπόριο λευκής σαρκός φτάσατε στη σύγχρονη μορφή δουλείας. Και η στέρηση της ελευθερίας το ανθρώπινο σώμα αφορά.

Ακόμη και στο επίπεδο της αντιμετώπισης των ασθενειών των κρατουμένων δεν υπάρχουν δύο μέτρα και δύο σταθμά; Μα το λέτε μόνοι σας. Με δικαιώνετε πριν πω οτιδήποτε για την ταξική αντιμετώπιση και του σωφρονιστικού συστήματος, όταν έρχεστε και λέτε ότι τους έχετε ευχέρεια επιλογής για να τους επισκεφθεί γιατρός της αρεσκείας τους μέσα στη φυλακή -που έχουν όλοι την ίδια επικοινωνία με τον έξω κόσμο, ξέρουν όλοι τη γλώσσα- φτάνει να έχουν λεφτά.

Μα, βέβαια, αφού έχουμε φυλακές delivery, τώρα δουλευόμαστε μεταξύ μας; Υπάρχει delivery και ψώνια από το σουπερμάρκετ. Αυτός που έχει λεφτά μέσα στη φυλακή περνάει καλύτερα, αυτός που έχει δυνατότητα να καθίσει λιγότερο στη φυλακή πάλι θα περνάει καλύτερα, γιατί αυτό είναι και ένα κομμάτι καθαρά οικονομικό.

Κορφολογούμε, λοιπόν, δύο, τρεις υποθέσεις -όπως έγινε πρόσφατα στον Κολωνό- κορφολογούμε άλλες δύο, τρεις όπου πιάσαμε, παραδείγματος χάριν έναν λιμενικό που έκανε εμπόριο ανθρώπων, έναν άλλον ο οποίος ήταν μέσα σε μία συμμορία για να δείξουμε ότι είναι δημοκρατικό το σύστημα.

Δεν είναι δημοκρατικό το σύστημα, δεν έχει τον σωφρονισμό στο βάθος του. Αντιμετωπίζεται, κυριολεκτικά, σαν αυτό που τάχα μου δήθεν αντιστρατεύεστε: πονάει χέρι, κόβει χέρι, πονάει κεφάλι, κόβει κεφάλι.

Μιλήσατε για κοινωνικό σώμα και για λαό. Όταν ένα τμήμα του αρρωσταίνει, αναρωτιέσαι εάν θες αυτό το σώμα το κοινωνικό να το ακρωτηριάσεις ή αν θες να το θεραπεύσεις. Εσείς κόβετε το χέρι και μετά πουλάτε πανάκριβα. Ακόμα και γι’ αυτό το τμήμα των πολιτών που έχουν υποπέσει σε μοιραία και για άλλους ανθρώπους λάθη, βρήκατε τον πολύ απλούστατο τρόπο: Κόβετε το χέρι και μετά καλείται η κοινωνία να πληρώσει το ξύλινο πόδι ή το ξύλινο χέρι για να συνεχίζεται η εκμετάλλευση ανθρώπου από άνθρωπο, εντός φυλακής, εκτός φυλακής και πάντα επί τα αυτά του συστήματος.

Γι’ αυτό και βεβαίως δεν μπορεί κάποιος να συναινέσει στις τρομακτικές καινοτομίες και τις τρομακτικές συμπορεύσεις με μία τρομακτική δημοκρατία στην οποία -πολλοί φαντάζομαι ότι σας αρέσει να λέτε ότι είναι μικρογραφία η φυλακή της κοινωνίας- οπότε σε αυτή τη μικρογραφία να μην φαίνονται τα τερατουργήματα που γεννιούνται από το σύστημα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος από τη Νέα Δημοκρατία κ. Γεώργιος Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κύριε Υφυπουργέ, η αναμόρφωση του Σωφρονιστικού Κώδικα είναι ιδιαίτερα ευαίσθητο κοινωνικό ζήτημα και το συγκεκριμένο νομοθέτημα το αντιμετωπίζει με τη δέουσα προσοχή και τον σεβασμό προς όφελος των κρατουμένων, αλλά και όλης της κοινωνίας.

Στο επίκεντρο των μεταρρυθμίσεων βρίσκεται η ανθρώπινη αξιοπρέπεια και ο ανθρώπινος σεβασμός. Ο σεβασμός στις αξίες που βοηθούν μία κοινωνία με πολιτισμό να εξελιχθεί και να προοδεύσει, ενώ βασικός στόχος παραμένει η αποτελεσματική σωφρονιστική διαδικασία των κρατουμένων και η ομαλή επανένταξή τους στην κοινωνία.

Ο τρόπος με τον οποίο επιδιώκεται αυτό εστιάζει σε τέσσερις βασικούς άξονες.

Πρώτον: Στον εκσυγχρονισμό των συνθηκών κράτησης και στη διασφάλιση της ισότητας και των δικαιωμάτων των κρατουμένων.

Δεύτερον: Στον διαχωρισμό των σωφρονιστικών καταστημάτων και στη βελτίωση της υγειονομικής περίθαλψης και της διατροφής των κρατουμένων.

Τρίτον: Στον εξορθολογισμό των προϋποθέσεων μεταγωγής σε ειδικά καταστήματα, στον ευεργετικό υπολογισμό εργασίας και εκπαίδευσης, αλλά και συμμετοχή σε προγράμματα απεξάρτησης και στη χορήγηση αδειών και εναλλακτικών τρόπων έκτισης της ποινής.

Ο πρώτος άξονας περιλαμβάνει μία σειρά από ιδιαίτερα σημαντικές μεταρρυθμίσεις που έχουν ως στόχο την ουσιαστική αναβάθμιση του επιπέδου διαβίωσης των κρατουμένων και την εναρμόνιση με τις επιταγές της ευρωπαϊκής νομοθεσίας.

Στο πλαίσιο αυτό προβλέπεται η απαγόρευση κάθε δυσμενούς διακριτικής μεταχείρισης των κρατουμένων, συμπεριλαμβανομένης και της οικονομικής κατάστασης τους, ενώ θεσπίζεται ένδικο βοήθημα για την προβολή, την εξέταση και την επανόρθωση από αρμόδια αρχή των παραπόνων, αναφορικά με τις συνθήκες κράτησης, με στόχο τη βελτίωση όλων αυτών των συνθηκών.

Προς αυτή την κατεύθυνση και τη διασφάλιση των ανθρωπίνων δικαιωμάτων κινείται και η ρύθμιση για την εισαγωγή επικίνδυνων κρατουμένων σε σωφρονιστικά καταστήματα, πειθαρχικά ή αυξημένης ασφάλειας, με σκοπό την προστασία των αδύναμων κρατουμένων.

Ειδική μέριμνα δίνεται για συγκεκριμένες πληθυσμιακές ομάδες, όπως είναι οι νεαροί κρατούμενοι και οι μητέρες, καθώς και τα παιδιά των κρατουμένων. Για τους πρώτους αυξάνεται το ηλικιακό όριο κράτησης από τα δεκατρία έτη στα δεκαπέντε έτη και μάλιστα χωρίς επικοινωνία με τα συγκροτήματα κράτησης των ενηλίκων.

Για τις μητέρες κρατούμενες με παιδιά έως τριών ετών ορίζεται χωριστή διαβίωση από τις υπόλοιπες κρατούμενες, ενώ προβλέπεται η ίδρυση βρεφονηπιακών σταθμών μέσα στα καταστήματα κράτησης.

Επιπλέον, παρέχεται στους κρατούμενους η δυνατότητα επικοινωνίας με το κοινωνικό περιβάλλον μέσω skype, καθώς και διαμόρφωσης χώρων και τρόπων επικοινωνίας τους κατά την επίσκεψη ανήλικων τέκνων έως έντεκα ετών, με γνώμονα το συμφέρον των παιδιών.

Ο δεύτερος άξονας περιλαμβάνει ιδιαίτερα σημαντικές μεταρρυθμίσεις που εστιάζουν στην ασφάλεια και την προάσπιση της ψυχικής και σωματικής υγείας των κρατουμένων.

Συγκεκριμένα, θεσπίζεται η ίδρυση νέων κατηγοριών σωφρονιστικών καταστημάτων, όπως σωφρονιστικά καταστήματα για όσους έχουν τελέσει εγκλήματα κατά της γενετήσιας ελευθερίας, σωφρονιστικά καταστήματα οικονομικών αδικημάτων, καταστήματα εργασίας και σωφρονιστικά καταστήματα αυξημένης ασφαλείας.

Παράλληλα καλύπτονται νομοθετικά κενά που αφορούν στην υγειονομική περίθαλψη των κρατουμένων όπως με την ίδρυση ψυχιατρικού και νοσοκομειακού τμήματος ξεχωριστά για τις γυναίκες καθώς και με τη λειτουργία του οδοντιατρικού τμήματος και στελέχωσή του από μόνιμο ή κατ’ επίσκεψη οδοντίατρο πέραν όσων λειτουργούν και στα σωφρονιστικά καταστήματα.

Για όλους τους κρατούμενους προβλέπεται η δυνατότητα να εξετάζονται και να παρακολουθούνται από γιατρό της επιλογής τους με δική τους βέβαια δαπάνη ακόμα και σε απομακρυσμένες περιοχές μέσω υπηρεσιών τηλεϊατρικής. Τέλος υπάρχει ειδική πρόβλεψη για τη βελτίωση της διατροφής των κρατουμένων και για εξειδικευμένο διαιτολόγιο σε μητέρες και βρέφη.

Σε ό,τι αφορά τον τρίτο άξονα μεταρρυθμίσεων, προσδιορίζεται ανά κατηγορία το ακριβές μέτρο του ευεργετικού υπολογισμού λόγω συμμετοχής σε τομείς εκπαίδευσης, εργασίας ή σε θεραπευτικά προγράμματα απεξάρτησης τοξικομανών. Εισάγεται η διαβάθμιση των προϋποθέσεων χορήγησης αδειών ανάλογα με την επικινδυνότητα και τη βαρύτητα των εγκλημάτων. Παρατείνεται η έκτακτη άδεια των είκοσι τεσσάρων ωρών σε σαράντα οκτώ ώρες ανάλογα με τη χιλιομετρική απόσταση που απαιτείται να διανύσει ο κρατούμενος για να παραστεί σε έκτακτα γεγονότα. Εξειδικεύεται η χορήγηση εκπαιδευτικής άδειας μόνο πλέον για φοίτηση σε δημόσιες σχολές και τίθενται κατώτατα όρια παραμονής στο σωφρονιστικό κατάστημα σαν προϋπόθεση χορήγησής της.

Περιορίζεται η χορήγηση άδειας μη ελεύθερης διαβίωσης μόνο στους κρατούμενους που εκτίουν ποινή κάθειρξης για οικονομικά αδικήματα. Και προστίθενται νέοι πειθαρχικοί λόγοι μεταγωγής σχετικοί με το σεβασμό των δικαιωμάτων των κρατουμένων και σχετικοί με συμμόρφωση σε δικαστική απόφαση, ενώ ρυθμίζεται ενιαία παραγγελία μεταγωγής ώστε να εξασφαλίζεται η διαφάνεια και η εύρυθμη λειτουργία των καταστημάτων κράτησης.

Με τις διατάξεις που αφορούν τον τέταρτο και τελευταίο άξονα προωθείται η ομαλή επανένταξη όλων των αποφυλακισθέντων αδιακρίτως στην κοινωνία και την αγορά εργασίας, όπως άλλωστε ορίζεται και από τις διατάξεις της Ευρωπαϊκής Σύμβασης Δικαιωμάτων του Ανθρώπου μέσω της πρόσληψης σε κοινωνικές συνεταιριστικές επιχειρήσεις ή σε μονάδες που λειτουργούν υπό την εποπτεία της πολιτείας, ενώ προσδιορίζονται με σαφήνεια οι στόχοι του προγράμματος «ΕΠΑΝΟΔΟΣ».

Τέλος, προβλέπεται η κατ’ εξαίρεση παραμονή και φιλοξενία των νεαρών κρατουμένων σε ειδικά διαμορφωμένο χώρο μέχρι ακόμα και την επόμενη μέρα της απόλυσής τους σε περίπτωση που οι συγγενείς τους, οι οικείοι τους δεν μπορούν να τους παραλάβουν εγκαίρως, προφανώς για τη διευκόλυνση και την ασφάλειά τους.

Κυρίες και κύριοι συνάδελφοι, είναι κοινή παραδοχή ότι η αναμόρφωση και ο εκσυγχρονισμός του σωφρονιστικού συστήματος στη χώρα μας είναι επιβεβλημένα και θεωρώ ότι το συγκεκριμένο νομοσχέδιο δημιουργεί τις κατάλληλες προϋποθέσεις ώστε αυτό να επιτελεστεί με τον πλέον επωφελή τρόπο για την κοινωνία μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Θα προχωρήσουμε ως εξής: με τη συνάδελφο κ. Αγγελική Αδαμοπούλου από την ομάδα των Ανεξαρτήτων, μετά θα είναι η κ. Αθανασία Αναγνωστοπούλου από τον ΣΥΡΙΖΑ και ύστερα έχει ζητήσει να πάρει τον λόγο ως Κοινοβουλευτικός Εκπρόσωπος ο κ. Χήτας από την Ελληνική Λύση.

Ορίστε, κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ κύριε Πρόεδρε.

Κύριοι Υπουργοί, κυρίες και κύριοι συνάδελφοι, υποδεχόμαστε σήμερα ένα νομοσχέδιο το οποίο παρά τις κλασικές τυμπανοκρουσίες της Κυβέρνησης φαίνεται ότι η φιλοδοξία του δεν είναι ούτε η αναμόρφωση, ούτε ο εκσυγχρονισμός, ούτε η βελτίωση του σωφρονιστικού συστήματος, εκτός αν στη ρητορική της Κυβέρνησης η λέξη «βελτίωση» ταυτίζεται με την παρακμή. Και το λέω αυτό διότι τελικά αυτό που κάνει το Υπουργείο είναι να ισοπεδώνει τον χώρο των φυλακών καταργώντας θεμελιώδη δικαιώματα και θεμελιώδεις αξίες στις οποίες στηρίζονται τα σύγχρονα αποτελεσματικά, φιλελεύθερα και πετυχημένα σωφρονιστικά συστήματα. Ας μη γελιόμαστε λοιπόν δεν θέλετε να δώσετε ένα καλύτερο σωφρονιστικό σύστημα από αυτό το οποίο παραλάβατε. Αυτό είναι ένα αφήγημα, είναι ένας φθηνός λαϊκίστικος αντιπερισπασμός.

Και για να εξηγήσω τι εννοώ να ενώσουμε λίγο τις τελίτσες για να δούμε τη συνολική εικόνα. Αρχικά έχουμε μια Κυβέρνηση η οποία τι έκανε; Φρόντισε να οικοδομήσει την πολιτική της πάνω στο σλόγκαν της δεκαετίας του 1960 «νόμος και τάξη», το οποίο αποτυπώνει το πιο χρεοκοπημένο αφήγημα και το πιο αναποτελεσματικό σύστημα τόσο σωφρονισμού όσο και καταστολής του δυτικού κόσμου και συγκεκριμένα των Ηνωμένων Πολιτειών της Αμερικής.

Το γιατί είναι το πιο αποτυχημένο δεν χρειάζεται ανάλυση. Δεδομένου ότι ζούμε στην εποχή της διαθέσιμης πληροφορίας, αρκεί να δείτε ποιο είναι το ποσοστό των κρατουμένων επί του γενικότερου πληθυσμού, ποιες είναι οι συνθήκες μέσα στις φυλακές, που είναι προφανώς άθλιες και μιλάμε για απάνθρωπη μεταχείριση κρατουμένων για την οποία η χώρα μας έχει καταδικαστεί πολλές φορές. Να δούμε επίσης πόσο ραγδαία είναι η αύξηση της εγκληματικότητας, ποια είναι η διαχρονική πορεία της μέσης και της βαριάς εγκληματικότητας. Να δούμε τα ποσοστά παραβατικότητας των εφήβων, των ανηλίκων, τα φαινόμενα και τα ποσοστά υποτροπής. Όλα αυτά λοιπόν αρκούν για να λυθούν οι απορίες του γιατί μιλάω για αντιπερισπασμό και γιατί μιλάω για αποτυχημένα σωφρονιστικά συστήματα.

Στη συνέχεια τι κάνει η Κυβέρνηση; Επανειλημμένα αυξάνει και με παράλογο τρόπο το πλαίσιο των ποινών. Αυστηροποιεί τυφλά, οριζόντια και καθολικά τις ποινές κόντρα στα πορίσματα της επιστήμης, η οποία υποστηρίζει και επιβεβαιώνει ότι με τυφλές και οριζόντιες αυστηροποιήσεις δεν μειώνεις την εγκληματικότητα, αλλά πετυχαίνεις το ακριβώς αντίθετο αποτέλεσμα.

Δεύτερον, τι άλλο κάνατε; Επιβάλλατε την ωμή και αδικαιολόγητη αστυνομική καταστολή από τους κινηματογράφους μέχρι τα αστυνομικά τμήματα, μέχρι τις πλατείες, μέχρι τα πανεπιστήμια και βεβαίως διατυμπανίζετε και διαφημίζετε τη δήθεν ανελαστική στάση της Κυβέρνησης απέναντι στο έγκλημα. Και λέω δήθεν, διότι λειτουργείτε με δύο μέτρα και δύο σταθμά. Όταν μιλάμε δηλαδή για μικρής απαξίας και βαρύτητας εγκλήματα, εκεί εξαντλείτε την αυστηρότητά σας. Όταν όμως μιλάμε για σκάνδαλα διαφθοράς στα οποία εμπλέκονται διάφοροι γραβατωμένοι ημέτεροι, εκεί εφαρμόζετε τη λογική του κουκουλώματος και της συγκάλυψης.

Και τώρα σε μία περίοδο όπου καθημερινά βομβαρδιζόμαστε από καταιγιστικές ειδήσεις σε σχέση με το έγκλημα, καθημερινά ακούμε και διαβάζουμε για παιδοβιασμούς, για γυναικοκτονίες, για κακουργήματα, μας λέτε ότι θα βελτιώσετε το σωφρονιστικό σύστημα με το νομοσχέδιο αυτό;

Να δούμε λίγο κάποιες διατάξεις προβληματικές. Δεν μπορώ να εξαντλήσω βεβαίως όλα τα άρθρα. Έχουν κάνει πολύ εύστοχες αναλύσεις οι αγαπητοί συνάδελφοι. Να πω λοιπόν ότι παρά τις νομοτεχνικές βελτιώσεις που όντως επιφέρατε, κύριε Υπουργέ, και οφείλουμε να τις αναγνωρίσουμε, συνεχίζουν να υπάρχουν κάποιες λεκτικές αστοχίες και παραδρομές, γεγονός το οποίο δεν αλλοιώνει τον αντισωφρονιστικό χαρακτήρα, τον πυρήνα και τη φιλοσοφία του νομοσχεδίου.

Συγκεκριμένα στο άρθρο 8 η δυνατότητα προσφυγής του κρατούμενου σε σχέση με τις συνθήκες κράτησης σε καμμία περίπτωση δεν βελτιώνει την κατάσταση στις φυλακές, ούτε τις απαρχαιωμένες εγκαταστάσεις, ούτε υποκαθιστά την έλλειψη προσωπικού, ούτε περισσότερο επιλύει το πρόβλημα του υπερπληθυσμού, ενώ παραγνωρίζεται και η πρόταση του Νομικού Συμβουλίου του Κράτους περί ευεργετικού υπολογισμού της ποινής, η οποία θα μπορούσε να είναι και η άμεση λύση για την αποφυγή της δεύτερης δημόσιας δήλωσης από το CPT του Συμβουλίου της Ευρώπης.

Παραμένουν επίσης προβληματικές οι διατάξεις περί αυστηροποίησης των εκπαιδευτικών και μη αδειών οι οποίες αποτελούν και βασική προϋπόθεση για τη μεταγωγή του κρατουμένου στις αγροτικές φυλακές και για την υφ’ όρον απόλυση. Παραμένουν εκκρεμή τα ζητήματα των εναλλακτικών ποινών, θεσμών λίαν αποτελεσματικών όπως είναι ο θεσμός παροχής κοινωφελούς εργασίας που φροντίσατε να καταργήσετε και δεν τον επαναφέρατε. Ένας θεσμός ο οποίος έχει δείξει πόσο συμβάλλει στην κοινωνική επανένταξη των αποφυλακισθέντων, ενώ παραμένει και εκκρεμότητα στο άρθρο 13 η δυνατότητα κράτησης νεαρών σε αστυνομικά κρατητήρια και στο άρθρο 21, η πρόβλεψη για τις φυλακές υψίστης ασφαλείας.

Δεν μπορώ βεβαίως να μην αναφερθώ και εγώ στο άρθρο 75 σε σχέση με την αρχειοθέτηση εκκρεμών αιτημάτων μεταγωγών κρατουμένων. Πρόκειται για ένα άρθρο το οποίο αντιβαίνει κατάφωρα στο άρθρο 10 του Συντάγματος περί του δικαιώματος του αναφέρεσθαι στις αρχές αλλά και της δυνατότητας της διακριτικής ευχέρειας της διοίκησης να απαντήσει και να απαντήσει αιτιολογημένα.

Με αυτόν τον τρόπο είναι σαν να λέτε ότι απορρίπτονται σιωπηλώς, χωρίς καμμία αιτιολόγηση, αντιστρέφοντας και το βάρος απόδειξης στον κρατούμενο, δυσχεραίνοντας ακόμη περισσότερο την επιβαρυμένη θέση του. Άρα καταλαβαίνουμε ότι είναι ένα νομοσχέδιο το οποίο απέχει παρασάγγας από τα ευρωπαϊκά πρότυπα, τα οποία υποτίθεται ότι προσπαθούμε να προσεγγίσουμε.

Μίλησα επίσης για αντιπερισπασμό. Γιατί; Διότι την ώρα που καλπάζει η εγκληματικότητα στη χώρα μας και συγκλονίζεται η κοινωνία από όλα αυτά τα φαινόμενα και τα κρούσματα εσείς βρήκατε τον βολικό εχθρό πίσω από τα κάγκελα των φυλακών. Δεν ξέρω αν το έχετε αντιληφθεί, αλλά οι παιδοβιαστές, που ασέλγησαν πάνω στο δωδεκάχρονο κορίτσι, δεν ήταν κρατούμενοι, δεν ήταν φυλακισμένοι, ήταν ανθρωπόμορφα κτήνη, τα οποία μάλιστα ήταν υπεράνω πάσης υποψίας και είχαν και διασυνδέσεις με πρόσωπα υψηλού κύρους και με στελέχη κόμματος. Η δε δεκαεννιάχρονη, η οποία φέρεται να βιάστηκε στο Αστυνομικό Τμήμα της Ομόνοιας, δεν φέρεται να βιάστηκε από φυλακισμένους, από κρατούμενους, αλλά φέρεται να βιάστηκε μέσα σε ένα κεντρικό αστυνομικό τμήμα από αστυνομικούς υπαλλήλους. Τις δε γυναίκες, που ξυλοφορτώνουν και δολοφονούν στυγνά καθημερινά, δεν τις ξυλοφορτώνουν ούτε στις φυλακές του Κορυδαλλού, αλλά ούτε στον Ελαιώνα Θηβών. Τις ξυλοφορτώνουν μέσα στα αστικά διαμερίσματα. Για όλα αυτά λοιπόν έχετε να πείτε κάτι; Έχετε να πείτε κάτι για τον τομέα της πρόληψης, για το ότι δεν έχετε κάνει καμμία παρέμβαση σε επίπεδο εκπαίδευσης και κατάρτισης;

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Τελειώνω σε ένα λεπτό, κύριε Πρόεδρε, με την ανοχή σας.

Έχετε εξαγγείλει κάποια προγράμματα εκπαίδευσης, κατάρτισης αστυνομικών υπαλλήλων, δικαστικών λειτουργών, υπηρεσίες κοινωνικής μέριμνας, ώστε τα θύματα όταν προσφεύγουν να νιώθουν ότι προστατεύονται; Ή με χημικό ευνουχισμό, με θανατικές ποινές και με λοβοτομές θα μπορέσουμε να προστατεύσουμε τα θύματα και να επουλώσουμε την κατεστραμμένη ψυχή τους;

Τελειώνω λοιπόν λέγοντας ότι για όλη αυτή την κατάσταση παρά τη φρικτή και εξευτελιστική έκθεση του Συμβουλίου της Ευρώπης, που μιλάει για φυλακές αποθήκες ψυχών χωρίς στοιχειώδη δικαιώματα των κρατουμένων εσείς επιμένετε να νομοθετείτε με ιδεοληψία, η οποία θα φέρει ακόμη μεγαλύτερη χειροτέρευση στις συνθήκες κράτησης και δεν θα οδηγήσει στην επανένταξη και βεβαίως θα αυξήσει τα φαινόμενα υποτροπής και την περιθωριοποίηση. Σαφέστατα λοιπόν και δεν συναινούμε σε αυτό το νομοσχέδιο.

Κλείνω λέγοντας ότι το μήνυμα το οποίο περνάτε είναι διπλό: Πρώτον, ότι αν είσαι θύμα βγάλτα πέρα μόνος σου, δεν θα έχεις καμμία υποστήριξη από το κράτος και αν είσαι θύτης, γίνε όσο πιο πολύ αδίστακτος γίνεται. Έτσι κι αλλιώς οι φυλακές δεν θα σε σωφρονίσουν ούτε θα σε εντάξουν σε υγιείς ρυθμούς ζωής, αλλά θα σου δώσουν ένα ωραιότατο διδακτορικό στο έγκλημα.

**ΠΡΟΕΔΡΕΥΩΝ (Νικήτας Κακλαμάνης):** Είναι προσωπικές απόψεις και δεν είναι απόψεις της πολιτείας αυτές.

Καθαρίστε παρακαλώ το Βήμα. Τον λόγο έχει η, όπως βλέπω, ανανεωμένη εμφανισιακά κ. Σία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ τον πάντα ευγενή Πρόεδρο κ. Κακλαμάνη.

Κυρίες και κύριοι συνάδελφοι, κύριοι Υπουργοί, ξέρουμε πάρα πολύ καλά ότι η Νέα Δημοκρατία ως Αξιωματική Αντιπολίτευση επικεντρώθηκε για να κερδίσει τις εκλογές στο θέμα της ασφάλειας. Πραγματικά έκανε έναν απίστευτο αγώνα λασπολογίας, κινδυνολογίας, ό,τι μπορούσε να επιστρατεύσει εναντίον της τότε κυβέρνησης του ΣΥΡΙΖΑ, εναντίον Υπουργών του, για να δείξει ενθυμούμενη τις καλές -κακές βέβαια- εποχές της Δεξιάς ότι ο ΣΥΡΙΖΑ, ότι αυτοί οι αριστεροί, χαϊδεύουν την εγκληματικότητα, είναι κάτι περίεργοι μπαχαλάκηδες που προστατεύουν τους μπαχαλάκηδες κ.λπ..

Γι’ αυτό, κύριε Υπουργέ, μη μας λέτε για σοβαρή Αντιπολίτευση γιατί θυμόμαστε πάρα πολλά.

Έχουμε φτάσει σήμερα τέσσερα χρόνια σχεδόν, τρεισήμισι, από τη διακυβέρνηση της Νέας Δημοκρατίας και αφού είδαμε το δόγμα «νόμος και τάξη» σε όλο του το μεγαλείο -πού όμως;- σε στοχευμένους τομείς, στα πανεπιστήμια κ.λπ., -εκεί είδαμε το «νόμος και τάξη»- βλέπουμε ξαφνικά στα ίδια τα στοιχεία της ΕΛ.ΑΣ. αύξηση της εγκληματικότητας και αύξηση της εγκληματικότητας κατά ποσοστά πολύ μεγάλα σε ορισμένους τομείς, όπως 50% κατά της γενετήσιας ελευθερίας, 61% για την ενδοοικογενειακή βία, 33% για την επικίνδυνη εγκληματικότητα.

Κάτι δεν κάνατε καθόλου μα, καθόλου σωστά και κάτι στη συνθετότητα και την πολυπλοκότητα των κοινωνιών δεν λειτουργεί με τα παλιά, αναχρονιστικά υλικά που ο νομικός πολιτισμός, ο πολιτικός πολιτισμός, ο ευρωπαϊκός πολιτισμός -όχι όλος- έχει αφήσει στην άκρη διά παντός ή θέλουμε να αφήσει στην άκρη διά παντός.

Τι κάνατε ευθύς εξαρχής, για να δείξετε την πυγμή και τον νόμο και την τάξη αλά παλαιά; Μεταφέρατε τη Γενική Γραμματεία Αντεγκληματικής Πολιτικής στο Υπουργείο Προστασίας του Πολίτη, κατέχοντας πραγματικά την πρωτοτυπία να φύγει από το Υπουργείο Δικαιοσύνης, όπως είναι σχεδόν σε όλον τον ευνομούμενο κόσμο, και να πάει στο Προστασίας του Πολίτη, δίνοντας πραγματικά μία κατεύθυνση ευθύς εξαρχής ότι το σωφρονιστικό σύστημα, η σωφρονιστική διαδικασία δεν είναι θέμα δικαιοσύνης, δεν είναι θέμα δικαιωμάτων, δεν καλύπτεται από το Σύνταγμα και από τους υπερεθνικούς νόμους, αλλά ότι είναι ένα θέμα πραγματικά αυταρχισμού και «νόμου και τάξης», ότι σε αυτή την κοινωνία των φυλακών πρέπει όλο το σύστημα να δείξει το πιο σκληρό του πρόσωπο, είναι μία εκτός κοινωνίας αυτή η κοινωνία.

Όλη η αντίληψη του νομικού πολιτισμού και του ευρωπαϊκού από τον Διαφωτισμό και μετά -έχουν γραφτεί χιλιάδες επί χιλιάδων σελίδες γι’ αυτό το θέμα- ότι ο σωφρονισμός επιτυγχάνεται μέσα στη φυλακή και ο σωφρονισμός είναι αυτός ο οποίος σωφρονίζει τον έγκλειστο, τον φυλακισμένο, αλλά δίνει και ένα άλλο στίγμα στην κοινωνία γιατί είναι συγκοινωνούντα δοχεία, δεν αποκόπτονται εντελώς αυτά τα δύο. Αντί λοιπόν να πατήσετε σε αυτή τη γραμμή, πατήσατε στην εντελώς διαφορετική γραμμή για να έρθει -ποιος τώρα;- το Συμβούλιο της Ευρώπης, η CPT, και να κινδυνεύει η χώρα -πολύ σωστά είπε ο Σπύρος Λάππας, ο εισηγητής μας- με δημόσια δήλωση, η οποία θα είναι η δεύτερη και η πρώτη φορά χώρα που θα έχει δημόσια δήλωση για το θέμα των φυλακών.

Και, κύριε Υπουργέ, θα έπρεπε να μας γνωρίζετε λίγο καλύτερα και θα πρέπει να μας γνωρίζετε λίγο καλύτερα. Όχι μόνο δεν επιχειρούμε για μια τέτοια εξέλιξη, αλλά ίσα-ίσα για μας, που θέλουμε αυτή η χώρα να μην ταπεινώνεται σε κανένα επίπεδο, ειδικά σε ό,τι αφορά θέματα δικαίου, θέματα δικαιωμάτων, θέματα δημοκρατίας κ.λπ., να λέτε ότι χαιρόμαστε να γίνει η δημόσια δήλωση θα πρέπει αυτό πραγματικά να το βγάλετε από το λεξιλόγιό σας. Όπως και το ότι «χαιρόμασταν», μέσα σε εισαγωγικά ελπίζω, να υπάρχουν θάνατοι από τον COVID. Προειδοποιούσαμε ότι με αυτές τις πολιτικές έχουμε αυτά τα αποτελέσματα. Ούτε αυτό μπορούμε να κάνουμε; Και αυτό θέλετε να το παρουσιάζετε ως ανεύθυνη πολιτική;

Προχωράμε λοιπόν. Έρχεται το CPT τώρα και τι λέει στην ενενηντασέλιδη έκθεσή του; Δείχνει μία εικόνα των φυλακών η οποία δεν αρμόζει σε μία ευρωπαϊκή χώρα.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Προσέξτε, όμως. Επειδή αυτό το ευρωπαϊκό το ακούω συνέχεια, μια ευρωπαϊκή χώρα πια στις μέρες μας έχει δύο πρόσωπα και το ένα -αυτό από τον Διαφωτισμό και μετά- και το άλλο της ανόδου της Ακροδεξιάς. Ευρωπαϊκό φαινόμενο είναι και αυτό. Ποιο θέλετε να ακολουθήσετε; Γιατί η έκθεση αυτό μας λέει.

Και τι μας λέει ως πρώτο και κυριότερο; Υπερπληθυσμός στις φυλακές. Ήρθατε, δηλαδή, αφού είχε κάνει η κυβέρνηση ΣΥΡΙΖΑ νομοπαρασκευαστική επιτροπή επί άπειρα χρόνια που δούλευε να αλλάξει τους Ποινικούς Κώδικες που ήταν οι ίδιοι από το 1951. Και τι δεν ακούσαμε τότε. Έρχεστε, λοιπόν, αυστηροποιείτε τις ποινές όχι για όλους και όχι για όλα τα αδικήματα, -τα εγκλήματα «λευκού κολλάρου» τα προφυλάξατε, βέβαια να πέσουν στα εντελώς ελαφριά- και αφού γλυτώσαμε, επαναφέρατε την ποινή. Έχουμε ποινολόγιο, λοιπόν, βαρύ και από την άλλη μεριά, μέσα στις φυλακές μια κατάσταση απάνθρωπη.

Η αποσυμφόρηση φυλακών, κύριε Υπουργέ, και για μένα που δεν είμαι νομικός σημαίνει μια διαδικασία ολόκληρη, μια διαδικασία που δεν είναι μόνο η αποσυμφόρηση, το τι γίνεται με τους κρατούμενους, με τους φυλακισμένους, αλλά το θέμα είναι τι γίνεται και με τους σωφρονιστικούς υπαλλήλους. Μπείτε σε μια φυλακή που έχει υπερπληθυσμό. Τι γίνεται εκεί; Μιλήστε με τους σωφρονιστικούς υπαλλήλους. Πώς δημιουργούνται σχέσεις εξουσίας; Πώς δημιουργείται μέσα στη φυλακή η εγκληματικότητα και αρχίζει και γίνεται μεγάλη;

Τι κάνετε, λοιπόν; Αντί η αποσυμφόρηση να γίνει με μια διαδικασία άδειας, σκληραίνετε πάρα πολύ τον θεσμό των αδειών. Είναι πάρα πολύ σημαντικό στη σωφρονιστική διαδικασία το θέμα των αδειών. Τον σκληραίνετε και σκληραίνετε πάρα πολύ τη διέξοδο προς τις αγροτικές φυλακές. Όταν έφυγε ο ΣΥΡΙΖΑ από την εξουσία, οι αγροτικές φυλακές καλύπτονταν κατά 76% -τώρα μόλις πριν λίγο μου έδωσε τα στοιχεία ο κ. Σπύρος Λάππας-, ενώ με εσάς μέχρι πριν πέντε μήνες ήταν στο 29% και τώρα ανεβαίνει στο 40%. Κόβετε εντελώς το θέμα των εκπαιδευτικών αδειών και το δυσκολεύετε πάρα πολύ.

Λέμε υφ’ όρων απόλυση. Η υφ’ όρων απόλυση δεν μπορεί να γίνει αν δεν υπάρχει προηγούμενη διαδικασία όπου να δοκιμάζεται ο κρατούμενος, να είναι σε αυτή τη σωφρονιστική διαδικασία που να μπορεί και το κράτος να ελέγχει τι γίνεται. Κόβετε εντελώς την παροχή κοινωφελούς εργασίας. Από το 1990 στη χώρα μας ήταν θεσπισμένη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν αργώ, κύριε Πρόεδρε.

Κόβετε την ημιελεύθερη διαβίωση και θέματα που είναι πάρα πολύ σημαντικά για τη σωφρονιστική διαδικασία.

Σας άκουσα -το είπαν και κάποιοι Βουλευτές σας, μια Βουλευτής που μίλησε- ότι εσείς θεωρείτε τους κρατούμενους φορείς δικαιωμάτων. Δείξτε το.

Μας είπατε αυτό και από την άλλη μεριά μας είπατε και το άλλο, τη ρητορεία αυτή η οποία -με συγχωρείτε που το λέω- είναι μια ρητορεία ακροδεξιάς κοπής και η οποία απευθύνεται, κλείνει μάτι σε ένα συγκεκριμένο ακροατήριο, δηλαδή «εμείς θα ακολουθήσουμε την άποψη των μανάδων μας και των πατεράδων μας, που είναι η κοινή λογική».

Κύριε Υπουργέ, δεν νομίζω ότι ακούγονται πολύ ευρωπαϊκά αυτά τα πράγματα -τα έχω γράψει- «η άποψη των μανάδων μας και των πατεράδων μας» για τις άδειες σε ό,τι αφορά ορισμένα εγκλήματα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Υπάρχει ένα δύσκολο πρόβλημα.

**ΠΡΟΕΔΡΕΥΩΝ (Απόστολος Αβδελάς):** Δεν με ακούτε νομίζω. Σας παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κλείνω, κύριε Πρόεδρε.

Υπάρχει ένα πάρα πολύ δύσκολο πρόβλημα, κύριε Υπουργέ, και εκεί είναι η μεγάλη μας διαφορά. Έχουμε το θέμα του παιδοβιασμού τώρα και όλης αυτής της κατάστασης.

**ΠΡΟΕΔΡΕΥΩΝ (Απόστολος Αβδελάς):** Κυρία συνάδελφε, ανοίξατε κι άλλο θέμα τώρα. Σας παρακαλώ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, λίγο σεβασμό. Μιλάει έντεκα λεπτά. Έχουμε την Επιτροπή Θεσμών και Διαφάνειας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είναι λίγοι οι ομιλητές. Τελειώνω. Εάν δεν με διακόπτατε, αλλά ξέρετε γιατί με διακόπτετε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Για να σας προστατεύσω.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Μαρκόπουλε.

Από τα οκτώ λεπτά μου λέτε ότι τελειώνετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Αντί, λοιπόν, να δούμε ότι εκτός από αυτόν υπάρχουν εκατοντάδες τέτοιου τύπου που εκμεταλλεύονται μια κοινωνική πραγματικότητα και πώς θα κόψουμε αυτές τις παραφυάδες που αφήνουν και λειτουργούν τέτοια τέρατα, τι κάνουμε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Απόστολος Αβδελάς):** Κυρία Αναγνωστοπούλου, σας παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πετάμε έναν χημικό ευνουχισμό και τελείωσε η υπόθεση και ξεχνάμε το ότι μέσα στο τμήμα βιάζουν αστυνομικοί.

Συγγνώμη, κύριε Πρόεδρε, έχετε δίκιο, αλλά είμαστε πολύ λίγοι ομιλητές για ένα τόσο σοβαρό θέμα.

**ΠΡΟΕΔΡΕΥΩΝ (Απόστολος Αβδελάς):** Ναι, αλλά τι να κάνουμε; Υπάρχει ένας κανονισμός που πρέπει να τον τηρήσω. Σας παρακαλώ τώρα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θέλω να σας πω κάτι. Ένα δωδεκάχρονο παιδί πρέπει να πηγαινοέρχεται στη ΓΑΔΑ, το οποίο έχει κακοποιηθεί και όλα αυτά, ενώ υπάρχει η δομή «Το σπίτι του παιδιού»; Πρέπει να πηγαινοέρχεται στη ΓΑΔΑ και μέσα στην ΓΑΔΑ να είναι και άνθρωπος ο οποίος έχει σχέση με τη μαστροπεία;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Να φύγω να μιλήσετε ελεύθερα όση ώρα θέλετε; Είναι λίγοι οι ομιλητές, αλλά υπάρχουν και κανονισμοί. Ο επόμενος ομιλητής, ο κ. Μαρκόπουλος, θα μου πει ότι θα μιλήσω δεκαπέντε λεπτά.

Καλό μεσημέρι και από μένα. Καλείται στο Βήμα ο κ. Κωνσταντίνος Χήτας από την Ελληνική Λύση, ο Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Θέλω να θέσω κάποια ερωτήματα στους Υπουργούς σήμερα εδώ, γιατί το θέμα που συζητάμε είναι πολύ σοβαρό.

Γιατί, κύριε Θεοδωρικάκο και κύριε Οικονόμου –και απευθύνομαι και στη Νέα Δημοκρατία, στην Κυβέρνηση- πρέπει πάντα να τρέχει η Κυβέρνηση πίσω από τις εξελίξεις; Γιατί πρέπει να νομοθετεί πάντα για να προλάβει κάτι είτε είναι πρόστιμο είτε είναι οτιδήποτε άλλο; Γιατί νομοθετείτε κυρίως για λόγους εντυπωσιασμού και γιατί δεν μας ξεκαθαρίσατε τις θέσεις σας;

Εγώ περίμενα με ενδιαφέρον την ομιλία του Υπουργού σήμερα. Δεν είπατε κάτι. Γιατί πρέπει κάθε φορά ως Κυβέρνηση, ως πολιτεία να τρέχετε πίσω από εγκλήματα που συγκλονίζουν την κοινωνία προσπαθώντας να δείξετε ότι ακούτε την κοινωνία; Γιατί πρέπει κάθε φορά να νομοθετείτε με καθυστέρηση και να έρχεστε στα λόγια της Ελληνικής Λύσης είτε ως Υπουργείο Πολιτικής Προστασίας είτε ως Υπουργείο Δικαιοσύνης; Τι πιο απλό; Έχουμε ξεκάθαρες θέσεις. Εκφράστηκαν από τον Ιούλιο του 2019.

Επιχειρήσατε να αλλάξετε ως Κυβέρνηση τον Ποινικό Κώδικα. Το κάνατε μία στρεβλά, το 2019, το επαναφέρατε το 2021 πάλι στρεβλά. Τώρα προσπαθείτε να κάνετε κάτι εσείς σήμερα εδώ πάλι στρεβλά. Πάλι δεν λύνει το πρόβλημα και να τα πούμε.

Η διαφορά του κόμματός μας, της Ελληνικής Λύσης, με το δικό σας κόμμα δεν είναι μόνο στα λόγια, κύριε Θεοδωρικάκο, είναι και σε επίπεδο αρχών και είναι και σε επίπεδο αξιών και πιστέψτε μας είναι σε τι πρεσβεύουμε, σε τι πιστεύουμε εμείς εκεί ακλόνητα χωρίς κυβιστήσεις, χωρίς ανακυβιστήσεις, γιατί ακούτε και διάφορες φωνές μέσα στο κόμμα σας. Να μας πείτε ποιοι είστε τελικά. Μας έχετε μπερδέψει. Θα τα πούμε όλα. Έχουμε ώρα.

Ξέρετε στην ποινική δικαιοσύνη η επιβολή της ποινής, ο τρόπος έκτισης των ποινών -είναι πολύ σημαντικό αυτό- αποτελεί προϋπόθεση για την πραγματική απονομή δικαιοσύνης.

Ακούμε συνέχεια -και πριν από λίγο τα ακούσαμε και εγώ προσωπικά εκνευρίζομαι όταν το ακούω- για τα δικαιώματα του κατηγορουμένου, πώς αυτός θα προστατευθεί, πώς θα βγει από τη φυλακή, πώς θα πάρει άδεια, πότε θα πάρει άδεια, πώς θα επανενταχθεί, πότε θα επανενταχθεί. Πού είναι, όμως, η προστασία του θύματος; Η προστασία του θύματος πού είναι; Υπάρχει και αυτό. Πού είναι η προστασία για την ασφάλεια της κοινωνίας; Ως πότε ο θύτης θα έχει περισσότερα δικαιώματα από το θύμα; Έλεος πια! Έλεος πραγματικά! Έλεος!

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Μη λαϊκίζετε, κύριε.

**ΚΩΝΣΤΑΝΤΙΝΟΣ ΧΗΤΑΣ:** Είναι δυνατόν να συζητάμε σε εγκλήματα που στρέφονται κατά ανυπεράσπιστων πλασμάτων, κατά των παιδιών μας, αν αδικείται ο εγκληματίας αυτός που τέλεσε το έγκλημα αυτό, που τόλμησε να αγγίξει το παιδί αυτό και η κουβέντα μας να είναι αν αδικείται ή όχι; Μα, εδώ η ποινή, που είναι η ισόβια κάθειρξη, πρέπει να εκτίεται συνολικά.

Τι δεν καταλαβαίνετε από αυτό που λέμε; Συνολικά! Όχι γιατί η ποινή είναι εκδικητική, όπως μπορεί να σπεύσουν να πουν οι αριστερόστροφοι εδώ, η Αριστερά, η ψευτο-αριστερά ή οτιδήποτε άλλο. Όχι! Η ποινή δεν είναι εκδικητική. Η ποινή πρέπει να είναι ανάλογη με τη βαρύτητα του εγκλήματος, γιατί πρέπει να είναι αποτρεπτική για επίδοξους δράστες.

Γι’ αυτές λοιπόν τις αθώες ψυχές –και δεν λαϊκίζω, κύριε!- κάποιες οικογένειες κλαίνε σήμερα. Και να βγείτε να πείτε στις μάνες των παιδιών αυτών ότι εγώ λαϊκίζω και εσείς υπερασπίζεστε τους άλλους!

Δεν γίνεται, λοιπόν, αυτές οι ψυχές να κουβαλούν λοιπόν το δικό τους φορτίο και ο εγκληματίας να έχει το νου του και να υπολογίζει πότε θα πάρει άδεια ή πότε θα βγει έξω! Τι λέτε, μωρέ; Αλήθεια;

Αυτό δεν είναι απονομή δικαιοσύνης. Δεν γίνεται η απονομή δικαιοσύνης έτσι, ειδικά για τα παιδιά, ειδικά γι’ αυτά τα αθώα πλάσματα που εγκληματίες εκμεταλλεύονται την ηλικία τους, την αθωότητά τους με τον χειρότερο τρόπο. Το έχουμε πει εξαρχής: Ειδικά γι’ αυτά τα παιδιά όχι μόνο λοιπόν αυτοί οι εγκληματίες να τιμωρούνται για κακούργημα, αλλά η ποινή να είναι ισόβια, κύριε Υπουργέ. Τι δεν καταλαβαίνετε; Είναι τόσο απλό.

Ακούω Βουλευτές σας οι οποίοι είναι λίγο πιο δεξιόστροφοι από εσάς γιατί είστε και ένα κεντρώο κόμμα εσείς, η Νέα Δημοκρατία πλέον, έχετε και κάποιες βαλβίδες αποσυμπίεσης μέσα, για να θυμίζετε στο ακροατήριό σας ότι είστε ένα δεξιό κόμμα στα χαρτιά –ό,τι έχει απομείνει από αυτό. Και λένε «εμείς κάναμε..»…

Δίκιο έχω! Καλά τα λέω, κύριε Μαρκόπουλε. Μα, αφού μια χαρά τα λέω! Αυτοί είστε. Είστε ένα κεντρώο κόμμα, πασοκογενές, έχετε απ’ όλα μέσα, έχετε και πέντε βαλβίδες ασφαλείας, κάτι Κυρανάκηδες, κάτι Μαρκόπουλοι και λοιπά, να, είμαστε και εμείς εδώ, οι σκληροί δεξιοί!

Σωπάτε! Όταν λέμε ισόβια, είναι ισόβια. Όταν λέμε ισόβια, δεν είναι στα δεκαοκτώ χρόνια, άρα στα δώδεκα βγαίνω έξω. Τι δεν καταλαβαίνετε; Τόσο απλό! Τόσο απλό! Τόσο απλό!

Αλλά θα βγάλετε δυο τρεις δικούς σας να ακολουθήσουν την άποψη της Ελληνικής Λύσης, γιατί βλέπετε ότι φυλλοροείτε, σαν τα δέντρα το φθινόπωρο. Φρρρ, έτσι πέφτουν τα φύλλα σας και έρχονται στην αγκαλιά. Έρχονται στη λογική, στη λογική έρχονται, αυτό που θέλει η κοινωνία. Αυτό πρεσβεύουμε εμείς, την κοινωνία.

Πρέπει αυτοί οι άνθρωποι λοιπόν –είναι πολύ απλό- να μην ξαναδούν το φως του ήλιου. Το έχουμε πει από τον Ιούλιο του ’19. Εσείς πάλι εδώ γυρίζετε, κυνηγάτε την ουρά σας, λίγο από πίσω. Σαν το σκύλο που κυνηγάει την ουρά του. Αυτό κάνετε και μετά σας φταίει η Αριστερά η οποία αποχώρησε, ανατριχιάζει να τα ακούει αυτά. Δεν πειράζει! Θα συνηθίσετε. Θα πάρετε την απάντησή σας κι εσείς από την κοινωνία.

Από την πρώτη στιγμή, λοιπόν, επισημάναμε την αξία και τη σημασία που έχει οι ποινές να εκτίονται πραγματικά και να εκτίονται ουσιαστικά. Πολλοί μας χαρακτήρισαν σκληροπυρηνικούς, αναχρονιστικούς. Δεν πειράζει.

Χρειάζεται να θυμίσω, κύριε Υπουργέ, περιπτώσεις δραστών που παραβίασαν τους νόμους και βγαίνοντας έξω με ευνοϊκές διατάξεις διέπραξαν τα ίδια ακριβώς εγκλήματα;

Μόλις τις προηγούμενες ημέρες –δυστυχώς, η επικαιρότητα μάς επιβεβαιώνει- στον Άγιο Παντελεήμονα συνελήφθη ένα κτήνος που κακοποιούσε παιδιά, μπήκε στη φυλακή, αποφυλακίστηκε από τις ευεργετικές διατάξεις και κοιτάξτε τι έκανε όταν βγήκε έξω: Ξαναβίασε! Δεν πήγε να παίξει μπάσκετ, ξαναβίασε! Τι δεν καταλαβαίνετε;

Είναι δυνατόν λοιπόν να σωφρονιστούν αυτά τα τέρατα και να ενταχθούν, να επανενταχθούν στην κοινωνία; Ερώτηση: Το πιστεύετε αυτό; Και γιατί συζητάμε όχι τι ποινή του επέβαλε το δικαστήριο –δείτε τώρα εδώ, δεν συζητάμε τι ποινή του επέβαλε το δικαστήριο-, αλλά συζητάμε σε πόσα χρόνια θα βγει από τη φυλακή ο εγκληματίας; Γιατί η ποινή που επιβάλει το δικαστήριο -απαντήστε μας- στον δράστη και θύτη έχει χάσει τη σημασία και την αξία της και ο κόσμος το βλέπει αυτό.

Ερώτηση: Λύνει κάτι αυτό το νομοσχέδιο, κύριε Θεοδωρικάκο; Αν μας πείτε ότι λύνει, εμείς θα το ψηφίσουμε. Αλλά δεν λύνει τίποτα.

Ερώτηση: Λύνει κάτι ουσιαστικό, σοβαρό; Αφού οι διατάξεις του είναι κατώτερες των προσδοκιών! Δεν αντιμετωπίζει, για παράδειγμα, τα σοβαρά προβλήματα που υπάρχουν στα σωφρονιστικά καταστήματα. Τα λύνει;

Πού είναι ο κύριος Γενικός; Κύριε Γενικέ, τα σέβη μας. Εσείς παραδεχθήκατε στην επιτροπή τις προάλλες ότι δεν ελέγχετε τα σωφρονιστικά καταστήματα. Εσείς το είπατε. Εγώ το είπα; Απαντώντας στην Ελληνική Λύση μάς είπατε ότι υπάρχουν σωφρονιστικά καταστήματα, όπου υπάρχουν πιο σκληροπυρηνικοί μέσα, οι οποίοι παίρνουν την κατάσταση στα χέρια τους κ.λπ. κ.λπ.. Άρα, λοιπόν τι κάνετε; Το ελέγχετε ή όχι; Θα επανέλθω σε εσάς σε λιγάκι.

Το νομοσχέδιο δεν λύνει τα σοβαρά προβλήματα που αντιμετωπίζουν, για παράδειγμα, οι σωφρονιστικοί υπάλληλοι. Δεν αντιμετωπίζει, για παράδειγμα, την υποστελέχωση και τις μεγάλες ελλείψεις και σε υποδομές και σε εξοπλισμό. Αν μας πείτε ότι τα λύνει, εμείς θα το ψηφίσουμε. Μα, δεν τα λύνει. Δεν το ακουμπάτε καν το θέμα αυτό. Δεν αντιμετωπίζει το μεγάλο πρόβλημα του υπερπληθυσμού στις φυλακές. Αν μας πείτε ότι το αντιμετωπίζει, εμείς θα το ψηφίσουμε. Μα, δεν το λύνει. Τίποτα, τίποτα.

Το πρόβλημα λοιπόν χωρητικότητας στις φυλακές πρέπει να αντιμετωπιστεί από την πολιτεία άμεσα. Αυτό όμως δεν σημαίνει ότι η ποινική δικαιοσύνη δεν θα επιτελέσει το έργο της γιατί είμαστε «full book» στις φυλακές και δεν χωράνε άλλοι ή θα αρχίσουμε να βγάζουμε κόσμο έξω γιατί δεν έχουμε χώρο μέσα. Δεν σημαίνει ότι θα αφήσουμε εγκληματίες ατιμώρητους να κυκλοφορούν ανενόχλητοι. Δεν σημαίνει ότι τέρατα - εγκληματίες θα έχουν ιδιαίτερη μεταχείριση, κύριε γενικέ γραμματέα της Αντεγκληματικής Πολιτικής, για την προστασία τους, ενώ όταν βγαίνουν, θα ξαναβιάσουν και θα κακοποιούν αθώες ψυχές.

Σας ρωτήσαμε γιατί τους πάτε στα Γρεβενά και μας είπατε «για να αποφύγουμε τον κανιβαλισμό». Άρα λοιπόν δεν ελέγχετε τα σωφρονιστικά καταστήματα και προστατεύετε αυτά τα κτήνη! Ήταν μια ωμή παραδοχή.

Δεν πέσατε στην παγίδα. Εμείς δεν σας βάλαμε παγίδα. Εμείς θέσαμε ένα ερώτημα, το οποίο για μας ήταν μια μεγάλη απορία «για ποιον λόγο τους πάμε αυτούς στα Γρεβενά και όχι σε ένα άλλο σωφρονιστικό ίδρυμα». Ό,τι και να απαντούσατε, μονά-ζυγά, χαμένος θα ήσασταν, αλλά το παραδεχθήκατε.

Εδώ να σας πω κάτι; Εδώ κάθε μέρα καταστρώνετε και υλοποιείτε δομές, δεκάδες δομές παράνομων μεταναστών που κοστίζουν εκατομμύρια και δεν μπορούμε να φτιάξουμε νέα σωφρονιστικά καταστήματα για την ασφάλεια της χώρας; Τόσα λεφτά δίνουμε εκεί.

Και επανέρχομαι σε αυτό που σας είπα, κύριε Θεοδωρικάκο. Εμείς έχουμε καταθέσει προτάσεις και όταν λέμε ισόβια, να είναι ισόβια. Εμείς θέσαμε στο τραπέζι του διαλόγου για συζήτηση το θέμα του χημικού ευνουχισμού. Και μετά από τρεις μέρες, βγαίνει και ο κ. Βορίδης –είναι κι αυτός στις βαλβίδες αποσυμπίεσης, κύριε Μαρκόπουλε, της Νέας Δημοκρατίας, εσάς, το κεντρώο κόμμα, που το παίζετε και λίγο δεξιοί πότε πότε, όταν το θυμάστε- …

**ΣΠΥΡΙΔΩΝΑΣ ΛΑΠΠΑΣ:** Σας κλέβουν, σας κλέβουν!

**ΚΩΝΣΤΑΝΤΙΝΟΣ ΧΗΤΑΣ:** Μας κλέβουν! Φυσικά μας κλέβουν! Τον σωστό και τον καλό τον κλέβουν, κύριε Λάππα μου. Τι να κάνουμε τώρα; Δεν μπορούν οι άνθρωποι! Δεν μπορούν να κυβερνήσουν τη χώρα!

Ο κ. Βορίδης λοιπόν βγαίνει και λέει «να το συζητήσουμε». Βέβαια, το πήρε πάλι πίσω.

Εμείς θα πούμε κάτι στον κ. Βορίδη: Ιδού η Ρόδος, ιδού και το πήδημα! Αν έχετε το πολιτικό θάρρος, νομοθετήστε αυτό που λέει η Ελληνική Λύση. Όχι να το πω και μετά την άλλη μέρα το παίρνω πίσω και μετά μου τραβάνε και το αυτάκι και «όπα, Μάκη Βορίδη, μην τα λες αυτά» και τα λοιπά. Αφήστε τα αυτά. Ιδού η Ρόδος, ιδού και το πήδημα.

Να σας πω κάτι. Τους ειδικούς, αυτούς που μας ταράξατε με τον COVID, που τους βγάζατε κάθε μέρα, τους ακούτε. Άλλους ειδικούς, κύριε Θεοδωρικάκο, δεν τους ακούτε;

Στο «MEGA» –δικό σας κανάλι, εννοώ ότι σας χειροκροτάει, σας αγαπάει, σας αγκαλιάζει- τον κ. Ασκητή δεν το ακούσατε τι είπε; Εγώ τον άκουσα και το σημείωσα τι είπε. «Η παιδεραστία» λέει ο γιατρός, κύριε Θεοδωρικάκο –και είναι σοβαρό αυτό- «είναι σεξουαλική διαστροφή. Ο παιδεραστής δεν έχει ενσυναίσθηση. Δεν βλέπει ότι υπάρχει πρόβλημα. Δεν πιστεύει ότι είναι άρρωστος. Δεν θεραπεύεται. Οι παιδοβιαστές θα επαναλάβουν τις πράξεις τους όταν βγουν από τη φυλακή.».

Το ακούτε αυτά; Κι εμείς θα τους βγάλουμε πάλι έξω; Να κάνουν τι; Να ενταχθούν; Πότε θα πάρουν άδεια, που κόπτεται η Αριστερά ή εσείς που δεν νομοθετείτε σωστά και πάλι; Γιατί είστε αριστεροφοβικοί!

Ερώτηση, κύριε Θεοδωρικάκο, έχετε και background δημοσκοπικό. Να τις πιστεύουμε τις δημοσκοπήσεις, ναι ή όχι; Εμείς λέμε ότι δεν ασχολούμαστε. Εσείς μας λέτε να τις πιστεύουμε. Μάλιστα.

Υπόθεση εργασίας, για να συνεχιστεί η συζήτηση. Ας πιστέψουμε τις δημοσκοπήσεις. Λέει λοιπόν η δημοσκόπηση της «MARC» για τον «ΑΝΤΕΝΝΑ» ότι το 93,5% των Ελλήνων λέει ότι πρέπει να γίνουν πιο αυστηρές οι ποινές για τα ειδεχθή εγκλήματα. Καθολική συμφωνία! Το 93,5% των Ελλήνων. Κι εσείς τι κάνετε; Φοβάστε αυτούς; Μη σας πουν τι; Τι, κύριε Υπουργέ; Τι; Δεν το βλέπετε τι επικρατεί εκεί έξω;

Ακούστε τον κόσμο, τους πολίτες, τη λογική. Ακούστε εμάς. Δεν ακούτε την Ελληνική Λύση; Δεν πειράζει. Ακούστε την κοινωνία. Είναι σαν να ακούτε την Ελληνική Λύση. Είναι ξεκάθαρα τα πράγματα.

Ακούστε, κύριε Γενικέ, κύριε Παπαθανασίου. Μέσα από το κελί του –διάβαζα χτες tweet δημοσιογράφου από κανάλι συστημικό- στις φυλακές συντόνιζε τη διακίνηση παράτυπων μεταναστών στον Έβρο. Κοιτάξτε το αρχηγείο μέσα στις φυλακές! Σύρος διακινητής, αρχηγός της συμμορίας, βρέθηκαν κινητά, βρέθηκαν ιδιόχειρες σημειώσεις στο κελί του. Έτσι ελέγχετε τα καταστήματα; Ο άνθρωπος έκανε μπίζνες μέσα από τη φυλακή. Είχε εκεί το ορμητήριό του. Έδινε κατευθύνσεις, έβγαζε εκατομμύρια ευρώ. Έβαζε την πέμπτη φάλαγγα του Ερντογάν μέσα στην πατρίδα μας! Τα σύνορα που φυλάτε! Ορίστε! Δεν ισχύει αυτή η είδηση;

Άρα, λοιπόν, εδώ αποδεικνύεστε λίγοι.

Και κλείνω λέγοντας πού αποδεικνύεστε πολλοί. Είστε πάρα πολύ καλοί στο να κυνηγάτε το μοναδικό κόμμα που πρεσβεύει τη λογική και τον Αρχηγό του. Έχετε βάλει ό,τι παρακρατικό μηχανισμό υπάρχει να σκίσει με τα νύχια του τον Πρόεδρο της Ελληνικής Λύσης, τον Κυριάκο Βελόπουλο. Έχετε ένα πρόβλημα, όμως: Δεν μπορείτε να τον πιάσετε πουθενά γιατί λάμπει, είναι καθαρός. Όμως, έχετε βάλει ΕΣΡ, 1,5 εκατομμύριο ευρώ πρόστιμα, ΣΔΟΕ μήνα παρά μήνα. Έχει ένα κουσούρι ο άνθρωπος, εργάζεται και έχει εταιρείες. Τι να κάνουμε; Δεν γεννήθηκε στο Κολωνάκι. Γεννήθηκε στο Κορδελιό και έχει επιχειρήσεις. Συγγνώμη που δεν είναι παιδί του πολιτικού σωλήνα και από τζάκι και δουλεύει! Συγγνώμη που έχει επιχειρήσεις, αλλά εσείς με τους παρακρατικούς μηχανισμούς να τον κυνηγάτε, να βάζετε το ΣΔΟΕ μήνα παρά μήνα, την ΥΕΔΔΕ, το ΕΣΡ, το ένα το άλλο! Δεν πρόκειται να καταφέρετε τίποτα! Δεν πρόκειται να καταφέρετε τίποτα γιατί λάμπουμε. Είμαστε ένα καθαρό, πεντακάθαρο κόμμα με ξεκάθαρες θέσεις, με επαφή με τον κόσμο και με αυτούς πορευόμαστε, όχι με το σύστημα, με τους Έλληνες πολίτες.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Χήτα.

Να σας πω λίγο το πρόγραμμα: Θα δώσω τώρα τον λόγο στον κ. Δημήτριο Μαρκόπουλο από τη Νέα Δημοκρατία. Στη συνέχεια θα μιλήσει η κ. Ευαγγελία Λιακούλη από το ΠΑΣΟΚ - Κίνημα Αλλαγής, η οποία ήταν στην τρίτη θέση και την προσπεράσαμε γιατί είχε επιτροπή και μετά στον Κοινοβουλευτικό Εκπρόσωπο της Νέας Δημοκρατίας, τον κ. Βρούτση.

Ορίστε, κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κύριε Πρόεδρε.

Ο κ. Χήτας μάς χαρακτήρισε κεντρώους, η κ. Αναγνωστοπούλου μάς χαρακτήρισε ακροδεξιούς. Περιμένω τώρα σιγά σιγά να ακούσουμε ότι είμαστε αριστεροί. Μην μας κατηγορήσετε και για ακροαριστερούς που ενδεχομένως υποστηρίζουμε περίεργα πράγματα.

**ΣΠΥΡΙΔΩΝΑΣ ΛΑΠΠΑΣ:** Είναι ευρύ το φάσμα!

**ΕΥΑΓΓΕΛΙΑ ΛΙΑΚΟΥΛΗ:** Δεν υπάρχει περίπτωση!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εγώ θέλω να αυτοπροσδιοριστώ -και να προσδιορίσω το κόμμα μου- ως λογικός, ως ευρωπαϊστής. Και αυτό ακριβώς έρχεται να κάνει το παρόν νομοσχέδιο, να μας στρέψει, όπως οφείλουμε ως μια χώρα της Ευρωπαϊκής Ένωσης, στην Ευρώπη.

Θα πω ότι το παρόν νομοσχέδιο έρχεται σε μια κρίσιμη περίοδο, να είμαστε σαφείς. Κάτω από το βάρος σκληρών εγκλημάτων, ίσως και πρωτόγνωρων για την ελληνική κοινωνία, εγκλημάτων, όμως, τα οποία όλα εξιχνιάστηκαν από την Ελληνική Αστυνομία -και αυτό πρέπει να το αναγνωρίσουμε στην ηγεσία του Υπουργείου- ερχόμαστε να νομοθετήσουμε. Και εδώ νομίζω ότι χρειάζεται -και επικράτησε σε αυτή τη νομοθετική ενέργεια- νηφαλιότητα.

Κοιτάξτε και επειδή μίλησα λίγο και για την Ελληνική Αστυνομία, θα μου επιτρέψετε μια μικρή παρένθεση. Ο σε διατεταγμένη αποστολή κ. Σπίρτζης, ο τομεάρχης του ΣΥΡΙΖΑ, πέταξε σε μια καθαρή ΕΛΑΣ λάσπη για να τη βρωμίσει. Η ΕΛΑΣ σε ό,τι αφορά την εξιχνίαση και της υπόθεσης των παιδοβιαστών, αλλά και σειράς άλλων υποθέσεων έχει να επιδείξει μόνο νίκες. Και αυτή η λάσπη που ρίχνει οργανωμένα ο ΣΥΡΙΖΑ και ο κ. Σπίρτζης -που επαναλαμβάνω, είναι το τελευταίο διάστημα σε διατεταγμένη αποστολή να πλήξει ηθικά όχι μόνο την Ελληνική Αστυνομία, αλλά και το κόμμα της Νέας Δημοκρατίας- δεν περνάει. Δεν λέω ότι δεν θα περάσει, δεν περνάει στην κοινωνία.

Στόχος, λοιπόν, αυτού του νομοσχεδίου σημαντικός είναι η προστασία της ανθρώπινης αξιοπρέπειας. Όμως, μην ξεχνάμε και την εμπέδωση που φέρνει αυτό το νομοσχέδιο στο κλίμα ασφάλειας. Εδώ θα πρέπει να το ξεκαθαρίσουμε: Πρώτα από όλα πρέπει να είναι ασφαλής ο πολίτης και βεβαίως, στα σωφρονιστικά μας καταστήματα μέσα από την προοπτική που δίνει το συγκεκριμένο νομοσχέδιο ο σωφρονισμένος θα πρέπει να έχει ένα σωστό επίπεδο διαβίωσης.

Οι τομές και οι καινοτομίες πολλές. Τα είπαν και οι προλαλήσαντες. Το νομοσχέδιο διακηρύσσει την ισότητα στη μεταχείριση των κρατούμενων και την απαγόρευση της δυσμενούς μεταχείρισής τους. Επικέντρωση υπάρχει στον σεβασμό του φύλου, τον γενετήσιο προσανατολισμό, την ταυτότητα του φύλου, την εθνοτική καταγωγή. Να το πω απλά, να το κάνουμε και λίγο λιανά: Σεβόμαστε διά νόμου τη διαφορετικότητα, την ταυτότητα και μέσα στα σωφρονιστικά ιδρύματα και αυτό είναι ευρωπαϊκή παρέμβαση, αυτό είναι μεταρρύθμιση.

Οι φυλακές δεν πρέπει να είναι μία ζούγκλα. Το κράτος δεν πρέπει να βασανίζει. Το κράτος είναι εδώ για να βελτιώσει, για να σωφρονίσει τον κρατούμενο και γι’ αυτό υπάρχει μια σειρά και από άλλες μέριμνες.

Βλέπουμε μέριμνες για τις μητέρες κρατούμενες, για τα υγειονομικά πρωτόκολλα. Μην ξεχνάμε ότι πέρασαν -και αυτό να το αποδώσουμε ως παράσημο στην ηγεσία του Υπουργείου- τον COVID με ελάχιστες απώλειες και μάλιστα με τις μονάδες όλες να λειτουργούν σωστά. Και ως μέλος της Επιτροπής Σωφρονιστικών Καταστημάτων και έχοντας επισκεφθεί και φυλακές είδα, διαπίστωσα, όπως και όλοι οι συνάδελφοι, ότι έγινε εξαιρετική δουλειά στο συγκεκριμένο κομμάτι της αντιμετώπισης του COVID.

Βλέπουμε μέριμνα για την αγωγή των ενηλίκων, για την εκπαίδευση.

Θεωρώ πολύ σημαντική την καινοτομία της διεύρυνσης των κατηγοριών των ειδικών καταστημάτων. Άλλο ο κρατούμενος για ένα ελαφρύ αδίκημα και αυτό θα πρέπει να διαχωρίζεται με το βαρύ έγκλημα, γιατί δεν είναι τα ίδια πράγματα. Μη μπερδευόμαστε!

Για τον θεσμό των αδειών η κατάσταση δεν πρέπει να είναι σκορποχώρι. Ο κρατούμενος έχει και αυτός τη δική του ευθύνη, δεν έχει μόνο η πολιτεία. Οι πολυισοβίτες δεν είναι κάτι απλό. Δεν μπορεί -το είπε πριν και ο Υπουργός, ο Τάκης Θεοδωρικάκος και συμφωνώ απόλυτα- δολοφόνοι, βιαστές, παιδοβιαστές, τρομοκράτες να τους βλέπουμε να μετράνε τον χρόνο για να πάνε να πιουν τον καφέ τους στο Κολωνάκι. Εμείς δεν θα τους μοιρολογήσουμε.

Και σε όποιους ενδεχομένως έχουν μια διαφορετική αντίληψη -δεν ξέρω- μήπως να παίρνουν και τις άδειες τους στα πέντε χρόνια, στα επτά, να βγαίνουν να πίνουν τον καφέ τους, τους λέμε τα εξής:

Ενδεχομένως αν ένας παιδοβιαστής μένει δίπλα στο σπίτι σας, κύριε Λάππα, στα παιδιά σας, στα εγγόνια σας, δεν ξέρω πώς θα το βλέπατε.

Εμείς, λοιπόν, έχουμε μια άλλη αντίληψη, μια διαφορετική θεώρηση. Ναι σε τομές που πρέπει να γίνουν για να βοηθηθούν οι κρατούμενοι. Ναι στο να δώσουμε εκπαίδευση, ψυχολογική στήριξη. Όμως, εδώ πέρα, στο σκληρό έγκλημα, στους παιδοβιαστές -να το πείτε και στον κ. Σπίρτζη που προσπαθεί να μας πετάξει λάσπη, να δούμε και ποια είναι η θέση του- οι οποίοι μπορούν να βγαίνουν για να πίνουν –επαναλαμβάνω- το καπουτσίνο τους δίπλα στα σπίτια των ανθρώπων, των νοικοκύρηδων που έχουν μικρά παιδιά, εδώ τα πράγματα δεν είναι έτσι όπως τα νομίζετε, όπως, βέβαια και για τους τρομοκράτες που βλέπουμε ότι υπάρχουν αρκετές μοιρολογίστρες στο κόμμα του ΣΥΡΙΖΑ. Αρκετοί τους μοιρολογείτε.

**ΣΠΥΡΙΔΩΝΑΣ ΛΑΠΠΑΣ:** Για τον Λιγνάδη δεν είπατε τίποτα!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Τέλος, για να μην κάνω κατάχρηση του χρόνου, θέλω να αναφερθώ και στους σωφρονιστικούς υπάλληλους, τους ανθρώπους εκείνους που εργάζονται μέσα στις φυλακές για είκοσι, είκοσι πέντε, τριάντα και πλέον χρόνια. Είναι άνθρωποι που θα πρέπει να σκύψουμε πάνω στα προβλήματά τους, να επιμείνουμε στην εκπαίδευσή τους, στον αρτιότερο εφοδιασμό τους, να αυξήσουμε τα εργαλεία της δουλειάς τους. Θα πρέπει να στελεχωθούν περαιτέρω οι φυλακές, τα σωφρονιστικά καταστήματα.

Έγινε μια μετάβαση από το Υπουργείο Δικαιοσύνης στο Υπουργείο Προστασίας του Πολίτη. Έχει γίνει εξαιρετική δουλειά σε όλους τους τομείς από την ηγεσία. Θέλουμε και άλλη δουλειά εκεί, χρειαζόμαστε και άλλο προσωπικό.

Και κάτι τελευταίο και λίγο προσωπικό: Αγαπητοί συνάδελφοι, εμένα το σπίτι μου βρίσκεται λιγότερο από χίλια μέτρα από τις φυλακές Κορυδαλλού, μένω στον Κορυδαλλό. Είχαμε εξαιρετικές ειδήσεις πρόσφατα μέσα στον Αύγουστο, κινούνται οι καταστάσεις για να πάνε οι φυλακές στον Ασπρόπυργο. Η κοινωνία δεν θα πω μόνο του Κορυδαλλού και της Β΄ Πειραιά, ολόκληρη η κοινωνία της Αττικής θέλει την όσο το δυνατόν ταχύτερη απομάκρυνση των φυλακών του Κορυδαλλού. Είναι υποχρέωσή μας αυτό το μεγάλο και ελπιδοφόρο πρότζεκτ για μια ολόκληρη κοινωνία στα λαϊκά προάστια της Αττικής να ολοκληρωθεί. Το περιμένουμε εμείς, το περιμένουν οι οικογένειές μας, το περιμένει όλη η κοινωνία. Θέλω, λοιπόν, παρά την επιτάχυνση που ήδη αναγνωρίζω, ακόμα μεγαλύτερη θέληση, ακόμα μεγαλύτερη βούληση σύντομα οι φυλακές Κορυδαλλού να αποχωρήσουν. Δεν είναι η συγκεκριμένη τοποθεσία η αρμόζουσα για αυτό τον χώρο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μαρκόπουλε και για την τήρηση του χρόνου. Αλλιώς το περίμενα.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και τρεις συνοδοί εκπαιδευτικοί από το 4ο Γυμνάσιο Λαμίας (δεύτερο τμήμα).

Σάς καλωσορίζουμε και σάς ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Καλείται στο Βήμα η κ. Ευαγγελία Λιακούλη από το ΠΑΣΟΚ - Κίνημα Αλλαγής και να ετοιμάζεται ο Κοινοβουλευτικός Εκπρόσωπος της Νέας Δημοκρατίας.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συμπληρώνεται σήμερα ένας χρόνος από την απώλεια της Προέδρου του ΠΑΣΟΚ - Κινήματος Αλλαγής, της αείμνηστης Φώφης Γεννηματά, της γενναίας αυτής γυναίκας που συνδέθηκε με την έννοια της ηθικής στην πολιτική.

Ήταν 25 Οκτωβρίου του 2021, όταν η Φώφη άφησε την τελευταία της πνοή μετά από μια μακροχρόνια και γενναία μάχη με τον καρκίνο. Με το ήθος, την αξιοπρέπεια και τη μαχητικότητά της χάραξε ανεξίτηλα το σημάδι της σε αυτά τα κοινοβουλευτικά μας έδρανα. Με τις μάχες της υπέρ των γυναικών, των παιδιών, των ευάλωτων και των αδικημένων συνανθρώπων μας στο κοινωνικό περιθώριο απέδειξε πως παρά τους σύγχρονους ιλιγγιώδεις πολλές φορές ρυθμούς στην πολιτική, παρά τον σκληρό ανταγωνισμό, των οικονομικών, γεωπολιτικών συγκρούσεων και του ατομισμού, η πολιτική μπορεί και πρέπει να έχει στο επίκεντρό της τον άνθρωπο, την αλληλεγγύη μαζί, την αξιοπρέπεια και την κοινωνική δικαιοσύνη.

Με όραμα την ενότητα όλων των προοδευτικών δημοκρατών κατάφερε να κρατήσει ζωντανό και όρθιο το ΠΑΣΟΚ σε μία περίοδο που το χτυπούσαν τα πιο μανιασμένα κύματα. Πέτυχε να ενώσει, να συνθέσει, να εμπνεύσει χαράσσοντας τον στέρεο δρόμο πάνω στον οποίο εμείς σήμερα μπορούμε να βαδίζουμε με μεγαλύτερη άνεση.

Μέσα σε αυτήν την Αίθουσα, κυρίες και κύριοι συνάδελφοι, από αυτό το Βήμα της Ολομέλειας έδωσε μάχες αρχών και αξιών με τεκμηριωμένο αντιπολιτευτικό λόγο, πολύπλευρες προγραμματικές θέσεις, αναβαθμίζοντας και το επίπεδο του κοινοβουλευτικού διαλόγου και κερδίζοντας βέβαια τον σεβασμό, πιστεύω, όλων όσων βρισκόμαστε σήμερα εδώ, αλλά και άλλων που δεν είναι.

Σήμερα, στην επέτειο της απώλειάς της και ταυτόχρονα στην παγκόσμια ημέρα κατά του καρκίνου του μαστού, όλες οι πολιτικές δυνάμεις έχουμε συλλογικό καθήκον να ενώσουμε όλες τις δυνάμεις μας επίσης σε έναν ιερό σκοπό, την ευαισθητοποίηση όλης της ελληνικής κοινωνίας με πρόληψη στη μάχη κατά του καρκίνου. Το μήνυμα είναι ένα: Ο καρκίνος του μαστού μπορεί να ιαθεί. Για να γίνει, όμως, αυτή η μάχη ζωής νικηφόρος, χρειάζεται μία πολιτεία σύμμαχο, κύριε Υπουργέ και όχι εχθρό.

Χθες το βράδυ ο Πρόεδρός μας κ. Νίκος Ανδρουλάκης τίμησε την παρακαταθήκη της Φώφης Γεννηματά σχεδιάζοντας το νέο ΕΣΥ, το ΕΣΥ του μέλλοντος απέναντι στην εγκατάλειψη, την υποβάθμιση και την απαξίωση που σκόπιμα πιστεύουμε ότι η Κυβέρνησή σας προκαλεί προς όφελος των ιδιωτικών συμφερόντων. Εμείς μιλήσαμε για ένα ΕΣΥ ξανα-αναγεννημένο, ισχυρό που σπάει ανισότητες και καλύπτει κάθε ανθρώπινη ψυχή σε κάθε γωνιά της πατρίδας μας. Αυτή είναι η τιμή στη μνήμη της Φώφης Γεννηματά.

Και σήμερα, κύριε Υπουργέ, θα ήθελα να αφιερώσουμε στη μνήμη της τη συνεδρίαση στην Ολομέλεια για έναν επίσης ακόμη λόγο. Διότι κι εσείς ξέρετε ότι έχουμε την ευτυχή σύμπτωση να έχει παλέψει η ίδια και να έχει μεριμνήσει προσωπικά για την προστασία των δικαιωμάτων των κρατουμένων, κάτι που είχε πάντοτε μια ξεχωριστή θέση στο πρόγραμμά μας με συγκεκριμένες ιδέες, αλλά και «κόκκινες» γραμμές για τις οποίες παλέψαμε μέσα σε αυτή την Αίθουσα.

Εμείς, λοιπόν, πιστεύουμε ότι ο ρόλος του σωφρονιστικού συστήματος σε μία δίκαιη κοινωνία είναι να λειτουργεί σαν τόπος προετοιμασίας για μία δεύτερη ευκαιρία ομαλής κοινωνικής και επαγγελματικής επανένταξης με σεβασμό στα ανθρώπινα δικαιώματα και στις ιδιαίτερες ανάγκες των κρατουμένων. Στεκόμαστε αταλάντευτα στην πρώτη γραμμή προάσπισης των δικαιωμάτων των κρατουμένων για ανθρώπινες, αξιοπρεπείς και ασφαλείς συνθήκες διαβίωσης στα καταστήματα κράτησης, με προετοιμασία της κοινωνικής και επαγγελματικής επανένταξης, με ενίσχυση στο ανθρώπινο δυναμικό, κύριε Υπουργέ, με ορθολογική κατανομή των κρατουμένων, με εναρμόνιση του συστήματος ποινών με τα συστήματα των υπόλοιπων ευρωπαϊκών χωρών, με ενίσχυση των αγροτικών φυλακών που τις έχετε ξεχάσει, με ενεργοποίηση των εναλλακτικών της κράτησης μέτρων και επέκταση της εφαρμογής τους που τα έχετε ξεχάσει, με άμεση και ποιοτική πρόσβαση σε ιατρική και νοσοκομειακή περίθαλψη στις οποίες υστερείτε πολύ, με προστασία της μητρότητας, των υπερηλίκων, των παιδιών, αλλά βεβαίως και με ενίσχυση και επέκταση των σχολείων δεύτερης ευκαιρίας μέσα στις φυλακές.

Νοιαζόμαστε για τους συνανθρώπους μας. Μάλιστα, πριν από λίγες μέρες, κατόπιν πρωτοβουλίας μου, σύσσωμη η Κοινοβουλευτική μας Ομάδα κατέθεσε ένα ερώτημα, κύριε Υπουργέ, και σε εσάς που έχει σχέση με τον τρόπο με τον οποίο θα αναχαιτίσουμε την ενεργειακή κρίση μεταξύ πολλών ευαίσθητων, όπως τις χαρακτηρίσαμε δομών, μεταξύ αυτών και των φυλακών. Είναι το ελάχιστο που μπορούμε να πράξουμε εν όψει της ενεργειακής κρίσης.

Βέβαια, οφείλω να ομολογήσω πως επί των ημερών της Νέας Δημοκρατίας είναι γεγονός ότι το σωφρονιστικό μας σύστημα πράγματι διανύει μία περίοδο άνθησης. Ανθίζουν οι απευθείας αναθέσεις και οι αναξιοκρατικές επιλογές στελεχών σε θέσεις ευθύνης, ενώ παραδέχομαι ότι σε αυτά τα πεδία το επιτελικό σας κράτος δίνει τα ρέστα του. Όμως, μετά από αυτά έχει και το χάος του. Μόνο δύο λέξεις: ραγδαία επιδείνωση και συντηρητική οπισθοδρόμηση. Ο απολογισμός της «γαλάζιας» διακυβέρνησής σας είναι θλιβερός.

Να ξεκινήσουμε από το πρώτο που είναι η καταστροφική μεταφορά της αρμοδιότητας από το Υπουργείο Δικαιοσύνης στο Υπουργείο Προστασίας του Πολίτη που αποτέλεσε προσβολή για το κράτος δικαίου; Από την εγκατάλειψη, όπως προείπα, των αγροτικών φυλακών, από την επ’ αόριστον αναστολή της κοινωφελούς εργασίας και από την απουσία στοιχειώδους πρόνοιας για ομαλή επανένταξη των κρατουμένων;

Τα πεπραγμένα, όμως, της δικής σας Κυβέρνησης δεν είναι μόνο εσωτερικής κατανάλωσης. Ντροπιάζουν τη χώρα μας και διεθνώς. Ενδεικτικό παράδειγμα είναι η πρόσφατη έκθεση της Ευρωπαϊκής Επιτροπής Πρόληψης των Βασανιστηρίων. Κόλαφος, κύριε Υπουργέ! Στην έκθεση η Ελλάδα καλείται να εγκαταλείψει μια αντεγκληματική πολιτική που εξαντλείται στην αποθήκευση κρατουμένων σε υπερπλήρεις, επικίνδυνες και κακές συνθήκες σε ευθεία αντίθεση με τους ευρωπαϊκούς κανόνες και τις ευρωπαϊκές αξίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα ήθελα για λίγο την ανοχή σας.

Να σας αναφέρω ένα παράδειγμα που το ζω και το βιώνω, όσον αφορά το κατάστημα της Λάρισας και την τραγική κατάσταση που επικρατεί; Έχω αναλάβει επανειλημμένα κοινοβουλευτικές πρωτοβουλίες για την αντιμετώπιση της υποστελέχωσης που οδηγεί τους υπαλλήλους στα νοσοκομεία. Έχουν πλέον ζήτημα στη σωματική και ψυχική τους ακεραιότητα, ενώ υπάρχει υπερπληθυσμός που δημιουργεί εκρηκτικές καταστάσεις και παμπάλαιες υποδομές που υστερούν σημαντικά, αλλά και εξευτελιστικές συνθήκες που προσβάλλουν τους κρατούμενους και τους εργαζόμενους;

Δυστυχώς, το αρνητικό πρόσημο δεν διορθώνεται με το παρόν νομοσχέδιο και έχω την αίσθηση -και σας το λέω με ειλικρίνεια- ότι είχαμε μία ακόμη ευκαιρία. Έχετε τις ιδεολογικές εμμονές της Δεξιάς που δεν σας επιτρέπουν σε καμμία περίπτωση να πάρετε γενναίες πρωτοβουλίες. Αυτό που κάνετε είναι αποσπασματικές ρυθμίσεις μεμονωμένων παραμέτρων, με αποτέλεσμα να σπρώχνετε τα προβλήματα κάτω από το χαλί, κάτι που βεβαίως δεν λύνει τίποτα απολύτως.

Κύριε Υπουργέ, θεωρώ ότι η ντροπιαστική εικόνα των ελληνικών φυλακών εκθέτει τη χώρα και αποτελεί γροθιά στο στομάχι κάθε προοδευτικού πολίτη. Καλούμε την Κυβέρνηση και τον κ. Μητσοτάκη προσωπικά, αλλά και εσάς στο Υπουργείο σας να πάψετε να αντιμετωπίζετε τα καταστήματα κράτησης ως αποθήκες ανθρώπινων ψυχών και ως εργασιακά κάτεργα για τους εργαζόμενους εκεί. Γνωρίζουμε ότι τα προβλήματα είναι διαχρονικά και προφανώς δεν ξεχνάμε ούτε τα μαύρα χρόνια των ΣΥΡΙΖΑ - ΑΝΕΛ, αλλά δεν ανεχόμαστε το μόνο φάρμακο στην ιδεοληψία του ΣΥΡΙΖΑ να είναι η ιδεοληψία της Νέας Δημοκρατίας.

Η αναγέννηση των ελληνικών φυλακών και η διαμόρφωση ενός νέου τοπίου προϋποθέτει μακροπρόθεσμα στρατηγικό σχεδιασμό, κατά τα πρότυπα βέλτιστων ευρωπαϊκών πρακτικών.

Εμείς, κύριε Υπουργέ, πρέπει να ομονοήσουμε στα βασικά. Και ενώ στο DNA σας ένιωθα, τουλάχιστον στο Υπουργείο Εσωτερικών, ότι υπήρχε μια πρωτοβουλία να πάρετε αυτές ακριβώς τις ρυθμίσεις και να δώσετε τις διεξόδους, ώστε οι πολιτικές δυνάμεις να ομονοήσουν σε ένα εθνικό σχέδιο γι’ αυτό το εθνικής τάξης ζήτημα, δυστυχώς δεν βλέπουμε τίποτα τέτοιο. Όλα τα θετικά που υπάρχουν στο παρόν νομοσχέδιο και στα οποία αναφέρθηκε με ενάργεια ο εισηγητής μας κ. Καμίνης, θεωρώ ότι θα τα ψηφίσουμε με την καρδιά μας και θα δώσουμε και τις προτάσεις μας σε εσάς, όπως τις καταθέσαμε στην επιτροπή, προκειμένου να έχουμε ένα καλύτερο σύστημα.

Όμως, δυστυχώς, δεν έχουμε μια συνολική αντεγκληματική πολιτική που θα βοηθήσει να έχουμε ένα καλύτερο σωφρονιστικό σύστημα. Χρήσιμους πολύτιμους ανθρώπους θέλουμε. Νέους συνοδοιπόρους στη ζωή θέλουμε. Θέλουμε ανθρώπους που θα τους δοθεί δεύτερη ευκαιρία. Μιλάμε για όσους μπορούν και για όσους θέλουν. Δεν θα μιλήσουμε εμείς για τα ψυχιατρικά περιστατικά που δεν μπορούν και δεν θέλουν να ενταχθούν. Άκουσα προηγούμενους ομιλητές και από την Ελληνική Λύση, κ.λπ.. Αυτό είναι άλλου κλάδου, άλλου τόπου και άλλης μορφής σχεδιασμός.

Εσείς, κύριε Υπουργέ, έχετε επιβαρυνθεί με αυτό το καθήκον και θα πρέπει να ανταποκριθείτε με προοδευτικό πρόσημο και όχι όπως με αυτόν τον νόμο που είναι για άλλη μια φορά, δυστυχώς, μια χαμένη ευκαιρία.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε την κυρία Λιακούλη.

Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης και να ετοιμάζεται ο κ. Ζεμπίλης.

Ορίστε, κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καθώς διεξάγεται η συζήτηση για ένα πολύ σημαντικό μείζονος σημασίας νομοσχέδιο –«μεταρρύθμιση» θα το έλεγα- για την αναμόρφωση και τον εκσυγχρονισμό του Σωφρονιστικού Κώδικα, για την τροποποίηση βασικά του ν.2776/1999, αυτό που διακρίνω ως θετικό είναι ότι πέρα από τις επιμέρους ενστάσεις, πέρα από τις επιμέρους δικαιολογημένες για κάθε κόμμα διαφοροποιήσεις, είναι ότι δεν υπάρχει ούτε μία φωνή που να λέει ότι δεν έπρεπε να έρθει αυτό το νομοσχέδιο.

Η δεύτερη παρατήρηση έχει να κάνει με μια πολιτική πρόβλεψη, ότι δηλαδή παρά τις ενστάσεις και τις διαφοροποιήσεις, αισθάνομαι ότι στο τέλος της διαδικασίας η συντριπτική πλειοψηφία των κομμάτων θα ψηφίσει θετικά μεγάλο μέρος των διατάξεων. Αυτό είναι στα θετικά της νομοθετικής πρωτοβουλίας της Κυβέρνησης, του Υπουργείου Προστασίας του Πολίτη και αυτό σημαίνει και πρόοδος μέσα στην πολιτειακή ζύμωση των θεμάτων και των πραγμάτων όπως αυτά διαμορφώνονται.

Επιτρέψτε μου τώρα να κάνω μια αναφορά την οποία επίσης θεωρώ αναγκαία για το ίδιο το νομοσχέδιο, τη διαδικασία που ακολουθήθηκε, γιατί ξέρουμε πάρα πολύ καλά με την εμπειρία που έχουμε πολλοί συνάδελφοι ότι ένα μείζον ζήτημα είναι η διαδικασία που ακολουθείται για ένα νομοσχέδιο.

Για το νομοσχέδιο αυτό, κυρίες και κύριοι συνάδελφοι, εξαντλήθηκε κάθε δυνατότητα διαλόγου. Ο Κώστας Καραγκούνης, εισηγητής του νομοσχεδίου, κάλεσε τη Μόνιμη Επιτροπή Σωφρονιστικού που έχουμε στη Βουλή, συζητήθηκε το νομοσχέδιο πριν μπει στην επιτροπή, ακούστηκαν απόψεις από εκεί που έπρεπε να ακουστούν και υιοθετήθηκαν σχεδόν πλήρως οι ιδέες και οι απόψεις που ακούστηκαν.

Δεύτερον, στην επιτροπή που συμμετείχαν όλα τα κόμματα έγινε μια εκτενής συζήτηση και διάλογος για το νομοσχέδιο και προτάσεις οι οποίες ακούστηκαν, στη συντριπτική τους πλειοψηφία υιοθετήθηκαν.

Άρα έχουμε ένα νομοσχέδιο το οποίο τήρησε και στο δεύτερο κομμάτι το σημαντικό κάθε κοινοβουλευτική διαδικασία και αποδέχθηκε προτάσεις οι οποίες το βελτιώνουν και το κάνουν αποτελεσματικότερο.

Τώρα, επί της ουσίας τι επιχειρεί το Υπουργείο Προστασίας του Πολίτη και η Κυβέρνηση; Με το παρόν νομοσχέδιο προωθείται ένα πλέγμα διατάξεων που διασφαλίζουν την ισότητα στα δικαιώματα και στον τρόπο διαβίωσης των κρατουμένων εντός των σωφρονιστικών καταστημάτων, την απαγόρευση κάθε δυσμενούς διακριτικής μεταχείρισης των κρατουμένων, τον σεβασμό των ανθρωπίνων δικαιωμάτων και την ιδιαίτερη προστασία των κρατουμένων με εξατομικευμένες ανάγκες, την εναρμόνιση των διατάξεων του Σωφρονιστικού Κώδικα με τις επιταγές της ευρωπαϊκής νομοθεσίας και της νομολογίας με τη θέσπιση ένδικου βοηθήματος των κρατουμένων αναφορικά με τις συνθήκες κράτησής τους, την προστασία της ανηλικότητας και της μητρότητας των κρατουμένων γυναικών, την επικοινωνία των κρατουμένων με το κοινωνικό τους περιβάλλον με χρήση ηλεκτρονικών μέσων, τον διαχωρισμό των σωφρονιστικών καταστημάτων ανάλογα με το είδος και τη βαρύτητα των αδικημάτων, την αναβάθμιση των συνθηκών υγειονομικής περίθαλψης με σύγχρονες τεχνολογικές μεθόδους, όπως την τηλεϊατρική και τη βελτίωση της ποιότητας διατροφής των κρατουμένων, τη διευκόλυνση μεταγωγής των κρατουμένων σε αγροτικά καταστήματα, την εξομάλυνση του τρόπου ευεργετικού υπολογισμού εργασίας, εκπαίδευσης και συμμετοχής σε θεραπευτικά προγράμματα απεξάρτησης, τον εξορθολογισμό των προϋποθέσεων χορήγησης του ευεργετήματος τακτικών εκπαιδευτικών και έκτακτων αδειών και, τέλος, την κοινωνική επανένταξη και επαγγελματική αποκατάσταση των αποφυλακισθέντων και τη λήψη ειδικής μέριμνας για τους νεαρούς κρατούμενους.

Θα ήθελα να κάνω δύο παρατηρήσεις. Αυτά που ανέφερα επί της αρχής είναι όλο το σωφρονιστικό πλαίσιο. Δηλαδή, αυτή η μεταρρύθμιση που επιχειρεί το Υπουργείο Προστασίας του Πολίτη παρεμβαίνει και πιάνει όλο το πλέγμα του σωφρονιστικού συστήματος με αυτές τις παρεμβάσεις. Αυτό είναι το πολύ σημαντικό.

Η δεύτερη παρατήρηση είναι η εξής: Δεν θα μπω στη διαδικασία να αναλύσω τα άρθρα, τα οποία εκτενώς και ο Υπουργός, ο κ. Θεοδωρικάκος και ο εισηγητής μας, ο κ. Καραγκούνης, ανέλυσαν με επιτυχία και έδωσαν φως σε κάθε διάταξη χωριστά.

Θα κάνω δύο, όμως, επιπλέον παρατηρήσεις για το νομοσχέδιο που αφορούν ένα θέμα το οποίο έχει μια ειδική αξία. Μιλώ για τις εκπαιδευτικές άδειες. Τα θετικά του νομοσχεδίου για τις εκπαιδευτικές άδειες είναι ότι προβλέπεται ευεργετικός υπολογισμός με προσθήκη στο άρθρο 42 για όλες τις εκπαιδευτικές άδειες από μία και 3/4 για κάθε μέρα φοίτησης, σε μία ανά ημέρα φοίτηση.

Δεύτερον, για τους εξ αποστάσεως φοιτητές προβλέπεται στο άρθρο 53 του σχεδίου νόμου πως δεν ισχύουν τα ελάχιστα όρια έκτισης ποινής ή υποδικίας.

Τρίτον, με νομοτεχνική βελτίωση προβλέπεται στο άρθρο 35 πως αν επιβληθεί πειθαρχικός περιορισμός κατά τη διάρκεια των σπουδών, η έκτιση του μέτρου θα γίνεται κατά τη διάρκεια διακοπών και αργιών.

Τέλος, με περαιτέρω νομοτεχνική βελτίωση στο άρθρο 42 προβλέπεται ρητά πως ο ευεργετικός υπολογισμός για μαθητές, σπουδαστές και φοιτητές ισχύει για όλη τη διάρκεια του σχολικού έτους, μη εξαιρουμένων αργιών και σχολικών ή άλλων διακοπών.

Αυτές είναι οι παρεμβάσεις για τις εκπαιδευτικές άδειες με ένα παράδειγμα. Παράδειγμα τακτικής άδειας: Κρατούμενος εκτίει ποινή κάθειρξης δώδεκα ετών για φορολογικό αδίκημα ή εν γένει αδίκημα που δεν περιλαμβάνεται στη λίστα των ειδεχθώς της παραγράφου 6 του άρθρου 106 του Ποινικού Κώδικα. Με τον ισχύοντα νόμο θεμελιώνει δικαίωμα άδειας στα 3/10 πραγματικής έκτισης ή στα 3,6 έτη. Με τη διάταξη του νομοσχεδίου που έρχεται σήμερα και συζητάμε στη Βουλή θα θεμελιώνει δικαίωμα αδείας στο 1/5 πραγματικής έκτισης ή στα 2,4 έτη. Είναι ευμενέστερο.

Από την άλλη μεριά, όμως, κρατούμενους με δεκαετή κάθειρξη για αδίκημα που περιλαμβάνεται στα ειδεχθή της παραγράφου 6 του άρθρου 106Α του Ποινικού Κώδικα, όπως λόγου χάριν τρομοκρατία ή βιασμός ανηλίκου, με το ισχύον καθεστώς θεμελιώνει δικαίωμα αδείας στο 1/5 της πραγματικής έκτισης, ήτοι στα δύο έτη με το προτεινόμενο, στα 5/6 του χρόνου που θεμελιώνει την υφ’ όρον απόλυση, στα 3/5 ήτοι στα πέντε έτη πραγματικής έκτισης, δηλαδή ένα έτος πριν τη θεμελίωση του δικαιώματος υφ’ όρον απόλυσης. Είναι, δηλαδή, δυσμενέστερο. Η στάθμιση έγινε με βάση την κοινωνική επικινδυνότητα, την πιθανότητα υποτροπής και κακής χρήσης της άδειας με γνώμονα την ανάγκη βαθμιαίας κοινωνικής επανένταξης του κρατουμένου μέσω ενός θεσμού των αδειών και ταυτόχρονης διαφύλαξης και της κοινωνικής ειρήνης και δημόσιας ασφάλισης λόγω της βαρύτητας των αδικημάτων.

Αυτό είναι το νομοσχέδιο, κυρίες και κύριοι συνάδελφοι, με ειδικές παρεμβάσεις και στο ζήτημα αυτό το οποίο έχει ένα μεγάλο ενδιαφέρον. Υπάρχει ευαισθησία για τα ζητήματα που αφορούν την τακτική άδεια, όσον αφορά τις εκπαιδευτικές άδειες.

Επιτρέψτε μου τώρα να κάνω δύο παρεμβάσεις με δύο διαφορετικές αναφορές στην ιδιότητά μου και ως πρώην Υπουργού, αλλά και ως Βουλευτή του Νομού Κυκλάδων. Η πρώτη έχει να κάνει με τις συντάξεις, για τις οποίες όπως ξέρετε θα έχουμε αυξήσεις από 1η Ιανουαρίου του 2023.

Θέλω να ξεκινήσω με κάτι το οποίο δεν έχει αποσαφηνιστεί πλήρως και υπάρχει μία συσκότιση, θα έλεγα και μια παραπλάνηση ή απομάκρυνση από την αλήθεια. Ακούω πολλές φορές ότι ο νόμος Κατρούγκαλου δεν έχει καταργηθεί. Απαντώ για να γίνει σαφές. Τι προσδιορίζει έναν ασφαλιστικό νόμο; Τον προσδιορίζουν τρία στοιχεία.

Ένας ασφαλιστικός νόμος και η ταυτότητά του προσδιορίζεται πρώτον, κύριε Καιρίδη, από τις ασφαλιστικές εισφορές και τον τρόπο είσπραξής τους και το ύψος τους, δεύτερον από τον τρόπο υπολογισμού των συντάξεων και δη από την οργανωτική ανασυγκρότηση του συστήματος.

Τι έχουμε εδώ με τον ν.4670 που είναι μεταρρύθμιση της Κυβέρνησής μας και που ως Υπουργός έφερα στη Βουλή; Έχουμε τρεις δομικές αλλαγές και στα τρία αυτά θέματα. Πρώτον, αναφορικά με τις ασφαλιστικές εισφορές σας θυμίζω ότι το προηγούμενο πλαίσιο του νόμου Κατρούγκαλου ήταν η ονομαζόμενη «φορολογική ασφαλιστική αντίληψη». Καταργήθηκε αυτό πλήρως και πήγαμε στις ελεύθερες κατηγορίες, ο καθένας πληρώνει αυτό το οποίο πιστεύει. Άρα η πρώτη δομική αλλαγή στο νέο ασφαλιστικό σύστημα είναι στις ασφαλιστικές εισφορές. Ταυτόχρονα, όσον αφορά τις εισφορές μισθωτών, σας θυμίζω ότι από το 2012 έως σήμερα αυτή η Κυβέρνηση και η προηγούμενη Κυβέρνηση Σαμαρά μείωσαν τις εισφορές των μισθωτών δέκα μονάδες, έξι στην κυβέρνηση Σαμαρά και τέσσερις στην Κυβέρνηση Μητσοτάκη. Άρα στο σύνολο των ασφαλιστικών εισφορών, που είναι ένα δομικό σύστημα, κομμάτι, πυλώνας του ασφαλιστικού έχουμε αλλαγή δομική.

Δεύτερον, στον τρόπο υπολογισμού των συντάξεων. Ο τρόπος υπολογισμού των συντάξεων με τον ν.4670 άλλαξε δομικά την αντίληψη του ασφαλιστικού. Θυμίζω ότι ο νόμος Κατρούγκαλου και η αντίληψη που περιείχε ήταν ότι πάμε σε έναν νόμο ο οποίος μετά τα είκοσι οκτώ περίπου χρόνια λειτουργούσε ισοπεδωτικά. Δεν συνέφερε κανέναν να παραμένει στο ασφαλιστικό γιατί είχε την ίδια σύνταξη. Ο νόμος Βρούτση, που ήρθε μεταγενέστερα, ο ν.4670, άλλαξε δομικά το σύστημα. Μετά τα τριάντα χρόνια, κινητροδοτεί, καλλιεργώντας την ασφαλιστική συνείδηση κάθε εργαζόμενο να παραμένει στον εργασιακό βίο γιατί μετά τα τριάντα χρόνια παίρνει μεσοσταθμικά μία επιπλέον σύνταξη σε ετήσια βάση. Παραδείγματος χάριν, οι αστυνομικοί, κύριε Θεοδωρικάκο, επειδή στο σύνολό τους είναι πάνω από τριάντα χρόνια, θα απολαύσουν μία σύνταξη μεσοσταθμικά παραπάνω με τον ν.4670 της Κυβέρνησής μας.

Και η τρίτη είναι η δομική αλλαγή του οργανογράμματος του συστήματος. Θυμίζω ότι παρέλαβα τρία ασφαλιστικά ταμεία τα οποία έγιναν ένα. Υπάρχει πλέον μόνο ο e-ΕΦΚΑ, ο οποίος αποτελεί το νέο σύγχρονο πλαίσιο της ασφαλιστικής οντότητας του ασφαλιστικού μας συστήματος με την εξέλιξή του την ηλεκτρονική, που συνδυαστικά με την ψηφιακή σύνταξη «ΑΤΛΑΣ» φέρνει με μεγάλη ταχύτητα αυτό που έλεγα και αμφισβητούσαν πολλοί «σύνταξη με ένα κουμπί». Ήδη πάνω από εκατό χιλιάδες συντάξεις χηρείας και συντάξεις αγροτών, κύριε Καιρίδη, έχουν δοθεί με το πάτημα ενός κουμπιού. Μόλις ολοκληρωθεί η πληροφορία μέσα στο σύστημα που καταγράφεται -από το 2014 ως Υπουργός τότε το ξεκίνησα με το «ΆΤΛΑΣ»- οι συντάξεις θα δίνονται σε ένα δευτερόλεπτο, με το πάτημα ενός κουμπιού.

Έρχομαι τώρα στις αυξήσεις, τι αυξήσεις φέρνει ο ν.4670 και αν είναι μόνιμες και αν είναι σταθερές.

Η πρώτη αύξηση: Κάθε χρόνο θα δίνεται αύξηση την 1η Ιανουαρίου κάθε έτους η οποία θα δίνεται τον μήνα Μάρτιο ή Απρίλιο σύμφωνα με τα αποτελέσματα που πρέπει να παίρνει κάθε φορά από την ΕΛΣΤΑΤ, που είναι το αποτέλεσμα του αθροίσματος πληθωρισμού και ανάπτυξης διά δύο. Αυτό περιλαμβάνει ο νόμος. Το διατήρησε από τον προηγούμενο νόμο και αυτό θα γίνεται όχι μόνο την 1η Ιανουαρίου του 2023, αλλά κάθε χρόνο.

Δεύτερον, το ζήτημα το οποίο αφορά την αλλαγή αντίληψης του ασφαλιστικού που το είπα και πριν: μετά τα τριάντα χρόνια συμφέρει όλους να παραμένουν στον εργασιακό βίο, με πλαφονάρισμα τα σαράντα δύο χρόνια, γιατί παίρνουν μεσοσταθμικά μία σύνταξη. Άρα όλη αυτή η προσπάθεια του ασφαλιστικού είναι να προτρέπει όλους να παραμένουν στον ασφαλιστικό βίο με διαφανή ασφαλιστική κάλυψη, ιστορικό βίου ασφαλιστικού διαφανή και όχι μαύρη εργασία.

Το τρίτο είναι ότι άλλαξε το σύστημα την περίοδο εκείνη με τον ν.4670. Οι συνταξιούχοι εργαζόμενοι θα παίρνει το 70% και όχι το 30% όπως ήταν με τον προγενέστερο νόμο.

Και φυσικά η τέταρτη με την Κυβέρνησή μας είναι η κατάργηση της εισφοράς αλληλεγγύης που θα δίνει μόνιμα και αυτή μία σταθερή αύξηση στις συντάξεις.

Γιατί πολλοί λένε ότι παρέμεινε ο νόμος Κατρούγκαλου; Για ένα πράγμα, για την προσωπική διαφορά. Ποιους αφορά η προσωπική διαφορά, κύριε Οικονόμου; Αφορά έναν περιορισμένο αριθμό συνταξιούχων. Μετά το 2019 δεν υπάρχει κανένας. Για όσους συνταξιούχους υπάρχουν μετά το 2019 -ένα ασφαλιστικό είναι λάθος να το φωτογραφίζουμε μέσα στον παρόντα χρόνο ένα ασφαλιστικό βλέπει το μέλλον- δεν υπάρχει προσωπική διαφορά. Από το κομμάτι των συνταξιούχων που έμεινε με την προσωπική διαφορά, ένα τμήμα θα πάρει ατόφιες αυξήσεις διότι δεν έχει προσωπική διαφορά, ένα άλλο θα συμψηφίσει την προσωπική διαφορά, που με μαθηματική βεβαιότητα σε τρία χρόνια εξαλείφεται και ένα άλλο θα πάρει αύξηση γιατί η αύξηση θα υπερβάλλει της προσωπικής διαφοράς. Αυτό το κομματάκι έμεινε για δημοσιονομικούς λόγους από το παρελθόν, αλλά συνολικά ο νόμος είναι καινούργιος. Δεν έχει καμμία σχέση με τον νόμο Κατρούγκαλου. Τελεία.

Πάμε τώρα σε ένα ζήτημα, κύριε Υπουργέ, που αφορά την ιδιότητά μου ως Βουλευτή Κυκλάδων, γιατί εδώ στο Βήμα της Βουλής πρέπει ο καθένας από εμάς να μεταφέρει τα βιώματα, τις απόψεις, τις αγωνίες των περιοχών στις οποίες έχει αναφορά.

Πριν από τρεις μέρες ήρθα από τη Μύκονο, που γιόρταζε τον πολιούχο της και προστάτη της Αστυνομίας τον Άγιο Αρτέμιο. Η κραυγή αγωνίας των επιχειρηματιών του νησιού είναι για ένα νέο κοινωνικό παραβατικό φαινόμενο το οποίο εμφανίστηκε στη Μύκονο εδώ και δυο-τρία χρόνια, το οποίο έχει πάρει ανεξέλεγκτες διαστάσεις και πολύ φοβάμαι ότι θα επεκταθεί και σε άλλες έντονου ενδιαφέροντος τουριστικές περιοχές. Είναι το ονομαζόμενο πρόβλημα με τα «πάρτι στις βίλες».

Δεν υπάρχει σήμερα νομοθετικό πλαίσιο το οποίο να περιφρουρεί και να φέρνει τη νομιμότητα στο συγκεκριμένο πρόβλημα, το οποίο θα σας εξηγήσω πώς έχει: Άτομα τα οποία είναι νοικιασμένοι, οι ονομαζόμενοι «φουσκωτοί», έρχονται και περιφρουρούν τη βίλα η οποία μπορεί να έχει εισιτήριο για την είσοδο 500 και 1.000 ευρώ, είναι απροσπέλαστη η βίλα, δεν μπορεί να μπει κανένας μέσα, διακινούνται σαφέστατα ναρκωτικά. Έχουμε εδώ τις εξής παραβάσεις: ναρκωτικά, έχουμε εισφοροδιαφυγή και φοροδιαφυγή η οποία πλέον ξεπερνάει τα εκατοντάδες εκατομμύρια. Το φαινόμενο είναι καινούργιο σχετικά και είναι λογικό η πολιτεία να το αντιμετωπίζει ως καινούργιο φαινόμενο. Την ίδια στιγμή αυτό το φαινόμενο υπονομεύει τον υγιή ανταγωνισμό για τις επιχειρήσεις οι οποίες πληρώνουν ασφαλιστικές εισφορές, πληρώνουν φόρους, πληρώνουν εργαζόμενους. Το πιο σημαντικό από όλα είναι η επικινδυνότητα τού τι γίνεται μέσα σε αυτές τις βίλες, με τα παιδιά τα οποία θα μπουν μέσα και τα ναρκωτικά τα οποία διακινούνται. Δεν μπορεί η πολιτεία σήμερα με το υφιστάμενο νομοθετικό πλαίσιο να παρέμβει. Μπορεί να γίνει κάτι το οποίο μπορεί να είναι εξατομικευμένο. Δεν ξέρω. Αυτό, όμως, που πιστεύω, κύριε Υπουργέ, κύριε Οικονόμου, κύριε Θεοδωρικάκο, είναι ότι πρέπει να το αντιμετωπίσουμε στη ρίζα του. Για μένα πρέπει να συσταθεί μία επιτροπή, πρώτα-πρώτα από το Υπουργείο Προστασίας του Πολίτη, το Υπουργείο Υγείας, γιατί είναι υγειονομικού ενδιαφέροντος και τα θέματα, το Υπουργείο Εργασίας και το Υπουργείο Οικονομικών, για να γίνει μία μελέτη του τρόπου αντιμετώπισης αυτού του απαράδεκτου παραβατικού φαινομένου που εμφανίστηκε στη Μύκονο για πρώτη φορά και που αν δεν το αντιμετωπίσουμε θα μετεξελιχθεί και σε άλλες περιοχές της χώρας μας.

Επιλέγω να το πω από Βήματος Βουλής κι όχι να κάνω γραπτή ερώτηση. Είμαι σίγουρος για την ευαισθησία και τη δική σας και του κ. Θεοδωρικάκου και των αστυνομικών αρχών που γνωρίζουν το πρόβλημα. Υπάρχουν και οι κάτοικοι της Μυκόνου που γνωρίζουν επίσης το πρόβλημα γιατί το βιώνουν. Θα συνδράμουμε όλοι μαζί ώστε να το αντιμετωπίσουμε στη ρίζα του και να δώσουμε λύση σε αυτή τη νέα παραβατική λειτουργία του συστήματος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει τώρα ο κ. Αθανάσιος Ζεμπίλης από τη Νέα Δημοκρατία, στη συνέχεια στον κ. Κωνσταντίνο Μάρκου από τον ΣΥΡΙΖΑ - Προοδευτική Συμμαχία και θα ακολουθήσει ο Καλαματιανός, ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

Κύριε Ζεμπίλη, έχετε τον λόγο.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, όπως συνήθως λέγεται, η ποιότητα του σωφρονιστικού συστήματος μιας χώρας αντανακλά το επίπεδο πολιτισμού της. Έτσι, οι συνθήκες που επικρατούν στις φυλακές έχουν μεγάλη σημασία, καθώς μαρτυρούν την ωριμότητα της κοινωνίας. Είτε το θέλουμε είτε όχι, τους κρατουμένους θα τους συναντήσουμε και πάλι μπροστά μας μετά την αποφυλάκισή τους και έχει σημασία τότε να είναι μεταμελημένοι και αν μη τι άλλο να μην έχουν μυηθεί σε αναβαθμισμένη εγκληματική δράση.

Είναι προφανές συνεπώς ότι ο υποτροπιασμός στην εγκληματικότητας είναι ο δείκτης της αποτυχίας και της παρακμής μιας κοινωνίας, δείκτης αποτυχίας ενός ολόκληρου πολιτισμού. Άρα θα πρέπει να επενδύσουμε στον σωφρονισμό των κρατουμένων σε συνθήκες κράτησης, την υγειονομική περίθαλψη, την εκπαίδευση, την κατάρτιση, την ψυχαγωγία, τη δημιουργική απασχόληση, την περιοδική τους επικοινωνία με την κοινωνία και, εν τέλει, στην ομαλή επανένταξη τους σε αυτή. Και το λέω αυτό διότι η σωφρονιστική πολιτική στη χώρα μας διαχρονικά θεωρούνταν μια πολυτέλεια, κάτι ξένο και απόμακρο προς την κοινωνία και η κατάσταση αυτή επιδεινώθηκε στα χρόνια της κρίσης με την υποστελέχωση των καταστημάτων και την απαξίωση των υποδομών.

Κορυφαίο ζήτημα στην προσπάθεια διαφύλαξης και προστασίας των δικαιωμάτων των κρατουμένων με βάση τις ευρωπαϊκές προδιαγραφές αποτελεί ο σωφρονιστικός υπερπληθυσμός που οδηγεί σε περιστατικά εντάσεων και βίας μεταξύ κρατουμένων και υποβαθμίζει την ποιότητα διαβίωσης. Ο υπερπληθυσμός, κυρίως δηλαδή η άνιση κατανομή μεταξύ των καταστημάτων, είναι και η συχνότερη περίπτωση καταδίκης της χώρας μας για παραβίαση του άρθρου 3 της ευρωπαϊκής συνθήκης για απάνθρωπη και εξευτελιστική μεταχείριση στις φυλακές.

Είναι χαρακτηριστικό ότι από τα σαράντα επτά μέλη του Συμβουλίου της Ευρώπης σε επίπεδο καταδικαστικών αποφάσεων η Ελλάδα έκανε παρέα με κράτη όπως η Ρωσία, η Ρουμανία, η Τουρκία, η Ουγγαρία και η Ουκρανία. Και αυτό είναι κάτι που μας αδικούσε, διότι η Ελλάδα είναι ένα ευνομούμενο κράτος, μία χώρα δημοκρατίας και ασφάλειας δικαίου.

Συνεπώς είναι πολύ σημαντικό ότι με το άρθρο 8 του παρόντος νομοσχεδίου θεσπίζεται το εθνικό ένδικο μέσο για την προβολή αιτιάσεων για τις συνθήκες κράτησης και την καταβολή αποζημίωσης. Η δυνατότητα προσφυγής των κρατουμένων θα επιτρέψει τον επαναπατρισμό και τον φιλικό διακανονισμό υποθέσεων που εκκρεμούν σήμερα στο Στρασβούργο, ώστε να μην έχουμε τις αποφάσεις του Δικαστηρίου Δικαιωμάτων του Ανθρώπου εναντίον μας, αλλά ούτε και τις μεγάλες αποζημιώσεις που επιδικάζει το δικαστήριο αυτό.

Υπενθυμίζω ότι κάτι αντίστοιχο έχει γίνει και με τις υποθέσεις για τη μεγάλη διάρκεια των δικών, όπου εκκρεμούσαν επτακόσιες πενήντα υποθέσεις εναντίον της Ελλάδας στο Στρασβούργο και μετά την ψήφιση ανάλογων ένδικων βοηθημάτων έμειναν μόλις τριάντα. Με τον τρόπο αυτόν η χώρα μας θα φαίνεται ότι τηρεί τις διεθνείς της υποχρεώσεις.

Παραμένει, βέβαια, το δομικό και συστημικό πρόβλημα, η επίλυση του οποίου προϋποθέτει τον εκσυγχρονισμό των συνθηκών κράτησης. Προς την κατεύθυνση αυτή κατατείνουν και οι διατάξεις του παρόντος νομοσχεδίου για τον διαχωρισμό των σωφρονιστικών καταστημάτων ανάλογα με το είδος, τη βαρύτητα των αδικημάτων προκειμένου να επιτελούνται οι σκοποί του σωφρονισμού.

Έτσι, σύμφωνα με τον νέο χάρτη των φυλακών της χώρας, το κατάστημα κράτησης Χαλκίδας προβλέπεται να φιλοξενεί κρατούμενους για οικονομικά εγκλήματα. Αναφέρθηκε ο Υπουργός στη μεγάλη προσπάθεια που κάνει η Κυβέρνηση με τα νέα σωφρονιστικά καταστήματα σε Κορυδαλλό, Ιωάννινα, Δράμα, Κρήτη. Να προσθέσουμε εδώ και το κατάστημα της Χαλκίδας, γιατί είναι πολύ σημαντικό να επισπευσθεί το πρότζεκτ της μετεγκατάστασης των φυλακών Χαλκίδας και να εγκριθεί η χρηματοδότησή του από τη Διυπουργική Επιτροπή Έργων ΣΔΙΤ, ώστε να κατασκευαστεί ένα σύγχρονο κατάστημα με υποδομές και εγκαταστάσεις που εναρμονίζονται πλήρως με τα διεθνή πρότυπα.

Αρκεί να πω ότι σήμερα οι φυλακές στεγάζονται σε ένα παλιό κτήριο, πρώην στρατόπεδο, που δεν πληροί ούτε τις στοιχειώδεις απαιτούμενες προδιαγραφές. Είναι χαρακτηριστικό ότι σε έναν θάλαμο σαράντα τετραγωνικών μέτρων, πρώην στρατοπέδου, μπορούν να φιλοξενούνται είκοσι κρατούμενοι οι οποίοι, μάλιστα, κρεμούν πανιά στις κουκέτες τους για να εξασφαλίσουν μία στοιχειώδη ιδιωτικότητα. Άλλωστε, όπως λέει και ο Φουκώ: «Το στρατόπεδο είναι το διάγραμμα μίας εξουσίας που ασκείται χάρη σε μία γενική ορατότητα».

Επίσης, δεν υπάρχει οργανωμένος χώρος σίτισης, αλλά ούτε και ο απαιτούμενος χώρος για να κινηθούν οι κρατούμενοι, όπως ελάχιστος είναι και ο χώρος προαυλισμού τους και όπως λέγεται, ο άνθρωπος που δεν κινείται είναι ο νεκρός άνθρωπος.

Τέλος, δεν υπάρχει ο απαιτούμενος χώρος για τη λειτουργία σχολείου δεύτερης ευκαιρίας, με αποτέλεσμα να χάνουν το σχολείο τους και όσοι «πετάγονται» εκεί. Χαρακτηριστικά ο Ουγκώ έλεγε: «Εκεί που ανοίγει ένα σχολείο, κλείνει μία φυλακή».

Όπως αντιλαμβανόμαστε, οι εκπαιδευτικές άδειες των κρατουμένων, το σχολείο δεύτερης ευκαιρίας και γενικά η εκπαίδευση, έχει ιδιαίτερη αξία σε ένα σύστημα που αποσκοπεί στην αποκατάσταση και την επανένταξη των κρατουμένων. Άλλωστε, η μόρφωση αποτελεί όχι μόνο δικαίωμα αλλά και έναν επιπλέον παράγοντα για να γκρεμιστούν οι τοίχοι που χωρίζουν τη φυλακή από την κοινωνία. Παρομοίως και οι άδειες κρατουμένων συμβάλλουν στην αποφυγή του ιδρυματισμού και την ομαλή επαναφορά στο ελεύθερο κοινωνικό περιβάλλον μετά την έκτιση της ποινής.

Στην ερώτηση εάν όλοι οι κρατούμενοι επιδέχονται σωφρονισμού, έχω σοβαρές επιφυλάξεις για κάποιες κατηγορίες, όπως οι δράστες σεξουαλικών εγκλημάτων κατά ανηλίκων. Τον τελευταίο καιρό παρακολουθούμε δυσώδεις και σκοτεινές υποθέσεις κατά ανηλίκων, που προκαλούν την απόλυτη φρίκη. Από τα επίσημα στοιχεία της ΕΛ.ΑΣ. προκύπτει ότι έχουμε αύξηση κατά 58% του αριθμού των ανήλικων θυμάτων βιασμού στη χώρα μας κατά το πρώτο οκτάμηνο του έτους.

Είμαι από εκείνους που λένε ότι η ποινική νομοθεσία δεν μπορεί να αλλάζει «στην τούρλα του Σαββάτου», ανάλογα με την επικαιρότητα. Ωστόσο, είναι δυνατόν να κλείνουμε τα μάτια σε τέτοια νοσηρά, αλλά δυστυχώς υπαρκτά και συνεχώς πολλαπλασιαζόμενα περιστατικά κακοποίησης, τα οποία καταστρέφουν τον ψυχισμό μικρών και αθώων παιδιών; Με αφορμή αυτό το σημείο αυτό ανοίγει μία συζήτηση για τον επανασχεδιασμό του πλαισίου προστασίας των ανηλίκων. Είναι γεγονός ότι με πρωτοβουλία της παρούσας Κυβέρνησης αυστηροποιήθηκαν τα όρια ποινών γι’ αυτά τα αδικήματα.

Επίσης, σε συζήτηση τίθενται πλέον και άλλα ζητήματα, όπως η κατά προτεραιότητα εκδίκαση αυτών των υποθέσεων, ευεργετήματα της σωφρονιστικής νομοθεσίας, η χορήγηση του ανασταλτικού αποτελέσματος αλλά και ο συνολικός χρόνος έκτισης των ποινών.

Μοιραία, συνεπώς, η συζήτηση συνδέεται με την ευρύτερη έννοια της δικαιοσύνης, αλλά και με την πρόσληψή της από το κοινωνικό σώμα το οποίο είναι αρμόδιο να θέτει «το κατώφλι» για το ανώτατο όριο ανοχής της πολιτείας. Και στις περιπτώσεις αυτές το όριο ανοχής είναι μηδενικό. Μηδενική ανοχή, λοιπόν, στα εγκλήματα εκμετάλλευσης και βίας κατά των ανηλίκων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Ζεμπίλη.

Καλείται στο Βήμα ο κ. Κωνσταντίνος Μάρκου από τον ΣΥΡΙΖΑ - Προοδευτική Συμμαχία και στη συνέχεια θα πάμε στον κ. Νικολακόπουλο.

Ορίστε, κύριε Μάρκου, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε για μία κοινωνική ομάδα περίπου έντεκα χιλιάδων ατόμων, η οποία έχει το εξής ιδιαίτερο χαρακτηριστικό: Πρώτον, είναι πολίτες που δεν μπορούν να υπερασπιστούν το όποιο δικαίωμα θεωρούν ότι πρέπει να έχουν ή μπορούν πολύ αδύναμα. Δεύτερον, είναι άνθρωποι που ζουν κάτω από ιδιαίτερες συνθήκες που είναι αντιληπτές σε όλους μας. Σε αυτή δε την κοινωνία των έντεκα χιλιάδων ατόμων έχουμε περίπου χίλιους ισοβίτες στην Ελλάδα των δέκα εκατομμυρίων, όταν η Γερμανία των ογδόντα πέντε εκατομμυρίων έχει εκατόν πενήντα ισοβίτες. Εδώ κάτι λέει αυτό και βέβαια είναι αντικείμενο μίας άλλης συζήτησης.

Κύριοι Υπουργοί, έχουμε τα εξής δεδομένα: Παραπάνω από δέκα χρόνια οικονομική κρίση με επιπτώσεις παντού. Επιπτώσεις και σε αυτή την ομάδα και στο σύστημά της, με αποτέλεσμα υπερπληθυσμό στα καταστήματα, ανεπάρκεια σε προσωπικό, αριθμητική υποστελέχωση σε εκπαιδευμένο προσωπικό, έλλειψη επενδύσεων. Εάν προστεθούν σε αυτά οι άδειες σε αγροτικές φυλακές, η αυστηροποίηση στη χορήγηση αδειών, η παράλειψη ενεργοποίησης από την Κυβέρνηση των εναλλακτικών της κράτησης ποινών, η παράλειψη εισαγωγής του ειδικού ενδίκου βοηθήματος για τους κρατουμένους, τότε βλέπει κανείς το αυτονόητο. Οι συνθήκες διαβίωσης στα καταστήματα κράτησης είναι ιδιαίτερα επιβαρυμένες και τα θεμελιώδη ανθρώπινα δικαιώματα βρίσκονται σε διαρκή κίνδυνο.

Είναι τεράστια η ευθύνη σας σαν Κυβέρνηση. Η περιβόητη έκθεση της CPT που συντάχθηκε πρόσφατα από την Ευρωπαϊκή Επιτροπή για την πρόληψη των βασανιστηρίων, έπειτα από μια ad hoc επίσκεψη της Επιτροπής στην Ελλάδα, είναι σαφής γιατί η Επιτροπή θεώρησε ότι αυτό απαιτείται από τις περιστάσεις ότι πρέπει να βελτιωθεί. Ωραίο κλίμα είχατε, κύριε Υπουργέ. Εγώ θα έλεγα ότι «σας τραβούσαν το αυτί» συνέχεια πίσω από τις κλειστές πόρτες.

Οι ελληνικές φυλακές χαρακτηρίζονται πλέον επισήμως και διεθνώς ως απλές αποθήκες ανθρώπων, πράγμα που είναι σε ευθεία αντίθεση με κάθε κανόνα ή πρότυπο του Ευρωπαϊκού Δικαίου. Πρόκειται για έναν άλλον τομέα που πιστοποιεί ότι η χώρα μας απομακρύνεται από το ευρωπαϊκό κεκτημένο.

Η αντιπροσωπεία της Ευρωπαϊκής Επιτροπής στην έκθεσή της μεταξύ άλλων τονίζει την ανησυχία της για τη δεινή κατάσταση του σωφρονιστικού μας συστήματος, καταδεικνύει τα πρωταρχικά προβλήματα, τον υπερπληθυσμό και τη χρόνια έλλειψη προσωπικού και απειλείται η Επιτροπή μας από τον διεθνή εξευτελισμό μέσω δημόσιας δήλωσης.

Κύριοι Υπουργοί της Κυβέρνησης και κύριοι Βουλευτές της Πλειοψηφίας, μας έχετε εξευτελίσει ως χώρα τόσο στο διεθνές όσο και στο ευρωπαϊκό, κυρίως, περιβάλλον. Μας εξευτελίζετε! Φυλακές, προστατευόμενοι μάρτυρες, υποκλοπές, ελευθερία του Τύπου. Σε όλα αυτά έχουμε γίνει καταγέλαστοι. Δεν σας ενοχλεί. Σας ενδιαφέρει μόνο λιγάκι εδώ το εσωτερικό σας πελατειακό δίκτυο.

Ας δούμε δύο, τρία σημεία, λοιπόν, από το νομοσχέδιο. Τον Ιανουάριο του 2019 η κυβέρνηση του ΣΥΡΙΖΑ -έχοντας υπ’ όψιν της αυτά τα προβλήματα- συγκρότησε μια επιτροπή με απόφαση του Γενικού Γραμματέα Αντεγκληματικής Πολιτικής -έχει σημασία να αναφερθώ ονομαστικά- κ. Ευτύχη Φυτράκη για τη θέσπιση του ενδίκου βοηθήματος για να λυθεί αυτό το πρόβλημα. Ακολούθως τον Ιούλιο του 2020 κατατίθεται στη Βουλή σε κλίμα πρωτοφανούς συναίνεσης κατόπιν εισήγησης του προέδρου του Νομικού Συμβουλίου του Κράτους, πρόταση νόμου για θέσπιση ειδικού ένδικου μέσου για τις συνθήκες κράτησης στα σωφρονιστικά καταστήματα, που αποτελούσε διακομματική αποδοχή για τη συμμόρφωση της Ελλάδας.

Εδώ ερχόμαστε σε έναν άλλον Γενικό Γραμματέα Αντεγκληματικής Πολιτικής, την περιβόητη κ. Νικολάου, η οποία έχει ταχθεί κατά της υιοθέτησης του ειδικού ενδίκου μέσου λέγοντας ότι ο ισχύων σωφρονιστικός κώδικας παρέχει επαρκή προστασία και κατοχυρώνει πλήρως τα δικαιώματα των κρατουμένων. Δύο διαφορετικές φιλοσοφίες, οι οποίες είναι προσωποποιημένες. Την ίδια ώρα που συσσωρεύονται πάνω από δύο χιλιάδες διακόσιες υποθέσεις στην Ευρώπη για ζητήματα που αφορούν τις συνθήκες κράτησης, εμείς αγωνιούσαμε παράλληλα για την κατάσταση αυτή, που όπως είπε ο εισηγητής μας κ. Λάππας, ή σε τραγωδία ή σε αδιέξοδο θα οδηγούσε. Και εξακολουθεί να υπάρχει αυτός ο κίνδυνος και ελπίζουμε να υπάρξει διέξοδος. Και έπρεπε να έρθετε στο παρά ένα για να αποφύγουμε αυτή τη δημόσια δήλωση.

Ωστόσο και πάλι γενναίες ρυθμίσεις της επιτροπής παρακάμπτονται προκλητικά, όπως για παράδειγμα η προσφυγή που κρίνεται από ένα συμβούλιο που λειτουργεί χωρίς δημοσιότητα, παράλειψη κατοχύρωσης του δικαιώματος ακρόασης του κρατουμένου, μη μεταγωγή του κρατουμένου ώστε να αναπτύξει την προσφυγή του κ.λπ.. Με άλλα λόγια είμαστε πάλι προ του κινδύνου να έχουμε πάλι καταδίκες.

Δεύτερον, η επανένταξη. Το ξέρετε, αγαπητοί συνάδελφοι, και ειδικά οι επαΐοντες ότι οι ελάχιστοι βασικοί κανόνες των Ηνωμένων Εθνών για τη μεταχείριση των κρατουμένων γνωστοί ως «κανόνες Μαντέλα» έχουν συμπεριλάβει ρύθμιση που συνδέει ευθέως την κοινωνική επανένταξη με την επίτευξη των σκοπών της ποινής. Σας το τονίζουμε επανειλημμένως, διαρκώς και θα συνεχίσουμε, ότι η αποτροπή της υποτροπής έχει τρία στοιχεία: Να βοηθηθεί να βρει εργασία. Δεν υπάρχει ουσιαστική βοήθεια. Δεύτερον, να κρατηθούν οι οικογενειακοί και φιλικοί του δεσμοί, να αισθάνεται αυτή την οικογένεια ο κρατούμενος. Αυτό σημαίνει άδειες. Δεν το ασπάζεστε. Να εκπαιδευτεί για να μπορέσει να έχει επαγγελματική αποκατάσταση. Το μειώνετε. Αντί αυτού, αυστηροποιείτε τη χορήγηση τακτικών αδειών, τους υπό όρους απόλυση, τις εκπαιδευτικές άδειες, τον θεσμό ημιελεύθερης διαβίωσης. Γενικά αυστηροποίηση!

Φτιάχνετε και ειδικές φυλακές. Αν δεν απατώμαι, κύριοι Υπουργοί, στα Γρεβενά προορίζετε οι φυλακές να είναι για τους βιαστές. Πιστέψτε με, με ενδιαφέρον θα περιμένω τις εκλογές να δω τα εκλογικά αποτελέσματα συγκριτικά σε όλες τις φυλακές και να δω και τι ποσοστό θα πάρει η Νέα Δημοκρατία στα Γρεβενά.

Πάμε στο τρίτο. Εναλλακτικές της κράτησης ποινές: Δύο επίκαιρες επερωτήσεις έχω υποβάλει εγώ προσωπικά στον Υπουργό. Μας είπατε ότι τώρα περιμένουμε την ΚΥΑ, ότι θα έρθει. Για να δούμε.

Τώρα όσον αφορά τη βοήθεια που δίνει ο Συνήγορος του Πολίτη στους κρατούμενους, ο Συνήγορος του Πολίτη είναι ένας πολύ ουσιαστικός θεσμός. Οφείλουμε να ενθαρρύνουμε, να δημοσιοποιήσουμε τη λειτουργία του στους κρατούμενους και να τους δώσουμε εργαλεία να προσφεύγουν σε αυτόν τον Συνήγορο του Πολίτη για να μπορούν να βρίσκουν τα δικαιώματά τους. Σας θυμίζω ότι σε άλλες ευρωπαϊκές χώρες υπάρχει ειδικός συνήγορος του κρατούμενου.

Τελειώνω, κύριε Υπουργέ, αναφερόμενος στην ομιλία σας στην οποία είχατε όλα τα χαρακτηριστικά του δημοσκόπου και του δημοκόπου. Προβλέψατε το αποτέλεσμα και ως γνήσιος λαϊκιστής με τα μάτια στις εκλογές, φροντίσατε να απευθυνθείτε στις μανάδες μας στους πατεράδες μας. Λες και εσείς έχετε άλλες μανάδες και άλλους πατεράδες και εμείς έχουμε άλλες μανάδες και άλλους πατεράδες. Είναι χαρακτηριστικό του λαϊκισμού και της δημοκοπίας.

Είπατε και κάτι άλλο ανεπίτρεπτο, ότι στην Κουμουνδούρου υπάρχουν κάποιοι που εύχονται να υποστούμε τη δημόσια δήλωση. Να ρωτήσω: έχετε βάλει κοριούς και στην Κουμουνδούρου; Γιατί μόνο αν μας βεβαιώσετε ότι έχετε κοριούς, τότε να δεχτώ ότι κάπου έχει μια αξιοπιστία αυτή η εκτίμησή σας. Ελπίζω να μην αποδειχθεί και αυτό στο μέλλον.

Και τελειώνω, κύριε Πρόεδρε. Ποια είναι η εικόνα σήμερα; Η εγκληματικότητα -μικρή, μεσαία, μεγάλη- έχει αυξηθεί από το 2021 στο 2022. Σύμφωνα με τα στοιχεία της ΕΛ.ΑΣ. τα κακουργήματα είναι εννιά χιλιάδες εβδομήντα οκτώ το 2020, εννιά πεντακόσια τριάντα επτά το 2021. Είναι στοιχεία της ΕΛ.ΑΣ.. Τα πλημμελήματα είναι διακόσια τρία εξακόσια τριάντα επτά το 2020, διακόσια δεκατέσσερα εκατόν δύο το 2021. Πάνω από τα μισά εγκλήματα μένουν ανεξιχνίαστα. Οι πολίτες -χθεσινή δημοσκόπηση του «ΑΝΤ1»- στο 69% λένε ότι έχει αυξηθεί η εγκληματικότητα.

Έχετε αποτύχει στο να παρέχετε ασφάλεια στους πολίτες και έχετε ταυτόχρονα περιορίσει και τις ελευθερίες. Είναι πλήρης αποτυχία. Πρέπει να τα μαζέψετε και να φύγετε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Και καλείται στο Βήμα ο κ. Ανδρέας Νικολακόπουλος από τη Νέα Δημοκρατία και να ετοιμάζεται ο κ. Καιρίδης από τη Νέα Δημοκρατία.

Ορίστε, κύριε Νικολακόπουλε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν αναφερθώ στις διατάξεις αυτού του άκρως σημαντικού νομοσχεδίου του Υπουργείου Προστασίας του Πολίτη, που αφορά στις αλλαγές στον Σωφρονιστικό Κώδικα, δεν θα μπορούσα να μην αναφερθώ σε δύο τραγικά γεγονότα τα οποία έχουν απασχολήσει όλους μας τις τελευταίες εβδομάδες.

Το πρώτο είναι η τραγική υπόθεση της βάρβαρης σεξουαλικής κακοποίησης, της απόλυτης συνολικής κακοποίησης θα έλεγα, ενός δωδεκάχρονου κοριτσιού, μια απόλυτα καταδικαστέα και αποτρόπαια πράξη, η οποία θα πρέπει να μας προβληματίσει όλους ως προς τα κοινωνικά αίτια, την ανάγκη ενίσχυσης πολιτικών πρόληψης αλλά και βέβαια την καταστολή. Τέτοια εγκλήματα αναπόφευκτα πλέον θέτουν προς συζήτηση το ζήτημα της ποινικής, ιδιαιτέρας πλέον, αντιμετώπισης εγκλημάτων παρά την πρόσφατη τροποποίηση από την Κυβέρνησή μας του Ποινικού Κώδικα με σημαντική αυστηροποίηση των ποινών και, βέβαια, καθιστά αναγκαία την εκπόνηση ενός εθνικού σχεδίου για την παιδική κακοποίηση.

Θα πρέπει, επίσης, να τονίσουμε ότι η Ελληνική Αστυνομία κινήθηκε με απόλυτη υπευθυνότητα και επαγγελματισμό προβαίνοντας σε όλες τις προβλεπόμενες από τον νόμο διαδικασίες. Αυτό αποδεικνύεται από το γεγονός ότι οι δράστες αυτού του αποτρόπαιου εγκλήματος οδηγούνται ένας-ένας στη δικαιοσύνη και είμαι βέβαιος ότι η δικαιοσύνη θα τους αντιμετωπίσει όπως πρέπει.

Όμως, θα πρέπει να αναφερθώ και στο εγκληματικό περιστατικό στο Αστυνομικό Τμήμα της Ομόνοιας με δράστες τους ειδικούς φρουρούς της ΕΛ.ΑΣ. της Άμεσης Δράσης. Η ΕΛ.ΑΣ. σε αυτή την περίπτωση αντέδρασε με σοβαρότητα και επαγγελματισμό, σύμφωνα με τις προβλεπόμενες πειθαρχικές διαδικασίες, θέτοντας αμέσως τους ειδικούς φρουρούς σε διαθεσιμότητα. Είμαι σίγουρος πως θα διενεργηθούν όλες οι απαραίτητες διαδικασίες για την υπόθεση, προχωρώντας παράλληλα σε ένα σύνολο παρεμβάσεων με αυστηρότητα και υπευθυνότητα για την ορθή λειτουργία ενός τμήματος, το οποίο βρίσκεται σε μια από τις πιο δύσκολες περιοχές της Αθήνας.

Κυρίες και κύριοι συνάδελφοι, ως νομικός, ως δικηγόρος, αλλά και πλέον ως μέλος της Επιτροπής Σωφρονιστικού Συστήματος και Δομών Εγκλεισμού Κρατουμένων της Βουλής έχω διαπιστώσει κι εγώ πραγματικά πολλά προβλήματα, πολλές παθογένειες που έρχονται από το παρελθόν, οι οποίες καθιστούσαν προβληματικό, θα έλεγα, το σωφρονιστικό σύστημα της χώρας μας. Τα προβλήματα ήταν και είναι αρκετά. Η σημερινή Κυβέρνηση κατάφερε να υλοποιήσει σημαντικές παρεμβάσεις, όπως οι αλλαγές στον Ποινικό Κώδικα, οι οποίες συμβάλλουν καθοριστικά στη λειτουργία της δικαιοσύνης και στην ασφάλεια της κοινωνίας μας.

Για να γίνω, όμως, πιο συγκεκριμένος και όσον αφορά το σωφρονιστικό σύστημα, όπως διαπιστώσαμε τόσο από επισκέψεις της Επιτροπής Σωφρονιστικού Συστήματος στις φυλακές, αλλά και από τοποθετήσεις φορέων στην επιτροπή υπάρχει ανάγκη παρεμβάσεων.

Κατ’ αρχάς, η Κυβέρνηση έθεσε σε προτεραιότητα το χρόνιο πρόβλημα της έλλειψης προσωπικού προχωρώντας άμεσα σε προσλήψεις πεντακοσίων ογδόντα οκτώ σωφρονιστικών υπαλλήλων, ενώ βρίσκεται σε εξέλιξη μια ακόμη προκήρυξη πρόσληψης μέσω ΑΣΕΠ, η οποία αφορά την πρόσληψη τετρακοσίων δεκαέξι υπαλλήλων. Παράλληλα, διαμόρφωσε τις προϋποθέσεις παρεμβάσεων σε επίπεδο υλικοτεχνικών υποδομών εντός των φυλακών.

Κυρίες και κύριοι συνάδελφοι, το παρόν νομοσχέδιο έρχεται να συμβάλει θετικά στο σωφρονιστικό μας σύστημα. Όπως τόνισα και πρόσφατα κατά τη συζήτηση του πορίσματος της επιτροπής, οφείλουμε οι παρεμβάσεις που κάνουμε στις φυλακές να συντελούν σε μια συντονισμένη προσπάθεια όλων -Υπουργείου, φορέων-, ώστε να διασφαλίσουμε την ψυχοκοινωνική στήριξη, την ομαλή διαβίωση κρατουμένων και υπαλλήλων, αλλά και την ομαλή ένταξη των κρατουμένων στην κοινωνία.

Για τον λόγο αυτόν, σύμφωνα και με το Ευρωπαϊκό Δικαστήριο Δικαιωμάτων του Ανθρώπου, μέσω του νομοσχεδίου προωθείται ο διαχωρισμός των σωφρονιστικών καταστημάτων με βάση το είδος και τη βαρύτητα των αδικημάτων, ενώ παράλληλα το νομοσχέδιο εστιάζει στη βελτίωση των συνθηκών υγειονομικής περίθαλψης και διατροφής των κρατουμένων.

Θέλω να σταθώ ιδιαίτερα στη ρύθμιση που αναφέρεται στον διαχωρισμό των σωφρονιστικών καταστημάτων. Προβλέπεται η ίδρυση νέων κατηγοριών, όπως σωφρονιστικά καταστήματα αυξημένης ασφάλειας και σωφρονιστικά καταστήματα οικονομικών εγκλημάτων. Ιδιαίτερα επικίνδυνοι κρατούμενοι, κρατούμενοι που έχουν τελέσει εγκλήματα κατά της γενετήσιας ελευθερίας, κρατούμενοι που έχουν απείθαρχη συμπεριφορά σε βάρος συγκρατουμένου ή σωφρονιστικού υπαλλήλου, κρατούμενοι που καταστρέφουν περιουσιακά είδη των σωφρονιστικών καταστημάτων κρατούνται μόνο σε σωφρονιστικά καταστήματα αυξημένης ασφάλειας για την προστασία όλων και για την εύρυθμη λειτουργία των καταστημάτων, για την επίτευξη του σωφρονιστικού χαρακτήρα της ποινής. Κρατούμενοι εγκλημάτων διαφορετικών κατηγοριών δεν πρέπει να αναμειγνύονται. Είναι ρυθμίσεις οι οποίες δεν έχουν μόνο θετικό αποτύπωμα αλλά άκρως ουσιαστικό και θετικό, καθώς η ορθή λειτουργία των καταστημάτων κράτησης αφορά όλη την κοινωνία.

Καταργείται, επίσης, με το παρόν σχέδιο νόμου κάθε διάκριση μεταξύ κρατουμένων, συμπεριλαμβανομένου του φύλου και του γενετήσιου προσανατολισμού, ενώ επαναπροσδιορίζεται το κατώτατο όριο ηλικίας των νεαρών κρατουμένων από το δέκατο τρίτο στο δέκατο πέμπτο έτος.

Όσον αφορά τις κρατούμενες μητέρες με παιδιά έως τριών ετών, προβλέπεται η διαμονή τους σε ειδικό χώρο, ενώ προχωρά και η ίδρυση και λειτουργία βρεφονηπιακού σταθμού εντός των σωφρονιστικών καταστημάτων, αλλά και η διαμόρφωση νέων ειδικών χώρων για την επίσκεψη ανηλίκων μέχρι έντεκα ετών με τη συνοδεία της μητέρας.

**ΣΠΥΡΙΔΩΝΑΣ ΛΑΠΠΑΣ:** Και του πατέρα.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Και του πατέρα πλέον. Σωστά και είναι και ορθό.

Μια ακόμα ουσιαστική ρύθμιση είναι και η ίδρυση ψυχιατρικού και νοσοκομειακού τμήματος ξεχωριστά για τις κρατούμενες γυναίκες, αλλά και η δυνατότητα εξέτασης και παρακολούθησης των κρατουμένων από γιατρούς της δικής του επιλογής ακόμα και με δικές τους δαπάνες. Και όλα αυτά με έλεγχο.

Δίνεται με το παρόν σχέδιο νόμου για πρώτη φορά στον κρατούμενο, σύμφωνα με την Ευρωπαϊκή Σύμβαση για τα Δικαιώματα του Ανθρώπου, η δυνατότητα να προσφύγει για τις συνθήκες κράτησής του, διότι το κράτος δικαίου επιβάλλει έλεγχο και σε αυτόν τον τομέα και αποτελεί ακόμη έναν λόγο για να εργαστούμε για ακόμα καλύτερες συνθήκες κράτησης.

Τέλος, όσον αφορά την ένταξη των αποφυλακισθέντων στον δημόσιο βίο, την οικονομική και κοινωνική ζωή δίνει τη δυνατότητα της πρόσληψης κατά προτεραιότητα σε κοινωνικές, συνεταιριστικές επιχειρήσεις ή μονάδες που λειτουργούν με την εποπτεία της πολιτείας, ενώ για πρώτη φορά η Γενική Γραμματεία προχωρά στη διοργάνωση ενός ολοκληρωμένου προγράμματος κατάρτισης για όσους έχουν εκτίσει ποινές στις φυλακές με δυνατότητα πιστοποίησης για συγκεκριμένα πράγματα και συγκεκριμένες δυνατότητες.

Κυρίες και κύριοι συνάδελφοι, η αλλαγή του Σωφρονιστικού Κώδικα αφορά ολόκληρη την κοινωνία και γι’ αυτόν τον λόγο οι νομοθετικές παρεμβάσεις, όπως αυτές που έγιναν με το παρόν σχέδιο νόμου, έχουν μεγάλη σημασία. Το νομοσχέδιο αυτό εκσυγχρονίζει μια σειρά προϋποθέσεων και δυνατοτήτων του Σωφρονιστικού Κώδικα, συμβάλλει προς την κατεύθυνση επίλυσης πολλών χρόνιων προβλημάτων τα οποία έχουν επισημανθεί και στις αρμόδιες επιτροπές και σας καλώ να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Νικολακόπουλε.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Πρόεδρε, καταθέτω μια σειρά νομοτεχνικών βελτιώσεων, για τις οποίες έχει ενημερωθεί ουσιαστικά το Κοινοβούλιο από τη χθεσινή συζήτηση στην επιτροπή της Βουλής.

(Στο σημείο αυτό ο Υπουργός Προστασίας του Πολίτη κ. Παναγιώτης Θεοδωρικάκος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 198 έως 202)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο κ. Δημήτριος Καιρίδης από τη Νέα Δημοκρατία.

**ΔΗΜΗΤΡΙΟΣ ΚΑΙΡΙΔΗΣ:** Κατ’ αρχάς, κύριε Πρόεδρε, επιτρέψτε μου να ξεκινήσω με ένα ευχαριστώ στον κ. Καλαματιανό που παραχώρησε τη θέση του και απέδειξε για μια ακόμη φορά και την ευγένεια και την ευπρέπειά του, η οποία ελπίζω να είναι μιμητική και παραδειγματική για τους υπόλοιπους συναδέλφους του στον ΣΥΡΙΖΑ. Νομίζω ότι έχουν πολλά να διδαχθούν από αυτή.

**ΣΠΥΡΙΔΩΝΑΣ ΛΑΠΠΑΣ:** Μόνο του ΣΥΡΙΖΑ; Των κοινοβουλίων να λέτε.

**ΠΡΟΕΔΡΕΥΩΝ (Απόστολος Αβδελάς):** Γιατί; Τι έχουν του ΣΥΡΙΖΑ, δηλαδή;

**ΔΗΜΗΤΡΙΟΣ ΚΑΙΡΙΔΗΣ:** Τώρα, επειδή ακούστηκαν πολλά για τα τρέχοντα, να πω και εγώ ότι προφανώς και ως γονιός δύο παιδιών είμαι συγκλονισμένος από τις τελευταίες ειδήσεις των απεχθών αυτών εγκλημάτων που βλέπουν το φως της δημοσιότητας.

Όμως, δίπλα στον συγκλονισμό τον πρωτογενή για τα εγκλήματα θα πρέπει να σημειώσει κανείς πραγματικά και την απέχθειά του για τον τρόπο, με τον οποίο μέρος του μιντιακού συστήματος -δυστυχώς, θα έλεγα, και του πολιτικού συστήματος- προσπάθησε να αξιοποιήσει για ίδιον όφελος αυτά τα απεχθή εγκλήματα και δίπλα στον βιασμό πρόσθεσε έναν ευρύτερο κοινωνικό βιασμό, που καθιστά πολύ δύσκολο στα μελλοντικά θύματα να βγουν μπροστά και να αποκαλύψουν τέτοιες πράξεις.

Πρέπει κάτι να γίνει με τον τρόπο, με τον οποίο καλύπτονται, πολλές φορές χωρίς σοβαρότητα και υπευθυνότητα, αυτού του τύπου τα εγκλήματα. Είναι ένα πρόβλημα, το οποίο πρέπει ως φιλελεύθερη κοινωνία που είμαστε να μας απασχολήσει.

Τρία πράγματα έχω να σας πω, κύριοι Υπουργοί. Το πρώτο έχει να κάνει με τη βασική πρόνοια τού υπό συζήτηση νομοθετήματος, την εισαγωγή αυτού του πολυπόθητου ένδικου βοηθήματος, που έρχεται μετά από πολλά χρόνια να καλύψει ένα κενό και να αντιμετωπίσει μια βασική παράβλεψη της ελληνικής πολιτείας που την εξέθεσε σε προσφυγές, αλλά και σε κακόπιστες πολλές φορές κριτικές, στο Συμβούλιο της Ευρώπης και αλλού. Είμαι μέλος, τακτικό, μόνιμο της Κοινοβουλευτικής Συνέλευσης του Συμβουλίου της Ευρώπης και της αρμόδιας εδώ Επιτροπής Παρακολούθησης των Αποφάσεων του Ευρωπαϊκού Δικαστηρίου των Ανθρωπίνων Δικαιωμάτων και ξέρω πολύ καλά το πρόβλημα.

Έρχεται, λοιπόν, αυτό το ένδικο μέσο για τις συνθήκες κράτησης και την αξιοπρεπή διαβίωση των κρατουμένων τόσο στα σωφρονιστικά όσο και στα αστυνομικά καταστήματα της χώρας να μας απαλλάξει από ένα μεγάλο μέρος αυτών των προσφυγών.

Θα πρέπει να γίνει κάτι και με τις υπόλοιπες προσφυγές -δεν είναι δική σας αρμοδιότητα, είναι του Υπουργείου Δικαιοσύνης- που έχουν να κάνουν κυρίως με τη βραδυπορία απονομής της δικαιοσύνης, αλλά και με ζητήματα που έχουν να κάνουν στα βορειοανατολικά μας με τη μουσουλμανική μειονότητα, ώστε η χώρα να μην εκτίθεται. Και αυτό προσπαθήσαμε να κάνουμε και με τις τελευταίες ρυθμίσεις για τους μουφτήδες και ευρύτερα στην Επιτροπή Ανάπτυξης της Θράκης.

Ο αγώνας είναι πολυμέτωπος και έχουμε απέναντί μας μια επιθετική Τουρκία. Μου ζήτησε ο Υπουργός να πω μια κουβέντα. Θα κάνω μία κουβέντα, η οποία συνδέεται με το νομοθέτημα. Διότι το ελληνικό αφήγημα που κερδίζει συμμαχίες στο εξωτερικό λέει ότι έχουμε απέναντί μας έναν ηγέτη και ένα καθεστώς αυταρχικό στο εσωτερικό και επιθετικό στο εξωτερικό, που καταπιέζει τους πολίτες του, τους Τούρκους, στο εσωτερικό και επιτίθεται στους γείτονές του στο εξωτερικό.

Για να έχει αξιοπιστία το αφήγημά μας και να κερδίζουμε συμμαχίες στην υπόλοιπη Ευρώπη και τον υπόλοιπο κόσμο, είναι προφανές ότι δεν μπορεί να είμαστε μέσα στις δέκα πρώτες χώρες σε αριθμό προσφυγών εναντίον της Ελλάδας στο Συμβούλιο της Ευρώπης, στο Ευρωπαϊκό Δικαστήριο Ανθρωπίνων Δικαιωμάτων και άρα πρέπει συνολικά…

**ΣΠΥΡΙΔΩΝΑΣ ΛΑΠΠΑΣ:** Στις τέσσερις χειρότερες.

**ΔΗΜΗΤΡΙΟΣ ΚΑΙΡΙΔΗΣ:** Στις τέσσερις, ακόμη χειρότερο, και αυτό φαντάζομαι να το δεχθείτε στο πνεύμα της συνεννόησης ότι ήταν και επί των ημερών σας και είναι μια διαχρονική παθογένεια την οποία πρέπει να αντιμετωπίσουμε…

**ΣΠΥΡΙΔΩΝΑΣ ΛΑΠΠΑΣ:** Είπαμε των τελευταίων τριάντα ετών.

**ΔΗΜΗΤΡΙΟΣ ΚΑΙΡΙΔΗΣ:** Εγώ όπως και πολλοί καλοί συνάδελφοι που δίνουν αυτόν τον αγώνα τον καλό απέναντι στην Τουρκία στα διεθνή fora το ξέρω πάρα πολύ καλά ότι, για να έχει αξιοπιστία το κούνημα του δικού μας δακτύλου, πρέπει πρώτα να δούμε τα του οίκου μας.

Και γι’ αυτό όσοι εδώ μέσα -που υπάρχουν κάποιοι- αντιδρούν σε αυτά τα νομοθετήματα και σε αυτές τις πρωτοβουλίες, στο όνομα ενός ψευδεπίγραφου μεγαλοπατριωτισμού, στην ουσία βλάπτουν το εθνικό συμφέρον. Αναφέρομαι σε κάποιες πτέρυγες στα δεξιά της Νέας Δημοκρατίας, για παράδειγμα.

Άρα είναι ο αγώνας αυτός και για το συμφέρον το δικό μας, της χώρας, αλλά και για την αξιοπιστία των επιχειρημάτων μας στο εξωτερικό και ευτυχώς με αυτό το ένδικο βοήθημα τώρα καλύπτουμε αυτή τη μεγάλη τρύπα.

Το δεύτερο που θα σας έλεγα είναι κάτι μοναδικό. Παρακολουθώ πολύ επισταμένως τις εργασίες της Βουλής μας εδώ και τριάμισι χρόνια. Νομίζω ότι ο Υπουργός έσπασε κάθε ρεκόρ στην αποδοχή προτάσεων από την Αντιπολίτευση. Διάβασα τα πρακτικά στην επιτροπή. Κατέθεσε τώρα και τροποποιήσεις-ρυθμίσεις, με βάση προτάσεις που έγιναν.

Νομίζω, κύριοι της Αντιπολίτευσης, ότι πρέπει να δεχθείτε πως ήρθε σε καλό πνεύμα και πνεύμα συνεργασίας, να ακούσει και πραγματικά να αναβαθμίσει με τον τρόπο αυτόν την κοινοβουλευτική διαδικασία. Έτσι πρέπει να νομοθετούμε, ακούγοντας, βελτιώνοντας -δεν τα ξέρουμε όλα- και προχωρώντας μπροστά. Το βήμα το έκανε ο Υπουργός. Ελπίζω να το κάνει και η Αντιπολίτευση στην υπερψήφιση αυτών των ρυθμίσεων, να μη σταθεί μικρά, στενά, κομματικά απέναντί τους.

Τέλος, το τρίτο που θα σας έλεγα έχει να κάνει γενικά με το σωφρονιστικό μας σύστημα, το οποίο προφανώς έχει προβλήματα. Δεν υπάρχει καμμία αμφιβολία ότι έχουμε υπερπληθυσμό, ότι έχουμε κακές συνθήκες διαβίωσης, ότι δεν τηρείται πάντοτε το σωφρονιστικό του σωφρονιστικού συστήματος. Διότι εδώ -να συμφωνήσουμε όλοι- δεν είμαστε ούτε για εκδίκηση ούτε για βαρβαρότητα, αλλά πραγματικά για τον σωφρονισμό, όπως λένε οι φιλελεύθερες αρχές, τις οποίες πιστεύουμε οι περισσότεροι εξ ημών.

Ωστόσο, πέρα από τα συναινετικά, υπάρχει και μια θεμελιώδης διαφορά. Την είδαμε αυτή και στη δικιά σας διακυβέρνηση. Εμείς στεκόμαστε απέναντι. Η λύση στο πρόβλημα του υπερπληθυσμού δεν πιστεύουμε ότι μπορεί να είναι μόνο η αποσυμφόρηση ή όπως ονομάζεται «αποσυμφόρηση των φυλακών» με τη διαρκή μείωση ποινών και επιείκεια απέναντι στους ποινικούς και αυτούς που πρέπει να κολαστούν ποινικά.

Η δικιά μας η άποψη της κεντροδεξιάς, της φιλελεύθερης, της ευρωπαϊκής, της δημοκρατικής κεντροδεξιάς, της Νέας Δημοκρατίας, είναι ότι δίπλα σε αυτά τα μέτρα πρέπει να επενδύσουμε στο σωφρονιστικό σύστημα. Πρέπει να φτιάξουμε φυλακές, όπως θα φτιάξουμε τον Κορυδαλλό. Πρέπει να αναβαθμίσουμε υποδομές. Πρέπει να προσλάβουμε κόσμο, όπως προσλαμβάνουμε, και όχι να αφήσουμε το σωφρονιστικό σύστημα έρμαιο της τύχης του, όπου εκ του πονηρού κάποιοι το θέλουν έτσι, ώστε να μπορούν να δικαιολογούν τις αποσυμφορήσεις, στην ουσία την αυτοκατάργηση του ποινικού μας συστήματος υπό μία έννοια.

Σε αυτό πράγματι μας χωρίζει μεγάλο χάσμα με εσάς της Αξιωματικής Αντιπολίτευσης. Σε όλα ωστόσο τα υπόλοιπα νομίζω -και φάνηκε αυτό και από τη συζήτηση στις επιτροπές- μπορούμε να συμφωνήσουμε και να προχωρήσουμε μπροστά. Θα είναι μια μεγάλη χαμένη ευκαιρία να μην μπορέσουμε να συνεννοηθούμε σε αυτό.

Να συγχαρώ το Υπουργείο και την ηγεσία του για την πρωτοβουλία αυτή, την οποία κι εγώ με θέρμη και ενθουσιασμό υπερψηφίζω και ελπίζω όσοι περισσότεροι από εσάς.

Κύριε Καλαματιανέ, νομίζω ότι τώρα -αφού ευχηθείτε χρόνια πολλά για αύριο και σε εμένα και σε όλους τους Δημήτρηδες- μπορείτε να με διαδεχθείτε στο Βήμα.

Κύριε Πρόεδρε, σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΣΠΥΡΙΔΩΝΑΣ ΛΑΠΠΑΣ:** Χρόνια πολλά, κύριε Καιρίδη! Αν και διεθνολόγος, μιλήσατε πιο πολύ σαν νομικός.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Χρόνια πολλά στους Δημήτρηδες και στις Δημητρούλες!

Καλείται στο Βήμα ο κ. Διονύσιος Καλαματιανός, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία. Στη συνέχεια θα πάρει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Γκιόκας.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Χρόνια πολλά σε όλους τους Δημήτρηδες και σε εσάς, κύριε Καιρίδη. Έχω και προσφιλή μου πρόσωπα. Ο αδερφός μου είναι Δημήτρης, οπότε ευχόμαστε σε όλους χρόνια πολλά.

**ΠΡΟΕΔΡΕΥΩΝ (Απόστολος Αβδελάς):** Ανέβηκε στο Βήμα και ο κ. Μαρκόπουλος. Δεν τον είπατε τίποτα, θα παρεξηγηθεί τώρα που μας ακούει!

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όποιος γιορτάζει, λοιπόν, Δημήτρηδες, Δημητρούλες, Δήμητρες, σε όλες και όλους χρόνια πολλά.

Επιτρέψτε μου, πριν ξεκινήσω, μια αναφορά. Έναν χρόνο πριν είχαμε την απώλεια της Φώφης Γεννηματά. Το έργο, το παράδειγμά της, οι αγώνες της για τη δημοκρατία, τη δημόσια υγεία την κοινωνία είναι ακόμα ζωντανά. Θα τη θυμόμαστε πάντα!

Κύριε Υπουργέ, ακούσαμε δηλώσεις σας, ακούσαμε τους πανηγυρισμούς σας -και τους δικούς σας και του κυρίου Πρωθυπουργού- για τη -δήθεν- μείωση της εγκληματικότητας και για την ασφάλεια που νιώθουν οι πολίτες πλέον. Αλήθεια, τα πιστεύετε αυτά που λέτε; Γιατί αν τα πιστεύετε, προφανώς, είστε σε αντίθεση με την πραγματικότητα ή την αρνείστε την πραγματικότητα.

Σας καλούμε να κάνετε μια βόλτα στο κέντρο της Αθήνας, να κάνετε μια βόλτα στις γειτονιές και τους δρόμους τόσο της Αθήνας όσο και της Θεσσαλονίκης και των πόλεων και των χωριών της χώρας μας.

Ακόμα και στις δημοσκοπήσεις οι πολίτες δηλώνουν ότι η ανασφάλεια που νιώθουν είναι από τα πιο σημαντικά προβλήματα που αντιμετωπίζουν στην καθημερινότητά τους. Το αίσθημα ανασφάλειας, λοιπόν, είναι στην κορυφή της αγωνίας των πολιτών.

Ρωτήστε και στα αστυνομικά τμήματα τα οποία είναι υποστελεχωμένα. Οι αστυνομικοί που υπηρετούν εκεί δεν φθάνουν ούτε για να βγαίνουν οι βάρδιες.

Πείτε, λοιπόν, την αλήθεια για την υποστελέχωση κρίσιμων υπηρεσιών που διώκουν το έγκλημα! Πείτε την αλήθεια για τα στατιστικά στοιχεία!

Αυτά που έχουμε επίσημα για ολόκληρο το 2021 σε σχέση με το 2020 δείχνουν αύξηση της εγκληματικότητας. Εσείς πήρατε το πρώτο εννιάμηνο του 2022 και το συγκρίνετε με τα έτη 2015 - 2019, το πρώτο εννιάμηνο. Γιατί δεν παίρνατε πεντάμηνο, τρίμηνο, όποιο σας βολεύει, για να έχετε θετικότερα στοιχεία; Τα επίσημα στοιχεία που έχουμε του 2021 σε σχέση με το 2020 δείχνουν αύξηση της εγκληματικότητας και στις ανθρωποκτονίες και στη βαρύνουσα εγκληματικότητα. Όμως, δείχνουν αύξηση τα στοιχεία του 2021 και σε σχέση με το 2019, αύξηση στις ανθρωποκτονίες, αύξηση στις απάτες, αύξηση στους βιασμούς, αύξηση στις εκβιάσεις, αύξηση στη νομοθεσία περί των όπλων. Τα επίσημα στοιχεία του 2021 τα καταγεγραμμένα! Και μάλιστα, το 2021 είχαμε και περιορισμούς της κοινωνικής δραστηριότητας για πέντε μήνες τουλάχιστον. Και έχουμε και στοιχεία που δείχνουν ότι μέχρι το 2019 υπήρχε εξιχνίαση κατά 84% των κακουργημάτων, ενώ από το 2019 μέχρι τώρα στο μισό, στο 44%, στο 50%.

Πού είναι, λοιπόν, η ασφάλεια για όλους;

Ταυτόχρονα, το ίδιο χρονικό διάστημα με βάση τα διαθέσιμα στοιχεία του Συνηγόρου του Πολίτη παρατηρείται αύξηση στην αστυνομική αυθαιρεσία κατά ποσοστό 76% μεταξύ των ετών 2019 και 2020 και περαιτέρω αύξηση 16% για το 2021, μεταξύ 2020 και 2021.

Προκύπτει, λοιπόν, ότι δεν σας ενδιαφέρει πραγματικά η ασφάλεια των πολιτών. Δίνετε όλη τη βαρύτητα και τη βάση στην καταστολή όσων δεν σας είναι αρεστοί. Γι’ αυτό προσλαμβάνετε χιλιάδες ειδικούς φρουρούς με κατ’ εξαίρεση διαδικασίες, με εκπαίδευση ελάχιστη δύο, τριών μηνών. Γι’ αυτό προσλαμβάνετε και χίλιους ειδικούς φρουρούς επίσης με κατ’ εξαίρεση διαδικασίες και ελάχιστη εκπαίδευση για την Πανεπιστημιακή Αστυνομία, την αχρείαστη Πανεπιστημιακή Αστυνομία που απέδειξε και η πρόσφατη επιχείρηση που έγινε στις εστίες. Τελικά, θα επιχειρούν μέσα στα πανεπιστήμια ή εκτός πανεπιστημίων; Για πού τους προσλάβατε; Γι’ αυτό και δεν αντιμετωπίζετε αποτελεσματικά και τα φαινόμενα αυθαιρεσίας και κατάχρησης εξουσίας.

Εμείς επιμένουμε ότι η πραγματική αντιμετώπιση της εγκληματικότητας στηρίζεται στην έμφαση στην πρόληψη και στην αντιμετώπιση των οικονομικών, κοινωνικών, ψυχολογικών και ψυχιατρικών αιτιών που γεννούν το έγκλημα.

Χρειαζόμαστε μια Αστυνομία εκπαιδευμένη με γνώση των νόμων, με σεβασμό στο Σύνταγμα, στα δικαιώματα του πολίτη, σε κάθε πολίτη, σε κάθε άνθρωπο, μια Αστυνομία επαρκώς στελεχωμένη και με ειδικούς επιστήμονες, οι οποίοι θα συμβάλλουν στην πρόληψη και στην αντιμετώπιση της βαρύνουσας εγκληματικότητας, του οργανωμένου εγκλήματος, των γυναικοκτονιών, της ενδοοικογενειακής βίας, της έμφυλης βίας, των παιδοβιασμών. Εκεί χρειαζόμαστε έμφαση και μας λέτε για εξιχνιάσεις εγκλημάτων.

Μέχρι πρόσφατα είχαμε δεκάδες συμβόλαια θανάτου μέρα μεσημέρι, σφαίρες, δολοφονίες. Τον δολοφόνο του δημοσιογράφου, του κ. Καραϊβάζ, τον έχετε βρει; Τι γίνεται; Πώς πάει αυτή η έρευνα;

Άρα, λοιπόν, χρειαζόμαστε μια Αστυνομία με σωστή διάρθρωση του έμψυχου δυναμικού, για να ενισχυθούν με επάρκεια τα τμήματα που καταπολεμούν την εγκληματικότητα στους δρόμους και στις γειτονιές. Χρειάζεται αναβάθμιση του υλικοτεχνικού εξοπλισμού και των κτηριακών υποδομών. Χρειαζόμαστε μια Αστυνομία που θα μπορέσει να ανταποκρίνεται στις σύγχρονες απαιτήσεις και στις κοινωνικές ανάγκες.

Πάμε τώρα στο σχέδιο του Σωφρονιστικού Κώδικα που προτείνετε.

Είναι ένα ερώτημα, κύριε Υπουργέ, ποιοι κατήρτισαν αυτό το σχέδιο Σωφρονιστικού Κώδικα. Ξέρουμε ότι το 1989 στον τότε Σωφρονιστικό Κώδικα για την κατάρτισή του συμμετείχαν σπουδαίοι δικαστές, εισαγγελείς, καθηγητές, νομικοί, δικηγορικοί σύλλογοι και έφτιαξαν τον Σωφρονιστικό Κώδικα τότε. Τώρα ποιοι συμμετείχαν; Η ολομέλεια των δικηγορικών συλλόγων διαμαρτύρεται, καταγγέλλει ότι δεν είχε συμμετοχή στην κατάρτιση. Και είναι ερώτηση, λοιπόν, με ποιους διαβουλευτήκατε. Με την κ. Νικολάου, την πρώην γενική γραμματέα; Ξέρετε, μετά από τριάμισι χρόνια που είστε στη διακυβέρνηση δεν μας εκπλήσσετε. Έτσι συνηθίζετε να νομοθετείτε.

Πάμε τώρα και στο περιεχόμενο του νομοσχεδίου.

Όσον αφορά το σωφρονιστικό σύστημα, όλοι –πιστεύω- συμφωνούμε ότι βασικός στόχος του συστήματος, αλλά και της επιβολής ποινής είναι η διασφάλιση της προστασίας του κοινωνικού συνόλου με την απομάκρυνση του παραβάτη από την κοινωνία, η αποτροπή της διάπραξης νέων αδικημάτων και η συστηματική και μεθοδική επανένταξη του κρατούμενου, ώστε με την ολοκλήρωση της ποινής να ενσωματωθεί λειτουργικά στην κοινωνία.

Ποιες θα έπρεπε, λοιπόν, να είναι οι προτεραιότητες του σωφρονιστικού συστήματος; Η ασφάλεια των κρατουμένων και των εργαζομένων στα σωφρονιστικά καταστήματα, η ανθρωπιστική προσέγγιση, η επανένταξη και η διαφάνεια.

Η Κυβέρνηση τι εφαρμόζει; Παρουσιάζει μια τιμωρητική στάση και διάθεση, έναν ποινικό λαϊκισμό, μια αυστηροποίηση έως εξαφάνιση των αδειών, μια αδιαφορία για την εκπαίδευση των κρατουμένων, έναν περιορισμό του δικαιώματος μεταγωγής ειδικά στις αγροτικές φυλακές. Οι νομοθετικές πρωτοβουλίες της Κυβέρνησης μέχρι σήμερα έχουν ουσιαστικά αδειάσει τις αγροτικές φυλακές. Έχει αυστηροποιήσει πάρα πολύ το πλαίσιο μεταγωγής. Η πληρότητα στις αγροτικές φυλακές ανέρχεται στο 35%, όταν στα άλλα σωφρονιστικά καταστήματα, στα καταστήματα κράτησης, ανέρχεται στο 140%, 150%, 180%.

Επίσης, η σημερινή σωφρονιστική πολιτική εμφανίζει μια αδιαφορία για τις πολιτικές επανένταξης. Αντίθετα, υπάρχει πολύ μεγάλο ενδιαφέρον για τη διασπάθιση δημοσίου χρήματος με απευθείας αναθέσεις.

Ταυτόχρονα, επικρατεί αδιαφάνεια, αναξιοκρατία και η τοποθέτηση εκλεκτών στις θέσεις ευθύνης.

Εδώ ήμασταν, κύριε Υπουργέ, όταν σας έλεγα ότι με τη δική σας νομοθέτηση ουσιαστικά θα παρακάμψετε τις δικαστικές αποφάσεις και θα τοποθετήσετε τους εκλεκτούς σας στις θέσεις ευθύνης στα σωφρονιστικά καταστήματα, στα καταστήματα κράτησης, μου λέγατε «περιμένετε και θα δείτε». Περίμενα και είδαμε.

Η έκταση της υποβάθμισης, του πισωγυρίσματος της σωφρονιστικής πολιτικής είναι τόσο μεγάλη που αναγκάζει να ασχοληθούν και με αυτή ευρωπαϊκοί θεσμοί. Είναι γνωστό ότι η Ευρωπαϊκή Επιτροπή για την Πρόληψη των Βασανιστηρίων –η CPT- ετοιμάζεται να εκδώσει δημόσια δήλωση για την απαράδεκτη κατάσταση που επικρατεί στο σωφρονιστικό σύστημα της χώρας. Θα είναι η δεύτερη μετά το 2011. Τι διαπίστωσε η CPT; Υπερπληθυσμό, υποστελέχωση και άθλιες συνθήκες διαβίωσης. Επιπλέον, διαπίστωσε ότι στην Ελλάδα υπάρχει πολύ μεγάλη αυστηροποίηση των ποινών σε σχέση με την εγκληματικότητα.

Με το σχέδιο νόμου κάνετε ουσιαστικά ακριβώς τα αντίθετα από αυτά που θα έπρεπε να κάνετε για να αντιμετωπίσετε τα προβλήματα που εντοπίζει η CPT. Είναι γνωστό ότι αν υπάρξει δεύτερη δημόσια δήλωση, η χώρα μας θα καταδικάζεται μονίμως. Και τι αποτέλεσμα θα έχει αυτό; Είναι ανώδυνο; Όχι! Θα πληρώνουν οι Έλληνες φορολογούμενοι αποζημιώσεις και πρόστιμα λόγω αυτής της καταδίκης.

Και είναι απαράδεκτο, κύριε Υπουργέ, αυτό που είπατε ότι εμείς ευχόμαστε να καταδικαστεί η χώρα. Το αντίθετο, κύριε Υπουργέ, εμείς σας επισημαίνουμε, προτείνουμε, σας προειδοποιούμε για τον κίνδυνο, για να μην υπάρξει η καταδίκη.

Και είναι απαράδεκτο αυτό που είπατε και για τους νεκρούς από την πανδημία. Χρόνια σας λέγαμε «πάρτε μέτρα, ενισχύστε το δημόσιο σύστημα υγείας, φέρτε θεραπείες!». Εσείς τι κάνατε; Αδιαφορούσατε. Και τώρα μας λέτε ότι εμείς θέλαμε να συμβεί αυτό; Το αντίθετο, εμείς σας προειδοποιούσαμε για να μη συμβεί αυτή η εκατόμβη νεκρών. Τριάντα τέσσερις χιλιάδες σχεδόν νεκροί από την πανδημία! Αν μας ακούγατε, δεν θα υπήρχαν αυτοί οι νεκροί. Το αντίθετο, σας προειδοποιούσαμε και εσείς τι κάνατε; Αδιαφορήσατε! Μη χρεώνετε στους άλλους τα δικά σας! Ας μας ακούγατε!

Στο ερώτημα, λοιπόν, αν το σχέδιο του νέου Σωφρονιστικού Κώδικα που καταθέσατε εισάγει ρυθμίσεις που θα βελτιώσουν την αρνητική κατάσταση που επικρατεί, η απάντηση είναι όχι, διότι όχι μόνο δεν υιοθετούνται πρακτικές που θα μπορούσαν να αναστρέψουν την εκφυλιστική πορεία, αλλά αντίθετα συνεχίζονται και διευρύνονται οι λανθασμένες πολιτικές που θα οδηγήσουν με βεβαιότητα σε ακόμα μεγαλύτερη ένταση των προβλημάτων.

Το σχέδιο του νέου κώδικα εισάγει οπισθοδρομικές κινήσεις σε σχέση ακόμα και με τον υφιστάμενο κώδικα, διευρύνει και επιβάλλει αναχρονιστικές, πεπαλαιωμένες και συντηρητικές πολιτικές. Η στόχευσή του είναι η αυστηροποίηση, η συρρίκνωση και ο περιορισμός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από τη μία, λοιπόν, είναι έντονη η τιμωρητική στάση και διάθεση των διατάξεων του νέου Σωφρονιστικού Κώδικα και από την άλλη οι πολιτικές που ενισχύουν και βοηθούν την επανένταξη είναι απούσες ή συρρικνώνονται.

Συγκεκριμένα, το σχέδιο των νέων διατάξεων περιορίζει το δικαίωμα σε τακτικές και εκπαιδευτικές άδειες και αυστηροποιεί τις προϋποθέσεις. Όπως είναι κατανοητό, αυτή η διάθεση, αυτή η στάση θα δημιουργήσει τεράστια προβλήματα. Πέρα από τη γιγάντωση του υπερπληθυσμού των φυλακών, θα προκαλέσει περαιτέρω οξύνσεις και ταραχές. Οι άδειες, όπως είναι γνωστό, λειτουργούν ως κίνητρο για τους κρατούμενους και ως επιβράβευση για την κοινωνική τους συμπεριφορά και τη θετική τους ανταπόκριση στους κανόνες. Αν γίνουν τόσο αυστηρές οι προϋποθέσεις που ουσιαστικά οδηγούν στην απουσία, στον αποκλεισμό τους, είναι αναμενόμενο ότι θα προκληθούν αλυσιδωτές αρνητικές επιδράσεις στους χώρους των καταστημάτων κράτησης.

Προχωράτε, λοιπόν, σε μια τέτοια αυστηροποίηση του πλαισίου χορήγησης των αδειών, ενώ υπάρχει τεκμηριωμένη τοποθέτηση του Συνηγόρου του Πολίτη που αποδεικνύει ότι ο θεσμός είναι επιτυχημένος. Ελάχιστοι παραβιάζουν τους όρους της άδειας, μόνο το 2%, όπως λέει ο Συνήγορος του Πολίτη. Είναι προφανές, λοιπόν, ότι αν οι επιδιώξεις του τιμωρητικού λαϊκισμού δεν εξυπηρετούνται από την πραγματικότητα, τόσο το χειρότερο για την πραγματικότητα και τα στοιχεία.

Επιπλέον προβλήματα δημιουργούνται και με τις μεταγωγές. Τι λέει το σχέδιο; Κατά το δοκούν και χωρίς συγκεκριμένες προϋποθέσεις θα αποφασίζει το κατάστημα κράτησης για τη μεταγωγή. Ποιος και γιατί θα έχει το ευεργετήματα της μεταγωγής, λοιπόν;

Περαιτέρω, γίνεται πιο δύσκολη η ημιελεύθερη διαβίωση και επανέρχονται τα καταστήματα, οι «φυλακές τύπου Γ΄» που ονομάζονται πλέον «καταστήματα αυξημένης ασφάλειας».

Είναι ξεκάθαρο, λοιπόν, ότι το σχέδιο του κώδικα εντείνει, οξύνει και διευρύνει τα υφιστάμενα προβλήματα. Δεν μπορεί να υπηρετήσει τους στόχους μιας προοδευτικής, μιας σύγχρονης πολιτικής που έχει ως στόχο την ασφάλεια, αλλά και τον άνθρωπο και την επανένταξή του στο κοινωνικό σύνολο.

Η εικόνα του σωφρονιστικού συστήματος της χώρας είναι η εικόνα της κοινωνίας μας. Άρα, λοιπόν, αυτό το σχέδιο νόμου, ο Σωφρονιστικός Κώδικας, δεν αφορά μόνο τους κρατούμενους, τους εργαζόμενους και τους συγγενείς τους στα καταστήματα κράτησης, αλλά όλους μας. Και, δυστυχώς, για μία ακόμα φορά η Κυβέρνηση εμφανίζει το οπισθοδρομικό, συντηρητικό και αντικοινωνικό της πρόσωπο. Αποδεικνύει ότι, κατά την άποψή της, η εγκληματικότητα αντιμετωπίζεται μόνο με την ανεξέλεγκτη αυστηροποίηση των ποινών και των όρων διαβίωσης στα καταστήματα κράτησης. Αποδεικνύει ότι αδιαφορεί για τον άνθρωπο και την κοινωνία. Όμως, σύντομα αυτός ο κατήφορος και η έκθεση της χώρας στο εξωτερικό, σε ευρωπαϊκούς και διεθνείς θεσμούς, θα σταματήσει. Με την αποφασιστική κρίση του ο ελληνικός λαός θα οδηγήσει αυτές τις πολιτικές εκεί που ανήκουν, στο παρελθόν.

Όμως, επειδή ο συνάδελφος κ. Βρούτσης αναφέρθηκε στο ασφαλιστικό, παρέλειψε να πει ότι ουσιαστικά η διάταξη που οδηγεί σε αυξήσεις από 1η Ιανουαρίου του 2023 είναι αντιγραφή της διάταξης του ν.4475/2017 της κυβέρνησης ΣΥΡΙΖΑ που προέβλεπε αυτή την αύξηση από την 1η Ιανουαρίου του 2023. Φαίνεται, δηλαδή, μια αύξηση στις συντάξεις που είχε προβλεφθεί από την κυβέρνηση του ΣΥΡΙΖΑ, ενώ ταυτόχρονα έχετε κόψει τη δέκατη τρίτη σύνταξη, την οποία ψηφίσατε και λέγατε ότι είναι επίδομα, αλλά προβλεπόταν ως μόνιμη παροχή κάθε χρόνο, και ότι θα τη διατηρήσετε, αλλά τελικά την καταργήσατε και δώσατε το 1 δισεκατομμύριο που προβλεπόταν κατ’ έτος για τη δέκατη τρίτη σύνταξη, για να ενισχύσετε και να πάνε τα χρήματα στην ιδιωτικοποίηση της επικουρικής ασφάλισης.

Επίσης, οι συνταξιούχοι μας δεν ξεχνούν τις τεράστιες περικοπές που και η δική σας Κυβέρνηση έκανε με τον ν.4093 και τον ν.4051 που οδήγησε σε κατακρεούργηση των συντάξεων, όπως βεβαίως δεν ξεχνούν και τα αναδρομικά που τα έχετε πετσοκόψει. Όλα αυτά τα θυμούνται και θα σας δώσουν συνολικά την απάντησή τους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε συνάδελφε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ο κύριος εκπρόσωπος της Αξιωματικής Αντιπολίτευσης με αφορμή τη συζήτηση για το σημερινό νομοσχέδιο, για τον εκσυγχρονισμό του Σωφρονιστικού Συστήματος, επέλεξε να κάνει μία εφ’ όλης της ύλης κριτική στην πολιτική της Κυβέρνησης στον τομέα της καταπολέμησης της εγκληματικότητας, της ασφάλειας και της ενίσχυσης του αναγκαίου αισθήματος ασφαλείας των Ελλήνων πολιτών σε ολόκληρη τη χώρα.

Κύριε Καλαματιανέ, πάτε γυρεύοντας. Κατ’ αρχάς με εντυπωσιάζει το πώς ξαφνικά μεταμορφώνεστε σε αθώους ανθρώπους που δεν μπορείτε να καταλάβετε γιατί συγκρίνουμε τη φετινή χρονιά, το 2022, με την περίοδο 2015 - 2019. Διότι απλούστατα, κύριε, αν θυμάστε το 2020 και το 2021 υπήρξε πολύμηνη καραντίνα. Πώς να συγκρίνεις την εποχή των έξι, επτά, οκτώ μηνών καραντίνας με την τωρινή περίοδο;

Συγκρίνουμε, λοιπόν, την τωρινή περίοδο με τη δική σας, κύριε, όχι για πολιτικούς λόγους κυρίως, αλλά πρώτα απ’ όλα για τον λόγο τού ότι τότε δεν υπήρχε καραντίνα, όπως και τώρα δεν υπάρχει καραντίνα.

Και επιλέγουμε, κύριε Καλαματιανέ, το εννιάμηνο, γιατί, αν θυμάστε, βρισκόμαστε στον δέκατο μήνα του χρόνου. Έχουν ολοκληρωθεί εννέα μήνες και υπάρχει η στατιστική και συγκρίνουμε με τα αντίστοιχα δικά σας εννιάμηνα.

Και η αλήθεια και η πραγματικότητα, την οποία σας προκαλώ επιτέλους να αναγνωρίσετε, είναι ότι η χαμηλή και μεσαία εγκληματικότητα που αφορά κάθε νοικοκυριό, το μέσο ελληνικό νοικοκυριό και συγκεκριμένα τις κλοπές, τις ληστείες, τις διαρρήξεις, τις εισβολές στο σπίτι και τις κλοπές αυτοκινήτων είναι κατά τουλάχιστον 25% μικρότερη τώρα από τη δική σας περίοδο. Το αμφισβητείτε, κύριε;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Θα σας πω!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Πρόκειται για δημοσιευμένα αδιάσειστα στοιχεία του Αρχηγείου της Ελληνικής Αστυνομίας. Αυτή είναι η αλήθεια και η πραγματικότητα. Δεν είναι κακό να την αναγνωρίσετε, για να μπορούμε να μιλάμε πάνω σε μια σοβαρή βάση. Δεν μπορεί να υπάρξει άλλη σύγκριση.

**ΚΩΝΣΤΑΝΤΙΝΟΣ ΜΑΡΚΟΥ:** Του 2022 δεν έχουν δημοσιευθεί.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δεύτερον, η Κυβέρνησή μας προχώρησε σε σοβαρές αλλαγές στην Ελληνική Αστυνομία, όπως είναι η ψηφιοποίηση υπηρεσιών, προκειμένου να απαλλαχθούν οι αστυνομικοί μας από πάρεργα που τους ταλαιπωρούσαν επί δεκαετίες, κάτι που έχει χειροκροτήσει το σύνολο του Αστυνομικού Σώματος, αλλά και το σύνολο της ελληνικής κοινωνίας. Εσείς ζείτε αλλού; Πώς θα εξοικονομήσουμε αστυνομικούς για να είναι εκεί έξω στους πολίτες, στις γειτονιές, εκεί που τους χρειάζεται πραγματικά η ελληνική κοινωνία, για να ενισχυθεί το αίσθημα ασφαλείας και να αντιμετωπιστεί η εγκληματικότητα;

Τρίτον, μιλάτε για την εκπαίδευση των αστυνομικών μας. Φέραμε το νομοσχέδιο της καθολικής αναβάθμισης της αστυνομικής εκπαίδευσης και τη μετατροπή της Σχολής των Αξιωματικών σε ανώτατη σχολή, αντίστοιχη με αυτή της Σχολής Ευελπίδων, με τις αντίστοιχες παραγωγικές σχολές των Ενόπλων Δυνάμεων, καθώς και τη σημαντική αναβάθμιση του συνόλου της αστυνομικής εκπαίδευσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επιπροσθέτως, επειδή είπατε για τα παιδιά της Ομάδας ΔΙΑΣ, το σύνολο των αστυνομικών της Ομάδας ΔΙΑΣ στο λεκανοπέδιο της Αττικής έχουν περάσει περαιτέρω εκπαίδευση από μία βδομάδα. Η κάθε ομάδα, ο κάθε αστυνομικός της Ομάδας ΔΙΑΣ…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μία εβδομάδα!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Πρόσθετη εκπαίδευση είπα, γιατί πιστεύαμε και πιστεύουμε ότι ήταν απολύτως χρήσιμο να γίνει.

Τρεις χιλιάδες τριακόσιοι αστυνομικοί περιπολούν καθημερινά στο λεκανοπέδιο της Αττικής και επτακόσιοι, το σύνολο που τελείωσαν τη σχολή, τοποθετήθηκαν στις αστυνομικές υπηρεσίες της ΓΑΔΑ εδώ στην Αττική, γιατί εδώ υπάρχει το μεγαλύτερο πρόβλημα, εδώ είναι το 70% της εγκληματικότητας στη χώρα και γι’ αυτό ρίχνουμε όλο το βάρος κυρίως μέσα από περιπολίες στις γειτονιές, οι οποίες φέρνουν τα αποτελέσματα που σας είπα πριν.

Όμως, κύριε, είναι πολύ λογικό να μην τα ξέρετε όλα αυτά, γιατί έχετε μια αλλεργία γενικώς με τη στολή. Και με τη στολή του Έλληνα αστυνομικού και γενικώς με οτιδήποτε φέρει το εθνόσημο εδώ πέρα. Διαφορετικά, δεν θα ήσασταν στεναχωρημένοι την ημέρα που η Αστυνομία μπήκε ύστερα από έξι χρόνια παραβατικότητας –εκ των οποίων τα τρία χρόνια επί δικής σας κυβέρνησης- στη φοιτητική εστία Ζωγράφου.

Επί τρία χρόνια γνωρίζατε ότι η φοιτητική εστία στου Ζωγράφου είναι ορμητήριο βίας και εγκληματικότητας, ότι πουλάνε ναρκωτικά και ότι εκεί μέσα υπάρχουν ναρκέμποροι και δεν κάνατε απολύτως τίποτα. Και την ημέρα που πήγε η αστυνομία –ναι, με αυτή την Κυβέρνηση, με αυτή την πολιτική ηγεσία του Υπουργείου- βρήκατε να πείτε ότι ξυπνήσαμε νωρίς τα παιδιά και ότι ασκήσαμε βία, λες και τους ναρκέμπορους και τους εγκληματίες τους παίρνεις με τα πούπουλα. Και δεν είναι βία, αλαζονεία και εγκληματικότητα να ζουν τα παιδιά μας στη φοιτητική εστία, μαζί με τους ναρκέμπορους, αλλά είναι βία της αστυνομίας που πήγε να τους συλλάβει.

Γι’ αυτό έχετε αλλεργία και γι’ αυτό έχετε πάρει και διαζύγιο από την πραγματικότητα. Το μόνο που με χαροποιεί είναι ότι επιλέγετε στην πορεία για τις εκλογές να μπείτε στην ατζέντα της συζήτησης για τα θέματα ασφαλείας. Συνεχίστε το αυτό, διότι είναι ο πιο βασικός τομέας στις προτεραιότητες των πολιτών και οι πολίτες, ξέρετε, στις εκλογές κάνουν συγκρίσεις. Αποφασίζουν, κρίνουν και συγκρίνουν. Και μεταξύ Νέας Δημοκρατίας και ΣΥΡΙΖΑ στον τομέα της ασφάλειας δεν νομίζω ότι πρέπει να έχετε και πολλές ερωτήσεις και αμφιβολίες για ό,τι πρόκειται να κάνει ο ελληνικός λαός. Θα κάνει και αυτή τη φορά αυτό που έκανε το 2019. Θα σας κρατήσει άλλα τέσσερα χρόνια στη θέση της Αξιωματικής Αντιπολίτευσης, μήπως μάθετε τουλάχιστον κάποια πράγματα γύρω από τα θέματα της Ελληνικής Αστυνομίας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, θα ήθελα τον λόγο, παρακαλώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, εξήγησα προηγουμένως, αλλά μάλλον δεν ακούγατε εκείνη τη στιγμή γιατί ήσασταν έξω και δεν ακούσατε τι είπα. Είπα ότι δεν μπορείτε να συγκρίνετε εννιάμηνο που έχει τρέξει με μία περίοδο διακυβέρνησης.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Με τα αντίστοιχα εννιάμηνα.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μπορείτε να συγκρίνετε, κύριε Υπουργέ, το 2021 που έχουμε τα επίσημα στοιχεία. Περιμένετε να ολοκληρωθεί ο χρόνος και θα δούμε.

**ΠΡΟΕΔΡΕΥΩΝ (Απόστολος Αβδελάς):** Θα σας δώσω τον λόγο, κύριε Υπουργέ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Σας λέω, όμως, ότι μπορείτε να συγκρίνετε το 2021 με το 2020 και εκεί θα δείτε πραγματικά πόσο έχει αυξηθεί η βαρύνουσα εγκληματικότητα και η εγκληματικότητα συνολικά. Συγκρίνετε όμοια πράγματα, όχι ανόμοια, όχι εννιάμηνα με εννιάμηνα. Περιμένετε να ολοκληρωθεί ο χρόνος και θα δούμε πώς θα πάει.

Όμως και πάλι, στα στοιχεία αυτά που λέτε οι αυξήσεις του 2021 σε σχέση με το 2019 είναι μεγάλες στη βαρύνουσα εγκληματικότητα. Ομολογείτε ότι αφορά το εννιάμηνο –εμείς λέμε κατ’ αρχάς ότι είναι λάθος αυτή η σύγκριση και δεν πρέπει να γίνεται- με στοιχεία του 2015 - 2019. Και πάλι σας λέω να περιμένετε να ολοκληρωθεί ο χρόνος.

Σε κάθε περίπτωση, το αν νιώθουν ασφαλείς οι Έλληνες δεν θα τους το επιβάλλετε εσείς ή ο Πρωθυπουργός ή οποιοσδήποτε άλλος. Φαίνεται από τις απόψεις τους, από τις κρίσεις τους, από το τι ζουν. Απ’ αυτό προκύπτει. Και σας λέω, αν δείτε ακόμα και από τις δημοσκοπήσεις, θα διαπιστώσετε ότι προτεραιότητα των Ελλήνων στα προβλήματα είναι το θέμα της ασφάλειας. Ό,τι και να τους λέτε εσείς δεν θα τους πείσετε. Θα το νοιώσουν αυτό το πράγμα. Πρέπει να το νοιώσουν. Σας εξήγησα και πώς θα γίνει αυτό.

Και μη μας λέτε εμάς για εθνόσημα και για το πόσο πατριώτες είμαστε. Είναι απαράδεκτο αυτό που κάνετε…

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δεν σας είπα πόσο πατριώτες…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Εσείς, κύριε Υπουργέ, να ανασκευάσετε τη δήλωσή σας ότι είναι τουρκική η νησίδα στον Έβρο. «Τουρκική» είπατε. Και προκύπτει από τα επίσημα στοιχεία του Υπουργείου Εθνικής Άμυνας ότι είναι και ελληνική η νησίδα. Δεν το έχετε ανασκευάσει ακόμα, εκτός αν μου έχει διαφύγει. Μπορείτε να το κάνετε και τώρα. Τη χαρακτηρίσατε «τουρκική» τη νησίδα. Είναι αυτό πατριωτικό; Τι είναι αυτό; Γιατί προτρέχετε;

Πάμε τώρα στα υπόλοιπα. Λέτε για επέμβαση στους χώρους του πανεπιστημίου. Γνωρίζετε –και αν δεν το γνωρίζετε, σας το λέω- ότι και το 2017 και το 2018, νομίζω κυβέρνηση ΣΥΡΙΖΑ ήταν τότε, έγιναν επεμβάσεις της αστυνομίας σε πανεπιστημιακούς χώρους για να αντιμετωπιστεί το έγκλημα. Συνελήφθησαν παραβάτες. Έγιναν διαδικασίες.

Όμως, υπάρχει μία βασική διαφορά. Πράγματι έχουμε διαφορά, κύριε Υπουργέ. Εσείς κάνετε επικοινωνιακές φιέστες. Εσείς απευθύνεστε σ’ ένα ακροατήριο που τρελαίνεται με αυτά, τι ωραία, τι καλά και θέλετε ψήφους. Ψηφοθηρία κάνετε. Επικοινωνιακοί είναι οι λόγοι. Αν θέλατε να το κάνετε, κάντε το χωρίς τυμπανοκρουσίες, χωρίς κανάλια, χωρίς κάμερες και βγείτε και πείτε «Αυτά κάναμε. Αυτούς πιάσαμε». Όχι! Εσείς θέλετε επικοινωνία. Αυτή είναι η δουλειά σας, η επικοινωνία.

Εμείς κάναμε ουσιαστικές παρεμβάσεις. Δείτε τα στοιχεία. Ρωτήστε τον Υφυπουργό ή όποιον άλλον υπάρχει επιχειρησιακό. Εμείς αφήναμε την αστυνομία να κάνει τη δουλειά της, για να αντιμετωπιστεί η εγκληματικότητα. Δεν κάναμε επικοινωνία με την αστυνομία. Σταθήκαμε στην ουσία, για να νοιώθουν πιο ασφαλείς οι Έλληνες.

Αφήστε τα, λοιπόν, αυτά τα «τι κάνατε εσείς και αφήνατε την παραβατικότητα στα πανεπιστήμια;». Η αστυνομία μπορούσε να επεμβαίνει στους πανεπιστημιακούς χώρους και το έκανε επί ΣΥΡΙΖΑ δύο φορές τουλάχιστον για να αντιμετωπίσει παραβατικές συμπεριφορές, για να αντιμετωπίσει το έγκλημα. Μπορούσε να το κάνει, όπως μπορεί και σήμερα. Δεν χρειαζόταν η Πανεπιστημιακή Αστυνομία για να γίνει αυτό, αλλά θέλετε να τακτοποιήσετε χίλια άτομα επιπλέον. Τι να κάνουν μέσα στους πανεπιστημιακούς χώρους; Πάλι η Αστυνομία θα επεμβαίνει! Πάλι θα επεμβαίνει η Αστυνομία, όπως επενέβη και στην εστία πριν από έναν μήνα περίπου. Ποιοι επιχείρησαν; Η Πανεπιστημιακή Αστυνομία; Όχι. Οι ειδικές δυνάμεις της Αστυνομίας επενέβησαν.

Και εμείς είπαμε ότι αργήσατε. Τρία χρόνια δεν κάνατε τίποτα. Αφού το ξέρατε! Πότε έγινε η επέμβαση; Μετά από τρία χρόνια; Και είπατε και το άλλο, ότι και καλά φταίει η πανδημία. Σταμάτησε το έγκλημα μέσα στην πανδημία; Σταμάτησε αυτή η ομάδα η εγκληματική να κάνει αυτές τις ενέργειες; Όχι. Καθυστερήσατε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Καλαματιανέ.

Ορίστε, κύριε Υπουργέ, έχετε τον λόγο και το κλείνουμε εδώ αυτό.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κοιτάξτε, η αλήθεια είναι ότι το θράσος του ΣΥΡΙΖΑ είναι αξεπέραστο.

(Θόρυβος - διαμαρτυρίες από την πτέρυγα του ΣΥΡΙΖΑ)

Ναι, κύριε, θα τα ακούσετε. Τι να κάνουμε τώρα; Πρέπει να μάθετε να ακούτε…

**ΚΩΝΣΤΑΝΤΙΝΟΣ ΜΑΡΚΟΥ:** Λυπήσου μας!

**ΠΡΟΕΔΡΕΥΩΝ (Απόστολος Αβδελάς):** Κύριε Μάρκου, σας παρακαλώ. Υπάρχει ο κ. Καλαματιανός. Σας παρακαλώ!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** …. να μάθετε να σέβεστε και τις διαφορετικές απόψεις που οφείλετε να το κάνετε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Εσείς δεν τις σέβεστε, όταν μιλάτε για το πέτο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Η αλήθεια είναι ότι δυσκολεύομαι και να σας λυπηθώ επίσης, όταν προσβάλλετε με αυτόν τον τρόπο τη λογική.

Πάμε, λοιπόν, άλλη μία για να γίνουν κατανοητά τα θέματα.

Πρώτον, δεν αφήνατε, κύριε, την Ελληνική Αστυνομία να κάνει τη δουλειά της.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ε, καλά!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Υπάρχουν ξεκάθαρα στοιχεία υπηρεσιακά μέσα στην Ελληνική Αστυνομία με έτος 2018 που αναφέρουν όλους αυτούς τους εγκληματίες που συλλάβαμε τώρα μέσα στη φοιτητική εστία…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Τρία χρόνια…

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** … και αν αμφιβάλλετε γι’ αυτό, ελάτε στο γραφείο. Όμως, νομίζω ότι υπάρχουν Υπουργοί της περιόδου του ΣΥΡΙΖΑ που ξέρουν να σας το πουν και το γνωρίζετε αυτό. Γι’ αυτό, μην κάνετε τέτοια λεκτικά παιχνίδια, τα οποία δεν έχουν νόημα.

Δεύτερον, για να συνεννοηθούμε, επαναλαμβάνω για το σήμερα. Η χρονιά που δεν έχει καραντίνα είναι το 2022 και συγκρίνετε…

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Αφήστε να τελειώσει πρώτα.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Θα σας πω, κύριε.

Συγκρίνεται με την περίοδο 2015 - 2019, που παίρνουμε τα αντίστοιχα εννιάμηνα. Στο τέλος Δεκεμβρίου, τελειώνοντας ο χρόνος, όλο το 2022 θα πρέπει να συγκριθεί με την περίοδο 2015 - 2019. Και εκεί θα δείτε ότι τα πράγματα θα συνεχίζουν να είναι έτσι, γιατί υπάρχει πάρα πολύ σοβαρή ενίσχυση της παρουσίας της αστυνομίας σε επιχειρήσεις που αφορούν την πάταξη της παράνομης μετανάστευσης. Ξέρω ότι σας ενοχλεί. Έχετε ιδεολογικό πρόβλημα, αλλά αυτό γίνεται. Έχουν συλληφθεί δεκάδες χιλιάδες παράνομοι μετανάστες σε εκατοντάδες επιχειρήσεις που έχουν γίνει και στο κέντρο της Αθήνας, αλλά και σε ολόκληρο το λεκανοπέδιο της Αττικής και στη Θεσσαλονίκη, γιατί θεωρούμε ότι εκεί υπάρχει πολύ σοβαρή πηγή εγκληματικότητας και παραβατικότητας.

Σε ό,τι αφορά τα πανεπιστήμια, ακούστε, κύριε. Υπάρχει ένας νόμος του κράτους και εμείς πιστεύουμε ότι τους νόμους πρέπει να τους εφαρμόζουμε. Οι Ομάδες Προστασίας Πανεπιστημιακών Ιδρυμάτων περιπολούν στους ανοικτούς χώρους, πάντοτε σε συνεργασία και για υλοποίηση των σχεδίων ασφαλείας που έχουν χαράξει οι πρυτανικές αρχές, με έναν και μόνο γνώμονα, την ασφάλεια των παιδιών μας, την προστασία τους και την αντιμετώπιση της εγκληματικότητας, όπου και αν υπάρχει. Το γνωρίζετε. Καλύτερα, λοιπόν, είναι να το βγάλετε αυτό από την ατζέντα σας.

Χαίρομαι –επαναλαμβάνω- που αρχίσατε να ασχολείστε με τα θέματα ασφαλείας. Είναι προνομιακό πεδίο. Πράγματι, ο ελληνικός λαός απαιτεί να ισχυροποιείται το αίσθημά του για την ασφάλεια. Γι’ αυτό εργαζόμαστε, γιατί παρά τη βελτίωση που υπήρξε από τις δικές σας ημέρες, εμείς θέλουμε να γίνουμε ακόμα καλύτεροι και να προσφέρουμε ακόμα καλύτερες υπηρεσίες στους πολίτες, για να ενισχύεται το αίσθημα ασφάλειας.

Επαναλαμβάνω, τέλος, ότι οι συντεταγμένες που εδόθησαν στην Ελληνική Αστυνομία την περίοδο 20 Ιουλίου έως 15 Αυγούστου για τους περίφημους τριάντα οκτώ παράτυπους μετανάστες ήταν μέσα σε τουρκικό έδαφος, όπως με σαφήνεια περιγράφει το σχετικό έγγραφο του Γενικού Επιτελείου Στρατού και συγκεκριμένα της Γεωγραφικής Υπηρεσίας. Αυτό είναι απολύτως ξεκάθαρο. Αυτό έλεγα τότε, αυτό λέω τώρα και αυτή είναι η απόλυτη αλήθεια είτε σας ενοχλεί, είτε όχι.

Πάντως βλέπω ότι για τα θέματα της παράνομης μετανάστευσης στον Έβρο δεν έχετε και πολλά να πείτε. Άρα μάλλον έχετε μεταβάλει άποψη για τη δουλειά που κάνει εκεί πέρα η Ελληνική Αστυνομία. Πείτε το, μη ντρέπεστε. Καλό είναι να πείτε κάποια καλή κουβέντα για την ΕΛ.ΑΣ..

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Ιωάννης Γκιόκας.

**ΙΩΑΝΝΗΣ ΓΚΙΟΚΑΣ:** Είναι δεδομένο ότι η επιχείρηση της Αστυνομίας στη φοιτητική εστία στου Ζωγράφου και ο χρόνος, αλλά και ο τρόπος που επιλέχθηκε για να γίνει, είχε συγκεκριμένη σκοπιμότητα. Οι καταγγελίες των φοιτητικών συλλόγων για το συγκεκριμένο ζήτημα, για τα κυκλώματα που δρούσαν μέσα στη φοιτητική εστία, υπάρχουν εδώ και πάρα πολύ καιρό. Το ότι επιλέχθηκε, ξαναλέω, και ο συγκεκριμένος χρόνος και ο συγκεκριμένος τρόπος να γίνει η επιχείρηση με αυτά τα χαρακτηριστικά που καταγγέλλουν οι ίδιοι οι φοιτητές, με αστυνομικούς να μπουκάρουν μέσα στα δωμάτια, προφανώς και είχε σκοπιμότητα: να δημιουργηθούν συνειρμοί περί ανομίας, χρησιμότητας δήθεν της Πανεπιστημιακής Αστυνομίας, όχι για λόγους εντυπώσεων, όπως λέει ο ΣΥΡΙΖΑ, αλλά ουσιαστικά για να επιβάλουν την Πανεπιστημιακή Αστυνομία που στοχεύει στο ίδιο το φοιτητικό κίνημα. Αυτός ήταν ο λόγος για τον οποίον έτσι εξελίχθηκε η συγκεκριμένη επιχείρηση.

Για το νομοσχέδιο. Συζητάμε ένα νομοσχέδιο που εισάγεται όχι με ευθύνη του Υπουργείου Δικαιοσύνης, αλλά με ευθύνη του Υπουργείου Προστασίας του Πολίτη, που έχει γίνει και το αρμόδιο πλέον Υπουργείο γι’ αυτά τα ζητήματα. Και ποιος ξέρει, αύριο μεθαύριο μπορεί να συζητάμε έναν Ποινικό Κώδικα με ευθύνη του Υπουργείου Προστασίας του Πολίτη ή να συζητάμε και έναν Κώδικα Ποινικής Δικονομίας με ευθύνη του Υπουργείου Προστασίας του Πολίτη. Θα ρωτήσει κάποιος: «μα αυτό είναι τόσο σοβαρό;» ή «αν το συγκεκριμένο νομοσχέδιο δεν το έφερνε το Υπουργείο Προστασίας του Πολίτη και το έφερνε το Υπουργείο Δικαιοσύνης, θα ήταν ένα καλό και ένα θετικό νομοσχέδιο;». Προφανώς και δεν είναι αυτό το βασικό πρόβλημα ούτε έχουμε καμμία αυταπάτη ότι το Υπουργείο Δικαιοσύνης έχει κάποια ριζικά διαφορετική αντίληψη για τα ζητήματα εγκληματικότητας και ιδιαίτερα για τα ζητήματα σωφρονισμού και ότι δήθεν θα έφερνε ένα ριζικά διαφορετικό νομοσχέδιο.

Ωστόσο είναι ενδεικτικό, απολύτως ενδεικτικό της λογικής και της πολιτικής με την οποία η Κυβέρνηση αντιμετωπίζει τα ζητήματα σωφρονιστικής πολιτικής, ως ένα ακόμη ζήτημα καταστολής και όχι ως κάτι που θα έπρεπε να είχε κανονικά ως στόχο την κοινωνική επανένταξη των κρατουμένων, που είναι ένα σύνθετο και πολύπλευρο ζήτημα, που απαιτεί τη συνδρομή πολλών προϋποθέσεων και που σε καμμία περίπτωση αυτό το σύνθετο και πολύπλευρο ζήτημα δεν διασφαλίζεται ούτε από το παρόν νομοσχέδιο. Υπάρχουν πολλά νομοσχέδια για τον Σωφρονιστικό Κώδικα που έχουν περάσει τα τελευταία χρόνια από τη Βουλή και κανένα, μα κανένα απολύτως δεν ήταν πετυχημένο ως προς τους στόχους που υποτίθεται ότι έθετε.

Μιλάμε για προϋποθέσεις που ξεκινούν από τις συνθήκες διαβίωσης στις φυλακές, τη διαδικασία και τους όρους έκτισης της ποινής μέχρι την προετοιμασία και την επάνοδο στην κοινωνία με τις άδειες, με την εργασία, με τη μόρφωση και την επιμόρφωση, με την οικονομική στήριξη και μια σειρά από άλλα ζητήματα.

Αυτός ο κατασταλτικός πυρήνας της πολιτικής σας είναι που σας οδηγεί να αντιμετωπίζετε τις φυλακές όχι ως σωφρονιστικά ιδρύματα, αλλά πρωτίστως και σχεδόν αποκλειστικά ως καταστήματα κράτησης, δηλαδή το ακριβώς αντίθετο από αυτό που κάνετε με τη μετονομασία, με την αλλαγή της ταμπέλας επί της ουσίας, που δεν ανταποκρίνεται καθόλου στο περιεχόμενο του νομοσχεδίου, γιατί δεν είναι τα ράσα τελικά αυτά που κάνουν τον παπά ούτε είναι οι ταμπέλες στις φυλακές που αποτυπώνουν και το πραγματικό περιεχόμενο της πολιτικής.

Αυτός ο πυρήνας είναι επίσης που σας οδηγεί να επανιδρύετε τις φυλακές τύπου Γ΄, υψίστης, αυξημένης όπως λέτε ασφαλείας, που θα είναι φυλακές ουσιαστικά χωρίς κανένα δικαίωμα.

Αυτός είναι ο πυρήνας που σας οδηγεί μέσω κυρίως των ρυθμίσεων και των περιορισμών για τις άδειες, τακτικές και εκπαιδευτικές, όπως και για άλλα δικαιώματα των κρατουμένων να επιχειρείτε να επιβάλλετε μία ακόμη ποινή, πέραν αυτής που ήδη έχει επιβληθεί μέσα από την καταδίκη στο δικαστήριο. Ενώ δηλαδή η ποινική απαξία μιας πράξης θα έπρεπε κανονικά να εξαντλείται μέσω της επιβολής της ανάλογης ποινής, προφανώς ανάλογα με τη βαρύτητα της πράξης, αυτή η ποινή επεκτείνεται και μέσα στις φυλακές, ουσιαστικά με μία δεύτερη ποινή που επιβάλλεται συλλήβδην χωρίς καμμία εξατομικευμένη εκτίμηση για τη συμπεριφορά του ίδιου του κρατουμένου. Αυτό κάνετε με τις συγκεκριμένες ρυθμίσεις του νομοσχεδίου.

Και φυσικά αυτός ο πυρήνας της πολιτικής σας είναι που σας οδηγεί στο πιο σημαντικό: Να απολυτοποιείτε και να αποθεώνετε την αυστηρότητα και την αυστηροποίηση των ποινών ως τον αποκλειστικό και τον νούμερο ένα παράγοντα για τη μείωση της εγκληματικότητας, κάτι που δεν έχει επιβεβαιωθεί ποτέ και πουθενά, φτάνοντας μάλιστα Υπουργοί της Κυβέρνησης, πρωτοκλασάτοι κιόλας, προκειμένου να χαϊδέψουν και κάποια αυτιά, να εισηγούνται τον χημικό ευνουχισμό, λες και τα φρικιαστικά εγκλήματα των παιδοβιαστών είναι πρόβλημα παθολογικό, λες και είναι πρόβλημα ορμονικό και όχι πρόβλημα συγκρότησης, υποδομής και διαμόρφωσης προσωπικοτήτων μέσα σε μια σάπια κοινωνία. Εκτός αν τελικά ο σκοπός τέτοιων προτάσεων είναι αυτός. Ποιος; Να ιατρικοποιηθούν και τελικά να υποβαθμιστούν τα συγκεκριμένα εγκλήματα προκειμένου να μένουν στο απυρόβλητο όλοι εκείνοι οι κοινωνικοί, οι οικονομικοί και τελικά οι πολιτικοί παράγοντες που γεννούν και τέρατα - δράστες από τη μια μεριά και ανυπεράσπιστα θύματα από την άλλη μεριά, όπως συνέβη με την περίπτωση της δωδεκάχρονης, ένα ανήλικο κορίτσι που εργαζόταν και που έγινε αντικείμενο κακοποίησης, βιασμού από διάφορους πολίτες «υπεράνω πάσης υποψίας». Και όπως σωστά ειπώθηκε, ένα παιδί -γιατί για παιδιά μιλάμε- που εξαναγκάζεται να δουλεύει, είναι ένα παιδί που ήδη έχει υποστεί βιασμό Αυτό είναι λοιπόν το συμπέρασμα.

Τελικά το βαθύτερο πρόβλημα της πολιτικής σας, το οποίο ούτε θέλετε ούτε φυσικά μπορείτε να αντιληφθείτε είναι ακριβώς αυτό, ότι δηλαδή η εγκληματικότητα και η έξαρση της εγκληματικότητας είναι ένα κοινωνικό φαινόμενο απόλυτα σύμφυτο με τη σήψη της σημερινής εκμεταλλευτικής κοινωνίας, απόλυτα σύμφυτο με τις αξίες και τα πρότυπα που παράγει, με την αποθέωση του ατομισμού, του ανταγωνισμού, με την εμπορευματοποίηση ακόμη και του ανθρώπινου σώματος, με τις κοινωνικές σχέσεις τελικά που αυτό το σύστημα διαμορφώνει. Αυτό ισχύει είτε μιλάμε για το οργανωμένο έγκλημα, που στην ουσία μιλάμε για κυκλώματα με τζίρους πολλών εκατομμυρίων και με πλοκάμια και άκρες στους ίδιους τους μηχανισμούς του κράτους, είτε μιλάμε για τα ανατριχιαστικά εγκλήματα σε βάρος ανηλίκων, σε βάρος παιδιών, σε βάρος γυναικών, που πραγματικά προκαλούν τη δικαιολογημένη οργή και αγανάκτηση. Αυτό φυσικά και δεν πρόκειται ποτέ να το αποδεχτείτε, γιατί αν το κάνατε θα έπρεπε υποχρεωτικά να αποδεχτείτε και τη χρεοκοπία αυτού του συστήματος που υπηρετείτε.

Οπότε τι κάνετε; Κρύβετε το πρόβλημα κάτω από το χαλί, κρύβετε το πρόβλημα -όσο είναι αυτό δυνατόν, που δεν είναι και δυνατόν- μέσα στις φυλακές, κρύβετε και κρύβεστε πίσω από την αυστηρότητα των ποινών που, ξαναλέω, ποτέ και πουθενά δεν αποδείχθηκε ότι αποτρέπει την εγκληματικότητα, γιατί δεν αντιμετωπίζει τις κοινωνικές αιτίες που γεννούν και που αναπαράγουν την εγκληματικότητα. Και όχι μόνο αυτό, αλλά φτάνετε και στο σημείο προκειμένου να δικαιολογήσετε την πολιτική του αυταρχισμού και της καταστολής να βάζετε ουσιαστικά στο ίδιο τσουβάλι, όπως έκανε πρόσφατα, πριν λίγες μέρες, ο κ. Μητσοτάκης σε μια εκδήλωση στην Αστυνομία, τα ειδεχθή εγκλήματα που έρχονται στο φως της δημοσιότητας με τις διαδηλώσεις, με τις δημόσιες συναθροίσεις, με άλλες εκδηλώσεις μαζικής λαϊκής δράσης ως πράξεις που δήθεν απειλούν την τάξη και την ασφάλεια, δείχνοντας εμπράκτως τι θεωρεί η Κυβέρνηση ως έγκλημα και ποιους αντιμετωπίζει ως εγκληματίες.

Αυτό είναι το συμπέρασμα. Γι’ αυτόν τον λόγο, άλλωστε, ιδρύσατε και την Πανεπιστημιακή Αστυνομία, γι’ αυτόν το λόγο σέρνετε στα δικαστήρια συνδικαλιστές ως εγκληματίες του κοινού Ποινικού Δικαίου. Γι’ αυτό αντιμετωπίζετε τους εργατικούς αγώνες με ΜΑΤ κάθε τρεις και λίγο, αλλά και γι’ αυτό συγκαλύπτετε εγκλήματα από αστυνομικούς, όπως αυτό που αφορά την καταγγελία στο Αστυνομικό Τμήμα Ομονοίας, χαρακτηρίζοντάς το μία πράξη κατάχρησης εξουσίας. Αυτό ήταν ό,τι έγινε στην Ομόνοια που καταγγέλλετε, κατάχρηση εξουσίας.

Θα μου πείτε το εξής. Καλά δεν έχει τίποτα θετικό το νομοσχέδιο; Έχει κάποιες σχετικές διακηρύξεις, όπως ανέφερε και η κ. Μαρία Κομνηνάκα. Έχει κάποιες θετικές ρυθμίσεις, που όμως δεν μπορούν να κρύψουν τις εντελώς αρνητικές διατάξεις.

Το κύριο όμως ζήτημα δεν είναι αυτό. Και άλλα νομοσχέδια στο παρελθόν που αφορούσαν την αλλαγή της σωφρονιστικής νομοθεσίας είχαν ορισμένες θετικές διατάξεις. Ο ίδιος ο Σωφρονιστικός Κώδικας, που είναι ένα νομοθέτημα -αν δεν κάνω λάθος- από το 1999, είχε για την εποχή του, σε σχέση με το παρελθόν, και θετικές διακηρύξεις και ορισμένες θετικές ρυθμίσεις.

Το ερώτημα που προκύπτει, όμως, είναι το εξής. Στην πράξη τι εφαρμόστηκε από όλα αυτά; Τι εφαρμόστηκε και από τις ρυθμίσεις του Σωφρονιστικού Κώδικα και από τις όποιες θετικές διακηρύξεις υπήρξαν το επόμενο διάστημα; Εντελώς ελάχιστα. Αντίθετα, αυτό που τελικά υπήρξε είναι αυτή η πραγματικότητα που ζούμε και σήμερα. Ο υπερπληθυσμός και ο υπερσυνωστισμός στις φυλακές, οι ελλείψεις σε κρίσιμες υποδομές, σε κτήρια, σε προσωπικό και ιδιαίτερα σε εξειδικευμένο επιστημονικό προσωπικό ή -αυτό που όλοι καταγγέλλουν- η επιβολή από τους φορείς εναλλακτικών ποινών με το σταγονόμετρο.

Αυτή είναι η πραγματικότητα και το ίδιο προβλέπουμε ότι θα γίνει και τώρα με το παρόν νομοσχέδιο, όχι γιατί απαραίτητα έχετε τέτοιες προθέσεις, αλλά γιατί στο πλαίσιο της πολιτικής που εφαρμόζετε αντικειμενικά δεν μπορείτε να σπάσετε τον φαύλο κύκλο: έγκλημα, φυλακή, υποτροπή και επιστροφή στη φυλακή. Δεν μπορείτε, ξαναλέω, στο πλαίσιο αυτής της πολιτικής να σπάσετε αυτόν τον φαύλο κύκλο.

Τελικά πώς εκτονώνεται αυτό το αδιέξοδο; Μέσα από επιλογές τεχνητής αποσυμφόρησης φυλακών. Εδώ και δεκαπέντε χρόνια δεν υπήρξε καμμία κυβέρνηση που να μην πήρε τέτοια μέτρα τεχνητής αποσυμφόρησης των φυλακών. Το ξεκίνησε η Νέα Δημοκρατία το 2009, το έκανε το ΠΑΣΟΚ μετά, η συγκυβέρνηση της Νέας Δημοκρατίας στη συνέχεια και η κυβέρνηση ΣΥΡΙΖΑ. Όλες οι κυβερνήσεις πήραν μέτρα με ad hoc ρυθμίσεις αποσυμφόρησης των φυλακών, γιατί δεν μπορούν να διαχειριστούν τα αδιέξοδα αυτής της πολιτικής και όλες οι κυβερνήσεις ακολούθησαν αυτήν ακριβώς την πρακτική.

Και έρχεστε εδώ και τσακώνεστε για την αυστηρότητα ή για την ελάφρυνση των ποινών, εάν είναι ένα προοδευτικό ή συντηρητικό μέτρο, δημοκρατικό ή μη δημοκρατικό και ποιος προασπίζεται τις ευρωπαϊκές αξίες.

Να σας πω, λοιπόν, το εξής. Από μόνη της η αυστηρότητα ή η ελάφρυνση των ποινών δεν είναι ούτε προοδευτικό ούτε συντηρητικό μέτρο και μπορώ να σας φέρω και συγκεκριμένα παραδείγματα. Είπε πριν λίγη ώρα η κ. Αναγνωστοπούλου ότι η Νέα Δημοκρατία αλλάζοντας τους ποινικούς κώδικες, άφησε απ’ έξω τα λεγόμενα «εγκλήματα του λευκού κολλάρου» -τα οικονομικά εγκλήματα. Αυτό που δεν είπε, όμως, είναι ότι η ελαφρότερη ποινική αντιμετώπιση αυτών των εγκλημάτων είχε ξεκινήσει από τον ΣΥΡΙΖΑ και συνεχίστηκε και με τη Νέα Δημοκρατία.

Να σας φέρω ένα άλλο παράδειγμα που είναι και θέμα των ημερών. Υποκλοπές. Η παραβίαση του απορρήτου των επικοινωνιών που ήταν κακούργημα, το οποίο επέσυρε ποινή κάθειρξης δέκα έτη και έγινε πλημμέλημα με απλή φυλάκιση από τον Ποινικό Κώδικα του ΣΥΡΙΖΑ, το οποίο το συνέχισε η Νέα Δημοκρατία. Δεν πειράχτηκε η υποκλοπή. Αυτή, λοιπόν, είναι η τροποποίηση που έγινε, ξαναλέω επί ΣΥΡΙΖΑ και μετά από Νέα Δημοκρατία.

Είναι δημοκρατικό μέτρο ή μέτρο που στρέφεται εναντίον των δημοκρατικών δικαιωμάτων και ελευθεριών; Εμείς λέμε το δεύτερο, αλλά δεν πειράχτηκε αυτό, ούτε κουβέντα γίνεται ούτε αντιπαράθεση υπάρχει εδώ μέσα γι’ αυτό το ζήτημα των υποκλοπών, που κατά τ’ άλλα είναι στην κόντρα και στην αντιπαράθεση και με τις εξεταστικές και ούτω καθεξής.

Τελειώνοντας να πω ότι εμείς έχουμε μία εντελώς διαφορετική αντίληψη. Γι’ αυτό διεκδικούμε ουσιαστική βελτίωση των υποδομών και των συνθηκών κράτησης, με ανθρώπινες φυλακές, στις οποίες οι κρατούμενοι δεν θα υπερβαίνουν την επιτρεπόμενη χωρητικότητα, με εργασία, με προγράμματα θεραπευτικά, με περίθαλψη, με υγεία και κυρίως με δομές που πραγματικά θα λειτουργούν υπέρ της κοινωνικής ένταξης, οι οποίες απουσιάζουν προκλητικά. Αναφέρθηκε αναλυτικά η ειδική αγορήτρια του κόμματός μας η κ. Μαρία Κομνηνάκα. Εγώ να πω μόνο τρία πράγματα που τυχαίνει να έχω άμεση γνώση.

Εναλλακτικές ποινές. Πόσοι είναι σήμερα οι επιμελητές κοινωνικής αρωγής; Προστασία ανήλικων θυμάτων, όταν αυτή τη στιγμή υπάρχουν μόνο πέντε αυτοτελή γραφεία του Υπουργείου Δικαιοσύνης σε όλη τη χώρα και όταν ακόμη και η δωδεκάχρονη αντί να καταθέτει σε ένα τέτοιο ίδρυμα, κατέθετε στη ΓΑΔΑ. Ένα δωδεκάχρονο παιδί! Αντί να είναι σε μία τέτοια υπηρεσία, έδινε κατάθεση στη ΓΑΔΑ.

Συζητάμε για την επανένταξη ιδιαίτερα ορισμένων ευαίσθητων ομάδων, όπως είναι οι ανήλικοι και ποια είναι η κατάσταση στην υπηρεσία επιμελητών ανηλίκων; Ένας επιμελητής ανηλίκων, αναλογικά, για να χειριστεί χιλιάδες υποθέσεις. Εδώ, βεβαίως, έχουμε να κάνουμε με ανήλικους παραβάτες, αλλά την ίδια στιγμή αυτοί οι άνθρωποι είναι ταυτόχρονα και θύματα, είναι παραβάτες και θύματα ταυτόχρονα. Να ποια είναι, λοιπόν, τα πεπραγμένα της πολιτικής όλων ανεξαιρέτως των κυβερνήσεων.

Γι’ αυτό το ΚΚΕ διεκδικεί ουσιαστικά μέτρα πρόληψης, σωφρονισμού, κοινωνικής επανένταξης, γιατί πιστεύουμε ακράδαντα ότι ναι μεν το εγκληματικό φαινόμενο δεν μπορεί να ξεριζωθεί από μία σάπια κοινωνία, όπως είναι η σημερινή καπιταλιστική κοινωνία, παρά μόνο με την ανατροπή αυτής της κοινωνίας, αλλά ταυτόχρονα πιστεύουμε επίσης ακράδαντα ότι αν υπάρχουν οι προϋποθέσεις, μία περίπτωση, ένας μεμονωμένος άνθρωπος, μπορεί να κερδηθεί και εάν εξασφαλιστούν όλες αυτές οι προϋποθέσεις, που δεν εξασφαλίζονται ούτε με το σημερινό νομοσχέδιο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Γκιόκα.

Πριν προχωρήσουμε με τον επόμενο ομιλητή να δώσουμε κάποιες άδειες.

Ο Βουλευτής κ. Ανδρέας Κουτσούμπας ζητεί άδεια απουσίας στο εξωτερικό από 25 Νοεμβρίου 2022 έως 29 Νοεμβρίου 2022.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής κ. Κωνσταντίνος Κοντογεώργος ζητεί άδεια απουσίας στο εξωτερικό από 25 Νοεμβρίου 2022 έως 29 Νοεμβρίου 2022.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς η Βουλή ενέκρινε τη ζητηθείσα άδεια.

Τέλος, ο πρώην Πρωθυπουργός κ. Γεώργιος Παπανδρέου ζητεί άδεια απουσίας στο εξωτερικό από 26 Οκτωβρίου 2022 έως 27 Οκτωβρίου 2022.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς η Βουλή ενέκρινε τη ζητηθείσα άδεια.

Με το καλό να πάνε όλοι και κυρίως να επιστρέψουν.

Καλείται στο Βήμα ο κ. Γεώργιος Παπαηλιού από τον ΣΥΡΙΖΑ - Προοδευτική Συμμαχία.

Ορίστε, κύριε Παπαηλιού, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, στο συζητούμενο νομοσχέδιο περιλαμβάνονται τροποποιήσεις, αλλαγές του ήδη εφαρμοζόμενου Σωφρονιστικού Κώδικα. Αυτές οι αλλαγές δεν έχουν σχέση με το αντικείμενο και τον σκοπό του νομοσχεδίου, όπως αυτοί αναφέρονται και αναλύονται στο πρώτο άρθρο. Το περιεχόμενο του νομοσχεδίου προσκρούει σε αυτούς.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Η σημερινή κατάσταση των φυλακών της χώρας, ο υπερπληθυσμός και οι συνθήκες διαβίωσης των κρατουμένων είναι οριακά τραγικές. Για τις συνθήκες διαβίωσης των κρατουμένων η χώρα έχει καταδικαστεί επανειλημμένα, καταβάλλοντας μάλιστα μεγάλα ποσά αποζημιώσεων.

Στην πρόσφατη έκθεση της αρμόδιας επιτροπής του Συμβουλίου της Ευρώπης -κατατέθηκε μόλις τον προηγούμενο μήνα- οι ελληνικές φυλακές χαρακτηρίζονται ως απλές «αποθήκες ανθρώπων» που τελούν σε ευθεία και διαρκή αντίθεση με κάθε κανόνα ή πρότυπο του Ευρωπαϊκού Δικαίου Προστασίας των Δικαιωμάτων του Ανθρώπου. Φαίνεται μάλιστα ότι επίκειται η έκδοση και άλλης, δεύτερης δημόσιας δήλωσης εις βάρος της χώρας από την αρμόδια επιτροπή του Συμβουλίου της Ευρώπης, την CPT, αφού δεν έχει καταφέρει να δώσει λύσεις στα δομικά, χρόνια προβλήματα του σωφρονιστικού συστήματος.

Βασικό ζητούμενο είναι η δημιουργία και η εφαρμογή από την πολιτεία ενός μακροπρόθεσμου στρατηγικού σχεδίου για το σωφρονιστικό σύστημα. Επί διακυβέρνησης ΣΥΡΙΖΑ είχε καταρτιστεί ένα σχετικό σχέδιο, το οποίο δεν εφαρμόστηκε από την Κυβέρνηση που ακολούθησε, δηλαδή από την Κυβέρνηση της Νέας Δημοκρατίας.

Τα τελευταία χρόνια η Κυβέρνηση της Νέας Δημοκρατίας έχει επικεντρωθεί στη θέσπιση αυστηρότερων ποινών. Εξαιρούνται βέβαια τα «εγκλήματα του λευκού κολάρου», κύριε Υφυπουργέ. Εκεί επιδεικνύεται προκλητική επιείκεια με κάθε τρόπο από πλευράς σας, για τα τραπεζικά στελέχη και για αυτούς που λυμαίνονται τον δημόσιο πλούτο και λαφυραγωγούν τους δημόσιους πόρους. Η Κυβέρνηση, λοιπόν, έχει επικεντρωθεί στη νομοθέτηση αυστηρότερων ποινών και στην κατάργηση ευεργετικών ρυθμίσεων, όπως την αναστολή -πλέον κατάργηση, έτσι όπως εξελίχθηκαν και εξελίσσονται τα πράγματα- της εφαρμογής του θεσμού της κοινωφελούς εργασίας, την αυστηροποίηση των προϋποθέσεων χορήγησης αδειών, την υπό όρους απόλυση των κρατουμένων και τη μεταγωγή τους σε αγροτικές φυλακές. Δεν διαφαίνεται καμμία πρόθεση για την εφαρμογή μιας σωφρονιστικής πολιτικής που να έχει ως στόχο την κοινωνική επανένταξη και τη μείωση της υποτροπής.

Επιπλέον, απουσιάζουν από τον σχεδιασμό της κυβερνητικής σωφρονιστικής πολιτικής προγράμματα που έχουν ως σκοπό την ομαλή κοινωνική επανένταξη και πραγματοποιούνται εντός φυλακής, αλλά και οποιαδήποτε μέριμνα για την πρόσβαση των αποφυλακιζομένων στην αγορά εργασίας.

Με τις προτεινόμενες από την Κυβέρνηση τροποποιήσεις στον Σωφρονιστικό Κώδικα θεσμοθετείται ένα πλαίσιο ρυθμίσεων που αποσκοπούν όχι στον σωφρονισμό αλλά στην περαιτέρω τιμώρηση των κρατουμένων, με την παραβίαση των ανθρωπίνων δικαιωμάτων, την καταπάτηση των αρχών της ισότητας ως προς τη μεταχείριση και της αναλογικότητας, αλλά κυρίως με την ακύρωση κάθε προσπάθειας κοινωνικής επανένταξης στην οποία πρέπει να αποσκοπεί ένα σύγχρονο ευρωπαϊκό σωφρονιστικό σύστημα. Αυτό γίνεται στο πλαίσιο ιδεοληψιών και αντιεπιστημονικών απόψεων που οδήγησαν στην κυβερνητική απόφαση οι φυλακές να υπαχθούν στο Υπουργείο Προστασίας του Πολίτη και να αποκοπούν από τον φυσικό τους χώρο, το Υπουργείο Δικαιοσύνης, και επομένως από την όποια σχέση των φυλακών με τη δικαιοσύνη, τον μηχανισμό απονομής της, της εφαρμογής των αποφάσεών της και της εκτέλεσης των ποινών.

Ενδεικτικά: Στις φυλακές αυξημένης ασφαλείας θα μετάγονται κρατούμενοι καταδικασμένοι για συγκεκριμένα βαριά κακουργήματα, χωρίς όμως να υπάρχει εξατομικευμένη κρίση ώστε η μεταγωγή σε αυτές να μη συνιστά την επιβολή δεύτερης ποινής εντός φυλακής. Επίσης, στις φυλακές αυξημένης ασφαλείας θα μετάγονται και κρατούμενοι που έχουν διαπράξει σοβαρά πειθαρχικά παραπτώματα, χωρίς όμως να προσδιορίζονται τα κριτήρια βάσει των οποίων δικαιολογείται η απόφαση μεταγωγής. Θα κρατούνται επίσης κρατούμενοι, υπόδικοι ή κατάδικοι που κρίνονται από το συμβούλιο της φυλακής ως ιδιαίτερα επικίνδυνοι. Επαναλαμβάνω, χωρίς συγκεκριμένα κριτήρια.

Τέλος, σε αυτές τις φυλακές, τις φυλακές αυξημένης ασφάλειας, θα μετάγονται κρατούμενοι σε «εξαιρετικά επείγουσες περιπτώσεις», όπως αναφέρεται στο νομοσχέδιο, που θα τους επιλέξει και θα αποφασίσει τη μεταγωγή τους, μετά από εισήγηση του συμβουλίου της φυλακής, ο εκάστοτε γενικός γραμματέας Αντεγκληματικής Πολιτικής.

Αυστηροποιούνται οι προϋποθέσεις των αδειών, τακτικών και εκπαιδευτικών, παρ’ ότι αυτές είναι δικαίωμα και όχι προνόμιο των κρατουμένων, με κριτήριο τη φύση του αδικήματος και όχι τη συμπεριφορά του κρατούμενου.

Παραβιάζεται η προστασία της νεαρής ηλικίας καθώς αίρεται η ρητή απαγόρευση συγχρωτισμού των νεαρών κρατουμένων ηλικίας από δεκαοκτώ μέχρις είκοσι ένα ετών με τους ενήλικους και ορίζεται ότι οι κρατούμενοι αυτής της ηλικίας μπορούν να μετάγονται και να κρατούνται σε σωφρονιστικά καταστήματα ενηλίκων, αν συντρέχουν σπουδαίοι λόγοι κυρίως πειθαρχίας ή τάξεως.

Όσον αφορά τις αγροτικές φυλακές, αυτές είναι γνωστό ότι υπολειτουργούν αφού η δυναμικότητα, η πληρότητά τους δεν καλύπτεται, όταν στις υπόλοιπες κλειστές φυλακές υπάρχει συνωστισμός και υπερπληθυσμός. Και αυτό διότι ουσιαστικά αποκλείονται από τη μεταγωγή σε αυτές, τις αγροτικές φυλακές, όποιοι κρίνονται επικίνδυνοι, όπως και όποιοι υποπέσουν όχι απαραίτητα σε σοβαρό πειθαρχικό παράπτωμα, χωρίς εξατομίκευση. Ειδικότερα απαγορεύεται ρητά να μεταταγούν σε αγροτική φυλακή όσοι έχουν καταδικαστεί για τρομοκρατία, στο πλαίσιο εγκληματικής οργάνωσης ή για εγκλήματα εσχάτης προδοσίας ή σε ισόβια για ανθρωποκτονία στο πλαίσιο εγκληματικής οργάνωσης. Σε αυτό το πλαίσιο η Κυβέρνηση αλλάζει επί το αυστηρότερον το νομοθετικό πλαίσιο.

Και τέλος, τίθενται επιπλέον εμπόδια στην εκπαίδευση των κρατουμένων. Αναγνωρίζεται το δικαίωμα στην εκπαίδευση υπό όρους και με εξαιρέσεις. Δικαίωμα να ζητηθεί εκπαιδευτική άδεια κατοχυρώνεται μόνο αν ο κρατούμενος έχει εκτίσει μέρος της ποινής του και επιπλέον χάνεται η εκπαιδευτική άδεια αν με τη συνέχισή της προκαλούνται σοβαρές υπόνοιες για την τέλεση νέων εγκλημάτων ή αν γίνεται κακή χρήση της. Αόριστη η διατύπωση.

Κυρίες και κύριοι συνάδελφοι, κύριε Υπουργέ, κύριε Υφυπουργέ, η Νέα Δημοκρατία κέρδισε τις εκλογές του 2019 με τα συνθήματα και τα προτάγματα «του νόμου και της τάξης», της «μηδενικής ανοχής», της ασφάλειας και της μείωσης της εγκληματικότητας. Όμως από τα στοιχεία του 2020 και του 2021 που η Νέα Δημοκρατία κυβερνά -για το έτος 2022, δεν υπάρχουν στοιχεία- προκύπτει αύξηση της χαμηλής και μεσαίας εγκληματικότητας, αλλά και της βαριάς εγκληματικότητας. Το γνωρίζουμε όλοι. Στο κέντρο της Αθήνας και άλλων πόλεων ανταλλάσσονται πυροβολισμοί μεταξύ συμμοριών.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, παρακαλώ ολοκληρώστε.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κυρία Πρόεδρε.

Οι αριθμοί, κύριοι της Νέας Δημοκρατίας, είναι αμείλικτοι. Με τα αναφερόμενα από τον Υπουργό στοιχεία γίνεται επίκληση στοιχείων εννεαμήνου. Όμως, κύριε Υπουργέ, είστε κυβέρνηση τριών ετών. Και πάντως πέραν της στατιστικής και των αριθμών υπάρχει και ένα άλλο μέγεθος, που και αυτό αποτυπώνεται σε αριθμούς: το αίσθημα ασφαλείας των πολιτών. ΄Ετσι εξάγονται, αυθαίρετα συμπεράσματα.

Κύριοι της Νέας Δημοκρατίας, αποτύχατε και σε αυτόν τον τομέα, σε έναν τομέα που υποτίθεται ότι είναι προνομιακός για σας, όπως και σε όλους τους άλλους. Ο «λογαριασμός» όμως έρχεται. Και τότε θα αλλάξουν τα πράγματα. Η νέα προοδευτική κυβέρνηση που θα προκύψει από τις επόμενες εκλογές θα είναι εκείνη η οποία θα αλλάξει τον προσανατολισμό της χώρας και σε αυτόν τον τομέα, στον τομέα της σωφρονιστικής πολιτικής και γενικότερα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Σας υπενθυμίζω ότι ο χρόνος σας είναι επτά λεπτά, με τη σχετική ανοχή πάντα.

Κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες περιβαλλοντικές διατάξεις».

Τον λόγο τώρα έχει ο κ. Αυλωνίτης εκ μέρους του ΣΥΡΙΖΑ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κυρία Πρόεδρε.

Μερικές φορές ακούγοντας τους συναδέλφους εδώ ξεφεύγεις λίγο και λειτουργείς με το θυμικό. Θα προσπαθήσω λοιπόν, αφού άκουσα πάρα πολλούς ομιλητές, να μιλήσω με ήρεμο τρόπο, γιατί δεν είναι καλός σύμβουλος το θυμικό.

Συζητάμε σήμερα ένα νομοσχέδιο στη σκιά μιας βαρύτατης ατμόσφαιρας, κυρίες και κύριοι. Δείτε την κατάπτωση έξω από την Αίθουσα αυτή. Δείτε τα μέσα μαζικής ενημέρωσης. Δείτε κάποιους συναδέλφους δικούς μου, δικηγόρους, να προσφέρουν την επιστημοσύνη τους από δω κι από εκεί σαν πλανόδιοι μικροπωλητές και τα μέσα μαζικής ενημέρωσης να τους χρησιμοποιούν. Δείτε τι γίνεται με την υπόθεση στον Κολωνό. Δείτε στο Αστυνομικό Τμήμα Ομόνοιας, για τις υποκλοπές, για όλα όσα έχουν ακουστεί το τελευταίο χρονικό διάστημα.

Σας αρέσει, αγαπητοί μου συνάδελφοι της Νέας Δημοκρατίας, αυτή η εικόνα; Όλα τούτα σοκάρουν την κοινωνία, πληγώνουν τη δημοκρατία, πλήττουν την κοινωνική συνοχή, προσβάλλουν την εμπιστοσύνη των πολιτών προς τους θεσμούς μας και ειδικότερα τη δικαιοσύνη.

Η δικαιοσύνη βρίσκεται στο επίκεντρο αρνητικών συγκυριών και είναι σίγουρο πως μετά την ακρίβεια και την ενεργειακή κρίση που υφίστανται νοικοκυριά και επιχειρήσεις θα τεθεί πολύ αυστηρά στην κριτική των Ελλήνων. Είπα και προηγουμένως ότι είμαι δικηγόρος πολλά χρόνια και τιμώντας αυτή τη διαδρομή δεν θέλω να καταστεί η δικαιοσύνη πεδίο στενής κομματικής αντιπαράθεσης.

Όμως, κύριοι συνάδελφοι της Συμπολίτευσης, το έχετε παρακάνει. Και εξηγούμαι: Είναι εικόνα αυτή, κάθε φορά που γίνεται ένα έγκλημα αποτροπιαστικό, να βγαίνετε και να λέτε ό,τι επιστημονικά ασυνάρτητο σάς λένε οι επικοινωνιολόγοι σας; Πρωί, μεσημέρι, βράδυ μεγιστοποιείτε τις ποινές που θέλετε να θεσπίσετε. Να επανέλθει η θανατική ποινή, να επανέλθουν τα ισόβια σε πολλά άλλα αδικήματα, να θεσπιστεί ο χημικός ευνουχισμός, να γίνεται διαπόμπευση των κατηγορουμένων κ.λπ.. Τι είναι αυτά που λένε οι Υπουργοί μιας δημοκρατικής Κυβέρνησης, που ανήκει στη δημοκρατική Δύση; Λίγη επιστημονική και, θα έλεγα, πολιτική τσίπα σε αυτό τον τόπο δεν υπάρχει;

Εσείς -αναφέρομαι στους δικηγόρους της Νέας Δημοκρατίας- πώς δέχεστε την κακεντρέχεια αυτή, πώς σιωπάτε, όταν οι δικοί σας πριν από λίγες μέρες ισχυρίζονται ότι ο ΣΥΡΙΖΑ - Προοδευτική Συμμαχία, δηλαδή οι Βουλευτές του, δεν θέλουν αυστηρές ποινές στους παιδοβιαστές, γι’ αυτό κι έκανε πλημμέλημα ο ΣΥΡΙΖΑ το αδίκημα και ότι δεν ψήφισε τις αυστηρότερες ποινές των εγκλημάτων κατά ανηλίκων προσφάτως; Αυτά λέτε. Και δεν βγήκε ένας να το διαψεύσει. Βγήκαν οι ίδιοι όμως και το διέψευσαν, γιατί δε μπορούσαν. Δεν ήσασταν εδώ όταν ψηφίζαμε; Τον Ποινικό Κώδικα δεν τον διαβάσατε; Κύριε Υπουργέ, εσείς; Ειδικά σε αυτήν την κατάσταση που έχει διαμορφωθεί τον τελευταίο καιρό πείτε μου μια δημόσια κουβέντα προς τους συναδέλφους σας Βουλευτές, να τους πείτε ότι κάνετε λάθος. Έτσι θα γίνει η προεκλογική μάχη; Έτσι θα μας αντιμετωπίσετε, με αυτόν τον τρόπο;

Το ίδιο κάνετε και με επαίσχυντο τρόπο για τον νόμο που θέσπισε ο κ. Παρασκευόπουλος. Εσείς δεν λέτε ότι εμείς οι Βουλευτές του ΣΥΡΙΖΑ δήθεν αδειάζουμε τις φυλακές γεμίζοντας την κοινωνία μας με παραβατικούς ανθρώπους, ενώ εσείς θα σώζατε την Ελλάδα, θα σώζατε τους Έλληνες. Είναι αυτό αντιπαράθεση επιστημονική, πολιτική, σε ένα σύγχρονο δημοκρατικό κράτος; Είμαστε σοβαροί; Όλα αυτά λοιπόν συνδέονται με τη σημερινή μας συζήτηση.

Επί του προκειμένου τώρα. Προσωπικά, κύριε Υπουργέ, έχω αναδείξει το ζήτημα της κατασκευής νέου καταστήματος κράτησης στην Κέρκυρα. Όποιος ζει καθημερινά τις συνθήκες των παμπάλαιων φυλακών του νησιού, που είναι δίπλα από σχολεία, θα κατανοήσει ότι το αίτημά μας να γίνουν άμεσα φυλακές είναι σωστό.

Θα σας πω και κάτι άλλο μιας και μιλάμε για τον Σωφρονιστικό Κώδικα. Πριν από λίγες μέρες μια ομάδα φυλακισμένων, που φοιτούν στο σχολείο δεύτερης ευκαιρίας, παρουσίασε μια καταπληκτική συναυλία στην Παλαιά Πόλη της Κέρκυρας. Αυτό για να δείτε πώς γίνεται σωφρονιστική πολιτική, και εμείς το κάναμε αυτό. Χτίζουμε καινούργιες φυλακές για να εξανθρωπίσουμε το σωφρονιστικό σύστημα.

Όμως και σήμερα, παρά τη λειτουργία νέων καταστημάτων, ο αριθμός των εγκλείστων αυξάνεται, κι αυτό γιατί δεν φταίει το φάρμακο, αλλά η νόσος, και η νόσος είναι εφαρμοσμένη, αντεγκληματική και σωφρονιστική πολιτική. Δεν μπορούμε να παραβλέπουμε την αλήθεια και να αλληθωρίζουμε στον δύσκολο δρόμο, κυρίες και κύριοι της Νέας Δημοκρατίας και κύριε Υπουργέ.

Το σωφρονιστικό μας σύστημα επηρεάζεται από το σύστημα απονομής δικαιοσύνης, από τις εξοντωτικές ποινές που υιοθετήθηκαν, παράλληλα με τις παθογένειες που το ίδιο παρουσιάζει διαχρονικά, παθογένειες που έφεραν τη χώρα μας στην πρώτη θέση απ’ όλες τις ευρωπαϊκές χώρες στις αποφάσεις προσωρινής κράτησης -μιλάμε για τις προφυλακίσεις- σε διάρκεια προσωρινής κράτησης και σε ισόβια τιμωρημένους. Είναι ψέματα αυτά που λέω; Υπερβολές;

Με την ψήφιση των νέων ποινικών κωδίκων και την υιοθέτηση νέων ποινικό-δικονομικών θεσμών -αναφέρομαι στην ποινική συνδιαλλαγή, στην παροχή κοινωφελούς εργασίας ως κύριας ποινής, στον εξορθολογισμό και εξανθρωπισμό του ποινολογίου συνολικά- βρέθηκε μια μέση οδός για τον εξανθρωπισμό των ποινών. Δυστυχώς, οι συνεχόμενες παρεμβάσεις επί των ημερών σας επαύξησαν τον πήχη της αυστηρότητας, αφού πρώτα φύσηξε ο νέος άνεμος του δόγματος «νόμος και τάξη», «τάξις και ηθική» που έλεγε και ο συγχωρεμένος Βασίλης Αυλωνίτης.

Είναι όμως πολιτικά θρασύτατη η στάση σας αυτή και κοινωνικά απαράδεκτη, όταν την ίδια ώρα που αυστηροποιούσατε το πλαίσιο ψηφίζατε διατάξεις ατιμωρησίας και ποινικής ασυλίας. Η κραυγαλέα περίπτωση του άρθρου 390 του Ποινικού Κώδικα περί απιστίας και η κατ’ έγκληση δίωξη για τραπεζικά στελέχη, για το ΤΑΙΠΕΔ, τους διαχειριστές της πανδημίας, τι είναι αυτά; Πού ήταν η αυστηροποίηση των ποινών προστασίας της ελληνικής οικονομίας από την κλοπή του δημόσιου χρήματος που μας οδήγησε στα μνημόνια;

Ο εκσυγχρονισμός και η μεγαλύτερη φιλελευθεροποίηση που επιχειρήθηκε κατά τη θεσμική προσαρμογή του δικαίου μας στα πορίσματα της επιστήμης και στα ισχύοντα στις πολιτισμένες χώρες της Ευρώπης και αλλού απετράπη από τη δική σας Κυβέρνηση. Αντιδράσαμε σε αυτήν την τακτική, αντιδρούμε και τώρα.

Κύριε Υπουργέ, η επιβολή της ποινής θα πρέπει προηγουμένως να είναι σε θέση να εγγυηθεί την προστασία της προσωπικότητας και των δικαιωμάτων του καταδικασμένου. Μπορείτε να ισχυριστείτε πως είναι αυτό σήμερα δεδομένο; Όχι. Σήμερα, αντίθετα, θα λέγαμε πως τις σοβαρότατες ελλείψεις του σωφρονιστικού συστήματος τις ρίχνουμε ως πολιτεία στις πλάτες των κρατουμένων. Σε μια σύγχρονη δημοκρατική χώρα ο κρατούμενος τίθεται υπό την αιγίδα της πολιτείας, φροντίζεται, δεν ταπεινώνεται, δεν εξευτελίζεται. Λαϊκισμούς άκουσα σήμερα στη Βουλή, αλλά αυτές είναι οι αλήθειες, αυτές επιβάλλει ένα κράτος δικαίου στους θεσμούς και στη νομοθεσία του.

Να σας πω και κάτι άλλο. Ο νόμος Παρασκευόπουλου που λοιδορήσατε, δεν επέτρεψε να εκτεθεί η χώρα μας με μια νέα καταγγελία και καταδίκη για τις συνθήκες κράτησης των κρατουμένων. Οι θέσεις μας προτάσσουν την ανθρώπινη ζωή, την οποία σε κάθε περίπτωση θεωρούν το υπέρτατο αγαθό.

Μετά την πρώτη δημόσια δήλωση -αναφέρθηκε ο εξαίρετος και αγαπημένος φίλος και συνάδελφος κ. Λάππας- της επιτροπής κατά της εξευτελιστικής μεταχείρισης και βασανιστηρίων των κρατουμένων -μιλάω κι εγώ για την CPT- το 2011 απειλούμαστε με δεύτερη, που θα συνεπάγεται την οριστική κατάπτωση του κράτους δικαίου και την κατασυκοφάντησή μας στην ευρωπαϊκή και διεθνή κοινότητα. Εγώ προσωπικά νιώθω ένα αίσθημα ντροπής για όλα αυτά.

Επειδή όμως πέρασε ο χρόνος, θα σας επαναλάβω κι εγώ ότι καταψηφίζουμε το νομοσχέδιο, όπως προσδιόρισε αναλυτικά ο εισηγητής μας, ενώ θα σταθούμε θετικά απέναντι σε κάθε διάταξη που διασφαλίζει τα δικαιώματα των κρατουμένων και διαφυλάσσει το κύρος της χώρας.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει εκ μέρους της Νέας Δημοκρατίας ο κ. Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, σήμερα το Κοινοβούλιό μας συζητά την αναμόρφωση και τον εκσυγχρονισμό του Σωφρονιστικού μας Κώδικα, ενός σημαντικού κώδικα, ο οποίος αποτελείται από εβδομήντα επτά άρθρα και φέρνει σημαντικές αλλαγές, που συνοπτικά αποσκοπούν στα εξής: στη βελτίωση των συνθηκών κράτησης, στη θωράκιση των δικαιωμάτων των κρατουμένων, στη διασφάλιση της ισότητας στον τρόπο διαβίωσης και στην απαγόρευση κάθε δυσμενούς μεταχείρισης των κρατουμένων εντός σωφρονιστικών καταστημάτων, στην ενίσχυση των φορέων κοινωνικής επανένταξης των αποφυλακισθέντων.

Άρα, λοιπόν, με λίγα λόγια, σήμερα, το Υπουργείο Προστασίας του Πολίτη φέρνει εδώ σημαντικές αλλαγές και θα ήταν καλό από τους συναδέλφους της Αντιπολίτευσης να ακούσουμε καλόπιστη κριτική που να αφορά συγκεκριμένες διατάξεις κι όχι γενικολογίες.

Για παράδειγμα, στο άρθρο 5 προβλέπεται η απαγόρευση κάθε δυσμενούς διακριτικής μεταχείρισης των κρατουμένων, ενώ ειδική μεταχείριση των κρατουμένων επιφυλάσσεται όταν δικαιολογείται από τη νομική πραγματική τους κατάσταση, όπως υποδίκων, καταδίκων, έγγαμων και άγαμων ενηλίκων και ανηλίκων και σε άλλες περιπτώσεις.

Με το άρθρο 8 θεσπίζεται ένδικο μέσο για την προσφυγή κρατουμένων για τις συνθήκες κράτησης. Καλύπτεται έτσι ένα μεγάλο κενό στην ελληνική νομοθεσία το οποίο οδηγούσε το Ευρωπαϊκό Δικαστήριο Δικαιωμάτων του Ανθρώπου στη διαπίστωση της παραβίασης του άρθρου 3 της Ευρωπαϊκής Σύμβασης Δικαιωμάτων του Ανθρώπου.

Στο άρθρο 9 έχουμε ρυθμίσεις για το Κεντρικό Επιστημονικό Συμβούλιο των Φυλακών.

Στο άρθρο 10 έχουμε ρυθμίσεις για την μεταγωγή των κρατουμένων κατά προτεραιότητα για σοβαρούς λόγους υγείας, για οικογενειακούς και για άλλους λόγους.

Ιδιαίτερα σημαντική είναι η ρύθμιση στο άρθρο 12 για τη διάκριση και τον διαχωρισμό των κρατουμένων. Ιδιαίτερα επικίνδυνοι κρατούμενοι με σοβαρή απείθαρχη συμπεριφορά σε βάρος συγκρατούμενού τους ή υπαλλήλου θα πηγαίνουν σε σωφρονιστικά καταστήματα πειθαρχικά ή αυξημένης ασφαλείας για τη διασφάλιση της προστασίας των κρατουμένων των υπαλλήλων και φυσικά την εύρυθμη λειτουργία των καταστημάτων.

Βασική επιδίωξη του νομοσχεδίου είναι ο διαχωρισμός των σωφρονιστικών καταστημάτων ανάλογα με το είδος και τη βαρύτητα των αδικημάτων, προκειμένου να επιτελούνται οι σκοποί του σωφρονισμού, δίχως να συγχρωτίζονται κρατούμενοι για αδικήματα διαφορετικής φύσης και βαρύτητας και πρόβλεψη καλύτερων συνθηκών υγειονομικής περίθαλψης και διατροφής τους.

Να το ξεκαθαρίσουμε, δεν είναι όλοι οι κρατούμενοι το ίδιο. Για τον σκοπό αυτόν προβλέπεται με το άρθρο 20 η ίδρυση νέων κατηγοριών σωφρονιστικών καταστημάτων, πέραν των υφιστάμενων και δη σωφρονιστικά καταστήματα για κρατούμενους που έχουν τελέσει εγκλήματα κατά της γενετήσιας ελευθερίας, σωφρονιστικά καταστήματα οικονομικών αδικημάτων, καταστήματα εργασίας, σωφρονιστικά καταστήματα αυξημένης ασφαλείας, προκειμένου να μην αναμιγνύονται κρατούμενοι εγκλημάτων διαφορετικών κατηγοριών, με ό,τι αυτό συνεπάγεται για την εύρυθμη λειτουργία και ασφάλεια των καταστημάτων κράτησης.

Έχουμε επίσης εξορθολογισμό των διατάξεων που αφορούν τις προϋποθέσεις μεταγωγής σε ειδικά καταστήματα, τον ευεργετικό υπολογισμό της εργασίας, της φοίτησης σε σχολεία κάθε βαθμίδας, της συμμετοχής σε εκπαιδευτικά ή επαγγελματικά προγράμματα ή σε θεραπευτικά προγράμματα απεξάρτησης.

Στην κατεύθυνση αυτή είναι και το άρθρο 50 για τις προϋποθέσεις χορήγησης του ευεργετήματος τακτικών ή εκπαιδευτικών αδειών κι εναλλακτικών τρόπων έκτισης της ποινής, σε αντιστοιχία και με την προβλεπόμενη διαβάθμιση της βαρύτητας των εγκλημάτων για τη θεμελίωση των προϋποθέσεων απόλυσης υπό όρων στον νέο Ποινικό Κώδικα.

Στα άρθρα του νομοσχεδίου περιλαμβάνονται και άλλες σημαντικές διατάξεις για τον επαναπροσδιορισμό του κατώτατου ορίου ηλικίας των κρατουμένων από το δέκατο τρίτο ως το δέκατο πέμπτο, για την υγειονομική περίθαλψη και τη λήψη μέριμνας μέσω της ενίσχυσης των φορέων για την κοινωνική επανένταξη και επαγγελματική αποκατάσταση των αποφυλακισθέντων και λήψη ειδικής μέριμνας για τους νεαρούς κρατούμενους.

Κυρίες και κύριοι συνάδελφοι, το νομοσχέδιο του Υπουργείου Προστασίας του Πολίτη διασφαλίζει την ισότητα στα δικαιώματα, στον τρόπο διαβίωσης των κρατουμένων εντός των σωφρονιστικών καταστημάτων, τον διαχωρισμό των σωφρονιστικών καταστημάτων ανάλογα με το είδος και τη βαρύτητα των αδικημάτων, την προστασία της ανηλικότητας και της μητρότητας των κρατουμένων γυναικών, την κοινωνική επανένταξη και επαγγελματική αποκατάσταση των αποφυλακισθέντων και τη λήψη ειδικής μέριμνας για τους νεαρούς κρατούμενους.

Είναι ένα σημαντικό νομοσχέδιο με θετικές διατάξεις που πρέπει να υπερψηφίσουν όλα τα κόμματα, όλες οι πτέρυγες της Βουλής.

Όμως επιτρέψτε μου να αναφερθώ και σε δύο σημαντικές υπουργικές τροπολογίες για την αντιμετώπιση έκτακτων αναγκών του Υπουργείου Προστασίας του Πολίτη, για την κατασκευή και επέκταση του τεχνητού εμποδίου, του φράχτη, στο χερσαίο τμήμα της ελληνοτουρκικής μεθορίου στον Έβρο και τη χορήγηση εφάπαξ χρηματικού βοηθήματος στους μετόχους του Ταμείου Προνοίας Υπαλλήλων του Πυροσβεστικού Σώματος, αλλά και στην τροπολογία με τις ρυθμίσεις για την ναυπήγηση του ταχέως περιπολικού κατευθυνόμενων βλημάτων ΤΠΚ με αριθμό επτά, Υποπλοίαρχος Βλαχάκος και για την κάλυψη επισκευαστικών αναγκών του Πολεμικού μας Ναυτικού.

Γι’ αυτούς τους λόγους και για όλα τα παραπάνω, καλώ όλα τα κόμματα να υπερψηφίσουν το συγκεκριμένο νομοσχέδιο και τις σχετικές τροπολογίες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τρεις εκπαιδευτικοί συνοδοί τους από το 3ο Γενικό Λύκειο Καρδίτσας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κυρία Πρόεδρε, παρακαλώ τον λόγο για δυο λεπτά.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο Υπουργός Προστασίας του Πολίτη, κ. Παναγιώτης Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ πολύ, κυρία Πρόεδρε, και ευχαριστώ πολύ κύριε συνάδελφε. Δύο λεπτά θα χρειαστώ μόνο για να πω δύο βασικά πράγματα για τις τροπολογίες του δικού μας Υπουργείου τις οποίες και έχουμε καταθέσει.

Η σοβαρότερη απ’ όλες -και θέλω να την αναγνώσω στο Σώμα αν δεν έχετε αντίρρηση- αφορά το ζήτημα της κατασκευής του τεχνητού εμποδίου, του λεγόμενου φράχτη, στον Έβρο. Υπάρχει απόφαση του ΚΥΣΕΑ με την οποία θα προχωρήσουμε στην κατασκευή του συνόλου των υπολοίπων εκατόν σαράντα χιλιομέτρων, όπου είναι αυτό εφικτό να υπάρξει φράχτης, κατά μήκος των ελληνοτουρκικών συνόρων στον ποταμό Έβρο.

Η ρύθμιση την οποία φέρνουμε ως τροπολογία είναι η ίδια που είχε φέρει η παρούσα Κυβέρνηση για την κατασκευή του πρώτου σκέλους του φράχτη, τα πρώτα 37,5 χιλιόμετρα, έχει λήξει στις 31 Δεκεμβρίου του 2021 και λέει το εξής: «Λόγω της συνδρομής έκτακτης και απρόβλεπτης ανάγκης στο πλαίσιο διαχείρισης των μεταναστευτικών ροών στην περιοχή των ελληνοτουρκικών συνόρων στον Έβρο που επιβάλλουν την άμεση λήψη και εφαρμογή μέτρων που σχετίζονται με την προστασία της δημόσιας τάξης και της εθνικής ασφάλειας και μόνο στο μέτρο που είναι απολύτως απαραίτητο για την αντιμετώπιση των αναγκών αυτών, δύνανται να συνάπτονται από τον Υπουργό Προστασίας του Πολίτη ή τα νομίμως εξουσιοδοτημένα από αυτόν όργανα του Υπουργείου Προστασίας του Πολίτη με τη διαδικασία της διαπραγμάτευσης, χωρίς προηγούμενη δημοσίευση, σύμφωνα με το άρθρο 32 του ν.4412/16 με την επιφύλαξη του Ευρωπαϊκού Δικαίου και ανεξαρτήτως προϋπολογισμού δαπάνης, κατά παρέκκλιση κάθε εθνικής, γενικής ή ειδικής διάταξης συμβάσεις έργων υπηρεσιών και προμήθειες ηλεκτρονικού επιχειρησιακού υλικοτεχνικού εξοπλισμού και ηλεκτρονικών μέσων της Ελληνικής Αστυνομίας, αποκλειστικά για την κατασκευή και επέκταση τεχνητού εμποδίου (φράχτη) στο χερσαίο τμήμα της ελληνοτουρκικής μεθορίου στην περιφερειακή ενότητα Έβρου».

Η παράγραφος 1, αυτή που μόλις διάβασα, ισχύει ως τις 30 Ιουνίου 2023, συνεπώς μιλάμε για μια κατεπείγουσα διαδικασία, η οποία να σας πω, προτιθέμεθα να τη χρησιμοποιήσουμε για το πρώτο τμήμα της κατασκευής του φράχτη, για το οποίο έχουμε από εξασφαλισμένους δικούς μας πόρους. Κατά το υπόλοιπο θα ακολουθήσουμε άλλη μεθοδολογία γιατί θέλουμε να είναι ανοιχτή η δυνατότητα διεκδίκησης οικονομικών πόρων από την Ευρωπαϊκή Ένωση. Άρα προκειμένου να ξεκινήσουμε αμέσως, χρειάζεται αυτή η ρύθμιση την οποία εισηγούμαστε στο Σώμα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Τον λόγο έχει τώρα ο κ. Θεόφιλος Ξανθόπουλος εκ μέρους του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κυρία Πρόεδρε.

Κύριοι συνάδελφοι, κύριε Υπουργέ, συζητάμε την τροποποίηση του Σωφρονιστικού Κώδικα υπό το κράτος της αποδοκιμαστικής ανακοίνωσης της αρμόδιας επιτροπής της Ευρώπης που ουσιαστικά θέτει τη χώρα μας σε ένα καθεστώς αυξημένης ευθύνης.

Ξέρουμε πολύ καλά ότι αν υπάρξει δημόσια δήλωση καταδίκης της χώρας μας για το σωφρονιστικό σύστημα από την CPT, από την αρμόδια επιτροπή της Ευρώπης, η χώρα θα έχει πολύ σοβαρά προβλήματα από δω και μετά.

Όμως η προσπάθεια που κάνετε είναι δυσανάλογη με τις ανάγκες, και τις ανάγκες που επιβάλλει η αντιμετώπιση αυτού του ενδεχομένου, της δημόσιας καταδίκης, αλλά και της ανάγκης αυτού καθαυτού του σωφρονιστικού συστήματος.

Θέλω να είμαι πάρα πολύ σαφής. Ο ρόλος της ποινής είναι πρωτίστως διαπαιδαγωγικός και η λειτουργία των σωφρονιστικών καταστημάτων, όπως ορίζει και όπως μιλάει και το όνομά τους, είναι κατά το δυνατόν να σωφρονιστεί και να επανενταχθεί ο κρατούμενος. Άρα λογικές εκδίκησης, λογικές τιμωρίας, λογικές «οι καλοί είμαστε εμείς και οι κακοί είναι αυτοί» δεν έχουν καμμία θέση στο σύγχρονο σωφρονιστικό σύστημα. Άλλωστε είναι γνωστός ο αφορισμός μεταξύ των εγκληματολόγων. Στη φυλακή μπήκες γιατί τιμωρήθηκες και όχι για να τιμωρηθείς.

Είναι προφανές και προκύπτει από όλα τα κείμενα που έχουμε υπογράψει ως χώρα και μας δεσμεύουν, ότι οι κρατούμενοι είναι πολίτες που έχουν όλα τους τα δικαιώματα πλην αυτού της ελεύθερης διάθεσης του εαυτού τους. Με αυτήν την έννοια, λοιπόν, δικαιούνται και πρόσβαση στην υγεία και πρόσβαση στη μόρφωση και ένα στοιχειώδες δικαίωμα προσωπικού χώρου και όλα όσα ορίζουν την ανθρώπινη προσωπικότητα.

Είναι γεγονός, βεβαίως, ότι η συντηρητική Κυβέρνηση της Νέας Δημοκρατίας για κάθε κοινωνικό πρόβλημα έχει απάντηση την αυστηροποίηση. Για κάθε αδίκημα το οποίο απασχολεί τα πρωτοσέλιδα και τις απογευματινές ή πρωινές εκπομπές της τηλεόρασης έχει ως μέθοδο την αυστηροποίηση. Και για κάθε κοινωνικό πρόβλημα και παραβατικότητα έχει ως αντεπιχείρημα την αυστηροποίηση.

Θα το πούμε για μία φορά ακόμα. Δεν θα κουραστούμε να το λέμε. Το έγκλημα έχει πρωτίστως κοινωνικές αφετηρίες. Εάν δεν παρέμβουμε σε αυτές τις εστίες δημιουργίας της άδικης, παράνομης, έκνομης συμπεριφοράς που συνιστά η εγκληματική πράξη, ως κοινωνία ελάχιστα πράγματα θα πετύχουμε είτε με την αυστηροποίηση των ποινών είτε με τη δημιουργία νέων φυλακών, χωρίς αυτό να σημαίνει βεβαίως ότι δεν πρέπει να παίρνουμε τα μέτρα μας και ως προς τη σωφρονιστική διάσταση.

Με την έννοια αυτή, λοιπόν, μας δημιουργείται πραγματικά πολύ σοβαρή απορία εάν είναι επαρκείς οι ρυθμίσεις του συγκεκριμένου νομοσχεδίου, για να ανταποκριθούμε ως χώρα σε αυτά που μας έχει επισημάνει η CPT και κυρίως για να αντιμετωπίσουμε τα πολύ σοβαρά προβλήματα τα οποία υπάρχουν, εμφιλοχωρούν στο σωφρονιστικό μας σύστημα.

Είμαι ο τελευταίος που θα κλείσω τα μάτια στις χρόνιες παθογένειες του συστήματος. Ως δικηγόρος έχω διακονήσει τη νομική επιστήμη και γνωρίζω πολύ καλά, στο μέτρο των δυνάμεών μου, τα χρόνια προβλήματα του σωφρονιστικού συστήματος, αλλά αυτό δεν σημαίνει ότι δεν μπορούμε να χαράξουμε μία διαφορετική κατεύθυνση.

Δυστυχώς, το συζητούμενο σχέδιο νόμου κάνει μερικά πολύ δειλά ανοίγματα, παίρνει μερικές πρωτοβουλίες οι οποίες είναι σε θετική κατεύθυνση, αλλά η συνολική του αντίληψη, η συνολική του προσέγγιση μυρίζει μούχλα, συντηρητισμό και κοιτάζει προς τα πίσω.

Κατ’ αρχάς μου κάνει εντύπωση ότι μετασχηματίζονται τα καταστήματα κράτησης σε σωφρονιστικά καταστήματα. Είναι ένας ευφημισμός και μόνον ως κοροϊδία μπορεί να εκληφθεί. Τα καταστήματα κράτησης, λοιπόν, δεν έχουν πρόβλημα την ονομασία τους. Έχουν πρόβλημα τη λειτουργία τους. Το ότι δημιουργούνται πολλές διαφορετικές κατηγορίες φυλακών στα άρθρα 19 και 20 του σχεδίου νόμου, δημιουργεί κρατουμένους δύο ταχυτήτων.

Θα το ξαναπώ, για να είναι πολύ καθαρό και σε εμάς εδώ που νομοθετούμε αλλά και στην ελληνική κοινωνία: Οι κρατούμενοι κρίθηκαν για το είδος του αδικήματος από τα δικαστήρια που τους επέβαλαν την προβλεπόμενη ποινή. Από τη στιγμή που είναι στις φυλακές, που κλείστηκαν στις φυλακές είναι κρατούμενοι και το σωφρονιστικό σύστημα οφείλει να τους αντιμετωπίζει με τον ίδιο τρόπο.

Αναβιώνουν οι φυλακές τύπου Γ΄ ως καταστήματα αυξημένης ασφάλειας, αλλά το πρόβλημα με αυτό δεν είναι ότι πηγαίνουν άνθρωποι οι οποίοι έχουν πειθαρχικά ελεγκτέα συμπεριφορά στις φυλακές, αλλά με βάση το αδίκημά τους, το έγκλημά τους. Και δεν διασαφηνίζεται το καθεστώς ως προς τους περιορισμούς για τους κρατουμένους που εγκυμονεί αυτός ο χαρακτηρισμός των καταστημάτων κράτησης.

Δυσκολεύονται οι άδειες και οι κανονικές και οι εκπαιδευτικές. Θέλω να το πω με στεντόρεια φωνή: Η άδεια είναι ένα δικαίωμα του κρατουμένου. Δεν είναι μία παραχώρηση της έννομης τάξης. Η άδεια λειτουργεί ως βαλβίδα εκτόνωσης στα σωφρονιστικά καταστήματα, δίνει ελπίδα στον κρατούμενο και ουσιαστικά, του δίνει κίνητρο να είναι συνεργάσιμος, να είναι ενταγμένος, να μην είναι παραβατικός, γιατί προσδοκά στην άδεια. Κάθε εμπόδιο, κάθε δυσκολία λήψης της άδειας δημιουργεί μια επιπλέον θρυαλλίδα στις κρίσιμες συνθήκες που επικρατούν στις φυλακές.

Δεν πρέπει να ξεχνάμε ότι έχουμε περίπου 10% επιπλέον κρατουμένους, γύρω στις δέκα χιλιάδες, τόσο είναι η δυναμικότητα των φυλακών και αυτοί που κρατούνται είναι γύρω στις έντεκα χιλιάδες. Αν ληφθεί υπ’ όψιν η τρομερή ευθύνη της Κυβέρνησης για την ουσιαστική κατάργηση των εναλλακτικών μορφών έκτισης της ποινής, είτε αυτή είναι η κοινωνική εργασία, η οποία έχει αρθεί από τον Ιούλιο του 2019 και μέχρι σήμερα δεν έχουμε προχωρήσει καθόλου, είτε είναι το λεγόμενο «βραχιολάκι», για το οποίο -ακούστε- πέντε κρατούμενοι μόνο κάνουν χρήση αυτής της εναλλακτικής μορφής, είτε είναι οι αγροτικές φυλακές, στις οποίες υπάρχουν κενά και για την πρόσβαση στις οποίες δημιουργείτε επιπλέον προσκόμματα.

Κάθε εμπόδιο ομαλής επανένταξης των κρατουμένων στην κοινωνία ουσιαστικά θα το πληρώσει η κοινωνία, όταν αυτοί αποφυλακιστούν. Η ιδεολογία της φυλακής που θεμελιώνεται στο δόγμα «νόμος και τάξη» καταλήγει σε τυφλό δεσποτισμό των μεν και στην τυφλή βία των δε. Αλλάξτε τα όσο είναι καιρός, γιατί τα προβλήματα θα τα βρούμε μπροστά μας.

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, πολύ κύριε συνάδελφε.

Κυρίες και κύριοι συνάδελφοι, θα ήθελα να σας ανακοινώσω ότι ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης με την από την 25η Οκτωβρίου 2022 επιστολή του προς τον Πρόεδρο της Βουλής μάς ενημερώνει ότι ο Βουλευτής Γρεβενών κ. Ανδρέας Πάτσης τίθεται εκτός Κοινοβουλευτικής Ομάδας της Νέας Δημοκρατίας.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 273)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

Κύριε συνάδελφε, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πάρα πολύ, κυρία Πρόεδρε, που μου δίνετε τον λόγο.

Κυρίες και κύριοι Βουλευτές, κύριοι Υπουργοί, επειδή μόλις σας άκουσα να μιλάτε για την τροπολογία σας, ήθελα να σας ρωτήσω όσον αφορά φράχτες, φραγμούς, φυλακές, τείχη, κάστρα βλέπω την Κυβέρνηση «Μητσοτάκης Α.Ε.» να τα πηγαίνει μια χαρά. Καλύτερα δεν γίνεται. Κανένα βέτο σκοπεύει να βάλει η Κυβέρνησή σας στην Ευρωπαϊκή Ένωση για τον επιμερισμό των αθώων αυτών κατατρεγμένων ανθρώπων, των μεταναστών και των προσφύγων; Τεσσεράμισι εκατομμύρια είναι, κύριοι Υπουργοί, στην Τουρκία απέναντί μας.

Θα βάλει κανένα βέτο, για να επιμεριστούν αναλογικά με τον πληθυσμό της κάθε χώρας, όπως έχετε κάθε δικαίωμα να κάνετε; Μπορείτε να παραλύσετε από αύριο το πρωί την Ευρωπαϊκή Ένωση, αν βάλετε ένα τέτοιο βέτο. Τέτοιο βέτο σκοπεύετε να βάλετε ή θα συνεχίζετε να χτίζετε φράχτες, που θα φτάσουν κάποια στιγμή στο ύψος του Θεού, ενώ θα βάζετε παράλληλα βέτο μόνο για τον κ. Αλαφούζο, τον κ. Μαρινάκη, τον κ. Βαρδινογιάννη και τον κ. Λάτση, ώστε να μπορούν με αυτό το εξευτελιστικό για εμάς τους πολίτες σας της ελληνικής Κυβέρνησης βέτο, να εμπορεύονται, να διακινούν το πετρέλαιο, το βρωμερό και το θανατηφόρο πετρέλαιο του κ. Πούτιν, με το οποίο εξοπλίζει τη στρατιωτική του μηχανή, η οποία αποδεκατίζει σαν λαιμητόμος γυναικόπαιδα καθημερινά;

Άλλα λόγια να αγαπιόμαστε, κυρίες και κύριοι Βουλευτές, ελληνικέ λαέ. Τέτοιο βέτο δεν πρόκειται να βάλει.

Αγαπητοί, κύριοι Υπουργοί, που θα έπρεπε εκ του τίτλου του Υπουργείου σας να προστατεύετε τους Έλληνες πολίτες, θα αναφερθώ λακωνικότατα έως καθόλου στο σχέδιο νόμου σας, καθώς η κ. Αμπατζίδη ενδελεχέστατα και πληρέστατα αναφέρθηκε. Θα σας πω μόνο ένα πράγμα.

Θα σας πω μόνο ένα πράγμα: Κύριε Υπουργέ, αγαπητέ κύριε Θεοδωρικάκο, μπορούμε να συμφωνήσουμε στο στοιχειώδες ότι το 2022, τον 21ο αιώνα, αυτή τη χιλιετία, τα κράτη, οι συντεταγμένες πολιτείες δεν εκδικούνται τους παραβάτες, αλλά τους σωφρονίζουν; Θα πρέπει να συμφωνήσουμε, αλλά το σχέδιο νόμου σας είναι που με αναγκάζει να σας κάνω αυτή τη ρητορική ερώτηση, γιατί δεν συμφωνεί.

Ξέρετε ποιο είναι το πρόβλημα, κύριε Υπουργέ, όταν εκδικείσαι αντί να σωφρονίζεις, όταν λες «είναι κορμί χαμένο, τον πετάω στον Καιάδα», αντί να προσπαθείς να βρεις τι τον οδήγησε εκεί και τι μεθόδους έχεις να τον φέρει στον ίσιο δρόμο τον άνθρωπο;

Το πρόβλημα είναι και το ξέρουν όλοι -αν δεν το ξέρετε εσείς, να σας το πω εγώ- ότι όσο πιο σκληρά εκδικείστε τόσο περισσότερη παραβατικότητα αποκτούν οι εκδικούμενοι, επειδή μισούν πια το κράτος, μισούν κάθε συντεταγμένη έννοια πολιτείας. Ακόμα πιο παραβατικούς, επομένως, τους κάνετε.

Και όσο πιο απάνθρωπα, κύριοι Υπουργοί, κάνετε με τα σχέδια νόμου σας σαν αυτό που συζητάμε σήμερα τα σωφρονιστικά μας ιδρύματα τόσο περισσότερα σωφρονιστικά τέτοια άθλια ιδρύματα θα αναγκαστείτε -αν δεν θέλετε κιόλας, που πολύ φοβάμαι- να χτίσετε στο μέλλον. Κάθε γωνιά θα είναι ένα στοίχημα του ΟΠΑΠ και μια μικρή φυλακούλα. Έτσι θα είναι στο μέλλον.

Κύριε Υπουργέ, μόλις προχθές εκδόθηκε το πόρισμα -ακούστε το, ελληνικέ λαέ, να φρίξετε λίγο- του Πειθαρχικού Συμβουλίου της ΕΛΑΣ, που αφορούσε στους αστυνομικούς. Ποιους, κύριε Υπουργέ; Αυτούς που παρευρίσκοντο στη στυγνή δολοφονία του Ζακ Κωστόπουλου. Ξέρετε ποια είναι η ετυμηγορία του πορίσματος, κύριοι Υπουργοί; Αθώοι, ελληνικέ λαέ και οι τέσσερις αστυνομικοί!

Αθώοι, κύριε Υπουργέ! Και μια και είστε εδώ και εκπροσωπείτε την Κυβέρνηση, θα σας ρωτήσω ευθέως -ευθύτερα δεν μπορεί να γίνει- το εξής: Το είδε κανείς από την Κυβέρνησή σας; Κύριοι Υπουργοί, το είδατε αυτό το βίντεο, το βίντεο που κυκλοφορεί εδώ και μήνες, από τη στιγμή που λίντσαραν τον Ζακ Κωστόπουλο; Μπήκατε στον κόπο να το δείτε; Διότι εγώ το είδα. Εγώ το είδα και όσες φορές και αν χρειάστηκε να το ξαναδώ, μου έφερε τάση προς εμετό, κύριε Υπουργέ.

Ξέρετε γιατί είδα τόσες φορές αυτό το εμετικό βίντεο, κύριε Υπουργέ; Διότι σε αυτό το βίντεο είδα μαζί με όλον τον υπόλοιπο ελληνικό λαό, εκτός ίσως από εσάς και μερικούς από την παράταξή σας, έναν άνθρωπο να ψυχορραγεί στο πάτωμα της πλατείας Ομονοίας, στα τελευταία λεπτά της ζωής του, όπως αποδείχθηκε από τη νεκροψία αργότερα.

Και ενώ τον λίντσαραν μέρα μεσημέρι, ελληνικέ λαέ, στο κεντρικότερο σημείο της πρωτεύουσάς σου, της πόλης σου, της Αθήνας, ένας κοσμηματοπώλης και ένας μεσίτης, οι αστυνομικοί σας, κύριε Υπουργέ, που έφτασαν εκεί επιτόπου, στο σημείο, αντί να επιτελέσουν το καθήκον τους, τι έκαναν; Ποιο είναι το καθήκον τους; Να σώσουν μια ανθρώπινη ζωή που κινδυνεύει. Αυτό είναι το καθήκον των αστυνομικών, από ό,τι ξέρουμε εμείς.

Κινδύνευε αυτή η ζωή από το λιντσάρισμα - αυτοδικία, ελληνικέ λαέ, δύο επαίσχυντων συμπολιτών μας. Τι έκαναν οι αστυνομικοί σας; Συντάχθηκαν μαζί τους και όχι απλώς ανέχτηκαν τη δολοφονία μπροστά στα μάτια τους, αλλά κατά κάποιον τρόπο, κύριε Υπουργέ, συνετέλεσαν και σε αυτή.

Το πόρισμα της ένορκης διοικητικής εξέτασης, που διατάξατε εσείς ο ίδιος, κύριε Υπουργέ, των δικών σας υπηρεσιών, απεφάνθη το εξής. Διαβάζω «ότι οι αστυνομικοί που έπρεπε να σώσουν τον Ζακ Κωστόπουλο» -ακούστε το, ελληνικέ λαέ και φρίξτε, βγείτε από τα σπίτια σας- «άσκησαν επάνω του» -κύριε Υπουργέ, το πόρισμα είναι της ΕΔΕ- «άσκοπη βία, αχρείαστη βία».

Και επίσης, απεφάνθη το ίδιο πόρισμα ότι το έκαναν αυτό, ενώ κατά κανέναν τρόπο δεν ήταν επικίνδυνος ο μακαρίτης Ζακ Κωστόπουλος για τους ίδιους.

Προχθές, όμως -φευ!- το Πειθαρχικό Συμβούλιο της Ελληνικής Αστυνομίας έκρινε και τους τέσσερις αθώους.

Πώς περιμένετε, κύριε Υπουργέ, να ησυχάσει η ψυχή του Ζακ Κωστόπουλου ή της μανούλας, του πατέρα, των συγγενών και των φίλων του; Πώς περιμένετε;

Εμάς, ως ΜέΡΑ25, δεν μας ενδιαφέρει -και νομίζω και τον υπόλοιπο ελληνικό λαό εκφράζω τώρα- κανένα πόρισμα κανενός πειθαρχικού συμβουλίου τόσο προκλητικού.

Το βίντεο υπάρχει, ουρλιάζει και βοά πως είναι ένοχοι, κύριε Υπουργέ.

Ωστόσο, κύριε Υπουργέ, δεν εκπλησσόμαστε. Θα τα πω εν τάχει. Για την Κυβέρνησή σας, ο αυταρχισμός είναι η μόνιμη πεπατημένη οδός. Ξεκινήσατε το 2019, μόλις αναλάβατε την εξουσία. Αστυνομική παρουσία, με έντονη καταστολή στα Εξάρχεια, τα οποία σήμερα πια τα έχετε μετατρέψει σε μέρος που τελεί υπό κατοχή της Ελληνικής Αστυνομίας. Συνεχίσατε με διαδηλώσεις στην ΑΣΟΕΕ -τα θυμάστε;- στο Γαλάτσι. Ήταν, βέβαια -να τα λέμε- ο πριν από εσάς Υπουργός, ο προηγούμενος Υπουργός κ. Χρυσοχοΐδης.

Στο Γαλάτσι, λοιπόν, στη Νέα Σμύρνη, όπου θυμάστε τι κάνατε; Παίρνατε οικογενειάρχες που είχαν πάει να πιουν καφέ στην πλατεία με τα παιδιά τους. Και φτάσατε, βέβαια, στο ζενίθ της τρομοκρατίας σας στα τέλη του 2019, με την πασίγνωστη υπόθεση Ινδαρέ -σκηνοθέτης και γνωστός μου ο κ. Ινδαρές- στο Κουκάκι. Τόλμησε να βγει στο μπαλκόνι του να δει να κακοποιούν οι πραιτοριανοί σας και τον τσουβαλιάσατε και τον αφήσατε και τον σύρατε και στη δίκη μπροστά στα παιδιά του, στο αστυνομικό τμήμα.

Αυτή τη στιγμή που μιλάμε, κύριε Υπουργέ, για να μη μασάμε τα λόγια μας, τα πανεπιστήμια έχουν καταληφθεί από την Πανεπιστημιακή σας Αστυνομία, η οποία πήγε εκεί, όπως τόσα χρόνια μας λέτε, για να μας προστατέψει δήθεν, ελληνικέ λαέ, από ποιους; Από τους μπαχαλάκηδες, τους αριστεριστές και τους αναρχικούς.

Και τι προέκυψε τώρα, κύριε Υπουργέ, που προστατεύετε τους πολίτες;

Προέκυψε μόλις, κύριε Υπουργέ -και το ξέρετε καλύτερα από μένα- ότι, τελικώς, ελληνικέ λαέ, η μόνη προστασία που χρειαζόμασταν ήταν αποκλειστικά και μόνο απέναντι σε φασιστοειδείς εμπόρους όπλων και ναρκωτικών.

Αυτοί έκαναν, μάλιστα, τις μπίζνες τους, κύριε Υπουργέ, με την προστασία και τις πλάτες επίορκων αστυνομικών σας.

Κύριε Υπουργέ, ξέρετε που οδηγούν όλα αυτά; Οδηγούν μαθηματικά σε μελλοντικές δολοφονίες νέων ανθρώπων, συνανθρώπων μας. Και ξέρετε πώς το γνωρίζουμε αυτό; Διότι γνωρίζουμε όλες τις προηγούμενες αναίτιες δολοφονίες νέων ανθρώπων.

Θυμάστε την περίπτωση Σαμπάνη. Ποιο ήταν το κυριότερο έγκλημα του αείμνηστου Σαμπάνη. Η φυλή του, ήταν Ρομ.

Θυμάστε, άραγε, τους τριάντα δύο κάλυκες, κύριε Υπουργέ, που έριξαν τα καμάρια σας -από πίσω βολές- σε σταθμευμένο όχημα;

Μέσα στο όχημα, που ήταν σταθμευμένο και το πυροβόλησαν τριάντα δύο φορές από πίσω τα καμάρια σας, ήταν, κύριε Υπουργέ -σας το θυμίζω, γιατί θέλετε να το ξεχνάτε- τέσσερα παιδιά ηλικίας επτά, εννέα -αναφορές της Αστυνομίας διαβάζω- δώδεκα και δεκατεσσάρων ετών.

Αυτά τα παιδιά, εντελώς συμπτωματικά, κυρίες και κύριοι Βουλευτές, Έλληνες πολίτες, ανήκαν στην ίδια ακριβώς φυλή, την περήφανη φυλή των Ελλήνων τσιγγάνων, των Ελλήνων Ρομ.

Και βέβαια, κύριε Υπουργέ και βέβαια, κύριε Κυριάκο Μητσοτάκη, δεν θα καταφέρετε να μας κάνετε ποτέ να ξεχάσουμε όσο ζούμε τον Βασίλη Μάγγο.

Θυμάστε, άραγε, κύριε Υπουργέ, ποιος ήταν ο Βασίλης Μάγγος; Θα σας πω εγώ. Ήταν ένα παλικάρι που, όταν ήταν δεκαοκτώ χρόνων, έσπασε τη βιτρίνα της Χρυσής Αυγής στην πόλη του, στον Βόλο και στο δικαστήριο δήλωσε με θάρρος το εξής. Δεν είπε «δεν το έκανα, δεν ήξερα, μπερδεύτηκα, ήταν η κακιά στιγμή», όπως λένε οι αστυνομικοί που δολοφονούν ανθρώπους, όπως λένε όλοι οι δολοφόνοι γενικά -μην το προσωποποιώ και εγώ- αλλά δήλωσε ευθαρσώς ότι το έκανε -ακούστε το όλοι, να ντρεπόμαστε εμείς που δεν το έχουμε κάνει- γιατί δεν άντεχε να βλέπει σβάστικες στην πόλη του, γιατί δεν άντεχε να βλέπει ναζιστικό κόμμα στο Κοινοβούλιό του, στο Κοινοβούλιο μας.

Ο Βασίλης Μάγγος, κύριε Υπουργέ, χτυπήθηκε αναίτια και εγκληματικότατα από αστυνομικούς στις 14-6-2020, στα δικαστήρια του Βόλου, μπροστά δηλαδή, ελληνικέ λαέ, στα μάτια της ελληνικής δικαιοσύνης.

Ξέρετε πόσο εγκληματικά χτυπήθηκε, κύριε Υπουργέ; Θα σας το πω εγώ. Ακούστε να φρίξετε: Επτά σπασμένα πλευρά, ρήξη συκωτιού, ρήξη σπλήνας, ρήξη χοληδόχου κύστης. Αυτά τα τόσο εγκληματικά και απρόκλητα είναι που επέφεραν ασφαλώς στη συνέχεια την ψυχολογική κατάρρευση του Βασίλη και τελικά, βέβαια, τον θάνατό του -παρά μία μέρα, νομίζω- έναν μήνα μετά.

Το πόρισμα, κύριε Υπουργέ, του Συνηγόρου του Πολίτη είναι καταπέλτης εις βάρος των αστυνομικών. Παράλληλα, αναφέρει ότι τίποτα απολύτως δεν προέκυψε εις βάρος του αείμνηστου Βασίλη Μάγγου, ότι δεν είχε κάνει καμμία παράνομη πράξη.

Φοράω, κύριε Υπουργέ, αυτό το t-shirt σήμερα στη Βουλή μας, γιατί, από ό,τι φαίνεται, στους δολοφόνους του Βασίλη δεν αρκεί ο φόνος του, αλλά χρειάζονται και τη συγκάλυψή τους. Ένας εισαγγελέας πρωτοδικών Βόλου, αφού οι γονείς του είχαν ήδη ασκήσει μήνυση κατά παντός υπευθύνου, άσκησε μια το λιγότερο περίεργη ποινική δίωξη μόνο κατά τριών αστυνομικών -ενώ εμπλέκονται και άλλοι και το ξέρουμε- και μόνο για επικίνδυνη σωματική βλάβη.

Οι γονείς του -μου έκανε την τιμή ο πατέρας του μακαρίτη να με πάρει τηλέφωνο και μίλησα μία ώρα μαζί του, όπου τα σαράντα πέντε λεπτά έκλαιγα γοερά από αυτά που μου είπε και θα σας τα πω μετά για να κλάψετε και εσείς- άσκησαν μήνυση κατά παντός υπευθύνου. Άσκησε ο εισαγγελέας μία -το λιγότερο, όπως είπα- περίεργη ποινική δίωξη μόνο κατά τριών και μόνο για σωματική βλάβη.

Οι αξιοπρεπέστατοι γονείς του, παρά τον πόνο που ζουν εδώ και δυόμισι χρόνια σχεδόν από την εντελώς αναίτια και απρόκλητη δολοφονία του γιου τους, δεν ζητούν, κύριε Υπουργέ μου, εκδίκηση, δεν ζητούν τα κεφάλια των δολοφόνων του επί πίνακι. Όχι. Ξέρετε τι ζητούν;

Θα μου πείτε: Είστε αρμόδιος; Το λέω στη Βουλή για να το ακούσει ο ελληνικός λαός, να το ακούσει η δικαιοσύνη μας. Ζητούν συνεκδίκαση, κύριε Υπουργέ. Ζητούν αυτή η προσπάθεια να κουκουλωθεί το θέμα από την περίεργη αυτή άσκηση δίωξης του εισαγγελέα να συνεκδικαστεί με τη δική τους.

Βεβαίως, είναι ηλίου φαεινότερο ότι σχετικότερο δεν θα μπορούσε να υπάρχει. Ο νόμος είναι σαφής, είναι παρατυπία που δεν συνεκδικάζεται. Δεν ζητάνε τίποτα, παρά μόνο συνεκδίκαση. Γιατί ενοχλεί τόσο να συνεκδικαστεί η μήνυσή τους; Προς την κατεύθυνση της αλήθειας και του δικαίου δεν υποτίθεται ότι προσανατολίζεται η δικαιοσύνη; Μα, η μήνυση των γονέων του παιδιού, ελληνικέ λαέ, θα βοηθήσει ουσιαστικά σε αυτή την κατεύθυνση!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, επειδή δεν θα μιλήσω ξανά, θα ήθελα μερικά λεπτά ακόμα, αν δεν γίνομαι βάρος. Σας ευχαριστώ πολύ.

Οι γονείς του, λοιπόν, έχουν καταθέσει την αίτηση. Όμως, κοιτάξτε να δείτε τι έγινε. Η αντιεισαγγελέας απέρριψε την αίτησή τους για συνεκδίκαση. Όμως, δεν χάνουμε την ελπίδα μας, ελληνικέ λαέ, δεν την χάνουμε ούτε εμείς ούτε ο κ. Γιάννης Μάγγος ούτε η μητέρα ούτε τα δύο αδέλφια, γιατί έχουν ήδη καταθέσει προσφυγή κατά της απορριπτικής διάταξης της εισαγγελέως για συνεκδίκαση. Ελπίζουμε, ως ΜέΡΑ25, αλλά θεωρούμε ότι μιλάμε και εκ μέρους του ελληνικού λαού, ότι αυτή τη φορά η προσφυγή θα εξεταστεί με περισσότερη προσοχή, ότι θα ληφθούν υπ’ όψιν όλες οι παράμετροι και ότι η απόφαση θα εφαρμόσει επιτέλους την αρχή της ισονομίας και μιας δίκαιης δίκης σε αυτή τη χώρα.

Κύριε Υπουργέ, ξέρετε, τι μου είπε και έκλαιγα -μόνο αυτό θα σας πω- ο Ιωάννης Μάγγος, ο πατέρας του δολοφονηθέντος; Μου είπε: «Είδα προχθές…» -στις 21 του μήνα- «…τους δολοφόνους του παιδιού μου και σοκαρίστηκα, ήταν νέα παλικάρια κι αυτά». Ο ένας από αυτούς, ο οποίος είναι αξιωματικός, και δύο άνδρες της ΟΠΚΕ τον κράταγαν, με σπασμένα τα επτά του πλευρά, για τέσσερις ώρες και του έριχναν γροθιές στα σπασμένα του πλευρά. Δεν έκλαψε, δεν κραύγασε ο μακαρίτης. Ξέρετε τι μου είπε ο πατέρας; Θα σας σηκωθεί η τρίχα, κύριε Υπουργέ! Μου είπε: «Ντρέπομαι και λυπάμαι που δεν μπόρεσα να νιώσω μίσος», για προχθές που τους είδε μπροστά του. Αυτός ο άνθρωπος έχει τύψεις απέναντι στην ψυχή του γιου του. Αλλά είναι τόσο γλυκός άνθρωπος, τόσο έντιμος άνθρωπος που δεν μπορεί να νιώσει μίσος, γιατί, λέει, νέα παιδιά είναι, και δεν ένιωσε μίσος, αυτό είπε.

Ο Λάτσης απηύθυνε θερμές ευχαριστίες σε Τσίπρα, Σαμαρά και Μητσοτάκη. Για να τα λέμε όλα εδώ πέρα! Διαβάζω -ανοίγω εισαγωγικά- και άκου, ελληνικέ λαέ, από τον Λάτση τα εξής: «Θα ήθελα, όμως, να ευχαριστήσω θερμά τις τρεις κυβερνήσεις των Πρωθυπουργών Αντώνη Σαμαρά…» -λογικό- «…Κυριάκο Μητσοτάκη…» -λογικότατο- «…και Αλέξη Τσίπρα», όχι και τόσο λογικό, βρε παιδιά, εδώ που τα λέμε! Ποιος είναι, όμως, αυτός ο κ. Λάτσης; Θα τα πω εν τάχει. Το 2019 ήταν ο πλουσιότερος Έλληνας, σύμφωνα με το περιοδικό «FORBES», με περιουσία 3,1 δισεκατομμύρια δολάρια, αποκτημένη με όποιον παρασιτικό τρόπο μπορεί να φανταστεί ανθρώπου νους. Θυμίζουμε ότι η επένδυση του Ελληνικού ψηφίστηκε εδώ μέσα από τη Νέα Δημοκρατία, τον ΣΥΡΙΖΑ και το ΠΑΣΟΚ τον Μάρτη του 2021. Ο Λάτσης ξέρει να εκτιμάει τις υπηρεσίες που του προσφέρουν όσοι τον υπηρετούν! Για τα συμφέροντα της τάξης δούλεψαν και δουλεύουν όλες οι αστικές κυβερνήσεις ΠΑΣΟΚ - Κίνημα Αλλαγής και Νέας Δημοκρατίας, αλλά και η, δήθεν, προοδευτική κυβέρνηση του Αλέξη Τσίπρα με τον Πάνο Καμμένο. Ένα μόνο σχόλιο θα κάνω. Αυτούς οι παρασιτικοί, ελληνικέ λαέ, τους ευχαριστούν, εμάς μας μηνύουν. Τα συμπεράσματα δικά σας! Όταν ψηφίζετε να θυμάστε: Λάτση και Αλαφούζο ή απελευθέρωση;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Θα τελειώσω σε δύο λεπτά, αγαπητή κυρία Πρόεδρε.

Κυρίες και κύριοι Βουλευτές, κύριοι Υπουργοί, συνάδελφοι και συναδέλφισσες, κατανοούμε ότι δεν είναι όλοι οι άνθρωποι φτιαγμένοι από ατσάλι για να αντέχουν τον μόνιμο, απάνθρωπο και ανήθικο πόλεμο της ολιγαρχίας εναντίον μας. Ενημερώνουμε τους παρασιτικούς ολιγάρχες, όμως, πως στη θέση κάθε μιας αποχώρησης, χιλιάδες απλοί άνθρωποι πυκνώνουν τις γραμμές μας για να παλέψουν μαζί μας εναντίον σας. Βεβαίως, θα μου πείτε τώρα «στου κουφού την πόρτα όσο θέλεις βρόντα»!

Κυρίες και κύριοι Βουλευτές, ευρέθη –επιτέλους- παρασιτικός ολιγάρχης της πατρίδας μας που προσποιείται τον εύθικτο. Πριν από μερικές ημέρες ο Γιάννης Αλαφούζος -ο κ. Γιάννης Αλαφούζος!- με μήνυσε, και στο πρόσωπό μου, βέβαια, μήνυσε το ΜέΡΑ25, για συκοφαντική δυσφήμιση και εξύβριση. Ωστόσο, ασφαλώς και δεν μας μήνυσε για συκοφαντική δυσφήμιση και εξύβριση, μας μήνυσε -άκου το, ελληνικέ λαέ- για εκφοβισμό, μας μήνυσε αποκλειστικά για εκφοβισμό, αυτό που έχει επικρατήσει με άλλα λόγια να λέγεται «πολιτικό SLAPP», μηνύσεις για να μην σηκώνουν κεφάλι όσοι θέλουν να ανατρέψουν τις καταστάσεις. Φαίνεται πως οι πολιτικοί υπάλληλοί του, δηλαδή ο «Κυριάκος Μητσοτάκης Α.Ε.», έσπασαν τα μούτρα τους στη μετωπική σύγκρουση με το ΜέΡΑ25 στα πεδία των λαϊκών αγώνων και ανέλαβε πλέον, ευθέως, το μεγάλο αφεντικό. Τι συμβαίνει, λοιπόν, εδώ; Έχουμε έναν μεγιστάνα εφοπλιστή, ο οποίος, ελληνικέ λαέ, παράλληλα είναι και μιντιάρχης -διαμορφώνει δηλαδή χιλιάδες εκατομμύρια συνειδήσεις, μέσω του υπέροχου σταθμού «ΣΚΑΪ»- και κάνοντας χρήση του, αισχρού εθνικά, βέτο που έχει βάλει η ελληνική Κυβέρνηση του Κυριάκου Μητσοτάκη, διακινεί όλον αυτόν τον καιρό -με αυτό το βέτο- ρωσικό πετρέλαιο και αποκαλεί ταυτοχρόνως, όλον αυτόν τον καιρό, στα sites και στον σταθμό του, τον «ΣΚΑΪ», «εθνικό μειοδότη» ή «πουτινάκι», όποιον κάνει κριτική στη διαχείριση από πλευράς ΝΑΤΟ, ΗΠΑ, Ευρωπαϊκής Ένωσης και Μητσοτάκη, αυτού του βρώμικου πολέμου, του ρωσοουκρανικού.

Προσέξτε! Αυτός ο άνθρωπος αποφασίζει τώρα να επιτεθεί νομικά στο μόνο κόμμα του ελληνικού Κοινοβουλίου που αποκαλύπτει με ονοματεπώνυμο τη δράση του στον ελληνικό λαό. Αυτός ο άνθρωπος μάς κάνει μήνυση για τις πολιτικές θέσεις που εκφράσαμε από εδώ, από το Βήμα της Βουλής, στο πλαίσιο του θεσμικού μας ρόλου, εκπροσωπώντας κοινοβουλευτικά το ΜέΡΑ25 και τον Πρόεδρο της Κοινοβουλευτικής μας Ομάδας, τον Γιάνη Βαρουφάκη. Τολμάει δηλαδή, να αμφισβητεί το δικαίωμα αιρετών εκπροσώπων του ελληνικού λαού να λένε από αυτό εδώ το Βήμα την πολιτική τους άποψη για τα τεκταινόμενα. Αυτό, κατά την ταπεινή πολιτική μας γνώμη, εκφράζει μια ευθέως -ευθύτερα δεν γίνεται- φασίζουσα διάθεση να φιμώσει κάποιος το κοινοβουλευτικό μας σύστημα και τη δημοκρατία μας. Αντέχουμε, όμως. Σας έχουμε νέα, κύριε Αλαφούζο, σας έχουμε νέα, κύριε Μαρινάκη, κύριε Βαρδινογιάννη, κύριε Λάτση και όλο μαζί το κακό συναπάντημα, αντέχουμε! Όσες χιλιάδες μηνύσεις και να μας κάνετε, όσο ζούμε θα μιλάμε και θα σας αποκαλύπτουμε. Και, αν θέλετε, θα κάνω και ένα προσωπικό σχόλιο: Σιγά μην κλάψω, σιγά μην φοβηθώ!

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει τώρα ο κ. Αθανάσιος Λιούπης από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, είμαστε χώρα που δείχνει σεβασμό στις αξίες της ελευθερίας του ατόμου, στα ατομικά δικαιώματα, στην ανθρώπινη αξιοπρέπεια. Αυτές τις αξίες οφείλουμε να έχουμε κατά νου όταν μιλάμε για ανθρώπους που φυλακίζονται επειδή παραβίασαν μερικούς από τους πιο σημαντικούς κανόνες που έχουμε θέσει ως κοινωνία. Ακόμα και τότε όμως, στόχος μας είναι η βελτίωση του ανθρώπου, η επανακοινωνικοποίησή του και η επαναφορά του σε καθεστώς ελευθερίας, με μια λέξη ο σωφρονισμός.

Είναι το σημερινό σύστημα ένα σωφρονιστικό σύστημα που ανταποκρίνεται στα θεμελιώδη δικαιώματα του ανθρώπου; Είναι σύμφωνο με τις κατευθυντήριες γραμμές του Ευρωπαϊκού Δικαστηρίου Δικαιωμάτων του Ανθρώπου; Δυστυχώς, όχι απόλυτα, καθώς είναι ένα σύστημα που, παραδείγματος χάριν, ελάχιστα, έως καθόλου, ασχολείται με την επόμενη ημέρα ενός κρατουμένου. Για παράδειγμα, ένας καταδικασμένος που εκτίει μία σημαντική ποινή, βρίσκεται μια μέρα ξανά στην κοινωνική ζωή, συχνά χωρίς εργασία, χωρίς διέξοδο, χωρίς στήριξη, καταδικασμένος, συχνά, να επιστρέψει και πάλι στον ίδιο δρόμο της παραβατικότητας.

Το σημερινό νομοσχέδιο ήρθε να καλύψει σημαντικά κενά και ανάγκες που σχεδόν όλοι παραδεχόμαστε ότι υπάρχουν. Γι’ αυτό εξάλλου σε μεγάλο βαθμό οι νέες διατάξεις έχουν τύχει θετικής αποδοχής από τις περισσότερες πτέρυγες του Κοινοβουλίου, αφού και ο Υπουργός έκανε δεκτές πολλές αλλαγές που προτάθηκαν, επιδεικνύοντας διάθεση συναίνεσης, με μοναδικό σκοπό την καλύτερη δυνατή προάσπιση των δικαιωμάτων των κρατουμένων.

Ακούστηκε η άποψη ότι το σημερινό νομοσχέδιο χαρακτηρίζεται από ατολμία και συντηρητισμό. Το ακριβώς αντίθετο ισχύει. Μέχρι σήμερα ισχυριζόμαστε ότι διαθέτουμε σωφρονιστικό σύστημα, ενώ αυτό είναι αλήθεια μόνο στα χαρτιά. Σήμερα κάνουμε το πρώτο από πολλά βήματα προς μια άλλη, περισσότερο ανθρωποκεντρική, κατεύθυνση. Εισάγεται μία νέα δυνατότητα, ένα νέο ένδικο βοήθημα για τους κρατούμενους, η προσφυγή των κρατουμένων ενώπιον της δικαιοσύνης όταν οι συνθήκες κράτησης δεν είναι κατάλληλες. Μάλιστα, σε περίπτωση που το δικαστήριο δικαιώσει τον κρατούμενο, μπορεί να αλλάξει χώρο, να πάει στο νοσοκομείο ή να του εκδικάσει ακόμα και αποζημίωση. Είναι και μια διάταξη απολύτως απαραίτητη και για έναν ακόμα λόγο, για τον λόγο ότι η χώρα μας έχει πολλές φορές καταδικαστεί από το Ευρωπαϊκό Δικαστήριο Δικαιωμάτων του Ανθρώπου ακριβώς επειδή δεν δίνεται στους κρατούμενους αυτό το νομικό όπλο, να προσφύγουν στη δικαιοσύνη για τις συνθήκες κράτησής τους.

Αλλάζει το όριο ηλικίας για τους ανηλίκους που θεωρούνται νεαροί κρατούμενοι από τα δεκατρία στα δεκαπέντε με είκοσι ένα έτη. Πολύ σημαντική είναι και η μέριμνα που λαμβάνεται για τις μητέρες κρατούμενες που έχουν ανήλικα παιδιά. Για πρώτη φορά προστατεύονται πλήρως τα παιδιά έως τριών ετών και διαμένουν με τις μητέρες τους σε ιδιαίτερο χώρο που δεν έχουν πρόσβαση οι λοιπές κρατούμενες. Επίσης, πολύ σημαντικό είναι ότι προβλέπεται και η δημιουργία βρεφονηπιακού σταθμού γι’ αυτά τα παιδιά, ώστε να περνούν δημιουργικά τον χρόνο τους σε όσο το δυνατόν πιο κατάλληλες συνθήκες για την ηλικία τους.

Με το σημερινό νομοσχέδιο αποκαθίσταται μία χρόνια μεγάλη αδικία εναντίον των γυναικών κρατουμένων. Μέχρι σήμερα δεν υπάρχει νοσοκομειακή και ψυχιατρική περίθαλψη εντός των φυλακών για τις γυναίκες κρατούμενες, παρά μόνο για τους άντρες. Με τη ρύθμιση που συζητάμε σήμερα ιδρύεται και για τις γυναίκες νοσοκομειακό και ψυχιατρικό τμήμα εντός καταστήματος που φυσικά, θα είναι συνδεδεμένα με μονάδες του ΕΣΥ. Με αυτόν τον τρόπο παρέχεται καλύτερη και άμεση ιατρική φροντίδα στις γυναίκες κρατούμενες, αποφεύγοντας τις δύσκολες μετακινήσεις σε νοσοκομεία.

Ακόμα, γίνεται νέα κατηγοριοποίηση των σωφρονιστικών καταστημάτων με βάση τα αδικήματα που έχουν τελέσει οι κρατούμενοι, οι οποίοι, φυσικά, έχουν διαπράξει διαφορετικής βαρύτητας εγκλήματα. Έτσι, θα υπάρχουν ειδικά καταστήματα κράτησης για κρατούμενους που έχουν κάνει εγκλήματα οικονομικά, κατά της γενετήσιας ελευθερίας και θα υπάρχουν αυξημένης ασφαλείας για τους πιο επικίνδυνους κρατούμενους.

Διασφαλίζεται η υποχρέωση της πολιτείας για παροχή κατάλληλης διατροφής στους κρατούμενους και για επαρκή αριθμό μαγείρων εντός των φυλακών.

Άλλος ένας στόχος μας είναι να βοηθήσουμε τους κρατούμενους να εκπαιδευτούν και να δημιουργήσουν καλύτερες ευκαιρίες για τον εαυτό τους και γι’ αυτό αποκτούν υποχρεωτικά όλα τα καταστήματα κράτησης και το Ίδρυμα Αγωγής Ανηλίκων Αρρένων Βόλου, σχολικές μονάδες πρωτοβάθμιας και δευτεροβάθμιας εκπαίδευσης, αλλά και ΙΕΚ και κέντρα διά βίου μάθησης. Την Πέμπτη, μάλιστα, θα έχουμε εγκαίνια της επέκτασης του δημοτικού και του γυμνασίου στο Αγροτικό Κατάστημα της Κασσαβέτειας στον Νομό Μαγνησίας από τον κ. Παπαθανασίου, τον γενικό γραμματέα Αντεγκληματικής Πολιτικής.

Επιπλέον, θεωρείται και εξορθολογίζεται το σύστημα παροχής τακτικών αδειών με βάση το είδος του αδικήματος που έχει διαπραχθεί από τον κρατούμενο. Τέλος -και ίσως το πιο σημαντικό-, γίνεται σημαντική προσπάθεια ώστε η πολιτεία να βρίσκεται δίπλα στον αποφυλακισθέντα στα επόμενα βήματα της ζωής του και της επιστροφής του στο κοινωνικό σύνολο.

Στο κείμενο του νομοσχεδίου καταγράφεται η υποχρέωση της πολιτείας να μεριμνά για την κοινωνικοποίηση όλων των κρατουμένων χωρίς διακρίσεις, ενώ τονίζεται και ο καθοριστικός ρόλος της «ΕΠΑΝΟΔΟΥ» που είναι νομικό πρόσωπο ιδιωτικού δικαίου μη κερδοσκοπικού χαρακτήρα που, εποπτευόμενο από το Υπουργείο Προστασίας του Πολίτη, επωμίζεται τον ρόλο στήριξης των αποφυλακισθέντων. Προβλέπεται, παραδείγματος χάριν, η κατά προτεραιότητα πρόσληψή τους από τις κοινωνικές συνεταιριστικές επιχειρήσεις.

Τα τελευταία χρόνια το Υπουργείο Προστασίας του Πολίτη εργάζεται συστηματικά για τη βελτίωση των συνθηκών εντός των σωφρονιστικών καταστημάτων με την πρόσληψη πεντακοσίων ογδόντα οκτώ σωφρονιστικών υπαλλήλων και έπεται συνέχεια και με άλλες προσλήψεις.

Με το σημερινό νομοσχέδιο μπαίνουν τα θεμέλια για ένα σύγχρονο ανθρωποκεντρικό σωφρονιστικό σύστημα, ενώ καταβάλλεται και μια προσπάθεια μετασωφρονιστικής μέριμνας. Σε αυτό το τελευταίο θα ήθελα να σταθώ, όπως και στην ανάγκη να αποκτήσουμε ένα πιο συνεκτικό σύστημα στήριξης, παρακολούθησης και επικοινωνίας με τους αποφυλακισθέντες, ώστε να αισθάνονται ότι η πολιτεία τους ενθαρρύνει να εργαστούν, να ζήσουν και να κοινωνικοποιηθούν και έτσι, να μειώσουμε τις πιθανότητες οι άνθρωποι αυτοί να επιστρέψουν στην εύκολη λύση, δηλαδή, στην παραβατικότητα.

Υπάρχουν περιθώρια βελτίωσης σε αυτή την κατεύθυνση και οι εντατικές προσπάθειες του Υπουργού κ. Θεοδωρικάκου, του Υφυπουργού κ. Οικονόμου και του γενικού γραμματέα Αντεγκληματικής Πολιτικής έχουν ήδη δημιουργήσει μια καλύτερη πραγματικότητα στα σωφρονιστικά καταστήματα της χώρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο κ. Μπαρτζώκας από τη Νέα Δημοκρατία.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κυρία Πρόεδρε.

Αξιότιμοι κύριοι Υπουργοί, αγαπητές και αγαπητοί συνάδελφοι, η αναμόρφωση του Σωφρονιστικού Κώδικα που συζητάμε σήμερα αποτελεί ακόμα μια σημαντική κίνηση της Κυβέρνησής μας και είναι ενδεικτική της πολιτικής μας βούλησης για μια ολοκληρωμένη και συνεκτική μεταρρύθμιση στον τομέα της σωφρονιστικής πολιτικής.

Αν θέλουμε αρχικά να συνοψίσουμε σε λίγες λέξεις το μίνιμουμ της συναίνεσης που πετύχαμε κατά την επεξεργασία του νέου κώδικα στην επιτροπή είναι ότι όλες οι πολιτικές δυνάμεις συμφωνούμε αφ’ ενός, στην αναγκαιότητα της αλλαγής του ισχύοντος κώδικα, ο οποίος εφαρμόζεται από το 1999, και αφ’ ετέρου, στον αδιαπραγμάτευτο δικαιοπολιτικό προσανατολισμό που η σωφρονιστική νομοθεσία οφείλει να έχει.

Υπό αυτό, λοιπόν, το πρίσμα θεωρώ πολύ σημαντικό ότι από αυτές τις κοινές αφετηρίες, τόσο η κοινοβουλευτική πλειοψηφία, όσο και η αντιπολίτευση προχώρησαν σε έναν γόνιμο διάλογο κάνοντας πολλές στοχευμένες προτάσεις.

Με την ίδια ωριμότητα αντιμετωπίζει και η Κυβέρνησή μας τη σωφρονιστική πολιτική και βασική απόδειξη αυτής της θέσης είναι ότι πολλές από τις προτάσεις της Αντιπολίτευσης που κατατέθηκαν έγιναν δεκτές από τον Υπουργό Προστασίας του Πολίτη κ. Θεοδωρικάκο με τη μορφή νομοτεχνικών βελτιώσεων.

Ερχόμενοι στην ουσία του νομοσχεδίου, μπορούμε να πούμε συνοπτικά ότι το πλέγμα των διατάξεών του κινείται γύρω από τον άξονα του εκσυγχρονισμού και της προσαρμογής της σωφρονιστικής μας νομοθεσίας στις νέες συνθήκες. Προχωράμε σε εκσυγχρονισμό των συνθηκών κράτησης στα σωφρονιστικά καταστήματα και σε εναρμόνιση της εθνικής νομοθεσίας με την ευρωπαϊκή νομοθεσία και την ευρωπαϊκή νομολογία.

Σε αυτή την προσπάθεια ο δικός μας χάρτης είναι η απαραβίαστη εκπλήρωση των υποχρεώσεων της πολιτείας απέναντι στα ατομικά δικαιώματα των κρατουμένων, αλλά και απέναντι στην κοινωνία, γιατί παράλληλα με την προστασία των δικαιωμάτων των κρατουμένων, επιδιώκουμε να εκπληρώσουμε τον ύψιστο στόχο του σωφρονισμού. Ποιος είναι αυτός; Η αποτροπή της εκ νέου εγκληματικότητας και η πλήρης κοινωνική ένταξη του αποφυλακισμένου στον κοινωνικό βίο με νόμιμο τρόπο.

Έχοντας αυτές τις συγκεκριμένες στοχεύσεις, ρυθμίζουμε κατ’ αρχάς εκ νέου την απαγόρευση κάθε δυσμενούς διακριτικής μεταχείρισης των κρατουμένων στη βάση του φύλου, της εθνικότητας, του κοινωνικού ή οικονομικού ή σεξουαλικού προσανατολισμού. Παράλληλα, ο νέος κώδικας επιφυλάσσει ευνοϊκές ρυθμίσεις που λαμβάνουν τον χαρακτήρα διακρίσεων στη βάση των εξατομικευμένων αναγκών και σεβόμενος τις ιδιαίτερες ανάγκες των κρατουμένων, μητέρων ή των νεαρών κρατουμένων, λαμβάνοντας γι’ αυτές τις περιπτώσεις ειδική μέριμνα.

Στον νέο κώδικα υπάρχουν προβλέψεις οι οποίες υπήρξαν ζητούμενο για πάρα πολλά χρόνια, όπως η επιδίωξη της προστασίας και της βελτίωσης του υγειονομικού προφίλ των κρατουμένων και ειδικότερα, η πρόνοια για την πρόβλεψη λειτουργίας οδοντιατρικού τμήματος, την ψυχιατρική φροντίδα των γυναικών κρατουμένων, καθώς και την τηλεϊατρική για τις φυλακές σε δυσπρόσιτες περιοχές. Από αυτές τις ρυθμίσεις διαφαίνεται το ουσιαστικό ενδιαφέρον να διορθώσουμε μεγάλες παραλείψεις του παρελθόντος, αλλά και να ενσωματώσουμε στα σωφρονιστικά καταστήματα μια πιο ολιστική προσέγγιση της προάσπισης της υγείας των κρατουμένων.

Στην ίδια φιλοσοφία κινείται και η πρόβλεψη για την εισαγωγή ασθενών κρατουμένων σε θεραπευτικά σωφρονιστικά καταστήματα ή σε νοσηλευτικά ιδρύματα. Πάνω σε αυτό το ζήτημα, θεωρώ με τη σειρά μου, ότι είναι απαραίτητο να οριστεί εκ των προτέρων ένα νοσοκομείο αναφοράς, τουλάχιστον στην Αττική, προκειμένου να εξασφαλιστεί ο κατάλληλος χώρος νοσηλείας για τους κρατούμενους, χωρίς να διακυβεύεται η ασφάλεια της φρούρησής τους ή του λοιπού προσωπικού.

Πολύ σημαντική είναι η ρύθμιση για τον διαχωρισμό των σωφρονιστικών καταστημάτων με βάση το είδος και τη βαρύτητα των αδικημάτων, καθώς πιστεύω ότι ο εξορθολογισμός αυτός θα ενισχύσει την ασφαλή διαβίωση εντός των φυλακών για τους κρατούμενους, αλλά και για τους σωφρονιστικούς υπαλλήλους.

Ο ανθρωπιστικός χαρακτήρας των ρυθμίσεων διαφαίνεται και από τον επαναπροσδιορισμό του κατώτατου ορίου ηλικίας για τους νεαρούς κρατούμενους από τα δεκατρία στα δεκαπέντε χρόνια, καθώς επίσης και από την πρόβλεψη για τη διαβίωση κρατουμένων μητέρων με παιδιά έως τριών ετών σε χωριστό ειδικό χώρο.

Παράλληλα, σε ξεχωριστό τμήμα του κώδικα περιλαμβάνονται ρυθμίσεις για την ένταξη των αποφυλακισθέντων στην οικονομική και κοινωνική ζωή. Κοινωνικές ή συνεταιριστικές επιχειρήσεις που λειτουργούν υπό την εποπτεία του κράτους μπορούν να προσλαμβάνουν κρατούμενους κατά προτεραιότητα. Επίσης, πολύ σημαντικό είναι το γεγονός ότι διοργανώνεται ένα ολοκληρωμένο πρόγραμμα κατάρτισης με δυνατότητες πιστοποίησης, απόκτησης δεξιοτήτων που θα διευκολύνει την επανένταξή τους στον εργασιακό βίο.

Άφησα τελευταία τη μεγάλη καινοτομία του νέου μας κώδικα και συγκεκριμένα την πρόβλεψη για τη θέσπιση ένδικου βοηθήματος των κρατουμένων, προκειμένου να προστατεύονται σε περιπτώσεις παραβιάσεων των συνθηκών κράτησής τους. Η έλλειψη αυτής της δυνατότητας έως σήμερα θεωρείται υπεύθυνη για πολλές καταδίκες της χώρας μας από το Ευρωπαϊκό Δικαστήριο Δικαιωμάτων του Ανθρώπου και ήταν απαραίτητη η κάλυψη αυτού του κενού.

Θεωρώ, λοιπόν, ότι η εν λόγω ρύθμιση σε συνδυασμό με τις ενέργειες που προωθεί το Υπουργείο για αποσυμφόρηση των φυλακών, για τη μεταφορά κρατουμένων που έχουν διαπράξει εγκλήματα χαμηλής ηθικής απαξίας σε αγροτικές φυλακές, καθώς επίσης και οι ρυθμίσεις για εναλλακτικές ποινές κράτησης, θα οδηγήσουν νομοτελειακά σε βελτίωση των συνθηκών διαβίωσης εκ των πραγμάτων. Οπότε, η νέα ρύθμιση τόσο βραχυπρόθεσμα όσο και μακροπρόθεσμα, θα αποτρέψει περαιτέρω καταδίκες και ταπείνωση της χώρας μας.

Κλείνοντας, λέγεται ότι ο πολιτισμός μιας χώρας αντανακλάται και στο επίπεδο διαβίωσης των κρατουμένων και υπό αυτή την οπτική δεν μας τιμά ως χώρα να εμφανίζουμε χαμηλές επιδόσεις σε αυτόν τον τομέα. Πιστεύοντας ότι ο κώδικας που συζητάμε σήμερα επιδιώκει να αντιστρέψει αυτή την κακή εικόνα, τοποθετώντας στο επίκεντρο και τα δικαιώματα των κρατουμένων και την προστασία τους, τον υπερψηφίζω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Θα δώσω τώρα τον λόγο στον Υπουργό Εθνικής Άμυνας κ. Πάνο Παναγιωτόπουλο να τοποθετηθεί επί της τροπολογίας του.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Θα ήθελα τον λόγο για ένα λεπτό, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε Υπουργέ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Για το τυπικό, θα ήθελα να αναφέρω ότι συμφωνώ απολύτως με την τροπολογία που θα παρουσιάσει ο κύριος Υπουργός.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κυρία Πρόεδρε.

Κυρίες και κύριοι συνάδελφοι, έρχομαι άλλη μια φορά ενώπιον του Σώματος για να σας προτείνω να υπερψηφίσετε την σχετική τροπολογία, με τρεις διατάξεις αυτή τη φορά. Υπάρχει και μία επιπλέον, που θα έλεγα ότι ρυθμίζει λογιστικά μια εκκρεμότητα μεταξύ του ΝΙΜΤΣ και του Υπουργείου Υγείας, του ΕΟΠΥΥ μάλλον. Θα το εξηγήσω.

Οι δύο πρώτες διατάξεις της τροπολογίας αφορούν στη συνέχιση υποστήριξης του ναυπηγικού έργου που πραγματοποιείται στα ναυπηγεία της Ελευσίνας, όσον αφορά στην ολοκλήρωση του προγράμματος των πυραυλακάτων -που σχεδόν έχει ολοκληρωθεί- και στη συνέχιση των εργασιών στα ναυπηγεία Σκαραμαγκά στα υποβρύχια του Πολεμικού Ναυτικού, που, όπως ξέρετε, χρήζουν πάντα συντήρησης και υποστήριξης από το εξειδικευμένο προσωπικό των ναυπηγείων. Άρα, το πρώτο και το δεύτερο ζήτημα χρειάζονται νομοθετική αντιμετώπιση, προκειμένου να ευοδωθεί η προσπάθεια που έχει συντελεστεί μέχρι τώρα για την απόδοση των πολεμικών πλοίων, των σκαφών αυτών, στο Πολεμικό Ναυτικό το ταχύτερο δυνατό.

Η πρώτη διάταξη αποσκοπεί στην ολοκλήρωση του προγράμματος ναυπήγησης της πυραυλακάτου «ΒΛΑΧΑΚΟΣ». Είναι η έβδομη και τελευταία του προγράμματος ναυπήγησης αυτών των σκαφών, που θυμίζω ότι είχε ξεκινήσει στις αρχές του αιώνα και ολοκληρώθηκε πρόσφατα με την παραλαβή από το Πολεμικό Ναυτικό και την ονοματοδοσία στην έβδομη πυραυλάκατο, η οποία όμως, ακόμη χρειάζεται -όπως άλλωστε είναι επόμενο- κάποιες τελευταίες δοκιμές, κάποια τελευταία τεστ εν όρμω και εν πλω. Δηλαδή, με το καράβι στο νερό δοκιμή των συστημάτων μάχης και των λοιπών συστημάτων που θα πιστοποιήσουν και την ολοκλήρωση αυτού του έργου.

Στις 29 Σεπτεμβρίου 2022 θυμίζω ότι είχε πραγματοποιηθεί η τελετή ονοματοδοσίας και ύψωση της σημαίας του, άρα η υπό συζήτηση διάταξη αποσκοπεί στην παράταση του χρονοδιαγράμματος κατασκευής και ναυπήγησης της πυραυλακάτου νούμερο επτά για άλλους τρεις μήνες, μέχρι το τέλος του χρόνου δηλαδή, ώστε να αποδοθεί πλήρως και το συντομότερο δυνατό στο Πολεμικό Ναυτικό για υπηρεσιακή αξιοποίηση.

Όπως καταλαβαίνετε και εν όψει του ότι πρόκειται να υποβληθεί προς έγκριση στο αρμόδιο δικαστήριο το σχέδιο εξυγίανσης των ναυπηγείων Ελευσίνας που πρόσφατα κυρώθηκε με νόμο από τη Βουλή των Ελλήνων, θεωρούμε εύλογα ότι αρχές του έτους θα έχει ολοκληρωθεί και αυτή η υπόθεση και επομένως η επένδυση στα ναυπηγεία Ελευσίνας θα αποτελεί πλέον μια πραγματικότητα και όχι μια ελπίδα αέναη, κυρίως για το προσωπικό, που στάθηκε στο ύψος των περιστάσεων και με τις συμβάσεις που συνήψε με το Πολεμικό Ναυτικό δούλεψε αρκετά, έτσι ώστε να ολοκληρωθεί το πρόγραμμα των πυραυλακάτων. Έπεται συνέχεια προφανώς, όταν με το καλό ολοκληρωθεί η έγκριση του σχεδίου εξυγίανσης και αρχίσει να τρέχει. Επί της ουσίας, αυτή είναι η επένδυση που θα αλλάξει κυριολεκτικά τη μοίρα των ναυπηγείων Ελευσίνας.

Τρεις μήνες παράταση, λοιπόν, και επιπλέον χρηματοδότηση μέχρι 3.150.000 ευρώ. Όπως και στις προηγούμενες περιπτώσεις, αυτά έχουν να κάνουν με κάλυψη μισθοδοσίας και ασφαλιστικών εισφορών εργαζομένων, καθώς και με κάλυψη λειτουργικών εξόδων και περιουσιών μετακινήσεις προσωπικού.

Υπάρχει και μία νέα ρύθμιση που προστίθεται στα οριζόμενα στη διάταξη, σχετικά με την απόδοση της πυραυλακάτου «ΒΛΑΧΑΚΟΣ» στο Πολεμικό Ναυτικό, αφού, όπως σας είπα, έχει σχεδόν ολοκληρωθεί το έργο. Σε περίπτωση, λοιπόν, ολοκλήρωσης της διαδικασίας μεταβίβασης των ναυπηγείων Ελευσίνας -όπως προείπα- στον επενδυτή πριν τη λήξη της παράτασης -κατ’ εφαρμογή της συμφωνίας εξυγίανσης που σας είπα- προβλέπεται ότι η μεταβίβαση των ναυπηγείων θα επιφέρει την άμεση παραλαβή της πυραυλακάτου «ΒΛΑΧΑΚΟΣ» και την απόδοση των χώρων και υποδομών που διενεργούνται οι εργασίες, ενώ παράλληλα θα λυθούν και οι σχέσεις εργασίας των εργαζομένων των ναυπηγείων, προκειμένου αυτοί να επαναπροσληφθούν πλέον από τον νέο εργοδότη που θα είναι ο επενδυτής, αν υπάρξει τέτοια περίπτωση.

Η δεύτερη διάταξη της τροπολογίας, είναι η ρύθμιση για την ολοκλήρωση των εργασιών τεσσάρων υποβρυχίων του Πολεμικού Ναυτικού στα ναυπηγεία Σκαραμαγκά. Είναι προφανής ο λόγος για τον οποίο πρέπει να συνεχίσει απρόσκοπτη η υποστήριξη αυτών των συστημάτων του Πολεμικού Ναυτικού. Τα υποβρύχια έχουν ολοκληρώσει το μεγαλύτερο μέρος των προβλεπόμενων λειτουργικών δοκιμών. Επομένως, χρηματοδοτείται μία τρίμηνη παράταση με διάθεση επιπλέον πίστωσης ύψους μέχρι 10.300.000 ευρώ, που αφορά στην κάλυψη της μισθοδοσίας και των ασφαλιστικών εισφορών των εργαζομένων, στα λειτουργικά έξοδα του ναυπηγείου και στην τεχνική υποστήριξη και στα υλικά για την ολοκλήρωση του προγράμματος υποβρυχίων.

Τέλος, με την τρίτη διάταξη, το τρίτο κομμάτι δηλαδή της τροπολογίας, προκύπτει μία λογιστική τακτοποίηση των απαιτήσεων του Νοσηλευτικού Ιδρύματος Μετοχικού Ταμείου Στρατού, του ΝΙΜΤΣ, από υπηρεσίες που έχουν παρασχεθεί σε ασφαλισμένους του εθνικού οργανισμού παροχής υπηρεσιών υγείας, του ΕΟΠΥΥ, έναντι επιχορηγήσεων που έλαβε το ΝΙΜΤΣ από τον κρατικό προϋπολογισμό για την πληρωμή ληξιπρόθεσμων υποχρεώσεών του προς τρίτους.

Είναι ένα ζήτημα που έχουμε αντιμετωπίσει και στο παρελθόν κατά τον ίδιο τρόπο με τον ν.4093/2012 για απαιτήσεις του ΝΙΜΤΣ από υπηρεσίες που έχουν παρασχεθεί σε ασφαλισμένους του ΕΟΠΥΥ. Ομοίως για το διάστημα μέχρι 31-12-2011 η προηγούμενη ρύθμιση.

Άρα, εδώ έχουμε να κάνουμε με μια λογιστική τακτοποίηση, ένα λογιστικό ξεκαθάρισμα σε συνεννόηση των δύο Υπουργείων, του Υπουργείου Υγείας και του Υπουργείου Εθνικής Άμυνας, όπου υπάγεται και το ΝΙΜΤΣ ως στρατιωτικό νοσοκομείο. Η ουσία είναι ότι ο κρατικός προϋπολογισμός χρηματοδοτεί το ΝΙΜΤΣ και το ΝΙΜΤΣ με τη σειρά του αποδίδει την χρηματοδότηση αυτή στον ΕΟΠΥΥ, για να καλυφθούν οι απαιτήσεις του ΕΟΠΥΥ.

Με την παρούσα ρύθμιση διαγράφονται απαιτήσεις από υπηρεσίες που έχουν παρασχεθεί σε ασφαλισμένους του ΕΟΠΥΥ από 1-1-2012 μέχρι 31-12-2017 ύψους 39 εκατομμυρίων ευρώ περίπου και τακτοποιείται λογιστικά κατ’ αυτόν τον τρόπο η σχέση της απευθείας χρηματοδότησης του ΝΙΜΤΣ, όπως σας είπα, από τον κρατικό προϋπολογισμό έναντι των υποχρεώσεων του ΕΟΠΥΥ προς το ΝΙΜΤΣ. Είναι μία ρύθμιση η οποία, όπως σας είπα, έχει επαναληφθεί. Την κάνουμε, προκειμένου να υπάρξει αυτή η λογιστική τακτοποίηση και να εκκαθαριστούν οι απαιτήσεις του ΕΟΠΥΥ προς το ΝΙΜΤΣ.

Παρακαλώ, λοιπόν, το Σώμα για την υπερψήφισή τους και σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε Υπουργέ.

Τον λόγο τώρα έχει εκ μέρους του Κινήματος Αλλαγής ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Καλησπέρα, κυρίες και κύριοι Βουλευτές και κύριοι Υπουργοί.

Θέλω, πριν πω δύο λόγια για το σχέδιο νόμου, να κάνουμε μία αναφορά στον διάλογο των τελευταίων εβδομάδων σχετικά με τα ειδεχθή εγκλήματα που έχουν προκαλέσει φρίκη στις Ελληνίδες και στους Έλληνες και όχι για να μπω και εγώ σε έναν ανόητο διάλογο, μιας απόπειρας να συνδεθούν τα ειδεχθή εγκλήματα και οι σχετικοί εγκληματίες με ιδεολογίες και με κόμματα.

Αυτός ο διάλογος είναι ανόητος, με όσο πιο επιεική τρόπο μπορώ να τον χαρακτηρίσω και μακριά από εμένα η οποιαδήποτε συμμετοχή σ’ αυτόν, γιατί όποιος συμμετέχει σ’ αυτόν τον διάλογο αρθρώνοντας τέτοια επιχειρήματα αποδεικνύει ενώπιον του ελληνικού λαού ότι δεν είναι σοβαρός.

Ωστόσο, όταν τέτοια αδικήματα αποτελούν επίμαχα ζητήματα του πολιτικού διαλόγου ή αν θέλετε επίμαχα ζητήματα της κοινωνικής έντασης και της κοινωνικής προσοχής καλό είναι τα πολιτικά κόμματα και οι πολιτικοί να μπορούν να έχουν στο βιογραφικό τους είτε απόψεις υπέρ μιας μορφής απάντησης σε τέτοια φαινόμενα είτε, αν έχουν διατελέσει Υπουργοί, πεπραγμένα δικά τους που σχετίζονται με τέτοιου είδους ειδεχθή εγκλήματα. Είχα κάνει, κυρία Πρόεδρε, μια αναφορά στα δικά μου σόσιαλ μίντια ότι σε ό,τι με αφορά -όταν ήμουν Υπουργός Παιδείας-, στα ζητήματα που σχετίζονται με αδικήματα ή ενδεχόμενα αδικήματα παιδεραστίας κατά την εκπαιδευτική διαδικασία ο κατηγορούμενος, με την έννοια ότι εναντίον του ασκήθηκε ποινική δίωξη, να τίθεται εκτός σχολείου, σε προσωρινή αργία.

Το θύμισα αυτό στον τελευταίο διάλογο και παίρνω τον λόγο και στη Βουλή να κάνω μια σχετική αναφορά, γιατί μία συνάδελφος στην Αίθουσα αυτή είπε ότι αυτό που είπα δεν είναι αλήθεια. Μάλιστα είπε ότι είναι ψέμα. Καταθέτω, λοιπόν, τη συγκεκριμένη ρύθμιση της 8ης Δεκεμβρίου του 2014. Είναι το άρθρο 69 του νόμου 4310, όπου από μένα, ως τότε Υπουργό Παιδείας, αυτό προτάθηκε στη Βουλή. Η Εθνική Αντιπροσωπεία το εδέχθη και το 2015 από τον τότε Υπουργό Εσωτερικών καταργήθηκε η συγκεκριμένη διάταξη.

Το καταθέτω στα Πρακτικά.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σημασία έχει, λοιπόν, όχι τόσο τι λες όταν έχεις διατελέσει Υπουργός, μέλος κυβέρνησης δηλαδή, αλλά τι κάνεις.

Τώρα θέλω να ευχαριστήσω τον κ. Χαράλαμπο Αθανασίου, τον Αντιπρόεδρο της Βουλής, διότι θύμισε στην Αίθουσα αυτή σήμερα το πρωί ακόμα μία παρέμβασή μου ως Υπουργού Παιδείας που σχετίζεται με το θέμα μας, με τη δυνατότητα δηλαδή, παρ’ ότι έγκλειστος ο άλφα ή η βήτα να μπορεί να συμμετέχει στην εκπαιδευτική διαδικασία. Αυτή τη ρύθμιση την καταθέτω επίσης εδώ. Είναι σχέδιο νόμου στην εποχή της κυβέρνησης Σαμαρά - Βενιζέλου. Και τη συγκεκριμένη ρύθμιση την καταθέτω γιατί -και πάλι επαναλαμβάνω- λιγότερη σημασία έχει τι λες, σημασία έχει τι κάνεις όταν είσαι στα πράγματα, όταν η πολιτεία σού έχει αναθέσει καθήκοντα Υπουργού ή κυβέρνησης.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στο συγκεκριμένο σχέδιο νόμου. Κυρίες και κύριοι Βουλευτές, εμπεριέχει -η αλήθεια είναι αυτή κι ο κ. Καμίνης το έχει επισημάνει στην εισήγησή του- θετικές διατάξεις. Δεν μπορεί να μην κρίνει κάποιος θετικά τη συμπερίληψη κάθε μορφής εργασίας στον ευεργετικό υπολογισμό της έκτισης ποινής. Είναι δύσκολο να πει κάποιος «όχι» σ’ αυτό. Πρέπει να είναι το μυαλό του όχι καλά προσγειωμένο στην πραγματικότητα και της ελληνικής κοινωνίας, αλλά και του σωφρονιστικού συστήματος.

Το δεύτερο θετικό -επέλεξα να επισημάνω δύο θετικά- είναι η προσφυγή για απαράδεκτες συνθήκες κράτησης, που παρέχεται ως δικονομική δυνατότητα στον έγκλειστο. Και αυτό είναι πολύ καλό. Εδώ, όμως, πρέπει να επισημάνω μια παρατήρηση της Επιστημονικής Υπηρεσίας της Βουλής σχετικά με το άρθρο 8, όπου επισημαίνεται ότι αυτή η δυνατότητα μπορεί άνετα να μεταφερθεί και για τις συνθήκες κράτησης στα διάφορα τμήματα μεταγωγών των...

**ΓΕΩΡΓΙΟΣ ΚΑΜΙΝΗΣ:** Έγινε δεκτό.

**ΑΝΔΡΕΑΣ ΛΟΒΕΡΔΟΣ:** Έγινε δεκτό αυτό; Πάρα πολύ ωραία.

Γιατί στις παρατηρήσεις μου ανήκει και η εξής: Δεν είναι δυνατόν –όπως τις ξέρω ως δικηγόρος- να υπάρχουν απαράδεκτες συνθήκες κράτησης στα τμήματα κράτησης των αστυνομικών τμημάτων, για ανθρώπους που είναι αναγκασμένοι να μείνουν δύο και τρεις ημέρες εκεί, που τα βλέπεις ορισμένες φορές και λες «κάτι πρέπει να αλλάξει στον τομέα αυτό». Είναι μια εκκρεμότητα που την ξέρετε πάρα πολύ καλά, ειδικά ο Υφυπουργός που ανήκει και στο Σώμα, και νομίζω ότι κάποιες αλλαγές σ’ αυτό το σημείο πρέπει να γίνουν.

Έχω μια πολύ σοβαρή παρατήρηση κατά την προσέγγισή μου και κατά την προσέγγιση του κόμματός μου και του εισηγητή μας κ. Καμίνη -το έχει πει και άλλες φορές ο συνάδελφος- σε ό,τι αφορά στην εν τοις πράγμασι κατάργηση της κοινωφελούς εργασίας ως εναλλακτικής μορφής έκτισης της ποινής. Όταν είχα ως δικηγόρος πρωτοσυναντήσει τη νέα ρύθμιση την είχα καλοδεχτεί και στη Βουλή την είχα ψηφίσει. Ξαφνικά, σιγά σιγά σταματά αυτό και η καθυστέρηση ή η άρνηση εφαρμογής του σιγά σιγά, επίσης, οδηγεί στην κατάργηση επί της ουσίας. Γιατί; Δεν είναι ο υπερπληθυσμός στις φυλακές ένα τεράστιο πρόβλημα; Όλες οι στατιστικές δεν τον αποδεικνύουν αυτόν τον υπερπληθυσμό; Δεν είναι η κοινωφελής εργασία μια μορφή έκτισης που πολλοί άνθρωποι θα μπορούσαν να την αξιοποιήσουν; Είναι οι δήμοι που δεν βοηθούν; Εν μέρει ισχύει, αυτό όμως δεν αποτελεί διακριτική ευχέρεια του δήμου να μην το δέχεται. Είναι μια μορφή εναλλακτικής άσκησης της ποινής της φυλάκισης η οποία μπορεί να αξιοποιηθεί και νομίζω ότι κάνετε λάθος να την εγκαταλείπετε και να την εγκαταλείπετε καταργώντας την εν τη ουσία.

Το δεύτερο θέμα που θέλω να θίξω και το θεωρώ πάρα πολύ αρνητικό -και με αυτό κλείνω, κυρία Πρόεδρε- έχει να κάνει με την ηλεκτρονική επιτήρηση. Στην Αίθουσα αυτή κατέστη πολιτικά επίμαχο πριν από λίγους μήνες ένα σχέδιο νόμου του Υπουργείου Δικαιοσύνης, του κ. Τσιάρα, όπου απαγορευόταν η ηλεκτρονική επιτήρηση για τους εγκληματίες που έχουν διαπράξει ειδεχθή εγκλήματα, μεταξύ των οποίων και ο βιασμός ανηλίκου. Και το κόμμα μου κι εγώ το είχαμε ψηφίσει αυτό, κάποια κόμματα της Βουλής δεν το είχαν ψηφίσει. Δεν με ενδιαφέρει να κάνω αντιπολίτευση στην Αντιπολίτευση. «Όχι», λοιπόν, για κάποιους. Πολλά πράγματα είχαν ξεφύγει τα τελευταία χρόνια, είχαν χάσει κάθε μέτρο. Ίσως ξέρετε πολύ καλύτερα από εμένα για τις κρεπερί σε φυλακές. Ίσως τα ξέρετε καλύτερα, δεν χρειάζεται τώρα να τα λέω εδώ για ορισμένα πρόσωπα που μας κάνουν και τον κάμποσο στον δημόσιο διάλογο, που έπαιζαν συγκεκριμένο ρόλο σε συγκεκριμένες φυλακές της χώρας.

Εν πάση περιπτώσει, αντιπολίτευση στην Αντιπολίτευση δεν είναι και πολύ σκόπιμο. όμως, η αντιπολίτευση στην Κυβέρνηση είναι καθήκον και εδώ έχω να σας πω ότι όταν πέντε άτομα μόνο είναι σε καθεστώς ηλεκτρονικής επιτήρησης σημαίνει ότι το μέτρο δεν πάει καλά. Και ίσως θα πρέπει να το ξαναδείτε, σε ό,τι αφορά στην εφαρμογή της συγκεκριμένης πρόβλεψης -γιατί πρόβλεψη υπάρχει-, αν υπάρχουν δυσκολίες οι οποίες αφορούν στην ίδια τη ρύθμιση που χρειάζεται βελτίωση ή εάν είναι ένα ζήτημα δυστροπίας ή άμυνας των αρμοδίων επί του θέματος που θα πρέπει ως πρακτική να αλλάξει.

Σας ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):**Κι εγώ σας ευχαριστώ, κύριε συνάδελφε.

Θα δώσω τώρα τον λόγο στον Υφυπουργό Προστασίας του Πολίτη κ. Οικονόμου.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κυρία Πρόεδρε, κυρίες και κύριοι Βουλευτές, η σημερινή συνεδρίαση της Ολομέλειας της Βουλής συνιστά την τελευταία και πιο σημαντική πράξη στη μακρά πορεία αναθεώρησης, συζήτησης, επεξεργασίας και τελικά υιοθέτησης μέσα από την υπερψήφιση, σε λίγη ώρα από τώρα, μιας ιδιαίτερα σημαντικής νομοθετικής πρωτοβουλίας της Κυβέρνησης.

Αποτελεί μια κρίσιμη καμπή σε μια πολύμηνη, εντατική, συλλογική προσπάθεια, που κατεβλήθη με υψηλό αίσθημα ευθύνης από δικαστικούς λειτουργούς, νομικούς και εξειδικευμένους επιστήμονες του Υπουργείου Προστασίας του Πολίτη και τη γενική γραμματεία Νομικών και Κοινοβουλευτικών Θεμάτων, με έναν και μόνο σκοπό, να αποκτήσει η Ελλάδα έναν σύγχρονο Σωφρονιστικό Κώδικα, που να ανταποκρίνεται με επάρκεια στις σύγχρονες προκλήσεις του σωφρονιστικού καταστήματος της χώρας μας, σύμφωνα με τα διεθνή πρότυπα, τις καλές πρακτικές και πάντοτε με τον απόλυτο σεβασμό στα θεμελιώδη δικαιώματα του ανθρώπου, έναν κώδικα που θα ενσωματώνει και τις συστάσεις της αρμόδιας επιτροπής για την πρόληψη των βασανιστηρίων και της απάνθρωπης ή ταπεινωτικής μεταχείρισης ή τιμωρίας.

Διότι αυτό προστάζει ο ανθρωποκεντρικός χαρακτήρας που διαχρονικά διέπει τον πολιτισμό μας, διότι αυτό πρεσβεύει η χαραχθείσα από το 2019 έως σήμερα κυβερνητική πολιτική που ασκεί η ηγεσία του Υπουργείου Προστασίας του Πολίτη.

Κατά τη διάρκεια της συζήτησης και επεξεργασίας του εν λόγω σχεδίου νόμου στις συνεδριάσεις της αρμόδιας επιτροπής της Βουλής διατυπώθηκαν απόψεις, έγιναν επισημάνσεις, εκφράστηκαν ορισμένοι προβληματισμοί, δηλαδή, στοιχεία ιδιαίτερα χρήσιμα, για να καταλήξουμε σήμερα στο ανά χείρας σχέδιο νόμου, που συνιστά την τελική πρόταση της Κυβέρνησης προς την Ολομέλεια του Σώματος.

Αναπτύχθηκε ένα κλίμα γόνιμου προβληματισμού, μια διαλογική συζήτηση υψηλού επιστημονικού επιπέδου από όλες τις υπεύθυνες πολιτικές δυνάμεις του τόπου, γεγονός που οφείλουμε να αναγνωρίσουμε όλοι ότι συνέβαλε καθοριστικά, ώστε να υπάρξει ουσιαστική διάθεση βελτίωσης του προταθέντος από την Κυβέρνηση νομοθετήματος. Αυτό και μόνο επιτρέψτε μου να το χαρακτηρίσω ως μια κατάκτηση του συνόλου των υπεύθυνων πολιτικών δυνάμεων, που απέδειξαν πως όταν θέλουν μπορούν να δημιουργήσουν, μακριά από ιδεολογικούς δογματισμούς, στενές κομματικές σκοπιμότητες, από κοινού συνθήκες σύγκλισης, όπως αυτές απαιτούνται, για μια σπουδαία στιγμή της νομοθετικής εξουσίας, την τροποποίηση ενός κώδικα, εν προκειμένω του σωφρονιστικού.

Η Κυβέρνηση από την πρώτη κιόλας συνεδρίαση κατήλθε με ώτα ανοιχτά, έχοντας την αναγκαία ευρύτητα πνεύματος και θεώρησης αλλά και με ξεκάθαρη στοχοθεσία. Κατέγραψε με προσοχή τις διαφορετικές απόψεις, τις επισημάνσεις από κόμματα και φορείς, που όπως απεδείχθη στη συνέχεια κατά τη συνεδρίαση της δεύτερης ανάγνωσης αποτέλεσαν τροφή για σκέψη και περαιτέρω επεξεργασία του σχεδίου νόμου, καταλήγοντας σε μια σειρά γενναίων νομοτεχνικών παρεμβάσεων ουσιαστικού χαρακτήρα στην κατεύθυνση βελτίωσης του υπό συζήτηση τελικού κειμένου, τις οποίες και καταθέσαμε ήδη στο Σώμα.

Ταυτόχρονα, υπήρξε μια ουσιαστική καταγραφή σειράς ζητημάτων, που αναγνωρίζουμε ως πεδία κοινού ενδιαφέροντος, όπως είναι λόγου χάρη τα ζητήματα υποστελέχωσης των δομών σωφρονισμού, ο εκσυγχρονισμός και η περαιτέρω επέκταση του δικτύου των σωφρονιστικών καταστημάτων όλης της επικράτειας, η λειτουργία των αγροτικών σωφρονιστικών καταστημάτων, η κοινωφελής εργασία, αλλά και η επέκταση της πιλοτικής έως σήμερα εφαρμογής του θεσμού της ηλεκτρονικής επιτήρησης. Σε όλες αυτές τις διαφορετικές πτυχές της σωφρονιστικής πολιτικής η Κυβέρνηση έχει να επιδείξει βήματα προόδου.

Αναγνωρίζοντας, λοιπόν, το ειλικρινές ενδιαφέρον όλων μας για όλα αυτά τα ζητήματα θα ήθελα να γίνω πιο συγκεκριμένος. Κατ’ αρχάς σε ό,τι αφορά στην επαρκή στελέχωση των σωφρονιστικών καταστημάτων αποτελεί, πιστεύω, κοινή παραδοχή ότι η στελέχωση των δομών αυτών δέχτηκε πολλές πιέσεις λόγω των προγραμματισμένων συνταξιοδοτήσεων, καθώς και λόγω ανεπαρκούς προγραμματισμού στην κατεύθυνση αντιμετώπισης της διαχρονικής υποστελέχωσής τους κατά τα παρελθόντα έτη από την πολιτική ηγεσία του τότε αρμόδιου Υπουργείου Δικαιοσύνης.

Από την πρώτη στιγμή κληθήκαμε να αντιμετωπίσουμε το ζήτημα της υποστελέχωσης και για τον σκοπό αυτό έχουμε καταβάλει κάθε δυνατή προσπάθεια, μέσω μέτρων αλλά και νομοθετικών πρωτοβουλιών, για την αντιμετώπιση του διαχρονικού φαινομένου αυτού, καθώς και των συνεπειών του.

Εντοπίσαμε έγκαιρα μια σειρά από χρονικές καθυστερήσεις σχετικές με την προκήρυξη 6Κ/2018, που αφορούσε πεντακόσιες ογδόντα οκτώ θέσεις προσωπικού δευτεροβάθμιας, τεχνολογικής και πανεπιστημιακής εκπαίδευσης για τη στελέχωση όλων των καταστημάτων κράτησης της χώρας και διαμορφώσαμε, σε αγαστή συνεργασία με το ΑΣΕΠ, κατάλληλη νομοθετική παρέμβαση, η οποία υιοθετήθηκε, τελικά, τον Δεκέμβριο του 2020. Οι αρμόδιες υπηρεσίες του Υπουργείου Προστασίας του Πολίτη αναλαμβάνουν πλέον την ευθύνη διενέργειας των μελλοντικών διαδικασιών στελέχωσης των σωφρονιστικών δομών της χώρας, κατόπιν δημοσίευσης της σχετικής προκήρυξης από το ΑΣΕΠ και υπό την εποπτεία αυτού. Αποτέλεσμα η ουσιαστική επίσπευση των εν λόγω διαδικασιών, η οποία εκτιμάται πλέον συνολικά σε έως επτά μήνες, έναντι τριών και πλέον ετών κατά το παρελθόν, 6Κ/2018, τηρώντας απαρέγκλιτα το αδιάβλητο της όλης διαδικασίας.

Επιπλέον, έως σήμερα έχουν εκδοθεί από το ΑΣΕΠ οι ακόλουθες προκηρύξεις: η προκήρυξη 4Κ/2021, Απρίλιος του 2021, η οποία προέβλεπε την πρόσληψη διοικητικών υπαλλήλων, στο πλαίσιο της οποίας έχουν ήδη γίνει δεκατρείς προσλήψεις. Σημειώνεται ότι οι ανωτέρω προσλήψεις ολοκληρώθηκαν τέλος Απριλίου 2022, οι εν λόγω υπάλληλοι εκπαιδεύονται στο κατάστημα κράτησης Νιγρίτας και προορίζονται να εργαστούν στο νέο κατάστημα Δράμας. Η προκήρυξη 9Κ/2021, Νοέμβριος του 2021, που αφορά στην πλήρωση τετρακοσίων δεκαέξι θέσεων μόνιμου προσωπικού δευτεροβάθμιας εκπαίδευσης για τη στελέχωση των καταστημάτων κράτησης, εκ των οποίων ενενήντα μία θέσεις δευτεροβάθμιας εκπαίδευσης εξωτερικής φρούρησης και ενενήντα επτά θέσεις δευτεροβάθμιας εκπαίδευσης φύλαξης, ήτοι εκατόν ογδόντα οκτώ θέσεις συνολικά αφορούν στο κατάστημα κράτησης Νικηφόρου Δράμας και οι λοιπές τα υπόλοιπα σωφρονιστικά καταστήματα της χώρας.

Ήδη ολοκληρώθηκαν οι διαδικασίες συγκρότησης των επιτροπών υγειονομικών, αθλητικών, ψυχοτεχνικών δοκιμασιών και εξασφαλίστηκε -με την καταλυτική συνδρομή του Υπουργείου Εθνικής Άμυνας- ο χώρος διεξαγωγής των αθλητικών δοκιμασιών στη Σχολή Ευελπίδων και ήδη χθες εκκίνησε ο εν λόγω διαγωνισμός για την πλήρωση τετρακοσίων δεκαέξι θέσεων μόνιμου προσωπικού μεταξύ δύο χιλιάδων και πλέον υποψηφίων. Οι σχετικές διαγωνιστικές διαδικασίες από τις αρμόδιες επιτροπές εκτιμάται ότι θα έχουν ολοκληρωθεί έως το τέλος του 2022, ενώ τελικά αποτελέσματα υπολογίζεται ότι θα έχουμε εντός του πρώτου τριμήνου του 2023. Κατ’ αυτόν τον τρόπο θα καταστεί εφικτή η σταδιακή λειτουργία του νέου σωφρονιστικού καταστήματος Δράμας αλλά και η ενίσχυση με αναγκαίο στελεχιακό δυναμικό φύλαξης και εξωτερικής φρούρησης για τα λοιπά σωφρονιστικά καταστήματα της χώρας.

Στις άμεσες προτεραιότητές μας σε συνεργασία με το ΑΣΕΠ είναι η έκδοση προκήρυξης θέσεων διαφόρων ειδικοτήτων σε καταστήματα κράτησης, μεταξύ των οποίων συγκαταλέγονται ειδικότητες ιατρών, εγκληματολόγων, ψυχολόγων και άλλων, συνολικού αριθμού εκατόν είκοσι έξι υπαλλήλων, ενώ ήδη έχει εγκριθεί η πρόσληψη επιπλέον διακοσίων εβδομήντα πέντε υπαλλήλων διαφόρων ειδικοτήτων, νοσηλευτικής, γεωπονίας, φαρμακοποιών, εργοθεραπείας, μηχανικών, κοινωνιολόγων και άλλων. Οι σχετικές δε διαδικασίες θα ακολουθήσουν το αμέσως επόμενο χρονικό διάστημα.

Σε ό,τι αφορά το κτηριολογικό των δομών σωφρονισμού, το υφιστάμενο κτηριολογικό πρόγραμμα περιλαμβάνει πέντε νέα σωφρονιστικά καταστήματα τα οποία βρίσκονται στην παρούσα φάση σε διαφορετικό βαθμό ωριμότητας: το Γενικό Σωφρονιστικό Κατάστημα Ανατολικής Μακεδονίας Θράκης, περιοχή Νικηφόρου Δράμας, το οποίο θα λειτουργήσει κατά τους επόμενους μήνες.

Επίσης περιλαμβάνει το νέο Σωφρονιστικό Κατάστημα Ιωαννίνων, που για τον λόγο αυτό παραχωρήθηκε από τον Δήμο Ιωαννιτών στο Υπουργείο Προστασίας του Πολίτη, έκταση εκατό στρεμμάτων, στην περιοχή Κόντσικας άνευ ανταλλάγματος. Έχει γίνει η δωρεά αυτή αποδεκτή. Προχωρούν οι διαδικασίες και τώρα τελευταία έχει σταλεί στο Υπουργείο Περιβάλλοντος με τις περιβαλλοντικές μελέτες, προκειμένου να ολοκληρωθεί η φάση αυτή και να προχωρήσουμε στη συνέχεια με το ΤΑΙΠΕΔ στην ολοκλήρωση για την προκήρυξη του διεθνούς διαγωνισμού.

Τα υπόλοιπα είναι το νέο Σωφρονιστικό Κατάστημα Χαλκίδας, το Γενικό Σωφρονιστικό Κατάστημα «Κρήτη 2», περιοχή Κουρούνες, το οποίο θα ολοκληρωθεί και θα λειτουργήσει ως το τέλος του 2023, και τέλος το Δικαστικό Σωφρονιστικό Συγκρότημα Αθηνών, περιοχή πρώην στρατοπέδου Αμερικάνικης Ευκολίας. Έχει προχωρήσει μια σειρά διαδικασιών. Θα έχω την ευκαιρία σε μια άλλη συνεδρίαση να αναφερθώ ειδικότερα. Και να αναφέρω ότι τελευταία έχουμε υπογράψει με το ΤΑΙΠΕΔ σχετική σύμβαση, προκειμένου να ξεκινήσουν και να ολοκληρωθούν οι διαδικασίες για τον διεθνή διαγωνισμό, προκειμένου να τρέξουμε όλες τις διαδικασίες που απαιτούνται για την ανέγερση του νέου αυτού συγκροτήματος στον Ασπρόπυργο.

Σε ό,τι αφορά τη λειτουργία των αγροτικών καταστημάτων κράτησης, μετά και τις πρόσφατες πρωτοβουλίες της Κυβέρνησης, έχει προβλεφθεί πλέον η δυνατότητα μεταγωγής σε αυτά περισσότερων κρατουμένων, ήπιας, κυρίως, εγκληματικότητας, ώστε να επιτευχθεί κατά αυτόν τον τρόπο σημαντική αποκλιμάκωση των κλειστών δομών σωφρονισμού αλλά και να διασφαλιστεί η περαιτέρω λειτουργία αυτών καθαυτών των καταστημάτων κράτησης.

Όπως γνωρίζετε, ήδη έχουν ενταχθεί σε αυτά περισσότεροι από εξακόσιοι κρατούμενοι και η εν λόγω διαδικασία συνεχίζεται.

Το αξιοσημείωτο της ρύθμισης αυτής, μεταξύ άλλων, είναι ότι άτομα ικανά για εργασία καταδικασθέντα σε ποινή φυλάκισης μπορούν, εάν το επιθυμούν, εφεξής και χωρίς προϋπόθεση χορήγησης τακτικής άδειας να αιτηθούν τη μεταγωγή και την έκτιση του υπολοίπου της ποινής τους σε αυτές τις δομές σωφρονισμού.

Γίνεται μια σημαντική προσπάθεια και το αμέσως επόμενο διάστημα ο αριθμός αυτών που θα μεταχθούν στις αγροτικές φυλακές, θα είναι πάρα πολύ μεγάλος κι έτσι πιστεύω θα ελαφρυνθεί και το πρόβλημα του υπερπληθυσμού που υπάρχει. Σημειώνω ότι σήμερα έχουμε περίπου πεντακόσια σαράντα δύο άτομα πάνω από τις προβλεπόμενες θέσεις σωφρονισμού. Θα ελαφρυνθεί, αντιλαμβάνεστε, σε σημαντικό βαθμό αυτός ο υπερπληθυσμός στα κλειστά καταστήματα.

Σε ό,τι αφορά τα επιμέρους αλλά ουσιώδη ζητήματα κοινωφελούς εργασίας, αλλά και επέκταση εφαρμογής του θεσμού ηλεκτρονικής επιτήρησης, όπως προείπα κατά τη συνεδρίαση της δεύτερης ανάγνωσης, για μεν την κοινωφελή εργασία βρισκόμαστε στο τελικό στάδιο υπογραφών που απομένουν από πλευράς Υπουργείου Εσωτερικών και Υπουργείου Οικονομικών, για δε την ηλεκτρονική επιτήρηση αναμένεται η ολοκλήρωση του σχετικού διεθνούς διαγωνισμού και συνακόλουθα η ανάδειξη αναδόχου παροχής των εν λόγω υπηρεσιών έως το τέλος του 2022.

Κατόπιν, έχοντας ήδη υιοθετήσει σχετική νομοθετική πρωτοβουλία, που παρέχει τη δυνατότητα στον Υπουργό επέκτασης του εν λόγω θεσμού και σε περιοχές πέραν της Αττικής και της Θεσσαλονίκης, προγραμματίζουμε την έκδοση σχετικής υπουργικής απόφασης και συνακόλουθα την υλοποίηση όλων των διαδικασιών προπαρασκευής που απαιτούνται για την περίσταση αυτή.

Κυρίες και κύριοι, η σύντομη αυτή απαρίθμηση των πλέον πρόσφατων κυβερνητικών πρωτοβουλιών σε όλα αυτά τα ζητήματα κοινού ενδιαφέροντος, έρχεται να προστεθεί στο σύνολο των αντίστοιχων νομοθετικών πρωτοβουλιών που λάβαμε, με κορυφαία εξ αυτών τη σημερινή πρόταση τροποποίησης του Σωφρονιστικού Κώδικα, καταδεικνύοντας με τον πλέον εύγλωττο τρόπο το διαρκές και ειλικρινές ενδιαφέρον μας και την καθημερινή προσπάθεια, ώστε η χώρα μας, ύστερα από δεκαετίες, να γυρίσει επιτέλους σελίδα στον χώρο του σωφρονισμού, να αποκτήσει το νομικό πλαίσιο, τις δομές και τον τρόπο λειτουργίας αυτών που θα προσφέρουν σε όσους εκτίουν ποινές στερητικές της ελευθερίας τους, αφ’ ενός αξιοπρεπείς συνθήκες κράτησης αφ’ ετέρου ένα πλέγμα δράσεων και προγραμμάτων που θα συμβάλλουν αποφασιστικά στην πορεία σωφρονισμού και σταδιακής επανένταξής τους στην κοινωνία.

Κατ’ αυτή την έννοια το σύνολο των τροποποιούμενων διατάξεων σήμερα έως και αυτή καθαυτή η μετονομασία των καταστημάτων κράτησης της χώρας μας σε σωφρονιστικά καταστήματα, έρχονται να υπογραμμίσουν τον χαρακτήρα σωφρονισμού που επιχειρούμε να προσδώσουμε στη χρονική περίοδο έκτισης ποινής. Διότι για όλους εμάς, το χρέος της πολιτείας δεν εξαντλείται σε μια στείρα διαχείριση ενός κρατουμένου κατά τον χρόνο εγκλεισμού του, αντιθέτως εκτείνεται σε ένα ευρύτερο φάσμα υποχρεώσεων της πολιτείας, ουσιαστικής προετοιμασίας του για ενσωμάτωση και πάλι στο κοινωνικό σύνολο. Αυτή η προετοιμασία οφείλει να εκκινεί και να λαμβάνει χώρα καθ’ όλη την περίοδο εγκλεισμού του. Η μετονομασία συνεπώς σε σωφρονιστικά καταστήματα, αυτό ακριβώς επιχειρεί να υπογραμμίσει, να συμπεριλάβει τον σωφρονισμό, αναδεικνύοντας κατ’ αυτόν τον τρόπο μια ακόμη πτυχή του κοινωνικού προσώπου του υπό συζήτηση σχεδίου νόμου.

Κυρία Πρόεδρε, κυρίες και κύριοι Βουλευτές, από το καλοκαίρι του 2019 έως σήμερα δεν είναι λίγες οι φορές που η διαδικασία συζήτησης και ψήφισης ενός σχεδίου νόμου που εισηγείται η Κυβέρνηση, έχει αποτελέσει πεδίο αντιπαράθεσης και πόλωσης μεταξύ της κυβερνητικής πλειοψηφίας και των λοιπών κομμάτων της Αντιπολίτευσης. Όμως ως υπεύθυνοι πολιτικοί οφείλουμε ωστόσο να μπορούμε να διακρίνουμε εκείνες τις στιγμές της ιερής διαδικασίας νομοθέτησης που απαιτούν να υπερβούμε τις όποιες πολιτικές ή κομματικές αγκυλώσεις και να αρθούμε στο ύψος των περιστάσεων που επιτάσσει η στιγμή.

Η σημερινή, λοιπόν, ημέρα χωρίς καμμία αμφιβολία συγκαταλέγεται ανάμεσα σε αυτές. Έχοντας συνεπώς διαπιστώσει, όπως προείπα, το ειλικρινές ενδιαφέρον όλων των υπεύθυνων πολιτικών δυνάμεων του τόπου για τη βελτίωση του περιεχομένου του υπό συζήτηση σχεδίου νόμου και έχοντας συνεργαστεί όλοι μαζί προς την κατεύθυνση αυτή, καλώ όλους σας να συμβάλλετε, ώστε το σχέδιο νόμου για την τροποποίηση του Σωφρονιστικού Κώδικα να αποτελέσει κοινή παρακαταθήκη και έμπρακτη απόδειξη όλων μας προς τους πολίτες, ότι παρά τις επιμέρους πολιτικές διαφωνίες μας, στα μείζονα μπορούμε να συγκλίνουμε σε έναν κοινό τόπο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε Υπουργέ.

Εκ μέρους του ΣΥΡΙΖΑ τον λόγο έχει η κ. Ειρήνη - Ελένη Αγαθοπούλου.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, το σημερινό νομοσχέδιο για το σωφρονιστικό σύστημα με τίτλο «Αναμόρφωση και Εκσυγχρονισμός του Σωφρονιστικού Κώδικα», δεν είναι αυτό που λέει ο τίτλος του. Κατά τη γνώμη μας δεν αποτελεί εκσυγχρονισμό, αλλά ένα φτιασίδωμα, ένα κουκούλωμα πίσω από κάποιες λίγες θετικές διατάξεις της συνολικής οπισθοδρόμησης που έχετε προκαλέσει στο σωφρονιστικό μας σύστημα.

Στην ουσία σήμερα νομοθετείτε ως μια προσπάθεια αποφυγής της δημόσιας δήλωσης, της καταδίκης δηλαδή της χώρας μας από την αρμόδια επιτροπή του Συμβουλίου της Ευρώπης για τις συνθήκες στις ελληνικές φυλακές.

Όμως, είναι ξεκάθαρο ότι όσο κι αν προσπαθείτε δεν μπορείτε να αποποιηθείτε ούτε να κρύψετε την υπερσυντηρητική ιδεολογία σας, η οποία σας επιβάλλει να νομοθετείτε με ακραία συντηρητικό τρόπο, έχοντας νομοθετήσει το τελευταίο διάστημα από την υπέρμετρη αυστηροποίηση για μια σειρά από ποινές -προσπαθώντας να ικανοποιήσετε τα πιο άγρια ένστικτα του ακροατηρίου σας- μέχρι και σήμερα που νομοθετείτε την ολοκλήρωση της μετατροπής του χαρακτήρα των ποινών από σωφρονιστικό σε καθαρά τιμωρητικό.

Δεν σας αφορά η ομαλή επανένταξη του ατόμου στο κοινωνικό σύνολο, που αυτός πρέπει να είναι και ο ρόλος του σωφρονισμού, αλλά σας αφορά απλά και μόνο η σκληρή τιμωρία. Γι’ αυτό και προχωράτε με αυτό το σχέδιο νόμου στην αυστηροποίηση, στην χορήγηση των αδειών των κρατουμένων, τη μεταβολή επί το αυστηρότερο στις προϋποθέσεις μεταγωγής κρατουμένων στις αγροτικές φυλακές, με κίνδυνο την πλήρη απαξίωση και το κλείσιμο των αγροτικών φυλακών, όπως επισημαίνει και ο Συνήγορος του Πολίτη, αλλά και στην αυστηροποίηση χορήγησης αδειών κάθε είδους και φυσικά στην επ’ αόριστον αναστολή της κοινωφελούς εργασίας, ενός μέτρου που εφαρμόζεται με μεγάλη επιτυχία σε όλον τον κόσμο και που έχει βοηθήσει πάρα πολύ την αποσυμφόρηση των φυλακών αλλά, φυσικά, έχει βοηθήσει και στην αποφυγή του κοινωνικού αποκλεισμού για ελαφριά αδικήματα.

Με αυτόν τον τρόπο που νομοθετείτε -της αυστηροποίησης δηλαδή- εκτός όλων των άλλων ενθαρρύνετε, κυρίες και κύριοι της Κυβέρνησης, και κρατάτε ζωντανές τις φωνές έξω στην κοινωνία από πολιτικούς, δημοσιογράφους μέχρι και απλό κόσμο που μιλούν μέχρι και για επαναφορά της θανατικής ποινής του χημικού ευνουχισμού, μέχρι και βασανιστήρια εντός των φυλακών.

Όμως, θέλω να πω κάτι από αυτό το Βήμα, το οποίο το λέω πάντα όταν με ρωτούν -και καλοπροαίρετα- γιατί ο ΣΥΡΙΖΑ δεν συμφωνεί με την αυστηροποίηση των ποινών γενικότερα, και γιατί θεωρούμε εμβληματικό τον νόμο Παρασκευόπουλου για το δικαιϊκό μας σύστημα, παρ’ ότι αυτός λοιδορήθηκε τόσο πολύ το προηγούμενο διάστημα και λοιδορείται ακόμα με κάθε ευκαιρία.

Πρώτον και κύριο, η ποινή φυλάκισης έγκειται μόνο σε στέρηση της ελευθερίας του ατόμου και δεν επισύρει κανενός άλλου είδους κακομεταχείριση ή βασανιστήριο εντός της φυλακής. Αυτό έχει κατακτηθεί στον σύγχρονο κόσμο. Στην Ελλάδα, βέβαια, είναι μόνο στα λόγια, γιατί η κατάσταση εντός των φυλακών αποτελεί από μόνη της μια κακή και επικίνδυνη συνθήκη για τους κρατούμενους και τις κρατούμενες. Αυτή τη συνθήκη πήγε να βελτιώσει ο νόμος Παρασκευόπουλου με στόχο την αποσυμφόρηση των φυλακών και την δημιουργία πιο αξιοπρεπών συνθηκών διαβίωσης.

Δεύτερον, για την αυστηροποίηση των ποινών. Παρά, λοιπόν, την αυστηροποίηση των ποινών που προωθήσατε το προηγούμενο διάστημα για μια σειρά από εγκλήματα μέσα σε αυτά και οι ανθρωποκτονίες -με αφορμή κάποιες γυναικοκτονίες αλλά και βιασμούς ανηλίκων και ενηλίκων- είδατε εσείς κυρίες και κύριοι συνάδελφοι τους δράστες να πτοούνται;

Φέτος έχουμε, μέχρι σήμερα, δεκαεννέα γυναικοκτονίες. Μόνο μέσα στο 2022! Έχουμε βιασμούς ανηλίκων που αποκαλύπτονται ο ένας μετά τον άλλον και μας αφήνουν εμβρόντητους.

Ανέφερε και ο κ. Καλαματιανός, ο Κοινοβουλευτικός Εκπρόσωπος του ΣΥΡΙΖΑ, στοιχεία που δείχνουν ότι η εγκληματικότητα δεν έχει μειωθεί. Τουναντίον. Δεν είναι, λοιπόν, αυτή η λύση και το ξέρετε. Αυτό είναι μόνο χάιδεμα στα αυτιά ενός συγκεκριμένου ακροατηρίου, του δικού σας συντηρητικού ακροατηρίου.

Την ίδια ακριβώς λογική, το χάιδεμα αυτιών, μέσω του δόγματος «τάξη και ασφάλεια», εξυπηρετούσε εξαρχής και η μεταφορά της αρμοδιότητας για το σωφρονιστικό σύστημα από το Υπουργείο Δικαιοσύνης στο Υπουργείο Προστασίας του Πολίτη: Να τονίσετε ότι ο σωφρονισμός είναι θέμα ασφάλειας και όχι θέμα δικαιοσύνης. Γι’ αυτό και σήμερα εδώ ο Υπουργός τόνισε πάλι την ανάγκη ασφάλειας για κάθε πολίτη. Ασφαλώς, πολύ ωραίο να το λέμε και ασφάλεια προφανώς για όλους και για όλες.

Όμως, όταν οι γυναίκες βιάζονται εντός αστυνομικών τμημάτων ή όταν τα θύματα ενδοοικογενειακής βίας απευθύνονται στα αστυνομικά τμήματα για να προστατέψουν τη ζωή τους και από αυτούς τους υπαλλήλους των αστυνομικών τμημάτων, παροτρύνονται να γυρίσουν σπίτι και να μη μαλώνουν με τους άνδρες τους και την άλλη μέρα βρίσκονται δολοφονημένες. Είχαμε τέτοια περιστατικά φέτος. Αυτά είναι προβλήματα ασφάλειας, που αυτά, όμως, δεν φαίνεται να θέλετε να λύσετε.

Κατά τη διάρκεια της ομιλίας του εισηγητή μας, του κ. Λάππα, ο Προεδρεύων, ο κ. Αθανασίου, προσπάθησε να εξωραΐσει με κάποιον τρόπο την κατάσταση που έχει δημιουργήσει η Κυβέρνηση στο σωφρονιστικό, απαντώντας στον κ. Λάππα, που ανέφερε την έκθεση - κόλαφο για τη χώρα μας της επιτροπής κατά των βασανιστηρίων του Συμβουλίου της Ευρώπης, της CPT, λέγοντας ότι οι καταδίκες και οι αρνητικές δηλώσεις για τη χώρα μας αφορούν, κυρίως, την καθυστέρηση της απονομής δικαιοσύνης και όχι τις συνθήκες στα σωφρονιστικά καταστήματα. Αυτό είπε ο κ. Αθανασίου.

Αυτό φυσικά, όμως, δεν ισχύει. Και έρχεται ο Συνήγορος του Πολίτη, ο οποίος είναι ο εθνικός μηχανισμός πρόληψης βασανιστηρίων και κακομεταχείρισης, και λέει ότι κατά τις επισκέψεις του στα σωφρονιστικά καταστήματα έχει διαπιστώσει μη αξιοπρεπείς συνθήκες διαβίωσης, κάτι που δεν περιμέναμε φυσικά από τον Συνήγορο του Πολίτη να μας το πει.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έρχεται, όμως, και η Επιτροπή CPT του Συμβουλίου της Ευρώπης στην τελευταία της έκθεση και γράφει για τη χώρα μας: «Θα πρέπει να διασφαλιστεί ότι τα καταστήματα κράτησης θα εγκαταλείψουν την απλή αποθήκευση ατόμων σε υπερπλήρεις, επικίνδυνες και κακές συνθήκες, χωρίς στοχευμένες δραστηριότητες και θα μετατραπούν σε χώρους που προσφέρουν αξιοπρεπείς συνθήκες διαβίωσης και προετοιμάζουν τα άτομα για την επανένταξή τους στην κοινότητα». Σαφώς το νομοσχέδιό σας δεν είναι προς αυτή την κατεύθυνση, αφού, όπως είπαμε, δεν μεριμνά ούτε για την επιμόρφωση των κρατουμένων μέσω των εκπαιδευτικών αδειών, δεν λαμβάνει μέτρα για την αποσυμφόρηση, δεν νομοθετεί σύμφωνα με τη Διεθνή Σύμβαση για τα Δικαιώματα του Παιδιού, ούτε για τους ανήλικους κρατούμενους ούτε και για τα παιδιά κρατουμένων. Δεν λαμβάνει μέριμνα για τη συνέχιση της λειτουργίας των αγροτικών φυλακών.

Αντίθετα, προχωρά σε μια καινοφανή, σύμφωνα με τα λόγια του Συνηγόρου του Πολίτη, ρύθμιση για τα καταστήματα αυξημένης ασφαλείας, για τα οποία δεν προβλέπεται τίποτα επί της ουσίας και όπως λέει και ο Συνήγορος στο υπόμνημά του: «Η απόλυτη σιωπή του νομοθέτη. Για τις λεπτομέρειες για τα καταστήματα αυξημένης ασφαλείας θα μπορούσε να εκληφθεί από την κανονιστικώς δρώσα διοίκηση ως εξουσιοδότηση εν λευκώ». Αυτό, λοιπόν, κάνετε; Καταστήματα αυξημένης ασφαλείας, χωρίς κανόνες, με απροσδιόριστα κριτήρια για το ποιοι θα πηγαίνουν εκεί και με τον νόμο της ζούγκλας να επικρατεί.

Πραγματικά -και κλείνω, κυρία Πρόεδρε- κυρίες και κύριοι συνάδελφοι, ευχόμαστε να μην υπάρξει δεύτερη δημόσια δήλωση της αρμόδιας επιτροπής του Συμβουλίου της Ευρώπης για τη χώρα μας, γιατί η καταδίκη αφορά τη χώρα ολόκληρη και όχι την Κυβέρνησή σας. Θα είναι τεράστιο πλήγμα και για τη χώρα και για τον πολιτισμό μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο έχει ο κ. Λοβέρδος εκ μέρους της Νέας Δημοκρατίας.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Καλησπέρα σας, κυρίες και κύριοι συνάδελφοι.

Σήμερα είναι η Παγκόσμια Ημέρα για την πρόληψη του καρκίνου του μαστού, μία πολύ σημαντική ημέρα, αν και θα έπρεπε να είναι κάθε μέρα, μέρα πρόληψης για την πρόληψη του καρκίνου του μαστού.

Προσωπικά έχω πολύ μεγάλη ευαισθησία, διότι από τον καρκίνο του μαστού έχουν φύγει από τη ζωή τόσο η μητέρα μου όσο και η αδερφή μου σε σχετικά νεαρή ηλικία. Γι’ αυτόν, ακριβώς, τον λόγο ο καρκίνος είναι μια ασθένεια που πρέπει επιτέλους να την εξαλείψουμε και έχουμε τη δυνατότητα να το κάνουμε αυτό με την πρόληψη. Μάλιστα, δεν αφορά μόνον τις γυναίκες, όπως έδειξε και η περιπέτεια της υγείας -ευτυχώς ήταν θετική- του συναδέλφου Βουλευτή, του αγαπητού μου φίλου, του Θεόδωρου Καράογλου. Ο καρκίνος του μαστού μπορεί να πλήξει και τους άντρες.

Τούτων λεγχθέντων θέλω να έρθω στο θέμα του σημερινού νομοσχεδίου, το οποίο φέρνει το Υπουργείο Προστασίας του Πολίτη ακριβώς για να αναμορφώσει τον Σωφρονιστικό Κώδικα στις συνθήκες που επικρατούν σήμερα στην κοινωνία και γενικότερα στο σύστημα των φυλακών στη χώρα μας. Νομίζω ότι η αναμόρφωση που γίνεται με το νομοσχέδιο στο σύστημα αυτό είναι προς τη σωστή κατεύθυνση. Τα είπε αναλυτικά και ο εισηγητής μας, ο Κώστας Καραγκούνης και ο Υπουργός και ο Υφυπουργός στις ομιλίες τους.

Εγώ θα μείνω σε κάτι που μερικές φορές μου προκαλεί μεγάλη εντύπωση. Ξέρετε πολύ καλά και πολύ σωστά το επισημαίνουν όλες οι πτέρυγες της Βουλής, ότι η εγκληματικότητα είναι, πράγματι, ένα σοβαρό πρόβλημα, το οποίο φαίνεται και από τις δημοσκοπήσεις ότι αντιμετωπίζει η πλειοψηφία των Ελλήνων. Όλες οι δημοσκοπήσεις λένε ότι η εγκληματικότητα μετά την ακρίβεια και την ενεργειακή κρίση και την ελληνοτουρκική κρίση είναι το σημαντικότερο πρόβλημα που απασχολεί τους Έλληνες. Είναι μοιραίο να συμβαίνει αυτό σε μια κοινωνία που έχει αλλάξει πάρα πολύ.

Δεν είναι η κοινωνία, που θυμόμαστε εμείς παιδιά, της δεκαετίας του ’60 και του ’70, όπου αφήναμε ανοιχτά τις πόρτες και τα παράθυρα. Τώρα υπάρχει πολλή βία στην κοινωνία, χωρίς καμμία αμφιβολία. Υπάρχει και πολλή βία σε όλα τα επίπεδα. Και ενδοοικογενειακή βία και βία κατά ανηλίκων και βία από ανηλίκους, γιατί υπάρχει και παραβατική συμπεριφορά συμμοριών ανηλίκων που δεν υπήρχε στο παρελθόν. Έχουμε καταστάσεις που, πραγματικά, είναι πάρα πολύ δύσκολες. Εκεί πρέπει να δρούμε και προληπτικά και κατασταλτικά. Πολλές φορές δεν συμβαίνει αυτό. Αυτό είναι ευθύνη, όμως, όλων μας. Δεν είναι μόνον της Αστυνομίας. Δεν είναι μόνον του σωφρονιστικού συστήματος.

Εδώ διαπιστώνω μία αντίφαση που υπάρχει στα λεχθέντα από τους συναδέλφους του ΣΥΡΙΖΑ. Από τη μια και ο φίλος μου ο Διονύσης Καλαματιανός και προηγουμένως η κ. Αγαθοπούλου επέκριναν την Κυβέρνηση για την αύξηση της εγκληματικότητας, σαν να προκαλείται από την Κυβέρνηση η εγκληματικότητα. Εγώ αυτό δεν το καταλαβαίνω. Δηλαδή, επί ΣΥΡΙΖΑ δεν υπήρχε εγκληματικότητα; Αν δεν υπήρχε, γιατί κάναμε ότι κοιμόμαστε όταν έμπαιναν οι κλέφτες μέσα στα σπίτια μας! Υπήρχε και ήταν έντονη και είναι φαινόμενο που υπάρχει σε όλες τις προηγμένες και δημοκρατικές χώρες του κόσμου και της Ευρώπης. Πολύ μεγάλο, σοβαρό πρόβλημα του οποίου η αντιμετώπιση είναι πολυεπίπεδη.

Είπε, επίσης, ο κ. Καλαματιανός ότι είναι υποστελεχωμένα τα αστυνομικά τμήματα. Από τη μια λέτε ότι χρειαζόμαστε περισσότερους αστυνομικούς, από την άλλη λέτε γιατί προσλαμβάνουμε περισσότερους αστυνομικούς. Καταλαβαίνετε ότι υπάρχει μια εγγενής αντίφαση σε αυτά τα οποία λέτε.

Εμείς θέλουμε και ένα σύστημα πρόληψης και ένα σύστημα καταστολής. Εμείς θέλουμε και ένα σύστημα περιορισμού των σκληρών εγκληματιών που δεν πρόκειται να σωφρονιστούν αλλά και ένα σύστημα σωφρονισμού μέσα στις φυλακές, διότι αυτός είναι ο σκοπός του σωφρονισμού.

Σε καμμία περίπτωση δεν θέλουμε φυλακές που να είναι αποθήκες ψυχών. Σε καμμία περίπτωση δεν θέλουμε φυλακές που να βασανίζονται ή να συμπεριφερόμαστε σαν είναι από το χειρότερο ζώο στους ανθρώπους που βρίσκονται έγκλειστοι στις φυλακές.

Εμείς, αντιθέτως, θέλουμε φυλακές που να είναι ανθρώπινες και αυτό νομίζω ότι προσπαθεί να κάνει αυτό το νομοσχέδιο. Αυτό ακριβώς.

Γι’ αυτό για πρώτη φορά αναγνωρίζει και δικαιώματα που δεν υπήρχαν στο παρελθόν, όπως, ας πούμε, το δικαίωμα του αυτοπροσδιορισμού του σεξουαλικού προσανατολισμού του κάθε φυλακισμένου.

Θέλουμε καλύτερες φυλακές, καλύτερες υποδομές, αλλά όχι πιο χαμηλές ποινές, πιο ελαφριές ποινές, όπως μας ζήτησε -και το άκουσα προηγουμένως- η κ. Αγαθοπούλου, που πρότεινε το επίτευγμα του ΣΥΡΙΖΑ, που ούτε λίγο ούτε πολύ,μας είπε ότι είναι ο νόμος Παρασκευόπουλου. Άποψή σας, δεν είναι δική μας.

Για εμάς, ο νόμος Παρασκευόπουλου είναι αυτός που δεν πήγε να λύσει, πραγματικά, το πρόβλημα του σωφρονιστικού συστήματος. Απλώς τι έκανε; Έβγαλε στον κόσμο έξω και στην κοινωνία επικίνδυνους κακοποιούς που δεν είχαν σωφρονιστεί, με αποτέλεσμα πάρα πολλοί εξ αυτών να κάνουν και νέα εγκλήματα εις βάρος των πολιτών αυτής της κοινωνίας, αυτής της χώρας. Άποψή σας, άποψη μας.

Εμείς δεν είμαστε υπέρ του νόμου Παρασκευόπουλου. Εμείς θέλουμε εκεί που υπάρχει δυνατότητα σωφρονισμού, πράγματι, να βγαίνουν από το σωφρονιστικό σύστημα καλύτεροι οι άνθρωποι που έχουν καταδικαστεί σε κάποια φυλάκιση, να ενσωματώνονται ξανά στην κοινωνία. Αυτό το θέλουμε.

Από την άλλη πλευρά, όμως, υπάρχουν και ορισμένες περιπτώσεις ειδεχθών εγκληματιών που δεν σωφρονίζονται και το έχουμε δει. Δεν μπορούμε να τους αφήνουμε ελεύθερους να επαναλαμβάνουν τα ίδια αδικήματα. Αυτό πρέπει να το περιορίσουμε και αυτό έρχεται με το παρόν νομοσχέδιο και αυτό έρχεται και με την αναμόρφωση του Ποινικού Κώδικα, που έκανε αυτή εδώ η Κυβέρνηση επί υπουργίας του Κώστα Τσιάρα, με την αυστηροποίηση κάποιων ποινών για λίαν ειδεχθή εγκλήματα.

Θα μου πείτε: Αρκεί η βαριά ποινή για να αποτραπεί η εγκληματικότητα; Όχι, δεν αρκεί, αλλά είναι ένα μέσον τουλάχιστον αυτοπροστασίας της κοινωνίας.

Εσείς, από ό,τι καταλαβαίνω, δεν θέλετε. Θέλετε να μην υπάρχουν παιδοβιαστές, να μην υπάρχει έμφυλη βία, να μην υπάρχουν γυναικοκτονίες -που θέλουμε και εμείς, σαφώς και το θέλουμε- αλλά δεν θέλετε να τιμωρούνται και αυστηρά αυτοί που διαπράττουν αυτά τα εγκλήματα. Πάλι αυτό θεωρώ πως είναι μια αντίφαση. Δικαίωμά σας. Καταθέτετε τις απόψεις σας. Ο καθένας κρίνει, και κρίνει και πάνω από όλους ο Έλληνας πολίτης και θα κρίνει όταν έρθει σύντομα, σε πέντε-έξι μήνες από τώρα, η ώρα των εκλογών. Διότι αυτό είναι η πεμπτουσία του κοινοβουλευτικού μας συστήματος, να επιλέγει ο πολίτης την πρόταση που του γίνεται από τα κόμματα και τα κόμματα να υπακούουν στις επιλογές του εκλογικού σώματος.

Κάτω από αυτές τις συνθήκες, φίλες και φίλοι συνάδελφοι, θέλω να σας πω ότι αισθάνομαι πως το νομοσχέδιο αυτό είναι προς τη σωστή κατεύθυνση και γι’ αυτό και εμείς αλλάζουμε και τις υποδομές, όπως ξέρετε. Φτιάχνονται και νέες φυλακές στον Ασπρόπυργο. Μεταφέρονται εκεί οι φυλακές του Κορυδαλλού και θα είναι πολύ καλύτερες. Όμως, μέχρι να γίνει αυτό, χρειάζεται να αλλάξουμε πολλά πράγματα και αυτά αλλάζουν σταδιακά και προς τη σωστή κατεύθυνση. Γι’ αυτό νομίζω ότι πρέπει όλοι να υπερψηφίσουμε αυτό το νομοσχέδιο, ένα νομοσχέδιο που είναι προς τη σωστή κατεύθυνση.

Από ό,τι καταλαβαίνω από τις παρεμβάσεις, δεν πρόκειται να υπερψηφιστεί από τον ΣΥΡΙΖΑ. Δικαίωμά του πάλι.

Εκείνο που θέλω να επισημάνω μόνο -και εκεί είναι το πιο δύσκολο κομμάτι κάθε νομοσχεδίου- είναι ότι δεν είναι να φέρεις ένα νομοσχέδιο και να ψηφιστεί από τη Βουλή. Αυτό είναι σχετικά εύκολο. Το δύσκολο πάντα σε τόσο σύνθετα θέματα, όπως είναι ο σωφρονισμός, είναι φυσικά να εφαρμοστεί στην πράξη και εκεί, πράγματι, πρέπει να το παρακολουθούμε, να το ελέγχουμε και έχουμε ευθύνες όλοι μας -και η Κυβέρνηση και η Βουλή- να ελέγχει την υλοποίηση των νόμων που περνάμε από αυτή εδώ την Αίθουσα.

Να είστε καλά! Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Και θα κλείσουμε τον κατάλογο των ομιλητών με τον κ. Κωνσταντινίδη από τη Νέα Δημοκρατία.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, σε κάθε πολιτεία το σωφρονιστικό σύστημα αποτελεί τον καθρέφτη της. Δεν αποτυπώνει μόνο το οικονομικό της στάτους αλλά και την κουλτούρα της κοινωνίας απέναντι στο αξιόποινο και στην καταπολέμησή του. Δεν αφορά μόνο στην ικανότητα οργάνωσης των υποδομών, των συνθηκών και των υπηρεσιών κράτησης για υπόπτους και ενόχους, αλλά, κυρίως, στην αντίληψη για την τιμώρηση των εγκλημάτων και την επανένταξη των δραστών τους.

Έτσι, η ποιότητα του σωφρονιστικού συστήματος συναρτάται αναμφίβολα με το οικονομικό κόστος, δηλαδή με τις κρατικές δαπάνες που προορίζονται για αυτό. Έχει, όμως και ισχυρό αξιακό φορτίο, με μέτρο τον σεβασμό στην ανθρώπινη αξία.

Όμως, όπως ένα σύστημα υγείας δεν ξεκινάει από την εισαγωγή σε ένα νοσηλευτικό ίδρυμα, έτσι και στο σωφρονιστικό το σωφρονιστικό δεν ξεκινάει από τον εγκλεισμό ενός δράστη. Αν δεν αντιμετωπιστούν τα αίτια που οδηγούν έναν άνθρωπο σε μια τέτοια συμπεριφορά και δεν αποτραπεί αυτός από την τέλεση και νέων πράξεων, είναι εξαιρετικά δύσκολο έως αδύνατο να αναβαθμιστεί το επίπεδο της λειτουργίας του. Και όσο αυτό δεν επιτυγχάνεται τόσο οι συνθήκες έκτισης επιβαρύνονται και ίσως, να οδηγούμαστε σε καταστάσεις που υπολείπονται από αυτό που η Ευρωπαϊκή Ένωση χαρακτηρίζει, ορίζει ως ελάχιστα κριτήρια και αξιώνει τη συμμόρφωση των κρατών-μελών της σε αυτά.

Και, βεβαίως, μπορεί στον πυρήνα αυτής της διαδικασίας να βρίσκεται ο θύτης, που υφίσταται όμως ως συνέπεια της πράξεώς του τον περιορισμό της ελευθερίας του, όμως μια ευνομούμενη πολιτεία δεν μπορεί να παραβλέπει και τη δικαίωση του θύματος ή της οικογενείας του, στοιχείο της οποίας αποτελεί και η επιβολή και η έκτιση μιας εύλογης ποινής.

Δεν μπορεί, επίσης, να παραβλέπει και τον κίνδυνο για την τέλεση και άλλων εγκλημάτων, ιδίως από δράστες βαρύτατων πράξεων και μάλιστα κατά το στάδιο της έκτισης αυτών, περίοδο κατά την οποία δεν έχουν εκπληρωθεί οι στόχοι της ποινής και συνεπώς, ευλόγως αναμένεται από το κράτος η αυξημένη επιτήρηση εκείνου που την εκτίει.

Το κράτος δικαίου, λοιπόν, οφείλει να εγγυάται ακόμη και τα δικαιώματα ενός πολυεγκληματία. Οφείλει, όμως, να προστατεύει και τον νομοταγή συμπολίτη μας.

Στην κατεύθυνση αυτή, λοιπόν, κινείται και το συζητούμενο νομοσχέδιο για την αναμόρφωση του Σωφρονιστικού Κώδικα, που υπηρετεί τους στόχους του εκσυγχρονισμού των συνθηκών κράτησης, τη διασφάλιση της ισότητας τόσο στους όρους διαβίωσης όσο και στα δικαιώματα των κρατουμένων και στην εναρμόνιση με τις επιταγές της ευρωπαϊκής νομοθεσίας.

Και δεν είναι, φυσικά, μόνο η εμβληματική ρύθμιση του νομοσχεδίου για τη δυνατότητα προσφυγής για τις συνθήκες κράτησης που μπορεί να έχει ως αποτέλεσμα τη μεταγωγή ή κάποιο άλλο μέτρο, ώστε να διασφαλίζεται η τήρηση των κανόνων διαβίωσης, καθώς και την επιδίκαση χρηματικής ικανοποίησης, πρόβλεψη που, βεβαίως, καθίσταται αναγκαία εν όψει της απόφασης του Ευρωπαϊκού Δικαστηρίου Δικαιωμάτων του Ανθρώπου ότι η κράτηση σε αστυνομικά τμήματα για διάστημα μεγαλύτερο του μήνα έρχεται σε αντίθεση με το άρθρο 3 της ΕΣΔΑ και του γεγονότος ότι η έλλειψη σχετικού ενδίκου βοηθήματος παραβιάζει το άρθρο 13 αυτής.

Δεν είναι ούτε μόνο η αποκατάσταση της άσκησης του εκλογικού δικαιώματος μετά την κατάργηση της παρεπόμενης ποινής της στέρησης των πολιτικών δικαιωμάτων. Είναι, κυρίως, οι πάμπολλες σημαντικές ρυθμίσεις για την ισότητα στα δικαιώματα και στον τρόπο διαβίωσης των κρατουμένων εντός των σωφρονιστικών καταστημάτων, για την απαγόρευση κάθε δυσμενούς διακριτικής μεταχείρισης.

Είναι οι ρυθμίσεις για την προστασία της ανηλικότητας και της μητρότητας εγκλείστων γυναικών, για την εξασφάλιση της επικοινωνίας των κρατουμένων και τη χρήση ηλεκτρονικών μέσων. Είναι οι ρυθμίσεις για τον διαχωρισμό των σωφρονιστικών καταστημάτων ανάλογα με το είδος και τη βαρύτητα των αδικημάτων, ο οποίος διαχωρισμός, όπως σωστά σημείωσε ο κύριος Υπουργός, κατατείνει στην προστασία των ιδίων των κρατουμένων. Είναι οι ρυθμίσεις για τη βελτίωση της υγειονομικής περίθαλψης με συμβατικές αλλά και με σύγχρονες μεθόδους όπως η τηλεϊατρική. Είναι οι ρυθμίσεις για την αναβάθμιση της ποιότητας διατροφής των κρατουμένων, αλλά -ναι- και για τους όρους μεταγωγής τους σε αγροτικά καταστήματα.

Είναι οι ρυθμίσεις για την εξομάλυνση του τρόπου του ευεργετικού υπολογισμού για την εργασία, την εκπαίδευση και τη συμμετοχή σε θεραπευτικά προγράμματα, για τον εξορθολογισμό των προϋποθέσεων για τη χορήγηση τακτικών εκπαιδευτικών και έκτακτων αδειών, ώστε να μη γίνονται καταχρήσεις. Είναι οι ρυθμίσεις, βεβαίως, για την κοινωνική επανένταξη και την επαγγελματική αποκατάσταση των αποφυλακισμένων.

Έτσι, και οι φορείς που κλήθηκαν κατά την επεξεργασία του νομοσχεδίου στην επιτροπή, μπορεί μεν να διατύπωσαν επιφυλάξεις και να κατέθεσαν τις προτάσεις τους, όμως αναγνώρισαν ότι το σχέδιο νόμου κινείται στη σωστή κατεύθυνση. Όμως, και η στάση των εκπροσώπων της Αντιπολίτευσης, κατά την επεξεργασία του σχεδίου νόμου, υπήρξε συνεπής και δημιουργική, και είχε ως αποτέλεσμα την αποδοχή από τον κύριο Υπουργό πολλών ουσιαστικών αλλαγών επί του σχεδίου νόμου.

Δυστυχώς, όμως, δεν είδαμε το ίδιο πνεύμα και στη συζήτηση στην Ολομέλεια. Εδώ που ανάβουν περισσότερο τα φώτα της δημοσιότητας, ο λόγος της Αντιπολίτευσης έγινε, για μια ακόμη φορά, αναίτια καταγγελτικός και καταστροφολογικός. Δυσανασχέτησε ο Κοινοβουλευτικός Εκπρόσωπος του ΣΥΡΙΖΑ, όπως και κάποιοι συνάδελφοι τού ΣΥΡΙΖΑ, στην παρατήρηση του κυρίου Υπουργού ότι κάποια στελέχη της Αξιωματικής Αντιπολίτευσης φαίνεται να εύχονται μία ακόμα καταδίκη της χώρας μας από την Ευρωπαϊκή Ένωση για τις διαχρονικές αδυναμίες του σωφρονιστικού μας συστήματος. Και σε αυτό που είπε ο κύριος Υπουργός, ο Κοινοβουλευτικός Εκπρόσωπος του ΣΥΡΙΖΑ συμπλήρωσε: «Δεν επιχαίρουμε, προβλέπουμε και προειδοποιούμε». Δεν προβλέπετε, όμως, κυρίες και κύριοι του ΣΥΡΙΖΑ, προσβλέπετε στο αρνητικό κάθε φορά σενάριο, γιατί εκεί έχετε εναποθέσει τις πολιτικές σας ελπίδες, στο τυχαίο, στο ακραίο και στο απρόβλεπτο. Υποδύεσθε τον ρόλο της Κασσάνδρας στην οποία, σύμφωνα με τον μύθο, ο Απόλλωνας έδωσε το χάρισμα της μαντικής και την κατάρα της αναξιοπιστίας. Εσείς, όμως, φαίνεται ότι διαθέτετε μόνο το δεύτερο, την αναξιοπιστία, γιατί στις προβλέψεις σας: σε ό,τι λέτε, συμβαίνει το αντίθετο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Πάμε τώρα στις δευτερολογίες. Τον λόγο έχει η κ. Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Κυρία Πρόεδρε, δεν θα αναφερθώ καθόλου στο νομοσχέδιο, νομίζω ότι τοποθετηθήκαμε εξαντλητικά και δεν υπάρχει κάτι να προσθέσουμε. Ήθελα να αναφερθώ μόνο στην τροπολογία που αφορά το Υπουργείο Προστασίας του Πολίτη. Αρχικά είναι προβληματικό το ότι συζητάμε τώρα για το νομοσχέδιο, αλλά δεν ήρθε η τροπολογία στη διαδικασία των επιτροπών. Υπάρχουν μέσα στην τροπολογία άρθρα τα οποία θα θέλαμε να τα υπερψηφίσουμε, αλλά με τον τρόπο που έρχεται, ως μια νέα τροπολογία, δεν μπορούμε, αφού δεν μπορούμε να τοποθετηθούμε ξεχωριστά για τα διαφορετικά άρθρα. Το λέω αυτό διότι βαραίνει στην ψήφο μας -εκτός από μια σειρά άλλες προβληματικές διατάξεις- πρώτα και κύρια το άρθρο 1 που αφορά τις διαδικασίες για την επέκταση του φράχτη στον Έβρο. Εδώ, βέβαια, διαφωνούμε τόσο με την ουσία της κυβερνητικής επιλογής, να συνεχίζει στην πραγματικότητα την εγκληματική, αντιμεταναστευτική πολιτική της Ευρωπαϊκής Ένωσης για μια «Ευρώπη-φρούριο» ενάντια στους κατατρεγμένους όλου του κόσμου, με τις πολύ επώδυνες συνέπειες που βλέπουμε, συνεχώς, να εξελίσσονται το τελευταίο διάστημα. Βέβαια, διαφωνούμε και με την ίδια τη διαδικασία με την οποία επιλέγεται η ανάθεση του έργου, κατά παράκαμψη κάθε εθνικής διάταξης νόμου για την ανάθεση τόσο της κατασκευής, όσο και των λοιπών έργων που σχετίζονται με την αποτρεπτική λειτουργία του.

Επομένως, πρόκειται για διατάξεις απαράδεκτες τόσο λόγω του σκοπού όσο και λόγω της μεθοδολογίας. Εξυπηρετούν στην πραγματικότητα και υπηρετούν κατασκευαστικά συμφέροντα, χωρίς να λαμβάνεται υπ’ όψιν η ανέλεγκτη σπατάλη δημοσίου χρήματος.

Θα ψηφίζαμε θετικά το άρθρο 2, που αφορά τη χορήγηση εφάπαξ από το ΤΕΑΠΑΣΑ στους πυροσβέστες στα τριάντα πέντε χρόνια. Είναι μια θετική διάταξη. Έπρεπε να δοθεί. Ωστόσο, δεν μπορούμε να ψηφίσουμε κατ’ άρθρο την τροπολογία.

Επίσης για το άρθρο 8, που αφορά τη χορήγηση προσωρινού αριθμού περίθαλψης στους ανασφάλιστους κρατούμενους, θεωρούμε ότι τουλάχιστον θα έπρεπε να μπει μέσα στον Σωφρονιστικό Κώδικα, διότι είναι προφανής υποχρέωση του κράτους να προστατεύει τη ζωή και την υγεία των κρατουμένων, είναι αποκλειστική του ευθύνη. Άρα είναι αυτονόητο ότι πρέπει να δίνεται σε αυτούς τους ανθρώπους ο προσωρινός αριθμός ασφάλισης -σε όσους είναι ανασφάλιστοι- και, βέβαια, να εξασφαλίζεται και ουσιαστικά η πλήρης υγειονομική φροντίδα και η περίθαλψή τους. Λόγω, όμως, του τρόπου με τον οποίο έρχονται αυτές οι δύο διατάξεις, δεν μπορούμε να το ψηφίσουμε, παρότι θα τοποθετούμασταν θετικά.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

Τον λόγο έχει τώρα ο ειδικός αγορητής του Κινήματος Αλλαγής κ. Γεώργιος Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε.

Αισθάνθηκα την ανάγκη να δευτερολογήσω, γιατί ήθελα να πω ότι είναι πολύ σπάνιο να βλέπουμε έναν Υπουργό να αποδέχεται τόσες πολλές προτάσεις εκ μέρους της Αντιπολίτευσης. Είναι κάτι πάρα πολύ θετικό. Και έδειξε, πραγματικά, ένα ανοικτό πνεύμα η Κυβέρνηση.

Ωστόσο η φιλοσοφία μας επί του νομοσχεδίου είναι, δυστυχώς, διαφορετική, γιατί βλέπουμε τελικά ότι τα τρία -ας τα πούμε- εναλλακτικά προς την κράτηση μέτρα στις κλειστές φυλακές, ακόμα παραμένουν για το μέλλον, και το μέλλον είναι άδηλο. Αναφέρομαι και στο βραχιολάκι, στην ηλεκτρονική επιτήρηση. Αναφέρομαι και στην κοινωφελή εργασία, που έχει το μέλλον αβέβαιο, γιατί εξαρτάται από το Υπουργείο Εσωτερικών, το οποίο βρίσκεται σε στενή επαφή πάντοτε με την τοπική αυτοδιοίκηση, και είναι πολύ ευαίσθητο στα αιτήματά της. Και κατά τρίτον λόγο, αναφέρομαι και στο θέμα των αγροτικών φυλακών, που είναι κάτι το οποίο ακούσαμε ότι ο θεσμός αυτός θα αξιοποιηθεί στο εγγύς μέλλον. Εύχομαι να γίνει. Προς το παρόν, όμως, ακριβώς επειδή αυτά τα τρία πολύ θεμελιώδη για εμάς μέτρα δεν τα βλέπουμε να υλοποιούνται αυτή τη στιγμή, για αυτό, δυστυχώς, θα καταψηφίσουμε το νομοσχέδιο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα είχε ο ειδικός αγορητής του ΣΥΡΙΖΑ κ. Σπυρίδωνας Λάππας.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ πολύ, κυρία Πρόεδρε.

Δεν είχα να πω κάτι ως δευτερολογία, κύριε Υφυπουργέ. Όσον αφορά την τροπολογία κατ’ αρχάς, θα σας πω τα εξής. Κάνετε αυτό το κόλπο, δεν μπορείτε να αυτονομήσετε ένα βασικό ζήτημα από τα τρέχοντα θέματα των πυροσβεστών, και βάζετε και το θέμα του φράχτη, ενώ ξέρετε την πολιτική τοποθέτηση των κομμάτων της Αντιπολίτευσης, και μας απαγορεύετε έτσι να ψηφίσουμε ολόκληρη την τροπολογία. Το λέω τόσο απλά, τόσο καθαρά.

Όμως, πήρα τον λόγο για να πω κάτι άλλο. Ακούστε, κύριε Υφυπουργέ, το εξής. Το είπα και στην πρώτη συνεδρίαση της επιτροπής. Στις μεταβατικές διατάξεις -και το λέω για να το ακούσουν και οι συνεργάτες σας- ό,τι ρυθμίζεται επί το δυσμενέστερο, σε σχέση με τον ισχύοντα Σωφρονιστικό Κώδικα, θα είναι πολύ άδικο να εφαρμοστεί και σε αυτούς που εκτίουν ήδη την ποινή τους και πιθανόν να έχουν πάρει μια άδεια υπό το καθεστώς το ευνοϊκότερο, και τώρα δεν μπορούν να πάρουν δεύτερη με το αυστηρότερο καθεστώς. Αυτό είναι άδικο, καθώς εδώ τίθεται ένα τεράστιο θέμα -για τους νομικούς σας συνεργάτες το λέω κυρίως- διότι, σύμφωνα με μία απόφαση του Ευρωπαϊκού Δικαστηρίου Ανθρωπίνων Δικαιωμάτων, η αναδρομικότητα του ποινικού νόμου καταλαμβάνει και το στάδιο της έκτισης των ποινών. Δηλαδή προσεγγίζει το ουσιαστικό ποινικό δίκαιο περισσότερο, παρά το δικονομικό ποινικό δίκαιο. Άρα, δύσκολα θα γίνει αποδεκτό από το Δικαστήριο Ανθρωπίνων Δικαιωμάτων μια αναδρομική ισχύς των αυστηρότερων ρυθμίσεων και για όσους είναι ήδη φυλακισμένοι με άλλο νόμο, όταν πλέον ο δικαστής με άλλο νομικός καθεστώς επέλεξε να επιβάλει μια «α» ή «β» ποινή, γνωρίζοντας τι ισχύει για τον χρόνο, τις συνθήκες και τη διάρκεια έκτισής της. Προσέξτε το αυτό. Το λέω, κυρίως, για τους νομικούς.

Δεύτερον, έχει ή δεν έχει, κύριε Υφυπουργέ, πρόβλημα η χώρα μας όταν έχει χίλιους εκατό ισοβίτες; Το είπα στον Υπουργό Δικαιοσύνης. Είναι δυνατόν η Γερμανία να έχει εκατόν σαράντα τέσσερις ισοβίτες με εξήντα πέντε εκατομμύρια πληθυσμό και η Ελλάδα των δέκα εκατομμυρίων να έχει χίλιους εκατό ισοβίτες; Μιλάμε για το 14% των κρατουμένων. Είναι μια πολύ συμπαγής ομάδα που παίζει καθοριστικό ρόλο στις συνθήκες διαβίωσης. Το λέω εγώ, και εσείς κρατήστε το για μια μελλοντική σας αντιμετώπιση. Είναι ένα πρόβλημα σοβαρό και αφορά τη χώρα. Δεν είναι δυνατόν να έχουμε τέτοιον αριθμό ισοβιτών. Είναι αδιανόητο. Είμαστε η μοναδική χώρα στην Ευρώπη που έχει τέτοιο ποσοστό. Εμείς έχουμε τέτοιο ποσοστό, η Ουγγαρία και η Τουρκία, κανένας άλλος.

Τρίτον -και το κλείνω- άκουσα από όλους τους συναδέλφους όλων των κομμάτων να χειρίζονται το μεγάλο θέμα της αυστηροποίησης και των διατάξεων του Σωφρονιστικού Κώδικα, που είναι παρελκόμενο, ως αυστηροποίηση των διατάξεων του Ποινικού Κώδικα.

Κύριε Υφυπουργέ, ξέρει κανένας επιστήμονας στην Ελλάδα, στην Ευρώπη, στον κόσμο από την εποχή του Χαμουραμπί η αυστηροποίηση της τιμωρητικότητας των νόμων να έχει ωφελήσει έστω και στο ελάχιστο τα ποσοστά της εγκληματικότητας; Θέλετε ως πολιτεία να ακούμε τη φωνή των επιστημόνων ή τη φωνή κάποιων άλλων ειδικών που έχουν να κάνουν με την εκλογική πελατεία, με κάποιες επιτυχίες σε κοινωνικό, πολιτικό, οικονομικό επίπεδο;

Η επιστήμη είναι σαφής, σαφέστατη! Ποτέ, μα ποτέ, η αυστηροποίηση των νόμων δεν είχε μια θετική επίπτωση στο εγκληματικό αποτύπωμα στην κοινωνία. Ποτέ, από την εποχή του Χαμουραμπί! Σας είπα στην επιτροπή ότι ήταν πολύ χαρακτηριστική η ορμή του Σόλωνα να θέλει να ανατρέψει τους δρακόντειους νόμους του Δράκοντα. Μάλιστα, οι τότε ρυθμίσεις ωφέλησαν για χιλιάδες χρόνια την ανθρωπότητα, φτάσαμε στη Γαλλική Επανάσταση και συγκροτήθηκαν για πρώτη φορά οι κώδικες που είναι το τεράστιο επίτευγμα της εποχής του Διαφωτισμού.

Και ξέρετε γιατί τα λέω αυτά; Διότι -το είπε και ο κ. Καμίνης πριν- θα θέλαμε να ψηφίσουμε όλες τις διατάξεις. Όταν, όμως, ένα κόμμα διαφωνεί επί της αρχής, επί της φιλοσοφίας δηλαδή του νομοσχεδίου, ξέρετε ότι είναι πολύ δυσχερής η θέση εκείνου που θέλει να ψηφίσει κάποιες διατάξεις ήσσονος σημασίας, αφού η ψυχή, η καρδιά, ο πυρήνας, ο πνεύμονας του νομοσχεδίου είναι τέτοιος με τον οποίο έχει σοβαρή αντίθεση -και δικαιοπολιτική και επιστημονική αντίθεση και αντίρρηση, κύριε Υφυπουργέ.

Και θα σας πω με απόλυτη ειλικρίνεια ότι δεν δέχομαι τις αιτιάσεις του κ. Θεοδωρακάκου ότι το κάνουμε δήθεν για να κάνουμε συσπείρωση και ιδίως από τον ομιλούντα, ο οποίος έχει δηλώσει από τον Ιούνιο ότι η Σύνοδος που διατρέχουμε είναι η τελευταία περίοδος της κοινοβουλευτικής παρουσίας του. Θα επιστρέψω στο γραφείο μου ως δικηγόρος, κύριε Υφυπουργέ.

Άρα δεν έχω κανέναν λόγο να πιστέψω και να αποδεχτώ μια τέτοια αιτίαση του κ. Θεοδωρικάκου, την οποία θεωρώ -να μην πω συκοφαντία- μία κακή αντιμετώπιση του ομιλούντος ως εισηγητή του Κόμματος της Αξιωματικής Αντιπολίτευσης. Δεν είχα τέτοιο πνεύμα στην ομιλία μου, δεν είχα τέτοιο πνεύμα στις επιτροπές και ποτέ εδώ μέσα δεν κόντυνα την επιστημονική έκφανση του λόγου μου, ιδίως στα θέματα του Ποινικού Κώδικα και του Σωφρονιστικού Κώδικα.

Αυτά σας τα λέω και σας τα εκμυστηρεύομαι με απόλυτη ειλικρίνεια. Ό,τι ψηφίζουμε ξεκινάει από τη διαφωνία μας απέναντι στην ψυχή του Σωφρονιστικού Κώδικα. Από καρδιάς δε, ευχόμαστε να αποφύγει η χώρα οτιδήποτε δεινό εις βάρος της, και μακάρι να συμβάλλουμε εμείς όσο μπορούμε σε αυτό και θα συμβάλλουμε ψηφίζοντας το άρθρο 8, παρά τις ενστάσεις μας -το 6α, δηλαδή- το οποίο παίζει καταλυτικό ρόλο και έχει καταλυτική σημασία στην αποφυγή της δημόσιας δήλωσης. Αυτό είναι το κίνητρο του νομοσχεδίου και το ψηφίζουμε παρά τις οριακές αντιρρήσεις μας, διότι κάνετε προσαρμογές, κάνετε μεταβολές, κάνετε τροποποιήσεις και γι’ αυτό θα το ψηφίσουμε.

Γι’ αυτό βοηθάμε τη χώρα, κυρίως, και όχι το κόμμα μας, κύριε Υφυπουργέ.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Θα κλείσουμε τις δευτερολογίες με τον ειδικό Αγορητής της Νέας Δημοκρατίας τον κ. Καραγκούνη.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πάρα πολύ, κυρία Πρόεδρε.

Τώρα που τελειώσαμε την εξέταση του νομοσχεδίου, μετά από πάρα πολλές συνεδριάσεις και λαμβάνοντας υπ’ όψιν αυτά που είπαν όλοι οι εκπρόσωποι των κομμάτων, η κ. Κομνηνάκα, ο κ. Καμίνης, ο κ. Λάππας -που και αυτοί ανέδειξαν, θα έλεγα, ένα επίπεδο συναίνεσης και σύμπνοιας, όσον αφορά αυτό το νομοσχέδιο- ελπίζω ότι θα γίνει ένα βήμα παρακάτω και θα φύγουμε από την όποια έστω μικροκομματική αντιπαράθεση υπήρχε και τις διαφωνίες σε κάποια ελάχιστα σημεία του νομοσχεδίου.

Εγώ έτσι μπορώ να το αντιληφθώ, διότι κατάλαβα ότι στο σύνολο του νομοσχεδίου και στα περισσότερα άρθρα -θα δούμε πώς θα τοποθετηθούν και στη συνέχεια οι συνάδελφοι- στο γενικό πλαίσιο τα κόμματα συμφωνούν σε συγκεκριμένα άρθρα. Οπότε θεωρώ πως κατά βάθος πιστεύουν ότι είναι ένα καλό νομοσχέδιο προς τη σωστή κατεύθυνση. Θεωρώ λίγο ως μικροπολιτικές δικαιολογίες αυτά που ειπώθηκαν για τη φιλοσοφία γενικά του νομοσχεδίου, γιατί αν ψηφίζεις τα περισσότερα άρθρα του νομοσχεδίου, υπό μία έννοια είσαι σύμφωνος και με την φιλοσοφία του νομοσχεδίου, χωρίς να θέλω να παρερμηνεύσω το τι πιστεύουν, αλλά αυτό λέει η κοινή λογική.

Θεωρώ ότι από την Κυβέρνηση έγιναν τα απαιτούμενα βήματα στο να υπάρξει συναίνεση γι’ αυτό το νομοσχέδιο. Όπως είπαν και οι συνάδελφοι έγιναν πολλές τροποποιήσεις και εγώ προσωπικά με την παραίνεση όλων των συναδέλφων, ξεκινήσαμε την επεξεργασία από την Ειδική Μόνιμη Επιτροπή Σωφρονιστικού Συστήματος, κάναμε τις αλλαγές, προχωρήσαμε σε τροποποιήσεις.

Πρότειναν, βεβαίως, και τα κόμματα και όλοι μας και το Υπουργείο έκανε αυτό το βήμα, ώστε να υπάρχει συναίνεση γι’ αυτό το νομοσχέδιο. Τελικά δεν έγινε το ανάλογο βήμα από τα κόμματα της Αξιωματικής Αντιπολίτευσης, τουλάχιστον όχι όλα.

Εγώ θα κλείσω, λέγοντας ότι ελπίζουμε πως τα κόμματα θα τοποθετηθούν θετικά στα άρθρα, ώστε, τουλάχιστον, να υπάρξει μια συναίνεση στα άρθρα του νομοσχεδίου και να μείνει κάτι θετικό, μια θετική παρακαταθήκη από αυτόν τον Σωφρονιστικό Κώδικα, διότι, όπως έχω πει, είναι πολύ σημαντικό ένας Σωφρονιστικός Κώδικας να έχει την ευρύτερη δυνατή συναίνεση των κομμάτων.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων, του σχεδίου νόμου του Υπουργείου Προστασίας του Πολίτη: «Αναμόρφωση και εκσυγχρονισμός Σωφρονιστικού Κώδικα - Τροποποιήσεις στον ν.2776/1999».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εβδομήντα έξι άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Σοφία Σακοράφα):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Αναμόρφωση και εκσυγχρονισμός Σωφρονιστικού Κώδικα - Τροποποιήσεις στον ν. 2776/1999 και άλλες διατάξεις |
|  Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 35 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 53 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 59 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 62 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 65 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 67 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 68 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 69 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 72 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 75 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπουργ. Τροπ. 1444/18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπουργ. Τροπ. 1445/19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς το σχέδιο νόμου του Υπουργείου Προστασίας του Πολίτη: «Αναμόρφωση και εκσυγχρονισμός Σωφρονιστικού Κώδικα - Τροποποιήσεις στον ν.2776/1999 και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 365α)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 18.37**΄** λύεται η συνεδρίαση για αύριο, ημέρα Τετάρτη 26 Οκτωβρίου 2022 και ώρα 13.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Ενσωμάτωση της Οδηγίας (ΕΕ) 2019/944 του Ευρωπαϊκού Κοινοβουλίου και του Συμβουλίου της 5ης Ιουνίου 2019 σχετικά με τους κοινούς κανόνες για την εσωτερική αγορά ηλεκτρικής ενέργειας και την τροποποίηση της Οδηγίας 2012/27/ΕΕ και άλλες περιβαλλοντικές διατάξεις», σύμφωνα με τη συμπληρωματική ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**